
Karalius Žaliabarzdis 


Už tolių toliausių kraštų, ten, kur trumpauodegis paršas knisa žemę, 
gyveno karalius Žaliabarzdis. Kartą jis leidosi paklajoti po pasaulį. Ilgų 
ilgiausiai vaikštinėjo, nuklydo ne vieną šimtą mylių, kol jam toptelė- 
jo — nuo to laiko, kai jis iškeliavo iš namų, jau bus praėję gal septy- 
niolika metų. Privargo klajodamas ir, troškulio kankinamas, sėdo ant 
upelio kranto. Išsitiesė kniūpsčias, prigulė prie vandens ir geria. Gurkš- 
telėjo porą maukų — jį tik capt už barzdos kažin kas. Traukia iš van- 
dens barzdą, bet nevalioja ištraukti. Ir šaukia vandenin: 

— Ei tu, kurs vandeny! Paleisk barzdą, gražiuoju prašau. 

O tasai dar stipriau tempia. Karalius maldauja, kad paleistų, barzda 
jau visa panėrus,— nedaug reikia, kad ir pats priburbuliuotų. Ir šit pra- 
byla balsas iš vandens: 

— Paleisiu, jei atiduosi man tą, kurio nepažinsi, sugrįžęs į savo ka- 
Ialystę. 

Karalius Žaliabarzdis suka galvą: 

— Po šimts, ko gi galėčiau nepažinti savo karalystėjeį Pažįstu ten: 
visus aliai vieną. 

— Tik pažadėk — atiduosi man tą, kurio nepažinsi, sugrįžęs į savo 
karalystę. Aš esu velnių karalius. 

— Na gerai, tegu bus taip, kaip tu nori! Tik iš to, kurio aš nepa- 
žįstu savo karalystėje, ir tau nebus jokios naudos,— atsakė karalius 
Žaliabarzdis. 


Karalius kažin ką būtų pažadėjęs, kad tik iš velnių karaliaus nagų 
ištrūktų. 3 

Laimė, kad velnių karalius galiausiai paleido barzdą. Tada karalius 
Žaliabarzdis patraukė namo. Eidamas vis laužė galvą, ko jis galėtų ne- 
pažinti savo karalystėje. 

Parėjo namo karalius. Šit pribėga dailus stuomeningas bernaitis, puo- 
la karaliui ant kaklo ir bučiuoja jį. 

— Mielas tėve! Tai ilgai tavęs nemačiau. Kaip gerai, kad vėl namo 
sugrįžai. 

Karalius atstūmė bernaitį ir sako: 

— Koks aš tau tėvas? Dievai žino, kieno tu sūnus. Nepažįstu tavęs 
ir pažinti nenoriu. 

Įžengė į rūmus, jį pati pasitiko, sūnų rodo. Kiek sūnui metų? Ogi 
tiek, kiek tėvas po pasaulį klajojo. 

Tik dabar karalius viską suprato. Atminė prižadėjęs velnių karaliui 
atiduoti tą, kurio nepažins, sugrįžęs į savo karalystę. Tai šitas dailus 
bernaitis ir bus tasai, kurio jis nepažino. Nagus graužiasi karalius. Ir 
vis Mano nenumano, ką daryti. O gal neduoti bernaičio? Bet šiurpas 
nupurto jį — tada velnių karalius pats atgangrins ir jį pasiims. 

Karalius pasišaukė sūnų ir apsakė jam viską, kas nutiko. Bernaitis 
nė kiek nepabūgo — dargi pats pasakė: gerai, jis nueis pas velnių ka- 
ralių. Kitą dieną susiruošė į kelią ir išėjo. 

Keliavo keliavo, perėjo daugybę šalių ir priėjo tą upelį, kur velnių 
karalius gyvena. Mato — vandenyje plaukioja septynios aukso antys, 
o ant kranto marškiniai guli. Bernaitis čiupo marškinius ir jau dėsis 
į krepšelį. Tą akimirką septynios aukso antys pakilo į orą, o jų vieton 
stojo neapsakomo grožio mergelė. Ji tarė karalaičiui: 

— Gražusis karalaiti! Žinau, kas tu toks ir kur keliauji. Tu — kara- 
liaus Žaliabarzdžio sūnus, o eini pas mano tėvą, nes esi jam pažadėtas. 
Atiduok man marškinius. Už gera aš tau geru atsilyginsiu. 

Karalaitis grąžino marškinius. Tada mergelė nusimovė aukso žiedą 
ir atidavė jį karalaičiui. 

— Imk! Su šiuo žiedu niekieno nepastebėtas praeisi dvylika vartų. 
Tik pasuksi žiedą —ir vartai patys atsidarys. Įėjęs pasakysi mano tė- 
vui, kad jo visai nebijai. Aš tau pagelbėsiu. Vakare aš pasiversiu 
kamane ir skraidysiu po tavo langu. Tik tu įsileisk mane. O tada jau 
nieko nebijok. 

Bernaitis užsimovė žiedą, atsisveikino su mergele ir nudrožė į velnių 
karaliaus rūmus. Šit prieš jį dvylika vartų. Jis tik pasuka ant piršto 
žiedą — ir vartai patys atsidaro. Pagaliau atvėrė pilies duris ir sustojo 
priešais velnių karalių. 

— Šviesiausias karaliau! Jūs įsigeidėte mane pamatyti. Štai aš ir at- 
ėjau. 

— Gerai, kad atėjai, — sako karalius.— Matai, koks drąsus. O gal nė 
nežinai, kur atėjai? 

— Kur nežinosi — atrėžė bernaitis.— Tu toks pat, kaip mano tėvas: 
jis karalius ir tu karalius! 

Baisiai įniršo velnių karalius. 

— Na palauk! Turėsi man atlikti tris darbus. Tavo laimė, jei įstengsi. 
Jei ne — galas tau! Štai kopūstlapis. Pasiimk jį. O dabar uždarysiu tave 
vieną. Jei iki rytojaus ryto iš to kopūstlapio nepadarysi skrybėlės su 
gervės plunksna, galvą palydėsi. 

Tai pasakęs, nuvedė bernaitį į jam skirtą kambarį, užrakino visas 
duris, prinešė valgių ir gėrimų ir paliko. Karalaitis baisiai nuliūdo. 

„Ach, kad tu kur sprandą nusisuktum, velnių karaliau!— tarė sau 
bernaitis,— tokį darbą uždavei, kurio nieku gyvu neįstengsiu padirbti.“ 

Visai nuliūdęs, suka galvą, ką daryti, bet tuo metu už lango išgirdo 
kažką dūzgiant. Tada jam toptelėjo —tai čia toji graži mergelė. Pri- 
ėjęs prie lango, išgirdo kamanę kalbant: 


Įsileisk, balandė!! 
Tau padėsiu ir vėl. 


Tučtuojau atidarė langą. Vos įskrido kamanė, tuoj pavirto neapsa- 
komo grožio mergele. 

— Kuo galiu tau padėti? — klausia mergelė. 

Baisiausiai išsigandęs bernaitis apsakė — iš kopūstlapio jam reikia pa-- 
daryti skrybėlę su gervės plunksna! 

— Tokia bėda — ne bėda!— prabilo mergelė.— Kur tas kopūstlapis? 

— Štai čia. 

— Tu tik žiūrėk! 

Ir tą pačią akimirką ant stalo atsirado labai graži skrybėlė — tokios: 
kaip gyvas nebuvo regėjęs! 

Žiūri bernaitis į skrybėlę ir negali ja atsigrožėti. O mergelė sako: 

— Rytoj vakare vėl atskrisiu, tik tu nedelsk, tuoj pat mane įsileisk. 
Tik išgirsi dūzgiant — ir atidaryk langą. O dabar man jau metas. 

Ir kaip mat pavirto dūzgiančia kamane. 

Bernaitis atsigulė ir užmigo. Tai nustebs velnių karalius, skrybėlę 
pamatęs. 

Kitą rytą senasis kipšas atgangrino dar saulei netekėjus. Pravėrė 
duris ir išvydo prašmatnią skrybėlę su gervės plunksna. Jis ir sako 
bernaičiui: 

— Šitą darbą puikiai atlikai. 

— Vieni niekai toks darbas, — išdidžiai atšovė bernaitis. 

— Kad tu toks išdidus, tai duosiu tau tokį darbą, kurio tikrai ne- 
padarysi. 

Tai pasakęs, velnių karalius išėjo, paskui grįžo su kitu kopūstlapiu. 

— Galas tau, jei iki rytojaus ryto iš jo nepadarysi sidabro pentino. 
“ — Gal ir padarysiu, jei dievas padės. 

Karalius išėjo, o bernaitis vėl liko vienas. 

„Iš kopūstlapio padaryti pentiną? Na dabar tai tikrai nieko neišeis. 
Tas karalius tikras kvailys. Kam prasimano tokių niekų!'— mano sau 
bernaitis. 

Sulaukė vakaro. Šit ir kamanė atskrido. 


Įsileisk, balandė!! 
Tau padėsiu ir vėl. 


Įsileido. Kamanė vėl pavirto ta pačia gražia mergele, kurią bernaitis 
buvo matęs ant upelio kranto. Apsakė jai, ką tėvas liepė vėl padaryti. 
Ir šitas darbas jai — vieni niekai. Iš kopūstlapio padarė tokį pentiną, 
kokio dar niekas nebuvo regėjęs. Apsidžiaugė karalaitis, kad ir vėl jam 
pasisekė. Apkabino mergelę ir pabučiavo. Paskui mergelė pasipurtė, 
pavirto kamane ir išskrido. 

Kitą rytą, pamatęs dailų sidabro pentiną, velnių karalius net žado 
neteko. Suka galvą, kaip čia karalaitį pražudyti. Atnešė bernaičiui 
ąsotį vandens. 

— Jei iki rytojaus ryto iš jo nepadarysi vario kirvelio, galvą paly- 
dėsi. 

Bernaitis nieko nesako. Vakaro laukia, mano, vėl ateis mergelė ir 
viską padarys. Atskrido kamanė, gražia mergele pasivertė. Sužinojo 
sumanytą darbą ir nusiminė — tokio dalyko padaryti ji nemoka. 

— Žinai ką?— sako ji karalaičiui.— Bėkime iš čia, nei aš, nei tu čia 
laimės nesurasim. Aš paliesiu tave šia rykštele, ir tu pavirsi aukso žie- 

du, mano ristas žirgelis juodbėrėlis — aukso obuoliu, aš pati pasiversiu 
paukšteliu, ir keliausime. 

Kaip tarė, taip ir padarė. Karalaitį pavertė aukso žiedu, ristą žirgelį 
juodbėrėlį — aukso obuoliu. Mergelė pati pasivertė paukšteliu, žiedą 
įsikando į snapelį, obuolį čiupo už kotelio ir nulėkė greičiau už vėją. 

Kitą rytą velnių karalius apsižiūrėjo — nėra nei dukros, nei bernai- 
čio. Bemat susivokė, kur šuo pakastas. Jis ir liepia tarnui: 

— Pasivyk juos ir pargabenk čia. 

Skuodė tarnas kiek įkabindamas. Lėkė kaip žaibas. O paukštelis tada 
sako žiedui: 

— Vai, koksai smarkus vėjas pučia man į nugarą. Mus kažkas vejasi! 

Paukštelis tiesą sakė. 

Pamatęs tankų krūmą, šmurkšt ir pasislėpė. 

Tarnas aplink tą krūmą naršo, bet nieko neranda. 

Grįžta namo ir sako karaliui: 

— Šviesiausias karaliau! Nė iš tolo jų nemačiau. Tyrlaukiuose regė- 
jau tik vienui vieną krūmelį, o jame tupėjo paukštelis. 

— Tai jie ten ir buvo, kvaily!— užriko karalius.— Matyt, man pa- 
čiam reikės vytis! 

Nieko nėra greitesnio už velnių karalių. Mato paukštelis — kipšas 
jau jau pasivys juos. Nežinia, ar būtų jie pasprukę, bet čia baigėsi 
velnių karaliaus valdos. O nelabasis turi galios tik savo karalystėje. 
Suprato velnių karalius, kad nebepasivys karalaičio su mergele. Taip 
perširdo, kad net sprogo iš pasiutimo. 

Paukštelis vėl pavirto neapsakomai gražia mergele, žiedas — kara- 
laičiu, o aukso obuolys — ristu žirgeliu juodbėrėliu. Abudu sėdo ant 
žirgo ir parjojo į karaliaus Žaliabarzdžio šalį. 

Ten susituokė ir iškėlė vestuves. O aš tose vestuvėse smuiką čirpi- 
nau. Prisikirtau tiek visokiausių dešrų, kad nė kitą dieną nenorėjau 
valgyti. Tegu nudžiūsta man liežuvis, jei meluoju! Ir dabar dar jie gy- 
vena, jei nenumirė. 

Dangų remiantis medis 


Vieną kartą nutiko man toks dalykas: pasibalnojau Sartį, sėdau ant 
jo ir išjojau į mišką. Iki soties prisivalgiau, atsigėriau, atsigulęs Sartį 
po galva pasidėjau. Nubudęs žiūriu — Sartį pavogė! Tai išsigandau. 
Užbėgau ant kalno, nuo jo — strykt į medį! Jį taip papurčiau, kad pa- 
birę šilkamedžio uogos, riešutai ir slyvos vos nepraskėlė man galvos. 
Tik klausau — tokia senutė man šaukia: 

— Ei, ei! Klausyk! Neišmindžiok mano ropių su ridikais, nes ne tu 
sodinai šituos kopūstus! 


Gyveno kartą toks pasiligojęs karalius. Turėjo jis kiauliaganį, vardu 
Janošas. Vieną rytą priešais to karaliaus rūmus išaugo obelis. Rytą 
ji pražysdavo, vidurdienį užsimegzdavo obuoliukai, iki vidurnakčio nu- 
nokdavo, bet juos vis kažkas pavogdavo. 

Ir apskelbė karalius po visą kraštą: tam, kuris nuskins šios obels 
vaisių, atiduos savo dukterį ir pusę karalystės, o po mirties ir visą. 
Mat, tos obels stebuklingos būta,— kas jos vaisių paragauja, išsyk nuo 
visų ligų pasveiksta. 

Atsirado labai daug norinčių, bet nė vienas nevaliojo įlipti į medį. 
Kiauliaganys ir sako karaliui: 

— Šviesiausias karaliau! Teneįžeidžia jo didenybės mano žodžiai — 
jei leistumėt, aš įlipsiu į medį ir nuskinsiu obuolį. 

Karalius nusijuokė: 

— Ko tau reikia, varvanosi? Tai tu nori ten įlipti, kur neįstengė 
joks grafas nė hercogas? Eik geriau savo kiaulių ganyti. 

Bet kiauliaganys užsispyrė, ir gana. Tol zirzė, kol galų gale karalius 
sutiko. Karalius tada paklausė vaikį: 

— Ko tau reikės, kai lipsi į medį? Visko duosiu, ko tik paprašysi. 

Vaikis išpyškino: 

— Padirbdinkite tris geležinius kablius, kad medį glėbtų, ir aš jais 
lipsiu nelyginant kopėčiomis. Ir tris poras geležinių vyžų. Dar tiek 
valgio, kad vienam žmogui savaitei užtektų. 

Kai tik viskas buvo parengta, vaikis ėmė lipti. Pirmąją dieną jis įko- 
pė taip aukštai, kad jau nebematė pasilikusių apačioje. 

Lipo jis dieną, kitą, trečią, ketvirtą dieną mato — vyža praplyšo. Ge- 
ležis iki kraujo koją nutrynė. Nusiavė ir sviedė žemyn: 

— Keliauk pas poną! 

Kai vyža šleptelėjo ant žemės, karalius tarė: 

— Vaikis dar gyvas. Kitas vyžas apsiavė, šitos, matai, sudilo. 

Lipo vaikis septynias dienas, kol pirmąsias obels šakas pasiekė. O čia 
ir visos trys poros vyžų sudilo. 

Lipa toliau basas. Ir šit mato — gražiausios kopėčios pastatytos. Ap- 
sidžiaugė vaikis ir lipa jomis dar aukščiau. Ir tada jis tarė: 

— Tai ačiū karaliui, kad man kopėčias pastatė. Numečiau tris poras 
vyžų — tegu žino, kad aš dar gyvas. Numesiu ir šitą kirvį, jis man jau 
nebereikalingas. 

Vaikis buvo taip aukštai įlipęs, kad kirvio kotas visai supuvo, kol 
žemėn nukrito. O vyžos krisdamos taip surūdijo, kad jas vos atpažino. 

O vaikis dar aukščiau lipa. Ir mato — gražiausia pilis stovi. Įeina, 
nieko nėra. Pereina pirmą, antrą, trečią kambarį, ir šit vienuoliktame 
kambaryje išvydo dyvino grožio mergelę. Tokios gražios dar kaip gy- 
vas nebuvo matęs. Graži ir jų karaliaus duktė, bet šitoji dar gražesnė. 

Vaikis ir sako: 

— Labą dieną, šviesioji karalaite! Nežinau, kas tu — karalaitė ar šiaip 
mergelė, nežinau, kaip su tavim kalbėti dera. 

Mergelė pratarė: 

— Aš karalaitė, mano vardas Etelka, tik neturiu aš nei tėvo, nei mo- 
tinos. Jie mirė, ir aš likau našlaitė. Bet kaip tu čia patekai į patį pa- 
saulio kraštą? 

Vaikis atsakė: " 

— Ieškau tarnybos, šviesioji karalaite. 

— Gerai, kad atėjai. Lyg tyčia neturiu nė vieno tarno, tai gerą žmo- 

gų kaip mat priimčiau. Galėsi būti, kiek tik panorėsi. Užmokėsiu, kiek 
prašysi, tik į dvyliktąjį kambarį tau įeiti nevalia. 

Vaikis viską suprato. Pažadėjo stropiai dirbti ir ištikimai tarnauti. 
Suderėjo, ir jis pasiliko. Karalaitė pataisė skanius pietus, ir jiedu pa- 
valgė prie vieno stalo. 

O netrukus susižiedavo. 

Vieną dieną karalaitė jam ir sako: 

— Eisiu į bažnyčią. Štai vienuolikos kambarių raktai. Sutvarkysi kam- 
barius ir išvirsi pietus. Viskas sutaisyta, tik ugnį užkursi. Tik neieškok 
dvyliktojo kambario rakto. 

Vos tik mergelė prasitarė apie dvyliktąjį kambarį, vaikiui jis taip 
parūpo, taip parūpo, kad visą dieną ramybės neturėjo. Jis tik dirstelės, 
kas ten yra. Kai tik mergelė išėjo į bažnyčią, tuoj puolė ieškoti rakto. 
Ims ir sutvarkys dvyliktąjį kambarį, juk taip seniai nešluotas. 

Visur išnaršė, niekur rakto neranda. Šit mato — kampe senas ražas 
stovi. Čiupo tą ražą, naują šluotą pastatys. Tik perkėlė ražą į pašalį — 
džirkšt ir atsivėrė to kambario durys. Vos slenkstį peržengė, durys tik 
trinkt ir užsitrenkė. Apsidairė ir mato — prie sienos baisiausias septyn- 
galvis slibinas prismeigtas. Ant abiejų kojų geležiniai sunkiausi svar- 
menys prikabinti. Sparnai didžiausiomis vinimis prikalti, o barzda tarp 
dviejų girnapusių suspausta. 

Slibinas prašneko: 

— Gerai, kad atėjai, sūnau! Dabar atnešk man kibirą vandens — už 
tai gausi karalystę. Eik, tik žiūrėk, kad greitai grįžtum. O jei manai 
negrįžti, tai aš kad pūstelėsiu į tave — kaip mat uždusi! Štai kampe 
trys kibirai, pilni šalto vandens. Ak, kaip aš ištroškęs, tik vis nebuvo 
kam manę pagirdyti. Pusę kibiro pilk į šitą gerklę, o kitą pusę — štai 
į šitą. Juk septynias galvas turiu. 

Vaikis supylė. 

— Ačiū, sūnau, — tarė slibinas.— Tuojau gausi dar vieną karalystę. 
Dabar atnešk antrąjį kibirą. Pusę kibiro pilk į šitą gerklę, o kitą — į aną. 

Tada prasiskyrė girnapusės ir paleido slibino barzdą, o nuo abiejų 
kojų nukrito geležiniai svarmenys. 

— O dabar,— sako slibinas,— atnešk tretįjį! Pusę pilk į šitą gerklę, 
o kitą pusę — į aną. 

Vaikis taip ir padarė. 

Vėl prabilo slibinas: 

— Dėkui, sūnau, kad mane išgelbėjai. Bet durys užtrenktos, nei tu, 
nei aš iš čia neišeisime. 

Netiki vaikis. Pats pamėgins — o gal atidarytos. Bet buvo taip, kaip 
sakė slibinas. 

— Štai ten staliukas. Ten rasi obuolį. Įmesk jį į viduriniąją mano 
gerklę. 

Vaikis suieškojo obuolį ir įmetė slibinui į gerklę. Durys beregint atsi- 
vėrė. Slibinas pasipurtė pasipurtė ir išskrido. Atsigręžęs dar šūktelėjo 
vaikiui: 

— Dar mudu susitiksim! 

Vaikis vėl grįžo prie darbo. O toje pilyje buvo trys užkerėti žirgai. 

Ir sužvingo jie viens už kitą garsiau, tokią apgavystę pamatę. 


Netrukus grįžo gražioji Etelka. Ir prakalbo, tik peržengusi slenkstį: 

— Janošai! Ką tu padarei? Sakiau — neik į dvyliktąjį kambarį. Dabar 
tiek ir tebūsime kartu. Veltui tik susižiedavome. Kai grįšime, sumainę 
aukso žiedus, slibinas ims ir pagrobs mane. 

Vaikis pravirko. O kad jis būtų žinojęs! Nieku gyvu būtų ten nėjęs. 

— Dabar jau vėlu, mielasis. Slibinas tau pažadėjo tris karalystes, 
bet jas prarasi vieną po kitos, kai mėginsi mane atgauti. 

Ak, kodėl jis buvo toks paikas ir neklausė sužadėtinės! 

Prabėgo savaitė. Atėjo sekmadienis, jųdviejų jungtuvių diena. Su- 
kvietė gimines. 

Tik sumainė aukso žiedelius, pakilo baisi vėtra. Išėjo jaunieji iš baž- 
nyčios — slibinas ir pasiglemžė Janošo žmoną. Ir dar šūktelėjo jam: 

— Tris karalystes daviau tau, sūnau, triskart galėsi aplankyti savo 
pačią, tik namo nebeparsivesi. 

Pravirko Janošas. Grįžo namo, tik be jaunosios. Kremtasi, suka gal- 
vą, ką daryti, kur pačios ieškoti. Vis tiek ją parsives, tegul ir galvą 
tektų palydėti. 

Baisiausiai susigraudinęs nuėjo į arklidę ir guodžiasi žirgams: 

— Ak, žirgeliai jūs mano! Mūsų šeimininkę pagrobė. 

Tada prabilo pats vyriausias žirgas: 

— Neliūdėk, mielas šeimininke! Mes ją susigrąžinsim. Tik pasibal- 
nok mane ir už balno gugos pririšk tiek valgio ir gėrimo, kad užtektų 
ir tau, ir man! 

Kitą rytą pasibalnojo žirgą, sėdo ant jo ir nuskrido tarytum 

paukščiai. Lėkė jie per kalnus, klonius ir lygumas, per laukus ir miš- 
kus, iš vienos šalies į kitą, bet niekur karalaitės nė pėdsakų neaptiko. 

Tada sako žirgas: 

— Pažvelk į žemę, mielas šeimininke. Matai — ten mažutė trobelytė, 
o ant slenksčio moteris sėdi. Ar tik ne tavo pati busė Rankose gelda 
su kruvinais drabužiais. Eis prie šulinio skalbti. 

Tuoj ant žemės nusileido. Mato Janošas — jo pati čia! Puolė vienas 
kitam ant kaklo, apsikabino ir pravirko iš džiaugsmo. Vaikis ir klausia: 

:— Ar spėsiu atsipūsti, ar atsipūtės mano žirgas? 

— Ak,— atsakė ji,— slibinas tuoj tuoj grįžti gali. 

Vaikis ir sako: 

— Greičiau! Sėsk ant žirgo, ir jokime! 

— Gerai!— sako mergelė— Bet slibinas mus pasivys pusiaukelėje, 
nes jo žirgas greitesnis už tavąjį. 

— Nepasivys! Tik sėsk, ir jokime greičiau. 

Sėdo ant žirgo ir išjojo. 

O slibino arklys iškart pajuto, kad šeimininkę išneša, kad pradės 
žvingauti, spardytis, kanopomis žemę ardyti! Tada kad užkrioks sli- 
binas: 

— Kad šuva suėstų tavo kepenis, kad varnas iškapotų tau akis! Štai 
kvepiantis šienas, štai geriausios avižos, štai tyras upelio vanduo. Tai 
ko dar tau reikia? 

— Tavo pačią pagrobė! 

Tada slibinas ir klausia: 

— Ar spėsiu dar užkąsti, atsigerti, riešutų maišą išgvaldyti ir su- 
krimsti? 

— Spėsi, spėsi, — atsako žirgas. 

Slibinas neskubėdamas užčiaumojo, atsilakė, riešutų maišą išgvaldė 
ir tabako maišą surūkė. Paskui užšoko ant žirgo ir nuskriejo. Netrukus 
ir Janošą su pačia pasivijo, išplėšė Etelką stačiai Janošui iš rankų. Ir 
suburbėjo: 

— Janošai! Jau ir neturi vienos karalystės. 

Nuliūdo Janošas. Ką dabar daryti? 

Žirgas jam ir sako: 

— Mielas šeimininke! Skriskime dabar namo, ir sėsk ant mano jau- 
nesniojo brolio. Jis jaunas, stipresnis ir išnašesnis už mane. Galgi jam 
pasiseks. 

Taip Janošas ir padarė. Parįojo namo ir aušros laukia. O žirgas vietoj 

nenustygsta, kad tik galėtų joti savo šeimininkės išgelbėti! Vos išaušus, 
sėdo Janošas ant žirgo ir nujojo mergelės ieškoti. 

Lėkė taip greitai, kad jau vidurdienį buvo prie trobelytės. Mato — 
pati verkdama skalbia prie šulinio. 

— Eikš, mieloji!— šūktelėjo Janošas.— Štai aš sugrįžau. Sėsk ant žir- 
g0, ir jokim. | 

— Jokim,— tarė ji,— bet žinau, jis vėl mus pasivys. 

Tada žirgas prabilo: 

— Miela šeimininke! Aš lėksiu kaip vėjas. 

Stryktelėjo ant žirgo ir išjojo namo. 

Slibino arklys kad sužvings! Tik spardosi, tik ardo žemę kanopomis. 
Atkurnėjo įtūžęs slibinas ir kad užriaumos: 

— Kad šuva suėstų tavo kepenis, kad varnas iškapotų tau akis! Štai 
kvepiantis šienas, štai geriausios avižos, štai tyras upelio vanduo. Ko tau 
dar reikia? 

— Tavo pačią pagrobė! 

— Ar spėsiu dar užkąsti, atsigerti, riešutų maišą išgvaldyti ir nusnūsti? 

— Spėsi, spėsi, — sako žirgas. 

Slibinas stryktelėjo ant žirgo ir išskriejo greičiau už vėją. Netrukus 
ir Janošą su pačia pasivijo. 

— Na, Janošai,— kriokia jis— dabar jau dviejų karalysčių netekai. 

Janošas jau visai netoli savo karalystės buvo, bet dar kelių žingsnių 
trūko. 

Grįžta Janošas namo. Bandys su trečiuoju, pačiu jauniausiuoju žir- 
gu. Kitą rytą išjojo aušružei auštant. O žirgas tarė: 

— Lėksim, nors ir galvas. tektų paguldyti. Ir pamėginsim, ko ligi šio- 
lei dar nebandėm. 

Tik lekia, tik skrieja, kur-ne-kur atsispirdami į žemę. Prijojo trobe- 
lytę. O ten Janošo pati vėl kruvinus drabužius prie šulinio skalbia. 

— Štai, mieloji, aš trečiąkart atjojau! Sėsk ant žirgo. 

— Gerai. Tik žinau, kad slibinas mus vėl pasivys. 

Tuojau sėdo ant žirgo ir išjojo. 

Ir vėl šėlsta slibino žirgas. Parūžė slibinas baisiai perpykęs. 

— Kad šuva suėstų tavo kepenis, kad varnas iškapotų tau akis! Štai 
kvepiantis šienas, štai geriausios avižos, štai tyras upelio vanduo. Ko 
tau dar reikia? 

— Tavo pačią pagrobė! 

Tada slibinas kriokia: 

— Ar spėsiu dar užkąsti, atsigerti, riešutų maišą išgvaldyti ir su- 
krimstiė 

— Krimsk, krimsk — dar turim laiko. 

Ir puolė slibinas valgyti ir gerti. Didelio čia daikto — riešutų maišą 
išgvaldyti, sužiaumoti, o paskui dar snustelėti. 

Paskui strykt ant žirgo ir išsivijo juos. 

O slibinas turėjo dvylika karalysčių. Visas dvylika perlėkė, mato — 
Janošas su pačia tuoj tuoj paskutiniąją karalystę peržengs. Tik capt ir 
sučiupo juodu. 

— Na, Janošai! Dabar jau visų trijų karalysčių netekai. Sakiau — 
triskart leisiu pačią aplankyti. Atsimink — dar kartą atjojęs galvą pa- 
lydėsi! 

Atėmė Janošo pačią ir nuskriejo namo. 

Tada žirgas prabilo: 

— Mielas šeimininke! Dar kartą mėginkim laimę, nors ir galvą tektų 
paguldyti. 

Vaikis atsakė: 

— Žirgeli mano! Žūt būt turiu ją parsivesti. Be jos gyvenimas man 
nemielas. 

Parjojęs slibinas paliko pačią vieną, o pats vėl išrūko į svečius. O Ja- 
nošas vėl pas pačią atsirado ir maldauja: 

— Mieloji! Dar kartą mėginkime. Jokim, nors ir galvą dėl to paly- 
dėčiau. 

Pati maldavo Janošą to nedaryti, nes žinojo — pražus vaikis. 

— Tiek jau to! Kol gyva galva, sėsk ant arklio, ir lėkim!-— neatlyžo 
vaikis. 

Sėdo ant arklio ir nukūrė. Lėkdamas žirgas ir sako: 

— O dabar, mielas šeimininke, arba žūsime, arba sugrįšime. 

Tik jie išjojo, o slibino žirgas jau ir šėlsta. Atšniokščia baisiausiai 
įniršęs slibinas: 

— Kad šuva suėstų tavo kepenis, kad varnas iškapotų tau akis! Štai 
kvepiantis šienas, štai geriausios avižos, štai tyras upelio vanduo. Tai 
ko dar tau reikia? Ko neduodi man ramybės? 

Žirgas sako: | 

— Tavo pačią pagrobė! 

— Ką?— suriaumojo slibinas.— Jis ir vėl išdrįso atjotiį Ar spėsiu dar 
užkąsti, atsigerti, riešutų maišą išgvaldyti ir nusnūsti? 

— Daug neplepėk — jie tuojau perjos tavo valdas! 

Tai įsiuto slibinas! Tik strykt ant žirgo ir nusivijo. Vos vos pačiupo 
juos paskutinėje savo karalystėje — jos buvo likę kokie keli žingsniai. 
O už savo valdų slibinas būtų nustojęs galios. 

— Sakiau tau,— triskart pasigailėsiu! O ketvirtąjį — nė nelauk! 

Stvėrė iš rankų pačią, užkėlė ją ant savo žirgo ir kad užriaumos: 

— Kaip tu išdrįsai atjoti? Ar nesakiau tau, kad čia daugiau nė kojos 
nekeltum? 

Ir, prišokęs prie vaikio, sukapojo jį į smulkiausius gabalėlius. Ir pa- 
liepė pačiai surinkti kiekvieną gabalėlį, sukrauti į maišą ir pririšti jį 
prie žirgo — tegu parneša namo. 

— Tegu pamato, kas laukia tų, kurie drįsta tave grobti!-— užriaumojo 
slibinas. 

Etelka sukrovė visus gabalėlius į maišą, pririšo jį prie balno ir pa- 
varė arklį namo. 

— Parnešk namo šeimininką. Ir pasakyk visiems, kad manęs nebe- 
ieškotų! 

O slibinas, paglemžęs Etelką, nuskriejo namo. 

Kinkuoja žirgas vienas į savo pilį. Neša ant nugaros maišą, o tame 
maiše jo šeimininkas, į smulkius gabalėlius sukapotas. O kad galėtų 
kas jį vėl atgaivinti! 

Dūlina taku ir mato gyvačiukę, o ta gyvačiukė tokią žolelę įsikan- 
dus laiko. Žirgas ir klausia: 

— Ką čia turi, gyvačiuke? 

Ji atsakė: 

— Tai gyvybės žolelė. Vežimas sutraiškė mano vaiką, tai dabar no- 
riu jį pagydyti. 

Tada žirgas prakalbo: 

— O kad aš tokią žolelę turėčiau! Atgaivinčiau gerąjį savo šeimi- 
ninką. 

— Gerai, mielas arkliuk,— tarė gyvatė— Bet mano vaikas ten ant 
kelio raičiojasi. O jei vėl atidardės vežimas ir dar kartą jį pervažiuos? 
Tai pirmiau jį norėčiau atgaivinti. 

— Eime,— sako žirgas, — aš tau pagelbėsiu. Imsiu ir nuvilksiu tavo 
vaiką nuo kelio, kad kas jo vėl nesuvažinėtų. 

Taip ir padarė. Tada gyvatė porąkart tik brūkšt žolele. Žaizda bere- 
gint sugijo, ir gyvačiukas nušliaužė sau. 

Tada žirgas nubėgo į laukymę, nusviedė nuo nugaros maišą ir pridėjo 

Ir šit žiūri žirgas — jo šeimininkas guli įmigęs, bet dabar septyniskart 
gražesnis, nei buvo. Bakst, bakst, kelia jį nuo žemės. Pastatė ant kojų 
ir sako: 

— Šeimininke, kelkis! Nemiegok. 

Tuojau nubudo vaikis. 

— Žirgeli mano! Tai saldžiai miegojau. 

— Būtum iki pasaulio pabaigos miegojęs, jei ne ta gyvačiukė. Ji pa- 
dovanojo šitą gyvybės žolelę, tai ir prikėliau tave. 

— Žirgeli mano! Kad jau nubudau, tai vėl eikime mergelės vaduoti. 
O gal pirmiau jokime namo? 

Žirgas tarė: 

— Pirmiau jokime namo. O po trijų dienų vėl josime. Slibinas už- 
mirš, kas nutiko, ir nieko nejtars. 

Taip jie ir padarė. Parjojo namo, pailsėjo, o trečią dieną — vėl į ke- 
lią. Tada žirgas sako: 

— Paklausyk, ką tau pasakysiu. Nevalia dabar mums joti tiesiai pas 
slibiną. Saulės lankstų lenkimės nuo pilies. Mat, kelias į slibino pilį 
vien negyvėlių nuklotas. Tai jie jam ir pašnibžda, vos tik svetimas 
artyn prieina. Žiūrėk — tik tada eik prie pačios, kai slibino nebus na- 
mie. Ir žūt būt išklausk, kur slibinas gavo žirgą. Tik tada galėsime 
ją iš slibino pagrobti. | 

Padarė lankstą apie pilį, pasislėpė už kalno ir tūno. Vos tik slibinas 
išėjo iš namų, vaikis išsyk pas pačią. O ji kad išsigąs pamačiusi! Savo 
akimis netiki. 

Prabilo Janošas: 

— Nebijok, mieloji, — čia tikrai aš. Tik paslėpk mane, kad niekas 
nematytų. ; 

— O kur tavo žirgas? 

— Žirgas laukia, tavęs nesulaukia. 

Apsikabino jiedu, pasibučiavo ir nuėjo į trobą. Janošas ir sako: 

— Vieno tavęs prašau,— išklausk, kur slibinas gavo žirgą. Kai jis 
išeis iš namų, aš kaip mat čia atsirasiu. Tada ir aš ten žirgą gausiu, dar 
geresnį, negu slibino. O dabar nežinau, kur tokį gauti. 

Tai pasakęs, tuoj išdūmė, nes mergelė jau išgirdo slibiną grįžtant. 
Atidūmė pas žirgą ir sako: 

— Žirgeli mano! Ji tikrai sužinos, tik palaukime valandėlę. 

Grįžo iš svečių slibinas ir klausia: 

— Ar jau išvirei pietus? 

Pati sako: 

— Jau nešu. Eikš, vyreli, eikš, papietausime! 

Atneša lėkštę sriubos, meilius žodelius kalba. Patiko slibinui tokia 
pačios kalba. Pirmąsyk ji neverkia, bet taip meiliai šneka. Pati ir sako: 

— Mielas vyreli! Jei neaitrina tavęs mano žodžiai, pasakyk, kur ga- 
vai tokį žirgą? 

Tai užvažiavo pačiai per veidą slibinas! Toji net prie durų nulėkė. 
O pats kriokia: 

— Kas tau darbo? Kas tau rūpi, kur žirgą gavau? Gal kada ir pa- 
sakysiu. Tik turėsi palaukt! O dabar nueik ir atnešk man dar lėkštę 
sriubos. Valgyti noriu! 

Etelka pripylė lėkštę, atnešė ją ir pastatė ant stalo. Ir vėl sako: 

— Brangus vyreli, pasakyk man, kur gavai tokį žirgą. Tokio aš kaip 
gyva dar nemačiau. 

Slibinas kad trenks jai į veidą — pati net į virtuvę nulėkė. 

— Ko prikibai? Ko mane kamantinėjiė Neduodi nė ramiai pavalgyti. 
Eik ir įpilk man dar vieną lėkštę. 

Atnešė ji dar vieną lėkštę ir pastatė ant stalo. Ir vėl sako: 

— Mielas vyreli! Aš tau tik gera linkiu, pasakyk, kur gavai tokį 
žirgą? 

Trečiąkart slibinas taip kirto, kad pati nulėkė net į kiemą. Nusiminė 
mergelė ir graudžiai pravirko. Tada slibinas prašneko: 

— Matau, nieko pikta man nelinki. Tik vis savo ausimis netikėjau. 
Pasakysiu, tik palauk, pasivaikščioti turiu. 

Ir slibinas išėjo. Visą pilį apėjo, kiekvieną numirėlį išklausinėjo, ar 
ko svetimo nematė. 

O šie ir sako: 

— Nė gyvos dvasios nebuvo po to, kai ketvirtąkart tavo pačią pa- 
grobė. 

Slibinas parėjęs ir sako pačiai: 

— Eikš ir klausykis. Anam tu nieko nepasakysi. Jo įau ir kaulai su- 
puvo. O tau vis tiek jokios naudos iš to žinojimo. Nuo mūsų pilies 
vartų eina takelis. Žole užžėlęs, ne kiekvienas jį pamatys. Bet gerai 
įsižiūrėk ir išsyk pastebėsi, jog ten žolė žemesnė, negu kitur. Takelis 
veda prie pat jūrų marių. Tik pasieksi marių krantą, tuoj ir eik tiesiai 
per vandenį — toje vietoje lyg per sekliausią upelį perbrisi. O ten ta- 
kelis nuvingiuoja į kitą karalystę, O toje karalystėje gyvena tokia 
senutė — geležnosė ragana. Ji turi tris žirgus. Vienas jų, tamsiai širmas, 

dukart stipresnis ir mitresnis už manąjį. Tai senutei reikia ištikimai 
tarnauti. Tris dienas už visus metus. Kas nesiderėjęs ištarnaus, gaus 
visko, ko tik paprašys. Na, viską pasakiau. Dabar keliauju sau. Lik 
sveika! 

Ir slibinas išėjo. 

O žirgas sako vaikiui: 

— Slibinas jau išėjo pro vartus. Bėk greičiau ir paklausk, ką jis 
papasakojo. 

Vaikis beregint nukūrė. Apkabino žmoną, pabučiavo. 

— Na, sakyk, ką slibinas tau pasakojo. 

— Klausyk! Nuo mūsų pilies vartų toks takelis prie marių veda. 
Žole apžėlęs, bet rasti jį nesunku — toje vietoje žolė visai prie žemės, 
o kitur aukšta. Kai prieisi marių krantą, nebijok, eik tiesiai per van- 
denį, toje vietoj visai seklu, — kaip mat perbrisi į kitą pusę, o tame 
krante karalystė yra, o toje karalystėje tokia senutė gyvena. Ištikimai 
jai tarnauk. Tris dienas už visus metus. Ir turi ta senutė tris žirgus. 
Pats jauniausias iš jų bus tamsiai širmas. Tai jis dukart stipresnis ir 
greitesnis už slibino žirgą. Tepadeda tau dievas, aš viską pasakiau. 

O paskui dar pridūrė: 

— Paskubėk! Tuojau grįš slibinas — girdžiu, kaip žemė dunda po 
žirgo kanopomis. Aš viską iškęsiu, tavęs lauksiu. Tik saugokis! 

Vaikis pabučiavo pačią ir išrūko. Stryktelėjo ant žirgo ir nuskriejo. 
Jodamas viską žirgui apsakė. 

Parjojo vaikis namo. Į ėdžias šieno prikrovė, visus tris žirgus į ark- 
lidę nuvedė. Pasiėmė savo mantą, dar stebuklingą gyvybės žolelę įsi- 
dėjo ir patraukė užžėlusiu takeliu prie marių kranto. 

Ėjo ėjo ir galop marių krantą pasiekė. Įsibrido į vandenį — ogi van- 
duo nė kelių nesiekia. Ir nubrido vaikis ton pusėn, kur žemė matyti 
buvo. 

Pasiekė kitą krantą, žiūri — ant smėlio graži auksažvynė žuvelė spur- 
da. Vienas šonas jau visai sudžiūvęs, saulės sukepintas. Pagailo vaikiui 
žuvelės — ėmė ir paleido ją į vandenį. 

— Vargšė žuvelė! Užkepintų tave saulė, jei dar ilgiau čia būtum 
pagulėjus. 

O žuvelė tik strykt iš vandens! Iškišo galvytę ir prabilo: 

— Gerasis žmogau! Pasigailėjai manęs, nuo mirties išgelbėjai. Imk 
mano žvynelį. Jei tave ištiks nelaimė — sulenk jį: aš kaip mat atsirasiu 
ir pagelbėsiu. 


20 


Žuvelė tik pliaukšt į vandenį ir dingo. 

Mano sau vaikis: 

— Niekada nežinai žmogus, iš kur pagalba ateis. Bet kokia man nau- 
da iš tokios mažos žuvelės. 

Įkišo žvyną į krepšį ir nužingsniavo tolyn. Miško vidury mato — 
ežeriukas, o po tą ežeriuką laukinė antis plaukioja. Vienas sparnelis 
visai nukaręs. Pagailo jos vaikiui, jis ir sako: 

— Antele, atplauk čionai, aš pagydysiu tavo sparnelį. 

— Bijau! Gal tu man bloga linki, gal mane pagauti žadi? 

— Nebijok,— sako vaikis — aš tau nieko pikta nepadarysiu! Tik pa- 
gydyti noriu. 

— Gražiai kalbi, berneli. Imsiu ir patikėsiu tavo žodžiais. 

Tai pasakiusi, antis priplaukė prie kranto. O vaikis išsitraukė iš krep- 
šelio gyvybės žolelę ir perbraukė ja sužeistą sparną. Sparnas kaip mat 
sugijo, žaizdos lyg nebūta. 

Tai apsidžiaugė antis. Tuojau ir skristi mėgins. Pakilo į dangų ir 
skrenda. 

— O aš tavo žodžiais netikėjau, į krantą plaukti bijojau. Išsipešk 
blizgančią plunksną iš kairiojo mano sparno, iš to, kur nebuvo suža- 
lotas. Jei tave ištiks nelaimė, nuplėšk plunksnos puselę, ir aš kaip mat 
atskrisiu. Tik saugok ją kaip savo akį! 

Antis padėkojo vaikiui ir nuskrido. 

O vaikis kulniuoja palei mišką, šaltinį priėjo ir atsisėdo prie jo atsi- 
pūsti. Iš krepšelio išsiėmė duonos kriaukšlelį ir valgo. Ir svarsto, ką 
darys su tuo žvyneliu ir plunksnele. Tiek jau to, tegu būna! 

Atsikvėpęs vėl leidosi į kelią. Tik nežino, kur reikėtų tos senutės 
ieškoti. 

Pėdina jis, staiga — tik strykt lapė iš už krūmo! Vargšė šokuoja ant 
trijų kojų, o ketvirtąją vos velka. Vaikis šaukia: 

— Palauk, lapute! Tau koją skauda. Lukterėk — aš ją išgydysiu! 

O lapė atsisuko ir sako: 

— Bijau Žmogaus,— jis tik tyko, kaip kokiam žvėreliui kailį nudirti. 

— Patikėk, nieko bloga tau nepadarysiu. Man tik pagailo tavęs. 

— Na gerai, — sako lapė— Gal tu ir nepiktas žmogus. Bet jei mane 
pagauti bandysi, tuoj dantis suleisiu. 

— Aš tik pagelbėti noriu, — sako vaikis. 

Išsiėmė gyvybės žolelę ir perbraukė sužeistą lapės koją. Toji bere- 
gint ir sugijo. Kad ims lapė šokuoti, strypčioti, liuoksėti! Ir sako vaikiui: 

— Gerasis žmogau! Už tai, kad tiek man gero padarei, išsipešk plau- 
kų kuokštelį. Jei tave ištiks nelaimė, sukimšk juos į pypkę ir uždek — 
aš kaip mat atlėksiu. 

Lapė padėkojo vaikiui ir nuliuoksėjo sau. 

O vaikis vėl leidosi kelionėn. Ėjo ėjo ir vakarop priėjo namelį. 
Mato — ant slenksčio senutė sėdi. 

Vaikis priėjo ir mandagiai pasisveikino: 

— Labą vakarą, močiute! 

— Sveikas gyvas, vaike! Dėkui, kad močiute pavadinai. Devynias- 
dešimt devynias galvas jau pamoviau ant kuolo, tavo bus šimtoji. Tai 
ko gi čia atėjai, kur nė paklydęs paukštis neužskrenda? 

— Tarnybos ieškau, — atsakė vaikis. 

— Pačiu laiku atėjai. Priimsiu tave,— tarė senutė.— Dėl užmokesčio 
nesiderėsim. Tarnauti trys dienos už metus. Ko ištarnavęs paprašysi, 
tą ir duosiu. Turėsi visus tris mano žirgus gerai ganyti ir kiekvieną 
vakarą juos namo parvesti. Ir žiūrėk, kad jie nuo tavęs nepabėgtų. 

— Išganysiu, močiute. Nuo manęs nepabėgs! 

— Gerai, — tarė senutė, — o dabar eik vakarienės. Paskui aš tau žir- 
gus parodysiu. 

Senutė pataisė jam gerą vakarienę ir paklojo pūkų patalą. Kai vai- 
kis prisivalgė iki soties, nuėjo jiedu į arklidę. Pamatė vaikis žirgus, 
akių atitraukti negali. Tokių kaip gyvas nebuvo matęs. 

— Tai juos, vaikeli, ir turėsi ganyti, — tarė senoji. 

Vaikis glosto žirgus, o jauniausiasis palaižė vaikio ranką, bet nieko 
nepratarė. 

Ir vaikis grįžo į trobą pas senutę. Ji paklausinėjo, ką vaikis dirbes, 
kur keliavęs. Pakalbėjo dar truputėlį, paskui sugulė ir išmiegojo iki 
ryto. Rytą senutė atsikėlė, prikrovė valgių į krepšelį, o vaikis, paka- 
manojęs žirgus, užsėdo ant širmio. Senutė jam parodė, kur joti. Vaikis 
nujojo, numovė kamanas, atsigulė po aukštu medžiu ir žiūri, kad žirgai 
ganytųsi. | 

Per pietus papūtė švelnus vėjelis. O vaikio akys tik merkiasi, mer- 
kiasi. Ir jis įmigo. Atsibudo tik pavakare. Ieško žirgų šen ir ten, o jų 
niekur nėra. Lyg žemė būtų prarijusi. Vėl grįžo į tą vietą, kur jie ga- 
nėsi, bet ir ten tuščia. 

Dabar jis prisiminė žuvytę, kur jam žvynelį davė ir nelaimėje pa- 
gelbėti žadėjo. Sulenkė žvynelį, ir žuvytė kaip mat atsirado priešais jį. 

— Kas nutiko, gerasis žmogau?— klausia ji. 

Vaikis ir sako: 

— Žuvyte! Pasakyk, kur dingo mano žirgai? 

— Tavo žirgai pateko į mano karalystę, — sako žuvytė.— Pasiuntinys 
pranešė, kad atplaukė trys svetimos žuvys. Eime! Netrukus būsime ant 
marių kranto. Tik žiūrėk — nepražiopsok! Kai subanguos marios, į kran- 
tą išplauks trys baisiuliai ešeriai, juodi juodžiausi. Mano kariūnai va- 
rys juos iš marių. O tu, nieko nelaukęs, čiupk kamanas. Kai vidurinysis 
ešerys priplauks prie kranto, jam taip vožk, kad pilvą išverstų. Ir kaip 
mat su savo žirgais atsidursi ganykloje. | 

Tą pat akimirką vaikis atsirado ant marių kranto. Žiūri — bangos 
baisiai šniokščia, ūžia, ir trys juodos žuvys iš marių atplaukia. Vaikis 
kad čiups kamanas, kad rėš viduriniajai! Toji vikst ir išvertė pilvą. 
Ir beregint vaikis atsidūrė ganykloje su savo žirgais. 

Pakamanojo juos, sėdo ant širmio ir nušuoliavo namo. 

— Labą vakarą, močiute! 

— Labą vakarą. Jau parjojai, vaikeli? 

— Parjojau. Geri žirgeliai! 

— Eime vakarienės, vaikeli — tarė senutė. 

Vaikis nuėjo vakarienės, o senutė —į arklidę. Ir kad pradės kulti 
žirgus! Pliekia, net šonai braška. Už tai, kam nepaspruko nuo vaikio. 

— Ko nepasislėpėte taip, kad nerastųė— šaukia ji — (O jūs šickie, 
tokie ir anokie! Palaukit, rytoj aš jus geriau paslėpsiu! 

O tada nuėjo pas vaikį į trobą ir šnekasi kaip niekur nieko. Pakal- 
bėjo jiedu, paskui atsigulė ir miegojo iki ryto. 

Rytą senutė atsikėlė, prikrovė į krepšelį dar daugiau valgių ir gč- 
rimų, O į vyną miego miltelių pribėrė, kad vaikis dar labiau apsvaigtų 
ir kiečiau įmigtų. 

O vaikis, tik pakirdęs, nuėjo į arklidę. Pamovė žirgus kamanomis 
ir vėl sėdo ant širmio. Nušuoliavęs į vakarykščią pievelę, paleido žir- 
gus, o pats išsitiesė pavėsyje prie šaltinio. 

Atėjo vidurdienis. Vaikio akys apsiblausė, ir jis vėl įmigo. Pavakare 
nubudęs žiūri — žirgų nėra! Ir suka galvą, kur jie galėtų būti ir kaip 
juos surasti. Gal antis padėtų. Išsitraukė iš kišenės plunksną ir nuplėšė 
jos puselę. Tik kad suraibuliuos kas jam prieš akis — antis jau ir at- 
skridusi. 

— Kas nutiko, gerasis žmogau? Kam šaukei mane? 

— Prapuolė mano žirgai. Gal žinai, kur jų ieškoti?— sako vaikis. 

— Nesirūpink,— sako antis— Į mano pulką atskrido trys balti bal- 
tutėliai varnai. Tokių retai pamatysi. Tai mano žygūnai apguls ir spaus 
juos visai prie žemės. O tu čiupk kamanas ir nesnausk! Taip vožk 
viduriniajam, kad tas tik Kkebėkšt ir nudribtų prie tavo kojų. Tada ir 
atsiras tavo žirgai. Jie ganysis toje pačioje pievutėje, kaip ir per pietus. 

Taip ir buvo. Nusekė vaikis antį iki upelio. Tik žiūri — lyg debesis 
atūžia laukinių ančių pulkas, spausdamas prie žemės tris baltut baltu- 
tėlius varnus. Nė pakilt jiems neduoda. O vaikis nieko nelaukė, čiupo 
kamanas ir kad tvos viduriniajam varnui — tas tik šlept žemėn ir guli 
paslikas. Vaikis beregint atsidūrė ganykloje su savo žirgais. Tuojau 
pakamanojo visus tris, užšoko ant širmio, paršuoliavo namo ir labina 
senutę: 

— Labą vakarą, močiute! 

— Sveikas gyvas, vaikeli! Jau parjojai? 

— Parjojau, močiute. 

— Ar klausė tavęs žirgai? 

— Klausė, močiute. Niekur nėjo. 

— Tai eik vakarienės, — sako senoji — O aš juos pagirdysiu. 

Vaikis nuėjo į trobą, o senoji į tvartą. Čiupo įkaitintą žarsteklį ir 
kad ims kulti ristus žirgus! Pampina vieną labiau už kitą. 

— Ko geriau nepasislėpėt? Palaukit, nenaudėliai, rytojaus! Jau du- 
kart jisai jus surado! Tegu rytoj pamėgins, kad toks gudrus. Sukrausiu 
jus virtuvėje į kraitelę, kiaušiniais paversiu ir vištą užtupdysiu. 

Paskui atėjo pas vaikį ir sako meiliai: 

— Valgyk, vaikeli. Aš irgi tuoj eisiu vakarieniauti. 

Taip ir buvo. Pavalgė, paskui atsigulė ir išmiegojo iki ryto. 

Rytą senutė atsikėlė, prikrovė į krepšelį valgių ir gėrimų. 

— Štai tavo pietūs, vaikeli! Išvesk arklius, tegu ganosi. 

Vaikis nuėjo į arklidę. Pakamanojo žirgus, sėdo. ant širmio ir nu- 
šuoliavo į ganyklą. Nukamanojo ir atsigulė prie šaltinio pailsėti. 

Ir šit papūtė drungnas vėjelis, vaikio akys apsiblausė, ir jis užmigo. 
Nubudo apie pavakarius. O žirgų niekur nėra. Ir vėl jis suka galvą, 
ką daryti. Dukart surado. O kaip bus trečiąkart? Prisiminė, raiša lapė 
žadėjo jam padėti! Čiupo jos plaukų kuokštelį, sukimšo į pypkę ir 
uždegė. Vos tik pypkė pradėjo smilkti — lapė jau ir čia. 

— Kas atsitiko, gerasis žmogau? Ar mano pagalbos reikia? 

— Bėda, lapute, prapuolė mano žirgai. 

— Iš tiesų, bėda, — tarė lapė, — bet gal sumanysim ką nors. Tik klau- 
syk, ką tau pasakysiu, ir viską daryk, kaip liepsiu. Dabar sek paskui 
mane. Kai prieisim trobą, prisiglausk prie sienos, kad senoji tavęs ne- 
pamatytų. Tos raganos gaidys taip gieda, kad už septynių karalysčių 
girdėti. Aš čiupsiu tą giedorių, nes senoji jį myli labiau už viską pa- 
saulyje. Kol aš rikdysiu gaidį, tu stovėk pasislėpęs. O kai senoji įsiu- 
tus iššoks iš virtuvės, norėdama mane nutverti, aš tik šast ir į krūmus 
su gaidžiu. O tu pulk į vidų ir čiupk kamanas. Kampe pamatysi krai- 
telę, o joje tris kiaušinius. Taip liuobk kamanomis, kad iš jų liktų tik 
šlapia vieta. Ir tavo žirgai išsyk atsiras ganykloje. Eime. Tik nežiopsok! 

Ir šit sėlina jiedu nuo vieno krūmo prie kito. Vaikis pasislėpė už 
kampo, o lapė tuoj nusėlino prie mėšlyno, kur kapstėsi vištos. Paty- 
kojusi kapt gaidį ir braukšt su juo į krūmus. Gaidys kad paleis gerk- 
lę — už septynių karalysčių garsas nuėjo. 

Išlėkė senoji. 

— Palauk, sukčiuviene! Ir kaip tu drįsai antrąkart atlėkti? Jau sykį 
išsukau koją, o dabar sprandą nusuksiu! Stok, lape nenaudėle! 

Skuodžia ji nuo vieno medžio prie kito, bet kur tu lapę pagausi. 

O vaikis tik šmurkšt į virtuvę. Ir taip tvojo kamanomis per kiau- 
šinius, kad tie į visas puses ištiško. Ir kaip mat atsidūrė ganykloje 
kartu su visais trim žirgais. Tuojau pamovė žirgus kamanomis, sėdo 
ant širmio ir šuoliuoja namo. Širmis lėkdamas ir sako vaikiui: 

— Mielas šeimininke! Rytoj tu užmokesčio prašysi. Manęs ieškosi. 
Bet aš būsiu apskretęs kumeliūkštis ir voliosiuoši ant mėšlo krūvos. 
Senoji žadės aukso kalnus, norės įsiūlyti anuos du žirgus, bet tu nenu- 
sileisk, nors ir gautum vilkti mane visą kelią. Ir atmink: po vakarienės 
senoji ilgai šnekės, kad tu miegotum kaip užmuštas. Tik tu neužmik! 
Nes veltui būtum tarnavęs, o naktį tavo galvą vis tiek pamautų ant 
kuolo. Lygiai vienuoliktą senoji sakys: „Labanaktis, vaikeli, eik ir tu 
pailsėti.“ Ji kaip mat užknarks, bet prieš pusiaunaktį atsikels. Matei — 
kampe kabo seni pakinktai, ten yra kamanos ir senas kardas aprūdiju- 
sioje įmovoje. Ji atsikels ir išsitrauks kardą. Tada ji iškiš liežuvį — 
tokį, kaip geras noragas, —ir ims galąsti kardą ir galąs ketvirtį va- 
landos. O tada šūktelės: „Tarne, kelkis!“ Bet tu nė nekrustelk, nes se- 
noji supras, kad nemiegi. O vidurnaktį ji sušuks: „Tarne, kelkis, gyvo 
tavęs nepaliksiu! Pusiau perkirsiu!“ Tu susiriesk lovos galvūgaly ir 
prisispausk prie sienos, nes tą akimirką aptems senosios akys. Apžlibusi 

žybt žybt ir sukapos lovą. Tūnok perkirstos lovos galvūgaly. Ji pasi- 
grabinės, pasigrabinės ir neras nė vieno tavo gabalėlio. Tada galvūgalis 
su kojūgaliu susijungs, ir lova bus tokia, kaip buvo. O senė įkiš kardą 
į įmovą, atsiguls ir parps iki ryto. Tu nemiegok, tik snustelk. O rytą 
paprašyk senąją kamanų, balno ir šito kardo, žinok, kito tokio niekur 
nerasi. 

Kol širmis apsakė, ką daryti, jau ir paršuoliavo namo. Vaikis gerai 
įsiminė, ko jį mokė. Parjojęs pasisveikino: 

— Labą vakarą, močiute! 

Senoji irgi pasisveikino, lyg dieną nieko nebūtų nutikę nei su Žir- 
gais, nei su gaidžiu. 

— Eik vakarienės, vaikeli — sako ji — o aš juos pagirdysiu. 

Ir talžo žirgus kiek įmanydama. 

— Ir paskutinę dieną nepasprukote? Nakčia vis tiek aš jį nugalabysiu! 
O tave padarysiu tokį biaurų, kad niekas nė žiūrėti nenorės! 

Senė grįžo į trobą ir sako vaikiui: ž 

— Eikš, vaikeli, vakarienės! 

Sėdo valgyti ir vaikis, nors buvo jau vakarieniavęs. O ragana tik 
šneka, tik kalba, kad vaikį labiau suimtų miegas. O jis laikosi iš pasku- 
tiniųjų, nors akys merkte merkiasi. 

Jau greit ir vidurnaktis. Senoji sako: 

— Labanaktis, vaikeli! Gulk, aš irgi eisiu pailsėti. 

Vaikis guli atmerktomis akimis kaip kiškelis, o senoji knarkia net 
pašvilpaudama. | 

Vos išmušė pusę dvylikos, senoji strykt iš lovos. Nuėjo į kampą, 
išsitraukė kardą ir žiūri į vaikį: „Dabar tikrai jam galą padarysiu!“ Ir 
sieksniniu liežuviu galanda kardą iš abiejų pusių — vienąkart brūkšt 
iš viršaus, kitąkart iš apačios. 

Išgalando ir šaukia: 

— Tarne, kelkis! 

O vaikis nė krust, lyg būtų kiečiausiai įmigęs. 

— Miegok, miegok! Duodu tau dar ketvirtį valandos. 

O lygiai dvyliktą kriokia: 

— Tarne, kelkis, gyvo tavęs nepaliksiu! Pusiau perkirsiu! 

Raganos akys aptemo, ir ji kirto per lovą. O vaikis tik brikšt ir susi- 
rangė visas galvūgaly. Lova kaip mat persiskyrė. Ragana puolė prie 
guolio — gal suras bent gabalėlį. Jei būtų pataikiusi, vaikio galva būtų 

šimtoji. Pasigrabinėjo, pasigrabinėjo, bet niekur nieko nerado. Tai kur 
jis dabar galėtų būti? 

— Suk jį šimtas — ištarnavo, — bambėjo ji— O mano galybė baigėsi, 
nes jau po vidurnakčio. Bet aš žinau, ko jis užsiprašys. Arklį paversiu 
nukriošusiu kumeliūkščiu,— jis į jį nė nepažiūrės. 

Senė atsigulė ir pūtė į akį iki ryto. 

O vaikis laužė galvą — nusnūsti jam ar ne, bet užmigti bijojo. 

Rytą senoji pataisė vaikiui gerus pusryčius. 

— Vaikeli,— sako ragana, — ištikimai tarnavai! Tai dabar pasakyk, ko 
norėtum. Duosiu, ko tik paprašysi. 

— Nieko kito, močiute, nenoriu, tik aprūdijusio kardo, kamanų ir 
purvino balno, tvarte pakabinto. Ir to kumeliūkščio, kur ant mėšlo 
krūvos. 

Nusijuokė senoji: 

— Ką gi su jais veiksi? Man visai nereikia aprūdijusių gelžgalių. O tą 
apskretusį kumeliuką turėsi ant pečių vilkti, nes jis tavęs tikrai ne- 
paneš. 

— Geras bus ir toks. 

Senoji nusijuokė ir sako: 

— Duosiu tau, vaikeli, tiek aukso ir sidabro, kiek tik pakelti galėsi. 
Būsi turtingas Žmogus, tarnauti nebereikės. 

— Dėkui, močiute. Užteks man to, ko pats prašiau — atsakė vaikis. 

— Gerai,— sako ragana,— jei tau tik tiek reikia, tai imk. Tik sakau — 
kumelį pats turėsi kriokti, nes jis nepaneš tavęs, kol nepereisi mano 
karalystės. 

Vaikis prisirišo aprūdijusį kardą prie diržo, pakalnojo apskretusį 
mėšliną kumeliuką, pamovė jį kamanomis, užsivertė ant nugaros ir 
neša. 

— Telaimina tave dievas, močiute,— pasakė vaikis.— Ačiū, kad tar- 
nybą davei. : 

— Lik sveikas, vaikeli! Jei gerai nepašersi kumeliuko, jis neatsi- 
gaus, — pasakė ragana. 

Ir tempė vaikis kumeliuką per visą raganos karalystę. Išvargęs tris- 
kart trenkė kumeliūkštį į žemę, o pailsėjęs vėl užsikeldavo ant nuga- 
ros. Ir šit jiedu priėjo griovį, kur raganos karalystę nuo kitų žemių 
skyrė. Tada kumeliukas ir sako: 

— Šeimininke! Dabar pastatyk mane ant žemės. Nuo čia aš tave 
nešiu. 

Kumeliukas dribtelėjo ant žemės, paskui vėl pašoko ir kad pasipur- 
tys! Pasidarė toks gražus žirgas, kokio vaikis kaip gyvas nebuvo ma- 
tęs. Dirstelėjo į save ir savo akimis netiki — tai spindėjo kardas, švietė 
Iūbai, žvilgėjo pentinai! Kas čia — jis ar kitas jaunikaitisė 

O žirgas sako: 

— Mielas šeimininke, sėsk man ant nugaros, ir mudu lėksime grei- 
čiau už vėją. 

— Žirgeli! Taip jokime, kad nei tau, nei man ko neatsitiktų. 

Žiūri vaikis — jie jau nuo žemės pakilę. Bet ir žirgas triskart nu- 
trenkė Janošą. Parlėkė namo, o namiškiai vos atpažino vaikį. Tada jis 
ir sako žirgui: 

— Žirgeli mano! Gal jau dabar galėsime parsigabenti mano pačią? 

— Netrukus tenai būsime,— sako žirgas, — aš žinau, kur ji! 

Užsėdo ant žirgo vaikis ir žiūri — jie jau prie slibino trobelytės. 
Tuo metu Janošo pati iš šulinio sėmė vandenį. Vaikis šaukia: 

— Štai ir atjojau, mieloji! Kaip žadėjau, taip ir padariau. Ar namie 
slibinas? 

— Išjojo,— atsakė pati. 

— Tegu jis linksminasi ten, o mums ir čia bus gerai, — tarė vaikis. 

Ir jiedu nuėjo į trobą. Tai seniai nesimatę! Vaikis apkabino pačią 
ir pabučiavo. 

— Brangioji, — sako jis,— susirink viską ir drąsiai sėsk ant mano 
Žirgo. 

Pati susikrovė savo mantą, sėdo ant žirgo, apkabino vaikį, ir jiedu 
neskubėdami išjojo. 

Kai jie išjojo pro vartus, slibino arklys kad ims žvingauti, kad įsišėls! 
Parlėkė slibinas visas perpykęs ir šaukia: 

— Kad šuva suėstų tavo kepenis, kad varnas iškapotų tau akis! Štai 
kvepiantis šienas, štai geriausios avižos, štai tyras upelio vanduo! Dar 
tau negana? 

— Tavo pačią pagrobė!-— sako slibino žirgas. 

— Ar spėsiu dar užkąsti, atsigerti, riešutų maišą išgvaldyti ir su- 
krimsti? 

— Nieko tu nespėsi, ir niekada jų nepasivysim! 

Tai įtūžo slibinas. Prisitaisė sunkiausius pentinus, užšoko ant žirgo 
ir kad paspaus jį! Pentinai tiek suspaudė arklio šonus, kad tas vos ne- 
išleido paskutinio kvapo. O vaikis šaiposi: 

— Nešėlk taip smarkiai! Dabar jau manęs nebepavysi! 

Ir sužvingo slibino žirgas: 

— Žirgeli, broleli, palauk, nebėk taip smarkiai. Slibinas mane visai 
nuvarys! 

— Visai negaila tavęs, jei nieko neišmanai,— atrėžė vaikio žirgas.— 
Trenk jį į žemę, kad pateškėtų! 

Slibino žirgas kad pasispardys! Slibinas tik šlept, nusirito kaip ko- 
pūstas ir užrietė kojas. O žirgas grakščiai priėjo prie Janošo. Tada 
Etelka persėdo ant slibino žirgo, ir jiedu nujojo namo. 

Tai buvo džiaugsmo, kai parjojo! Sukvietė visus gimines ir iškėlė 
vestuves. Taip ir gyveno sau. 

Vieną dieną Janošas, sutikęs bernaitį, kaip du vandens lašai panašų 
į save, ir sako jam: 

— Laimingas žmogus būsi, jei manęs paklausysi. Eime į mano šalį, 
nes mūsų karalius numirs iš sielvarto, manydamas, kad jo Janošas jau 
niekados nebegrįš. 

— Mielai eičiau,— atsakė bernaitis,— bet ar pėsčias nueisiu taip toli? 

— Tai ne bėda. Aš tau pagelbėsiu. Duosiu tokį žirgą, kuris greitai 
tave nuneš. 

Taip jie ir sutarė. Vaikis atsisveikino su giminėmis ir leidosi namo. 
Parvyko per tris dienas. 

Mandagiai pasisveikino, karaliui maišą su ilgai lauktais obuoliais ati- 
davė. Vos tik karalius obuolį suvalgė, tuoj pasveiko. Tada vaikis 
ir sako: 

— Šviesiausias karaliau! Aš nevesiu tavo dukters, nes jau turiu pa- 
čią. Štai čia geras mano draugas. Papirščiau jį, jei karalaitei patiktų. 

Karalius mielai sutiko, o ir karalaitei bernaitis prie širdies buvo. 

Na ir vestuves tada iškėlė! O sriubos privirė tai privirė — net šunys 
braidžiojo po ją iki kelių. Bet nedaug tokių laimingų buvo, kuriems po 
šaukštą kliuvo. O Dunojų užrišo dideliame maiše. Vaikiui prie aulinių 
batų morkų pentinus pritaisė. Vestuvininkai įsišurmuliavo, vaikis pen- 
tinais užkliudė maišą, maišas praplyšo, ir Dunojus vėl upe pavirto. 

Štai ir visa pasaka. Mesk ją ant ledo, tegu čiuožia, kol neteks žado. 

Tai štai kas buvo, kas nutiko! Kas netiki, tegu pats nueina ir pasi- 
ŽiūTi. 

Gyveno kartą karalius. Jis turėjo vieną vienatinį sūnų Janošą. Tam 
vienturčiui tik paukščių pieno tetrūko. Argi kitaip dar galėtų gyventi 
vienintelis numylėtas karaliaus sūnusį Tik pamiršo karalius išmokyti 
jį narsumo. Kai bernaičiui sukako devyniolika metų, jis ir sako tėvui: 

— Ak tėve! Devyniolikos metų sulaukiau, o lig šiol manęs niekas 
nemokė narsumo. Dabar keliauju pats narsumo ieškoti. 

Karalius ir karalienė bando perkalbėti — juk tai vienturtis jų sūnus! 
Bernaitis nesiliovė maldavęs tėvą su motina, kad tik jį leistų. Pagaliau 
tėvas davė jam daug pinigų, gražius drabužius ir išleido į kelionę. Ber- 
naitis atsisveikino su tėvu ir motina ir iškeliavo. 

Ilgai keliavo, daugybių daugybę kraštų matė ir šit priėjo neįžengia- 
mą girią. Kelias dienas po girią klajoja. Girdi — nuo medžių neapsako- 
mai graži muzika sklinda. Tai medžių šakelės taip gražiai griežė. Ap- 
linkui — nė gyvos dvasios, jaunikaitis vaikšto, nebežino, ką daryti. Ėmė 
Tik nulaužė šakelę — visi miško medžiai griežti paliovė. Suprato ber- 
naitis blogą darbą padaręs. Ėmė ir išdrožė sau dūdelę. Eina ir dūduoja, 
visas Miškas skamba. Ir šit pamatė žilą seneliuką. Bernaitis nusilenkė 
jam ir sako: 

— Labą dieną, seneli! 


Seneliukas ir klausia jį: 
— Kaipgi čia patekai, kur nė paukštis neužskrenda? 

— Einu, seneli, bėdos prispirtas. Aš — vienturtis karaliaus sūnus. Štai 
sulaukiau devyniolikos metų, o narsumo manęs tėvas ir neišmokė. Tai 
aš ir tariau: eisiu ir tol keliausiu, kol narsus pasidarysiu. 

Senelis prabilo: 

— Nori būti narsus? Jei darysi, ką liepsiu, tapsi tikras narsuolis. Tau 
reikės prajodyti tris žirgus. 

— Gerai, seneli, pamėginsiu. 

Nuėjo žilas seneliukas į velėnų trobelę, išsinešė vario kamanėles. 
Sužvangino jas — ir lyg iš po žemių išdygo variakartis žirgas. Sene- 
lis sako: 

— Na, vaike! Imk, prajodyk šitą žirgą. Tada pažiūrėsim. 

Sėdo Janošas ant variakarčio žirgo. O žirgas lyg viesulas nulėkė per 
mišką, kanopomis žemės neliesdamas. Janošas nutirpo iš baimės. Miš- 
ko pakraštyje dunksojo devyngalvio slibino rūmai. Variakartis žirgas 
kad trenks į juos kanopomis — viena rūmų siena tik šlumšt ir išvirto. 
Kriokia slibinas devyngalvis: 

— Matau —narsus esi! Vis tiek spruk iš čia: kai atsikelsiu, gyvo 
nepaliksiu! 

Parjojo Janošas pas seneliuką, o seneliukas jam ir sako: 

— Matyt, būsi narsuolis! 

Kitą rytą seneliukas nuėjo į velėnų trobelę ir išnešė sidabro kama- 
nėles. Sužvangino jas —ir lyg iš po žemių išdygo sidabrakartis žirgas. 
Žilas seneliukas tarė: 

— Na, vaike! Jei prajodysi ir šitą žirgą, tada tikrai būsi narsus. 

Sėdo Janošas ant sidabrakarčio žirgo. Ir šitas žirgas lėkė, kanopo- 
mis žemės nesiekdamas. Janošas vos balne išsilaiko. Ir sidabrakartis 
žirgas atšuoliavo prie devyngalvio slibino rūmų, kur ant akmens uolos 
stovėjo, ir pasispardęs išgriovė rūmų sieną. Devyngalvis slibinas šau- 
kia Janošui: 

— Kad tavo čia nė kvapo neliktų! Matau — narsus esi, bet kai atsi- 
kelsiu, gyvo nepaliksiu. 

Parjojo Janošas pas žilą seneliuką, o seneliukas jam ir sako: 

— Tu tikras narsuolis! 

Trečią kartą seneliukas vėl nuėjo į velėnų trobelę ir išnešė aukso 
kamanėles. Sužvangino jas — staiga lyg iš po žemių išdygo auksakartis 
žirgas. Žilas seneliukas sako: 

— Jei prajodysi ir šitą žirgą, tada jau būsi tikras vyras. 

Sėdo Janošas ant auksakarčio žirgo. O tas žirgas neregėtai padūkęs: 
žengs žingsnį — pasagos kibirkštis skelia, o iš prusnų liepsnos plieskia. 
Janošas vos jį nulaiko, sėsti dar nedrįsta. Galop įsidrąsino ir šoko į bal- 
ną. Žirgas pasileido lėkti, kojomis žemės neliesdamas. Medžių šakos 
tik drasko Janošo drabužius, kūną lyg skaudžiausiomis rykštėmis čaižo. 
Paskui nušuoliavo tiesiai į devyngalvio slibino rūmus. Ir kad spirs 
į sieną — devyngalvį slibiną meste išmetė iš rūmų. Tai įsiuto slibinas! 
Iššiepė nasrus ir puolė Janošą. Žilas seneliukas mato, koks narsuolis 
tas Janošas — su slibinu drįso susikibti. Tučtuojau papurtė vario ir si- 
dabro kamanas ir pavirto dvidešimtmečiu jaunikaičiu. Papurtė antrą- 
syk —ir prieš jį išdygo du žirgai. Ir šit visi trys puolė gelbėti Janošą. 
Kaip mat apgalėjo devyngalvį slibiną. Tada žilas seneliukas pakvietė 
Janošą į velėnų trobelę, padėkojo Janošui už narsumą — už tai, kad 
išvadavo jį iš apžavų. Jau devyniasdešimt devyneri metai senelis už- 
keiktas: jam nevalia išeiti iš miško, kol neatsiras toks narsuolis, kuris 
tuos tris žirgus prajodytų. Seneliukas tarė: 


A 

— Janošai! Ačiū tau, kad mane išvadavai. Imk šią vytelę. Jei kada 
ištiks nelaimė, apibrėžk šia vytele apie save ratą —ir atsiras tokia 
geležinė tvora, pro kurią nei žvėris, nei žmogus nepralįs. 

Išsibučiavo jiedu ir atsisveikino. Senelis vėl prakalbo: 

— Duok man savo marškinių skiautelę. Tų, kurie sudrisko, kai šuo- | 
liavai ant auksakarčio žirgo. Pažvelgęs į juos, žinosiu, ar tavęs ne- 
ištiko kokia nelaimė. Aš kaip mat atskubėsiu tau į pagalbą. 

Janošas nužingsniavo į artimiausią miestą ieškoti tarnybos. Parsi- 
samdė karaliui aviganiu. Buvo ten viena ragana. Toji ragana ir sako 
Janošui: 

— Jei neišganysi šitos avių bandos, galas tau! 

Janošas išginė avis ir apibrėžė apie jas ratą seneliuko dovanota vy- 
tele. Umai atsirado tokia geležinė tvora, per kurią niekas nepralįs. 
Klajoja Janošas po mišką, iš tošies dūdelę išsisuko. Ir dūduoja sau, 
širdį ramina. Girdi žmonės, kažin kas taip gražiai dūduoja, gėrisi atsi- 
gėrėti negali. Išgirdo jį ir karaliaus duktė. Patiko mergelei tas dūdavi- 
mas, ėmė ir pamilo karalaitė Janošą. Sužinojo ragana, vos nesprogo iš 
pavydo. Vis suka galvą, kaip čia Janošą pražudyti. Tik nesumanė, ką 
jam padarius. O Janošas, ilgai nelaukęs, ėmė ir susižiedavo su karalaite. 

Netrukus jau ir vestuves žada kelti. O ragana jau klastą sumanė. Pa- 
liepė padaryti didelę statinę. Eina Janošas maudytis, o ragana ir sako: 

— Tik pažiūrėk, kokia puiki statinė! Čia galėsi gerai nusimaudyti. 
O dabar lįsk į ją — pažiūrėsim, ar visas įtilpsi. 

O prie statinės įtaisė tokį antvožą — tik įlįs Janošas, ragana kaip 
mat užvoš, ir bernaitis jau niekaip negalės išlįsti. Taip ir nutiko. Įlindo 
Janošas — ragana tik paukšt ir uždarė antvožą. Nurito statinę prie Du- 
nojaus ir įvertė į vandenį — tegu srovė ją neša ir nuneša, kad Janošas 
niekados į čia negrįžtų. Mat, ragana turėjo sūnų ir labai troško, kad 
jos sūnus vestų karalaitę. O tarnai ieško aviganio, niekur neranda. 

Neša Janošą srovė per daugybių daugybę šalių. O karalaitė rankas 
grąžo. Kur dingo Janošas, kas jam nutiko? 

Janošas plaukia statinėje uždarytas, o karalaitei tuo metu kilmin- 
giausi hercogai, baronai, gražiausi ir narsiausi jaunikaičiai peršasi. Bet 
karalaitė nė už vieno tekėti nenori, savojo Janošo laukia. Karalius 
pyksta — jo dukrai peršasi šitiek hercogų, grafų, šauniausių jaunikai- 
čių, o ji nė nežiūri. Vieną kartą karalius ir klausia ją: 

— Klausyk, dukrele! Kodėl gi tu nenori už nieko tekėtiė Jau metas 
būtų. 

Karalaitė ir sako: 

— Tėveli! Netekėsiu, kol nesurasite tokio dažytojo, kuris išdažytų 
kambarį taip, kaip aš noriu. 

Karalius liepė apgarsinti šią žinią. Tada susirinko mokyčiausių mo- 
kyčiausi ir sumaniausių sumaniausi dažytojai. Jau dažys kambarį. Ka- 
ralaitė tik žvilgtelės,— jau iš karto jai nepatinka. 

Tegu sau liūdi mergelė, o mes eikime ir paieškokime Janošo. Pažiū- 
rėsim, ką jis ten veikia vidury Dunojaus. Laimė, kad seneliukas jį pri- 
siminė. Galvoja, žvilgtelėsiu į sudriskusius Janošo marškinius — gal jį 
bus kokia nelaimė ištikusi? 

Dirstelėjo seneliukas į marškinius ir mato — plūduriuoja Janošas vi- 
dury Dunojaus statinėje uždarytas. Reikia gelbėti Janošą, tarė sene- 
liukas, — juk ir jį išvadavo iš amžinos nelaisvės. Ir leidosi jo ieškoti. 
Susirado statinę, ištraukė ją iš vandens ir išmušė dugną. Žiūri — Janošas 
vos gyvas. 

— Man padėjai, ir aš tau pagelbėjau. O dabar eime ieškoti tos ra- 
ganos, kuri tave įritino į vandenį, — tarė seneliukas. 


Ir abu patraukė į karaliaus rūmus. Daug dienų ėjo, kol tą karalystę 
pasiekė. Ir šit išgirdo, jog karalius tam atiduos savo dukterį, kas taip 
išdažys kambarį, kaip norėtų karalaitė. 

Seneliukas nuėjo pas karalių ir sako: jis ims ir išdažys kambarį taip, 
kaip norės karalaitė. Tik tegu karalius išpildo vieną jo norą. Kara- 
lius tarė: 

— Gerai. Bet jei tas kambarys nepatiks karalaitei, tavo galva nulėks 
nuo pečių. 

Seneliukas tarė: 

— Ką padarysi, jūsų didenybės valia. Tik liepkite pastatyti naujus 
rūmus, nes čia tik darbo gaila. 

Netrukus ir naujus rūmus pastatė. Seneliukas ir sako: 

— Dabar liepkite uždengti visas duris ir langus, kad nė mažiausias 
šviesos ruoželis nepatektų. O man duokite naują kortų kaladę ir pin- 
tinę smulkių pinigų — kad vieni kreiceriai būtų. Kai tik vienas kuris 
išlošime visą pintinę kreicerių, kambarys bus išdažytas. Tik gerai už- 
denkite visas sienas, kad nieko nebūtų matyti. 

Lošia seneliukas su Janošu. Janošą baimė ima — jie visai nedažo 
sienų, tik pliekia kortom, ir gana. Ar nenulėks tik galvos nuo Bečių? 
Seneliukas ramina Janošą: 


— Nebijok! Viską spėsim padaryti, o dabar paloškime. 
karalaitė, ar gražiai išdažyta. Visos kambario sienos išdažytos, Janošas 
net žado neteko. 

Karalaitė įžengė į rūmus. Seneliukas tučtuojau atitraukė uždangą. 
O ten išdažyta: gyvena karalius, karalienė ir jų vaikiukas. Greitai auga 
vaikiukas, jau tikras jaunikaitis. Ir šit atsisveikina jaunikaitis su tėvu 
ir motina ir vienui vienas keliauja per plyną lauką. Eis toliau, prie 
kitos sienos. Tenai išvydo — jaunikaitis priėjo pamiškę, prasidės ne- 
įžengiama giria. Kuo toliau eina, tuo labiau patinka mergelei išdažy- 
tos sienos. 

— Labai gražiai išdažyta! — sako karalaitė. 

Priėjo tą vietą, kur miške nuo medžių sklinda gražioji muzika. Ati- 
traukė dar vieną uždangą. Ten išvydo — jaunikaitis nusilaužė vieną 
šakelę, ir muzika nutilo. Susivokė jaunikaitis žalos pridaręs, nes nutilo 
muzika. Išsisuko sau dūdelę ir dūduoja. Taip gražiai dūduoja, jog klau- 
sosi visi jo ir atsiklausyti negali. Kas tik išgirsta jo muziką, tuoj pra- 
linksmėja, nors ir labiausiai liūdnas būtų. Eina jaunikaitis per mišką. 
Velėnų trobelę prieina, o joje seneliukas gyvena. Jaunikaitis labina jį: 

— Labą dieną, seneli! 

Senelis jam ir sako: 

— Kaipgi čia patekai, kur nė paukštis neužskrenda? 

— Noriu narsus būti! Devyniolika metų tėvas augino, bet narsumo 
neišmokė. Tai aš tariau: eisiu ir tol keliausiu, kol narsus pasidarysiu. 

— Kaip gerai, kad čia atėjai, — sako seneliukas,— aš tave išmokysiu 
narsumo. 

Kitą dieną senelis išsinešė vario kamanėles ir sužvangino jas. Lyg 
iš po žemių išdygo variakartis žirgas. Sėdo ant jo jaunikaitis ir skrieja 
oru. Skuodžia žirgas į patį tankumyną. Šit prie devyngalvio slibino 
rūmų pasuka. Variakartis žirgas kad spirs į rūmų sieną! Toji siena tik 
šlumšt ir išvirto. Mergelė žiūri, atsižiūrėti negali. Šit senelis antras 
kamanėles išsinešė. Sužvangino jas — lyg iš po žemių išdygo sidabra- 
kartis žirgas. Jaunikaitis sėda ant žirgo ir skrieja oru. Eina prie kitos 
sienos. O čia jaunikaitis šuoliais lekia į akmens uolą. Žirgas kad pa- 
sispardys, ir vėl griūva rūmų siena. Eina prie kitos sienos. Čia senelis 
išsinešė aukso kamanėles ir žvangina jas. Ir vėl išdygsta auksakartis 
žirgas. Žengs žingsnį — pasagos kibirkštis skelia, o iš prusnų liepsnos 
plieskia. Sėda jaunikaitis ant žirgo. Švystelėjo žirgas į medžių šakas 
ir lekia lyg patrakęs, o šakos draskyte drasko jaunikaičio kūną. Šit 
jau žirgas prie slibino rūmų ant akmens uolos. Ir kad spirs — slibinas 
net nuo uolos nusirito. Įsiuto slibinas ir puola jaunikaitį. O senelis, 
abejas kamanas pasiėmęs, tik žvangina, tik žvangina. Ir jų vieton stoja 
du žirgai, paskui visi trys puola gelbėti jaunikaitį. Apgalėjo slibiną. 
Po to jaunikaitis ir žirgus, ir senelį išvaduoja iš apžavų. Tada eina prie 
kitos sienos. Čia jaunikaitis atsisveikina su seneliu. Jaunikaitis duoda 
seneliui marškinių skiautę, o senelis jaunikaičiui — vytelę. Jaunikaitis 
atkeliauja pas karalių ir pasisamdo aviganiu. Štai atkeliavęs bernaitis 
gena avis, o ragana jam ir sako: 

— Gerai ganyk. Jei neišganysi jų — galas tau! 

Tai štai ką sumanė ta nelabojo apsėstoji! Išginęs avis, jaunikaitis 
prisiminė senelio dovanotą vytelę. Tučtuojau apibrėžė ratą apie visą 
kaimenę, kad kas nenutiktų. 

Pereis prie kitos sienos. Karalaitė mato — ragana imasi statinę da- 
ryti. Eina prie kitos sienos. Ten jaunikaitis lenda į statinę, 0 ragana 
tik paukšt ir užtrenkia antvožą. Karalaitė stebisi neatsistebi, kad taip 
gražiai išdažė. O seneliukas vis klausia, ar gražiai išdažytos sienos. Ka- 
ralaitė ir sako: 

— Kaip gyva nebuvau tokio gražumo mačiusi. 

Nuėjo prie kitos sienos. O ten toji ragana ritina statinę į Dunojų. 
Srovė pasistvėrė statinę ir neša. O karalaitė jaunikaičio visur ieško ir 
surasti negali. Eina dar prie kitos sienos. Ir mato — plūsta būriai jau- 
nikių: hercogų, grafų, baronų, jaunikaičių gražiausių, bet karalaitė nė 
į vieną nežiūri: 

— Tėveli! Netekėsiu, kol nesurasite tokio dažytojo, kuris išdažytų 
kambarį taip, kaip aš noriu. 

Ir apgarsino karalius žinią po visus kraštus. Kas išdažys kam- 
barį taip, kaip norėtų karalaitė, tam ji ir atiteks. Ir suplūdo mokyčiau- 
sių mokyčiausi ir sumaniausių sumaniausi dažytojai. Karalaitė tik Žvilg- 
teli į jų darbą — nė vienas nepatinka. 

Toliau eis, prie kitos sienos. Mato — senelis iš vandens statinę išvel- 
ka, dugną išmuša ir išvaduoja jaunikaitį. Tada abu keliauja pas kara- 
lių ir sakosi taip išdažys kambarį, kaip tik panorės karalaitė, tegu tik 
liepia pastatyti naujus rūmus. Pastatė naujus rūmus, dabar dangsto du- 
ris ir langus, kad pro juos nė mažiausias šviesos ruoželis nepatektų. 

O senelis veda karalaitę — tegu apžiūrės, ar gerai išdažytas kam- 
barys. Ir dabar karalaitė pamatė tą patį bernaitį, su kuriuo kadaise 
susižiedavusi buvo. Nudžiugo karalaitė, tekina pas tėvą nubėgo. 

— Tėveli! Dabar jau tekėsiu, nes kambarys taip išdažytas, kaip aš 
norėjau. 

Baisiai nudžiugo karalius, kad ir jo duktė galų gale ištekės. 

„O dabar jau meluoji“ 


Už jūrų marių gyveno vargšas žmogelis. Jis turėjo tris sūnus. Kartą 
tos šalies karalius apgarsino po visą kraštą — savo dukterį išleis už 
to, kas pasakys tokį dalyką, kuriuo karalius nepatikėtų. Šitą žinią už- 
girdo ir vyriausiasis žmogelio sūnus, vardu Peteris. Jis braukšt ir nu- 
žingsniavo pas karalių. Tarnui pasakė, kad norįs pas patį karalių pa- 
tekti. Karalius iškart suprato, ko tas bernaitis nori, bet nieko nesakė, 
tik liepė tuoj pat jį pakviesti. O iki tol dievai žino kokia galybė ka- 
ralaičių ir didelių ponaičių — kiek Žžvaigždelių danguje ar kiek žolelių 
pievoje — buvo suplaukę pas karalių, tikėdamiesi gauti jo dukterį. Bet 
nė vienas nepasakė tokio dalyko, kuriuo karalius nebūtų patikėjęs. 
Peteris atėjo pas karalių ir sako: 

— Labą dieną, šviesiausias karaliau! 

— Sveikas, vaike! Ko gi tau reikia? 

— Šviesiausias karaliau! Aš norėčiau vesti. 

— Gerai. Bet kaip tu pačią išmaitinsi? 

— Dievai žino! Rasi kaip nors išmaitinsiu... Mano tėvelis turi trobą 
ir sklypelį žemės. 

— Na gerai, — sako karalius. 

— Dar turime tris karves. 

— Gerai. 

— O neseniai mūsų kiemas priaugo samanų. Tiek priaugo, kad nė 
netilpo visos. 

— Tikiu. 

— Tai vienąkart tėvelis ir sako: „Vaikai! Išvilkite šitas žoles į lauką. 
Gal ten joms bus geriau.“ 

— Tikiu. 

— Tai per tris savaites dviem vežimais ir išvežėm visas samanas 
į lauką. 

— Tikiu. 

— Bet per apsirikimą viską išvertėm ant kaimyno žemės. 

— Tikiu. 

— Parėjome namo ir visą apsakėme tėvui. 

— Tikiu. 

— Tada mes keturiese — aš, tėvas ir abu jaunesnieji mano broliai — 
išėjome į lauką. 

— Tikiu. | 

— Pastvėrėme kaimyno žemę už keturių kampų, pakėlėme ją kaip 
staltiesę ir nužėrėme samanas ant savo lauko. 

— Tikiu. 

— Paskui į tą lauką pribėrėme žolių sėklų. 

— Tikiu. 

— O ten išaugo tankių tankiausia giria. 

— Tikiu. | 

— Tėveliui pagailo kirsti tokius ištekinius medžius, tai jis nusipirko 
kiaulių bandą. 

— Tikiu. 

— O nukaršusį jūsų šviesybės tėvą pasamdė kiauliaganiu. 

— Meluoji! Pakart... 

Prisiminė karalius, ką buvo pagarsinęs. Tuojau pašaukė kunigą, raš- 
tininką ir ištekino karalaitę už vargšo žmogelio sūnaus. Ir iškėlė to- 
kias vestuves, kad garsas apie jas pasklido po daugelį šalių. O našlai- 
čius vaikus apdalijo tokio didumo raguoliais, kaip mano ranka. Sriu- 
bos upės plaukė, bet nebuvo tenai nė kąsnelio mėsos. 


Švarkas senas lyg kaliausė, 
Aš melavau, o jūs klausėt. 

Žąsiaganė karalienė 


Gyveno kartą pasauly tokie vargšai. Ir turėjo jie tris dukteris. 

Kartą tėvai išsirengė į turgų. Parveš ir dukroms lauktuvių. Pasišau- 
kė visas tris dukteris ir klausia jas, kaip jos myli savo tėvą. Vyriau- 
sioji tarė: 

— Myliu tave, tėtuši, kaip pačius gražiausius drabužius, kuriuos man 
parveši iš turgaus. 

Jaunesnioji tarė: 

— Myliu tave, tėtuši, kaip tas brangenybes, kur man iš turgaus par- 
veši. 

Galų gale klausia tėvas jauniausiąją: 

— O kaip tu mane myli, jauniausioji dukrele? 

— Brangus tėtušėli!— tarė jauniausioji — Myliu tave kaip druską 
sriuboje! 

— Ak tu, nenaudėle! Kaip tu išdrįsai man tai sakyti! Tai štai kaip 
tu mane myli! Eik iš čia kur akys veda, kad tavęs daugiau nematy- 
čiau! Lauk iš mano namų! 

Baisiausiai perpyko tėvas, kad jaunėlė drįso jį taip sumenkinti. 

Kaip dabar manytis mergelei? Išveja ją iš namų už tą nelemtą žodį. 
Ką darysi? Pasiėmė ryšulėlį ir išėjo kur akys veda. 

Eina eina mergelė ir pati nežino, kur nueis. Pagaliau priėjo gra- 
žiausius rūmus. Nė nenutuokia, kas čia gyvena. Apsiklausinėjo ir su- 
žinojo, kad čia gyvena labai turtingas karalius. 

Mergelė apsakė, kas ji tokia ir ko atėjusi. Gal priimtų ją tarnybon. 
Dirbs bet kokį darbą, tegu tik neišvaro! Pagailo karaliui mergelės, 

apsitaisiusios nudriskusiom drapanom. Tiktai kokį darbą jai čia sura- 
dus? Tegu žąsis gano. 

Ir pradėjo mergelė žąsis ganyti. 

Per dieną gano, vakare valgyti gauna. Kartą atėjo mergelė į virtuvę, 
o virėjas kad užriks: 

— Ko čia atėjai, apdriskėle? Tik painiojiesi po kojų. Dar koks tavo 
skarmalas įkris į sriubą. Per tave dar į kartuves pakliūsiu. Kad man tuč- 
tuojau išsinešdintum! 

Vargšė mergelė išspūdino iš virtuvės. Sliūkina pro priemenę. Žiūri — 
karalaičio langas praviras. 

— Kur išsirengėte, karalaiti?— klausia vargšė mergelė, pamačiusi iš- 
sipusčiusį. karalaitį. 

— O kas tau darbo, apdriskėle?į Eisiu, kur panorėsiu. Vakare trauk- 
siu į pokylį. O tu nešdinkis nuo mano lango! 

Žąsiaganė nukiūtino į žąsų tvartą. Ten buvo jos guolis. Išsitraukė 
duonos žiauberę ir valgo graudžiai verkdama. Valgo ji ir girdi — šalia 
pelytė cypia. Pagailo žąsiaganei pelytės — duos ir jai kąsnelį. O pelytė 
braukšt ir atitempia riešuto kevalą. Padėjo jį šalia žąsiaganės, o pati 
vėl šmurkštelėjo į urvelį. 

Dirstelės vargšė mergelė į pelytės dovaną. Kas jai iš to kevalo? Žvilg- 
telėjo —ir ką mato: neregėto grožio drabužiai. Vieni aukso, antri si- 
dabro, o treti deimanto. Tai nudžiugo mergelė. Iš to džiaugsmo net 
rankomis suplojo. „Palauk, karalaiti, palauk! Greičiau už tave pokylių 
salėje būsiu.“ Ir mergelė tarė sau: nueis į pokylį, tegu pamato ją ka- 
ralaitis visam gražume. Juk dabar tokius gražius drabužius turi! Tuč- 
tuojau išsirengė — išsiprausė, susišukavo, apsivilko aukso drabužiais ir 
tarė: „Migla prieš mane, migla už manęs, kad pasidaryčiau nematoma.“ 
Ir kaip mat atsidūrė pokylių salėje. 

Tik įžengė į salę, visi tuoj į mergelę sužiuro. O pats karalaitis priėjo, 
nusilenkė ir pakvietė ją šokti. Ir šoko su ja visą vakarą, nė valandėlei 
nepaleido. „(Tai graži mergelė — mano sau karalaitis.— Kaip gyvas ne- 
buvau tokios regėjęs." 

Ir ima klausinėti, kas ji tokia, kur jos namai. O dailioji mergelė tik 
tiek tepasakė: 

— Iš Rankšluosčiamušiapilės. 

Šoka jiedu, nė nepajuto, kaip rytas atėjo. 

Karalaitis paėmė už rankos mergelę, aukso drabužiais apsitaisiusią, ir 

norėjo namo palydėti. Mergelė nepasakė nei taip, nei ne, o paskui 
šmaukšt ir pabėgo. Karalaitis nė nesumatė, kaip ji pradingo. 

Mergelė grįžo į žąsų tvartą ir aukso drabužius vėl susidėjo į riešuto 
kevalą. Išsitraukė apdriskusias drapanas ir vėl tapo vargše žąsiagane. 
Kitą dieną iki pietų vėl žąsis ganė. Nusivarė visą žąsų pulką ant griovo 
kranto ir gano sau. 

Atėjo pietų metas. Mergelė suvarė Sade į tvartą, virtuvėn nuėjo. 
O virėjas ir vėl plūstasi, ir vėl niršta: 

— Nešdinkis iš čia, skarmale! Dar įmesi ką į sriubą, o paskui man 
žinokis! Kad tavęs čia nematyčiau! 

Davė jai duonos žiauberę ir išvarė. 

Mergelė ir vėl nusliūkino po karalaičio langu. Žvilgtelėjo ir mato — 
karalaitis šukuojasi. 

— Kur išsirengėte, karalaiti? Kam taip smarkiai šukuojatės?— klau- 
sia mergelė. 

— O kas tau darbo, kur aš išsirengiau? Eisiu, kur panorėsiu. Į pokylį 
eisiu. O tu nešdinkis nuo mano lango! 

Mergelė nuėjo į tvartą, pratūnojo kamputyje iki vakaro. Paskui iš- 
sitraukė iš riešuto kevalo sidabro drabužius, išsiprausė ir tarė: „Migla 
prieš mane, migla už manęs, kad pasidaryčiau nematoma.“ Ir kaip mat 
atsidūrė pokylių salėje. 

Pokylis jau buvo prasidėjęs. Karalaitis sėdi liūdnas, nė viena mer- 
gelė jam nemiela. Tik išvydo mergelę sidabro drabužiais, kaip mat 
pralinksmėjo. Ir vėl klausia, kas ji tokia. 

— Iš Šukamušiapilės! 

Susimąstė karalaitis — kur tokia vieta galėtų būti? Nieko apie ją ne- 
girdėjęs. Ir vėl klausia mergelę, ar galės ją namo palydėti. Mergelė 
nepasakė nei taip, nei ne ir paspruko, kaip ir vakar. 

Mergelė parbėgo namo, gražiai susilankstė sidabro drabužius ir su- 
dėjo juos į riešuto kevalą. Tada apsivilko suplyšusiomis drapanomis 
ir išaušus išvarė žąsis į rugieną. 

Perpiet vėl nuėjo į virtuvę. Bet dabar jau nesipainiojo virėjui po 
kojų. Palaukė, kol jai duos kokį kąsnelį, ir išėjo. Grįždama vėl sustojo 
po karalaičio langu. 

— (Gal karalaitis ir vėl rengiasi į pokylį? 

— Žinoma! O ko tu čia amžinai riogsai po mano langu? 

Pasakė ir sviedė veidrodį į mergelę. 

„Na, palauk!— tarė sau mergelė,— greičiau už tave ten būsiu!“ Su- 
laukė vakaro, deimanto drabužiais apsivilko ir tarė: „Migla prieš mane, 
migla už manęs, kad pasidaryčiau nematoma." Ir kaip mat atsidūrė 
pokylių salėje. Tik įžengė, gražiausi jaunikaičiai pripuolė, šokti vadina. 

Mato karalaitis — šoka jo mergelė su kitais. Taip jam širdį suspaudė, 
kad neišturėjo — priėjo, pavadino mergelę šokti ir nebepaleido jos visą 
vakarą. 

Šoka karalaitis su mergele, niekas jam nerūpi, kad tik gražioji mer- 
gelė su juo būtų. Karalaitis ir vėl prašo pasakyti, kas ji tokia ir iš kur 
atkeliavusi. O mergelė ir sako: 

— Aš iš Veidrodžiamušiapilės! 

— Negirdėjau, kur tokia vieta galėtų būti. Netoli gyvena toks žmo- 
gus, išmaišęs daugelį svetimų kraštų. Klausiau jį — ir jis apie tokią vietą 
nieko negirdėjęs. 

Mergelė nieko nebesakė. 

Tada karalaitis nusimovė aukso žiedą ir padovanojo mergelei — tegu 
saugo jį ir nepamiršta, kad ją vesti ketina! Mergelė davė žodį ir difigo. 
Karalaitis nė sudie pasakyti nespėjo. Atbėgo mergelė į tvartą, deimanto 
drabužius padėjo, kasdieniniais skarmalais persivilko. 

Nusiminė karalaitis. Kur dabar tą mergelę suras, nė kur ieškoti ne- 
bežino. Grįžo namo, liūdnas vaikšto, nei valgo, nei geria, vis apie mer- 
gelę galvoja. Motina su tėvu guodžia jį, bet ką čia bepaguosi. Niekas 
jam nemiela, kad tik mergelė šalia būtų. 

Per pietus mergelė parginė žąsis ir vėl eis į virtuvę. 

Nuėjo ir pinasi virėjui po kojų. Kur tik eina, vis užkliūva. 

— Ką čia pametei? Nešdinkis greičiau! 

O mergelė tol trynėsi sukinėjosi, kol įmetė į lėkštę karalaičio dova- 
notą žiedą. 

Virėjas nunešė karalaičiui valgyti. Karalaitis pamaišė šaukštu lėkš- 
tėje, tik staiga — kažkas tik skambt! Ištrauks, pažiūrės, kas gi čia. Ogi 
jo žiedas! 

Tučtuojau liepė pašaukti virėją. Klausia jį, kas buvo užėjęs į virtuvę. 
Persigando virėjas — dar ims ir išvys jį karalaitis už tokį nieką. Ką 
daryti: nedrįsta pasakyti, kad toji apdriskėlė buvo. Jei karalaitis su- 
žinotų, ko gero, iškart lieptų pakarti. Ginasi virėjas, sako, kad nieko 
nebuvo. 

— Jei nepasakysi, kas buvo užėjęs į virtuvę, liepsiu tave pakarti. 
Pasakysi — liksi gyvas ir sveikas. 

Ką darys virėjas? Pasakė — nieko daugiau virtuvėje nebuvo, tiktai 
toji nudriskėlė žąsiaganė. 

— Tučtuojau ją pašaukti! Tegu nusiprausia ir ateina. 

Žąsiaganė nusiprausė, susišukavo, deimanto drabužiais apsivilko. 

Mato karalaitis — toji pati mergelė, su kuria šoko, kuriai žiedą dova- 
nojo. Džiaugsmu netveria karalaitis“ Apkabino, pabučiavo ir pasakė 
tučtuojau ją vesiąs. 

Rengia vestuves. Tariasi, ką kviesti. Pakvies ir mergelės tėvą. 

O mergelė paliepė virėjams — tegu jos tėvui valgius pataiso atskirai. 
Tegu tik nededa į juos nė kruopelytės druskos. 

Atėjo vestuvių diena. Čia besėdįs ir mergelės tėvas. Visi smagiai 
nusiteikę, tik mergelės tėvas nieko nevalgo, nė kąsnelio nepraryja. 

Klausinėja jį, kas nutiko. Kodėl jis nieko nevalgo? Gal valgiai ne- 
gardūs? 

Žmogelis tik miksi ir nieko nesako. 

Mergelė priėjo ir klausia: 

— Kodėl nieko nevalgai, tėtuši? Ko gi toks nelinksmas — juk čia ves- 
tuvės! | 

Tėvas atsakė: 

— Viskas gerai, visi valgiai labai gardūs, tik viena bėda — jie visai 
be druskos. 

— Ak tėtuši! Kai pasakiau, kad myliu tave kaip druską sriuboje, 
užtai mane net iš namų išvarei. O dabar pats matai: koks gi valgis 
be druskos! 

Išgirdo tėvas taip dukrą kalbant, ašaros iš akių ištryško. Apkabino 
dukrą, atleidimo prašo. Ir prasidėjo dabar tokios linksmybės, kad gar- 
sas apie jas pasklido už tolių toliausių šalių. Mergelė tapo karaliene. 
Gyveno jiedu su karalaičiu ilgai ir laimingai. Gal ir dabar dar gyvena, 
jei nenumirė. 

Kiaulės pūslė 


Kartą už jūrų marių gyveno vargšas žmogelis su pačia. Jie turėjo 
tris dukteris ir paršiuką. Paršiuką taip nupenėjo, jog prie sprando *la- 
šiniai buvo per du pirštus. Tada ėmė ir papiovė jį. Mėsą sukabino 
rūkyti, o pūslę pririšo ant aukšto po laktuke. Tiek ten tos mėsos ir 
buvo — penkiese ėmė ją ir prarijo kaip uogą. Vieną dieną moteriškė 
baisiausiai užsimanė pūslės. Tai ir sako vyriausiajai dukrai: 

— Dukrele! Užlipk ant aukšto ir atnešk nuo laktukės kiaulės pūslę. 
Išvirsim, tai skanu bus. 

Mergelė užlipo ant aukšto. Jau paims pūslę nuo laktukės. Pūslė tarė: 

— Krimst ir prarysiu tave! 

Ėmė ir tikrai prarijo mergelę. 

Laukia laukia moteriškė dukters su pūsle, o jos vis nėr ir nėr. Gal 
jau dabar nulips? Ne, nelipa. Tada moteriškė sako jaunesniajai dukrai: 

— Dukrele, lipk ant aukšto ir pasakyk seseriai, kad greičiau atneštų 
pūslę. 

Užlipo jaunesnioji duktė. Apsidairė — niekur nematyti sesers. Tada 
priėjo prie kamino ir jau atriš pūslę. O ta ir sako: 

— Prarijau tavo seserį. Krimst ir tave prarysiu! 

Ir prarijo. 

O vargšė moteriškė laukia nesulaukia savo dukterų. Jau ir laukti 
pakyrėjo. Tada ji sako jauniausiajai dukrai: 

— Dukrele! Užlipk ant aukšto, pasakyk seserims, tegu lipa žemėn. 
Jos tikriausiai sutūpusios džiovintas vyšnias čiaumoja. 

Užlipo mergelė ant aukšto, o pūslė jai sako: 

— Prarijau abi tavo seseris, o dabar krimst ir tave prarysiu. 

Ir ją prarijo. 

Moteriškei galva neneša, ką dukterys veikia ant aukšto. Pasičiupo 
kočėlą — tai pamokys jas! Taip šonus išvanos, sveikos vietos nepaliks! 
Užlipo ant aukšto, o pūslė jai ir sako: 

— Prarijau tris tavo dukteris, o dabar krimst ir tave prarysiu! 

Ir prarijo moteriškę — jos lyg nebūta. 

Pabodo vargšui žmogeliui laukti pačios ir dukterų. Pats užlipo ant 
aukšto. Priėjo prie kamino. O pūslė jam ir sako: 

— Prarijau tavo dukteris ir pačią, o dabar krimst ir tave prarysiu! 

Krimst kramst ir prarijo. Sena pakulinė virvė neišlaikė penkių Žžmo- 
nių ir nutrūko. Pūslė nudribo. Paskui pasimuisčiusi ėmė ristis. Ritosi 
ritosi ir kopėčiomis nusirito ant žemės. 

Išsirito pro vartelius. O ant kelio piovėjai su dalgiais stovi. Ėmė ir 
prarijo Visus aliai vieną. Ir vėl ritasi. Atsirito prie kareivių pulko. 
Krimst ir prarijo visus kareivius su šautuvais, Ir vėl rieda ritasi. Prie 
vieškelio piemenukas kiaulių bandą gano. Kiaulės iškrikusios po visą 
lauką, o piemenukas sėdi ant griovio kranto, duoną su lašiniais kerta. 
Lašinių atsipiaus, duonos atsikąs! Pūslė atsirito prie piemenuko ir sako: 

— Jau prarijau tris mergeles, jų tėvą ir motiną, piovėjų būrį ir ka- 
reivių pulką. O dabar krimst ir tave prarysiu! 

Praris piemenuką. Bet piemenuko peiliukas įstrigo pūslės gale ir 
perskrodė ją. Ir pažiro iš pūslės kareivių pulkas ir galybė visokių 
kitokių žmonių. Žmoneliai iškriko kas sau, o pūslė liko drybsoti ant 
griovio kranto. Jei piemenuko peiliukas nebūtų perskrodęs pūslės, tai 
ir Mano pasakutė būtų ilgesnė. 

Tilinkas 


Vienas vargšas žmogelis turėjo sūnų, vardu Tilinkas. Kartą jį išlei- | 
do į pamiškę lauko arti. Nusigavęs prie miško, vaikis pasikabino ant 
šakos milo apsiaustą ir jau puls arti. 

Aria aria ir vis bamba: 

— Apsukrus vandeny neskęsta, ugnyje nedega. 

Žvilgt į mišką. Ogi žiūri — ant šakos kabo jo paties milo apsiaustas. 
Tai vaikis ir sako sau: 

„Žinai ką, Tilinkai — imk ir pavok tą milo apsiaustą. Tai būtum vy- 
ras!" | 

Tilinkui tik nusispiauti į arimą. Nušliaužė prie miško ir pavogė savo 
paties milo apsiaustą. Lapatai lapatai ir skuodžia namo. Bėgdamas su- 
tiko karalių. Karalius ir klausia vaikį: 

— Tai kur leki lyg akis išdegęs? 

— Oi, geriau neklauskite, jūsų šviesybe! Matot, kokį gražų milo 
apsiaustą pavogiau! 

— Tai štai kokio tu amato išmokęs. Žiūrėk, kad man rytoj pavogtum 
telyčią, kai ją tuo vieškeliu ves šeši kareiviai. Pavogsi — atseikėsiu tau 
dvylika pintinių sidabrinių, ne — galvą palydėsi. 

Na gerai, tegu bus taip. Kitą dieną šeši kareiviai ves telyčią. O kas 
Tilinkui? Namie iš po perekšlės susisėmė visus viščiukus, pluncina ton 
vieton, kur kareiviai ves telyčią. Nuplumpsėjo ir paleido viščiukus ant 
vieškelio. 

Žygiuoja vieškeliu šeši kareiviai. Telyčią veda. Staiga žiūri žiūri — 
ant kelio visas pulkas viščiukų. Kareivėliai telyčią braukšt pririšo prie 

medžio ir puolė gaudyti viščiukų. O Tilinkas tuo metu šmaukšt ir atsi- 
rišo nuo medžio telyčią. Grįžta kareiviai, o telyčios kaip nebūta. Kitą 
dieną Tilinko tėvas nuvedė telyčią karaliui tiesiog į tvartą. Karalius 
tučtuojau atseikėjo dvylika pintinių sidabrinių ir sako vargšui žmo- 
geliui: 

— Spausk namo ir pasakyk savo sūnui — tegu rytoj viename maiše 
atneša kunigą kartu su visais mano šunimis. Neatneš — galvą palydės. 
Atneš — duosiu dvidešimt keturias pintines sidabrinių. 

Vargšas žmogelis parstypino namo baisiausiai susikrimtęs. Ir kaip 
neliūdėsi? Dabar tai jau tikrai palydės jo sūnus savo galvą. O Tilin- 
kas, išgirdęs šiuos žodžius, tiek tepasakė: 

— Neliūdėk, tėveli. Eik į Šają ir prigaudyk man vėžių. Ir tada grįžk 
nuo upės, kai sugausi dvidešimt keturis vėžius. Dabar neklausinėk, 
kas iš to išeis, — pats pamatysi. O motutė tegu pasiuva pakulinį maišą, 
tokį, kuriame laikom vilnas. 

Taip jie ir padarė. Tėvas nukiūtino prie Šajo vėžiauti, o motina 
šmaukšt ir pasiuvo maišą iš pakulinio audeklo. 

Abu galus užsiuvo, tik per patį vidurį skylę paliko. Tilinkas pri- 
kišo pilną maišą mėsos, naktį išsliūkino iš namų ir prasibrovė į kara- 
liaus rūmus. Šunys kaip kumeliai jau buvo paleisti nuo grandinių, o jų 
antkakliai vielgalių prismaigstyti. 

Tilinkas šaukia šunis po vieną, pritempia prie maišo, o iš ten jau 
kyšo mėsos gabalas. Šunys, siekdami mėsą, ir sulindo į maišą. O Tilinkui 
nieko daugiau ir nereikia. Užrišo maišą, šast įkėlė jį į vežimą ir iš- 
dardėjo iš karaliaus rūmų. 

Šunis jau turi. O kur dabar galėtų būti kunigas? Jo malonybė grei- 
čiausiai guli sau kietai įmigęs. Mat, karalius prisakė naktį kojos iš 
namų nekelti. 

Tai ką daryti Tilinkui? Pasiėmė dvidešimt keturis vėžius, kur tėvas 
prigaudė, ir nuėjo į bažnyčią. Įsirioglino pro langą, ant kiekvieno vė- 
žio nugaros po vaško žvakę prilipdė ir paleido juos per grindis. O pats 
sėdo prie vargonų ir traukia graudžiausias giesmes. 

Kunigas gyveno šalia bažnyčios. Girdi — vargonai gaudžia. Savo au- 
simis netiki. Strykt iš lovos, žvilgt pro langą. Žiūri žiūri — visoj baž- 
nyčioj šviesos plieskia. Persigando kunigas. Šast sutaną užsivilko, po 
pažasčia šventas knygas pasibruko, bažnyčios raktus nusičiupo ir nu- 
bildėjo. 

Atšnopavęs rakina bažnyčios duris ir žengs į vidų. Žiūri žiūri — sie- 
nom nematyti neregėti angelai laipioja. Išsigando kunigas — matyt, pas- 
kutiniojo teismo diena atėjo ir dangaus vartai atsivėrė. 

O Tilinkas šūkaloja nuo vargonų: 

— Kas nori pakliūti į dangaus karalystę? Kas nori pakliūti į dangaus 
karalystę? 

— Aš noriu!--— sako kunigas. 

— Tai lįsk į maišą. 

Vargšas kunigas ėmė ir įlindo. O Tilinkas užrišo maišą ir velka ku- 
nigą namo. O kunigas mano sau — mat, koks kelias į dangaus ka- 
ralystę! 

Tai štai kas nutiko. 

Rytą atsikėlė vargšas žmogelis ir stypina pas karalių. Atitempė di- 
džiulį maišą. Iš vieno jo galo išpurtė kunigą, iš kito — šešetą šunų kaip 
kumelių. Karalius tučtuojau atseikėjo Tilinko daliai dvidešimt keturias 
pintines sidabrinių ir paliepė: 

— Eik namo, žmogeli, ir persakyk sūnui mano norą. Jei šiąnakt“ jis 
nuo mano pačios piršto nepavogs sutuoktuvių žiedo, tegu nesitiki ma- 
lonės — vis tiek pamausiu jį ant kuolo. Pavogs — pusę karalystės ati- 
duosiu. 

Vargšas žmogelis, baisiausiai nuliūdęs, sliūkina namho. Kas dabar bus? 
O sūnus, tai išgirdęs, šit ką pasakė: 

— Ko nuliūdai, tėveli? Geriau pakapok malkų ir užkurk ugnį. O mo- 
tulė tegu užkais vandens ir privirs lęšių. Tegu lęšiai paverda, kol pa- 
sidarys košė. O visa kita sutvarkysiu aš pats. 

Tėvas pykšt pokšt priskaldė malkų, motina užkūrė ugnį ir braukšt 
privirė lęšių. Tą košę atidavė sūnui. Jisai pasiėmė košę, užsimetė ant 
pečių apsiaustą ir tarė: 

— Migla už manęs, migla prieš mane, kad pasidaryčiau nematomas. 

Ir kaip mat atsidūrė karaliaus miegamajame. Ten palindo po lova 
ir tūno. 

O karalius su karaliene sugulę ramiai miega. Tilinkas išlindo iš pa- 
lovės ir prikrėtė karaliui prie šono lęšienės. Iškrėtė lęšius ir vėl pa- 
lindo po lova. 

Karalius miegodamas pasivertė ant kito šono ir įsigulė į lęšių košę. 
Nubudo ir grabinėjasi. Tfiu, kad tave kur šunys! Čia tai eibių prikrėsta! 
Nė žodžio netaręs, patyliukais atsikėlė iš lovos, išsėlino iš kambario ir 

sliūkina prie šulinio. Į lovį prisisėmė vandens — išsiskalbs apatines kel- 
nes. O Tilinkas atsigulė šalia karalienės ir šnabžda: 

— Ar girdi, širdele? Apsičiupinėk pirštą — ar dar nenumovė tavo 
sutuoktuvių žiedo? 

— Nenumovė,— šnabžda karalienė. | 

— Kad nenumovė, tai atiduok jį man, nes tasai Tilinkas — nelabojo 
apsėstas. Baisiai jau jis apsukrus. Numaus tau žiedą, nė pati nepajusi! 

Karalienė nusimovė sutuoktuvių žiedą ir atidavė jį mūsų Tilinkui. 

Tilinkas užsimovė ant piršto karalienės žiedą, išlipo iš lovos ir Mauna 
iš kambario. 

— Kur eini, mano mielas?— klausia jį karalienė. 

— Einu, mieloji, į lauką, apsidairysiu, ar tas biaurybė Tilinkas čia kur 
nesitrainioja. 

— Gerai, mano mielas, tik neužsibūk! 

Tada karalienė apsivertė ant kito šono ir užmigo. Tilinkas išsliūkino 
iš kambario ir tarė sau: „(O dabar pašvilpkit!“ 

Antryt vargšas žmogelis nunešė karaliui sutuoktuvių žiedą. O karaliui 
gėda, neturi kur akių dėti. 

— Labą dieną, šviesiausias karaliau! 

Karalius nė nekriuktelėjo į žmogelio palabinimą, tik paliepė — su- 
imti vargšą Žžmogelį, sukaustyti grandinėmis ir įmesti į giliausią rūsį. 
O Tilinką liepė įkišti į odinį maišą ir dviem haidukams įmesti į Šają. 

Haidukai užvertė maišą ant neštuvų ir neša į Šają. O kelias ėjo pro 
smuklę, kurioje haidukai mėgdavo išgerti. Ir dabar ims ir išgers po 
stiklą vyno. Haidukai užsuko į smuklę, o maišą su Tilinku prie durų 
pametė. 

Tilinkas baisiai nenori galvos palydėti, užtat ir šaukia iš viso vieko: 

— Vai, nenoriu būti teisėju Budoje! Vai, nenoriu būti teisėju Bu- 
doje! 

Tuo metu pro smuklę skerdžius varėsi karvių bandą. Klauso klau- 
so — žmogus šūkaloja. Priėjęs atrišo maišą ir klausia Tilinką: 

— Kodėl gi tu nenori teisėjauti Budoje? 

— Ogi užtai, kad nemoku nei skaityti, nei rašyti. 

— Tokia bėda — ne bėda. Net ir aš galėčiau tau pagelbėti. Juk aš 
moku ir rašyti, ir skaityti. 

— Tai lįsk kuo greičiau į šitą maišą, aš užrišiu jį, ir teisėjauk sau 
sveikas Budoje. 

Skerdžius šmurkšt į odinį maišą. Tilinkas užrišo jį ir jau varosi 
bandą. 

O haidukai, išėję iš smuklės, čiupo neštuvus. Priėjo Šają. Vienas 
griebė maišą už vieno galo, kitas — už kito galo ir kad švystels į upę! 

Tokių dalykų kartais nutinka, kad nė sapne nesusapnuosi. Tai štai 
ir dabar Tilinkas— gena karvių bandą ir akis į akį susiduria su kara- 
liumi. Karalius ir klausia jį: 

— Tu, velnio neštas ir pamestas Tilinkai! Iš kurgi varaisi šitą kar- 
vių bandą? 

— Ogi iš Šajo dugno. 

— Ar dar liko ten daugiau karvių? 

— Liko, tik reikia jas iš ten išginti — sako Tilinkas. 

— Tai gal parodytum, kurioje vietoje jų yra?— prašo Tilinką ka- 
ralius. 

— Prašom. Tiktai kažin ar iš tų šiaudų bus grūdų — stryktelėti į van- 
denį kiekvienas moka, bet nunerk ligi pat dugno, jei gudrus! Užtat te- 
nai ir ganosi gražių gražiausių karvių kaimenės. Pasakysiu paslaptį — 
pasirišk po kaklu penkiasdešimties svarų kaladę ir kaip mat dugne 
būsi. 

Viską padarys karalius, kad tik turėtų tokių gražių karvių, kaip Ti- 
linko kaimenė. Karalius pasirišo po kaklu penkiasdešimties svarų ka- 
ladę, o Tilinkas rodo jam. pačią didžiausią gylę — tegu čia šoka. 

Karalius strykt į upę, tiek jį ir tematė. 

O žmonės laužo galvas, ką čia karaliumi išrinkus. Ką gi kitą rinksi, 
jei ne Tilinkąė Jam ir taip jau priklauso pusė karalystės, o kitą pusę 
gavo, kai vedė upėje priburbuliavusio karaliaus našlę. 

Ir jie iškėlė vestuves. Aš irgi ten buvau. Kad tose vestuvėse žmo- 
nės turėtų ko valgyti, įsimečiau į vežimą keturis jaučius, pasikinkiau 
šešis maišus pačių geriausių kviečių ir nudardėjau į malūną. Nuvažia- 
vau, šlumšt įverčiau į girnas ketvertą savo jaučių ir manau sau — 
kukurūzus malu. Ogi primaliau pupų. Bet kokios ten vestuvės be paukš- 
tienos?ė Kol primals man miltų, nuskuodžiau į mišką pasirinkti varnė- 
niukų. Užėjau drevę. Kyšt ranką — nelenda! - Kyšt galvą — įkišau, bet 
niekaip neištraukiu. Ką daryti? Čiupau savo dvasią — galva tegu drevėj 
būna — ir skuodžiu namo atsinešti kirvio. Atsitempiau kirvį, praplati- 
nau drevę. Tada išsitraukiau galvą ir užsidėjau ją ant pečių. Pri- 
sirinkau varnėniukų, surišau juos ir kyšt į užantį, O dievulyčiau! 
Kad pradės varnėniukai plasnoti. Ir aš podraug su jais į orą pakilau. 

Ir prilėkėme plačią upę. Ant kranto moterys skalbinius velėja. Pamatė 
mane ir kad ims šaukti: 

— Vai, koks paukštis skrenda. 

O man pasigirdo: 

— Apatinės kelnės smunka! 

Imsiu tas kelnes užsirišiu. O varnėniukai tik purpt ir nuskrido, o aš 
žnekt į Dunojų iš pačios aukštybės. Pasičiupau didžiausią sutrūnijusio 
ąžuolo lazdą ir pribaidžiau galybę žuvų nuogiems čigoniukams į marš- 
kinius. Tada jau ir miltai buvo sumalti. Miltus parvežiau namo ir liepiau 
pačiai iš tų karališkų miltų prikepti baltos duonos. O ji prikepė tokio 
juodo glito — nė šuva neėstų. Tai plūdau, tai burnojau savo mieliau- 
siąją. Tada nežinia iš kur į mūsų trobelę užklydo sukriošęs valkata. 
Ir kad ims girti mano pačią — oi, gražią tai gražią duoną iškepė. Aš ne- 
apsikenčiau — stvėriau karštą duonos kepalą ir kad vošiu valkatai į gal- 
vą! Dėl to jis iki šiolei plikas kaip kulnas vaikšto. 

Pancimancis 


Kartą už jūrų marių gyveno vargšė moteriškė. Ir turėjo ji dukterį, 
tokią tinginę, kokios dar pasaulis neregėjo. Jokio darbo nedirbo, tik 
pasieny atsidrėbus knabsojo ir į lubas žiūrėjo. Tai lupo ją motina, tai 
vanojo, bet niekas nepadėjo. Kartą muša motulė savo dukružėlę, o pro 
jų trobelę žingsniuoja karalaitis su dvariškiais. Karalaitis tarė: 

— Ei moteriške! Kam taip daužai savo dukterį? 

— O kaip aš jos nemušiu, šviesiausias karalaiti? Ką tik nutvers kur — 
iš visko verpia aukso siūlus. Išėjau į miestą, o ji ėmė ir suverpė mano 
pagalvę ir patalus. Tai kur dabar man galvą priglaustiė 

Karalaičiui niekaip neišeina iš galvos toji mergelė. Jis mano sau: 
„Tai šauni mergužėlė! Kad aš tokią gaučiau.“ 

Ir kitąkart karalaitis žingsniuoja pro tą trobelę. O ten ir vėl mo- 
tulė muša savo dukružėlę. Karalaitis ir klausia: 

— Kodėl gi ir vėl šitaip plakate savo dukrą? 

— O kaip aš jos nemušiu, šviesiausias karalaiti? Ji net ir tvorą su- 
verpė į aukso siūlus. 

Dabar jau karalaitis vien apie tą mergelę tegalvoja. 

Trečiąkart jau tyčia karalaitis pasuko pro jų trobelę. O motutė ir 
vėl kulia savo dukružėlę. 

Dabar jau karalaitis nebeištvėrė. 

— Tai kiek, po galais, daužysi tą vargšę mergelę? 

— O kaip aš jos nemušiu, šviesiausias karalaiti? Visą namo stogą 
į aukso siūlus suverpė! O man tų verpalų visai nereikia. 

— Kaipgi galima plakti mergelę vien už tai, kad ji mėgsta verpti? 
Tada aš pasiimsiu ją. Mano namuose jai bus iš ko verpti aukso siūlus! 

Baisiai nudžiugo vargšė moteriškė — dabar jau iškiš tą savo tinginę! 
Apsidžiaugė ir karalaitis. Tokia darbštuolė! Iš tvoros aukso siūlų pri- 
verpė! Tai kas bus, kai duosiu jai pačių geriausių linų? 

Netrukus ėmė juodu ir susituokė. Iškėlė tokias vestuves, kad sriubos 
upės tekėjo visais pašaliais. 

Po savaitės vyras ir sako pačiai: 

— Tau, mieloji, tur būt, pakyrėjo be darbo sėdėti. Nenusimink, 
netrukus turėsi ką veikti, juk rytoj bus turgus. Tai visą vežimą linų 
iš ten pargabensiu. 

Karalaitis pripirko didžiausią krūvą linų — devyni jaučiai juos vos 
vos partempė. 

— Dabar tai turėsi darbo! 

Vargšė karalienė nedrįso pasisakyti, kad nemoka verpti. Užsidarė 
savo kambaryje ir verkė tris dienas ir tris naktis. Jau trečią naktį ver- 
kia rypauja karalienė. Vidurnaktį kažkas beldžiasi į langą. 

— Karaliene! Atidaryk langą. 

Atidarė. Įšoko į kambarį mažutis žmogeliukas. Pats trijų pėdų ūgio, 
ūsai — dviejų sieksnių ir barzda per gerą sieksnį. Žmogeliukas tarė: 

— Karaliene! Žinau, ko verki. Galėčiau tau pagelbėti. Per tris dienas 
iš tų linų aukso siūlus suverpsiu, bet turėsi atspėti mano vardą. Atspė- 
si — namie pasiliksi, neatspėsi — su manimi keliausi. 

Laužo galvą karalienė, ką jai daryti. Paskui tarė sau — atiduos linus. 
Sukis nesisukęs — ir šiaip blogai, ir taip negerai. 

Žmogeliukas išsinešė linus. O karalienė dar labiau nuliūdo — kaip ji 
atspės jo vardą? 

Antryt karalaitis išsiuntė medžioklius į mišką. O vakare, kai medžiok- 
liai grįžo, klausinėja juos karalaitis: . 

— Ką matėte, ką girdėjote? 

— Šviesiausias karalaiti!— prasižiojo vienas.— Apsakyčiau jums vie- 
ną nutikimą, tik vargu, ar jo didenybė tuo patikės. 

— Kodėl gi turėčiau netikėtiė Patikėsiu, pasakok. 

— Šviesiausias karalaiti! Sutemus kiti medžiokliai susikūrė ugnį ir 
dainas dainuoja. O mane baisiausiai suėmė miegas. Palikau juos prie lau- 
žo, 0 pats nuklydau į mišką — gal, sakau, rasiu kokį samanyną ir ten 
nusnūsiu. Vaikštinėdamas išvydau ugnelę mirksint. Pasukau į tą pusę — 
nagi, žvilgtelėsiu, kas ten. Žiūriu — per ugnį šokinėja mažutis žmoge- 

liukas. Pats trijų pėdų ūgio, ūsai — dviejų sieksnių ir barzda per gerą 
sieksnį. Šokinėja ir šūkaloja: 

Mano vardas — Pancimancis! 

Nieks nežino mano vardo. 

Pats kol kas kepu ir verdu, 

Ryt jau pačią parsivesiu. 


Sprukau atgal — sakau, atvesiu į čia kitus medžioklius ir parodysiu jiems 
tą keistuolį. Kai mes visi nugužėjome į ten, jo ir pėdos jau buvo at- 
aušusios. 

Visi didžiai stebėjosi, girdėdami tokius keistus dalykus. O karalienė 
džiaugiasi, atsidžiaugti negali, tokią žinią išgirdusi. Ji iškart suprato, 
kas ten buvo. Praėjo trys dienos. Karalienė sėdi savo kambaryje, žmo- 
geliuko laukia. Staiga tik strykt į kambarį žmogeliukas. 

— Na, karaliene, trys dienos jau prabėgo. Atnešiau aukso siūlus. 
O tu ar atspėsi mano vardą? 

— Klausyk, Pancimanci! O ko man jo neatspėti? , 

Vargšas Pancimancis nukabino nosį. Nė žodžio nepratarė, tik didžiau- 
sią krūvą aukso siūlų atnešė ir atidavė karalienei. 

Kitą rytą karalienė paėmė vyrą už parankės ir vedasi į kamarą — 
parodys jam savo darbą. 

— Žiūrėk, mielas vyreli, žvilgtelk, šviesiausias karaliau, kiek daug 
gražių aukso siūlų priverpiau! 

Karaliui akys apraibo nuo tokio neregėto blizgesio. 

Po trijų dienų ir jų mieste buvo turgus. Karalaitis vėl visus linus nu- 
pirko, kiek tik jų žmonės buvo priveže. O karalienė ir vėl verkia ry- 
pauja — jos galva neneša, kaip reikės suverpti tokią daugybę linų. 

Staiga jai dingt — pasišauks tris pavargėles. Vienos kupra didžiau- 
sia, kitos apatinė lūpa iki krūtinės nukarus, o trečios liežuvis pilvą sie- 
kia. Karalienė pasikvietė visas tris ir paliepė joms: jei karalius kada 
paklaus, nuo ko jos tokios pasidarė, tegu sako, kad labai daug verpė. 

Taip ir nutiko. Parėjo karalius, papietavo, o popiet išėjo į kiemą 
pasivaikštinėti. Vaikštinėja sau. Staiga sugirgždėjo kiemo varteliai. Žvilg- 
telės į ten karalius. Ogi žiūri — atkrypuoja baisiai kuprota moteriškė. 
Vos pro vartelius įlindo. Priėjo prie karaliaus ir sako: 

— Gal sušelptumėt vargšę moteriškę? 

Karalius davė jai auksinį ir klausia: 

— Kas gi nutiko, moteriške, kad tokia susikūprinusi? 

— Šviesiausias karaliau! Visame mieste nebuvo gražesnės mergelės 
už mane, bet aš buvau labai darbšti, vis verpiau ir verpiau dieną naktį. 
Tai nuo tokio ilgo sėdėjimo ir susimečiau į kuprą. 

Tai išsigando karalius — kad tik jo pati į kuprą nesusimestų! Bet 
jis ir toliau vaikštinėja po kiemą. Po kiek laiko vėl atsivėrė varteliai. 
Įšliaužia pro juos pavargėlė, o jos lūpa iki krūtinės nukarusi. Karalius 
davė moteriškei auksinį ir klausia, kodėl tokia didelė jos lūpa. 

— Šviesiausias karaliau!—tarė moteriškė— Visame krašte nebuvo 
gražesnės mergelės už mane. Bet aš labai daug verpiau, verpdama sei- 
lėdavau kanapes, užtat mano lūpa tokia pasidarė. 

Dabar jau karalius žino, ką darys. Tuoj pasakys pačiai, kad mažiau 
verptų. Jau eis į kambarį, bet tuo metu vėl sulojo šunys. Karalius žvilg- 
tels, kas ateina. Atkrypavo trečioji pavargėlė. Toji, kurios liežuvis pil- 
vą siekia. 

— Moteriške, kodėl tavo toks ilgas liežuvis? — klausia karalius. 

— Ogi nuo ilgo verpimo, šviesiausias karaliau! Verpdama turi labai 
dažnai seilėti siūlą, užtat jis toks užaugo. 

Tada karalius nulėkė pas pačią, apsakė jai, ką matęs ir girdėjęs — 
tai matai, kokios tos trys pavargėlės! 

— Nebeleisiu tau verpti! Kad man nė iš tolo neitum prie verpsto! 

Tai apsidžiaugė karalienė, bet karaliui neparodo. Tik verkia, tik ry- 
pauja! Bet karalius nė klausyti nenori. Tuoj liepė sudeginti visus linus 
ir jų pelenus iššluoti iš kiemo. 

Nuo tol karalienė gyvena sau be rūpesčių. Ir dabar jiedu laimingai 
gyvena, jei dar nenumirė. 

Čigonas danguj ir pragare 


Už jūrų marių gyveno kartą čigonas ir du vargšai žmogeliai. Vieną 
dieną visi trys išėjo į mišką pasikirsti malkų. Kerta malkas, tik kena. 
Nei iš šio, nei iš to vienas jų ir sako: 

— Jei dievas išpildytų mūsų norus, kažin, ko dabar mes užsimany- 
tume? 

Vienas vargšas žmogelis tarė: 

— Parėjęs namo, norėčiau rasti ant stalo dubenį dešrų ir pyrago 
bandą. 

— O aš norėčiau ant stalo rasti dubenį pyragiukų su varške,— tarė 
kitas vargšas žmogelis. 

Čigonas pamanė sau: kas iš tų norų — vis tiek jie neišsipildo. Bent 
pajuokausiu mažumėlę. 

— Mano pati vaikelio laukia. Tai aš, parėjęs namo, norėčiau rasti 
dvylika gimusių čigoniukų. 

Tai pasakė ir dirba sau toliau. 

Prisikirtęs malkų, grįžta vargšas žmogelis namo. Ogi ten ant stalo 
rado dešrų dubenį ir bandą pyrago. Kitas vargšas žmogelis rado du- 
benį pyragiukų su varške. Ir čigonas pardardėjo namo. O čia kur bu- 
vus, kur nebuvus pribuvėja sukiojasi. Čigonas jau norėjo versti į kam- 
pą malkas, o pribuvėja kad užriks: 

— Kur verti malkas — ten vaikas guli! 

Vers čigonas į kitą kampą. 

— Kurgi verti — ir ten vaikas guli! 

Tai sukraus ant krosnies. 

— Kur krauni — ten du vaikai paguldyti! 

Ir šen versti norėtų, ir ten — visur pilna vaikų, nėra kur malkų 
sukrauti. Pagaliau čigonas neteko kantrybės: 

— Tai kiek, po galais, čia tų vaikų? 

Pribuvėja pasakė: 

— Čia jų visas tuzinas — lygiai dvylika. 

Persigando čigonas, tai išgirdęs. 

— Šiuose namuose nieku gyvu nebūsiu tryliktas, tas skaičius nelaimę 
neša. Verčiau jau trenksiuos kur į pragarą krosnių kūrenti! 

Vos tik jis ištarė tuos žodžius, nežinia iš kur išdygo šlubas velnias, 
čiupo čigoną už pakarpos ir nusitempė į pragarą krosnių kūrenti. 

Augo dvylika čigoniukų, augo ir užaugo dailūs jaunikaičiai. Vieną 
kartą pats mažiausias čigoniukas klausia motiną: 

— Mamyte, nejaugi mes niekada neturėjome tėvelio? O jei turėjom, 
tai kur jis dingo, kad aš niekada apie jį nieko negirdėjau? 

— Turėjome, sūneli. Bet kai jūs gimėte, jisai tarė: trylika — nelaimę 
nešantis skaičius ir jis negyvens tryliktas su jumis po vienu stogu, Iš- 
ėjo iš trobos, ir nuo tada niekas jo neregėjo. 

— Mamyte! Jei jau taip nutiko, tai aš jį susirasiu ir parsivesiu namo. 

Tai pasakęs, čigoniukas išėjo į platųjį pasaulį ieškoti tėvo. Naršė 
naršė visur, jau ir visą žemę apėjo, tėvo ieškodamas, bet niekur ne- 
surado. 

Viename miške užėjo didžiausią drebulę. Jos viršūnė siekė dangų, 
o šaknys — patį pragarą. „,Na,— mano sau čigonas,— jei jau žemėje 
nėra mano tėvo, tai jis greičiausiai bus danguj. Palypėsiu aukštyn ir iš 
ten apsidairysiu.“ 

Tada pasiėmė kirvį ir kerta sau medyje kopėčias. Vis aukščiau ir 
aukščiau kerta stipinus, kol pagaliau dangų pasiekė. 

Įlipęs apsidairė ir mato: galybių galybė dvasių laukia prie dangaus 
vartų. Čigonas išstumdė jas nuo kelio, priėjo prie vartų ir beldžiasi. 

— Kas ten?— klausia šventas Petras. 

— Tai aš, čigono Žigos dvyliktasis sūnus. 

— Palauk. Dabar negalima. 

— Argi aš tam čia atėjau, kad laukčiau? Įsileisk, aš ieškau tėvo, 

"— Dabar negaliu, sūnau, nes dievo nėra namie. Su juo ir kalbėkis, 
kai pareis. 

Mato čigonas — nieko nebus, nusivožė skrybėlę, tik švyst ją per dan- 
gaus vartus. 

— Vai, pone šventasis Petrai, vėjas nupūtė mano skrybėlę. Atiduok 
ją man. 

— Paduočiau tau, sūnau, bet ji labai toli nusirito, net nematau kur. 
Kol jos ieškosiu, dvasios slapčia prasmuks pro vartus į dangų. 

— Tai leisk mane, aš pats susiieškosiu. 

— Vai, sūnau, sakiau jau — negalima. 

— Tada aš pasiskųsiu dievui, tegu tik jis pareis, kad neatiduodi 
mano skrybėlės. 

Ką darys šventas Petras. Įleido čigoną iš baimės, kad nereikėtų prieš 
dievą akių svilinti. Bet prispyrė duoti žodį, kad, radęs skrybėlę, tuč- 
tuojau išsinešdins. Čigonas davė žodį, bet nė neketino jo tesėti. Jam 
rūpėjo tik į dangų prasmukti. Susirado skrybėlę, užsivožė ją ant gal- 
vos — droš tėvo ieškoti ir šiaip sau paspoksoti. Beklajodamas priėjo 
kalnelį. Jo viršūnėje stovi didelis šiaudų krėslas, o aplink jį pristatyta 
daugybė krėsliukų. Didysis krėslas — tai dievo sostas. Iš jo matyti visas 
pasaulis — dangus, žemė ir jūros. O kiti krėsliukai — angelams. Čigo- 
nas užkopė ant kalnelio, priėjo prie dievo sosto, klest ir atsisėdo į jį. 
Dairosi čigonas aplinkui — visa žemė kaip ant delno matyti. Įsistebėjęs 
ir tėvų lūšnelę išvydo. Žiūri žiūri — bene pamatys savo motiną. Ir štai 
ką mato — toks čigonas taikosi nudžiauti vienintelį paršiuką, kurį jie taip 
sunkiai patys pavogė. „Na, palauk,— mano sau, — aš tave išgąsdinsiu.“ 
Griebė vieną krėsliuką ir švyst į vagį, bet krėsliukas nulėkė toli į šalį. 
Sviedė antrą — ir vėl nepataikė. Tada griebė trečią, ketvirtą, penktą... 
Tik švilpia krėsliukai iš dangaus. Kai čigonas įsismagino, pats dievas 
namo sugrįžo. 

— Ko čia svaidaisi, nenaudėli? 

— Kaip nesisvaidysi, šviesiausias pone, juk kaimynas nori mus ap- 
vogti. Štai jau pavogė mūsų motinėlės paršą. Norėjau jam trinktelėti 
į pašonę, bet nepataikiau. 

— Klausyk, žŽmogau,— sako dievas, — jei į kiekvieną paršų vagį mes- 
čiau po krėsliuką, tai viso pasaulio meistrai nespėtų man jų dirbti. Už- 
tat ir sakau tau — nešdinkis iš dangaus karalystės, kol su bizūnu tavęs 
iš čia neišvijo! 

Persigandęs čigonas kaip mat išrūko. O už dangaus vartų suka sau 
galvą — kur tas tėvas galėtų būti, jei jo nėra nei žemėj, nei danguj? 

„Greičiausiai, velniai nusinešė į pragarą, — pamanė sau,— bet ir iš ten jį 
ištempsiu. Nueisiu ir pamokysiu tuos velnius.“ 

Ir iškeliavo. Ėjo ėjo, kol priėjo pragaro kraštą. 

Eidamas sutiko kareivių pulką. 

— Kur eini, čigone?— klausia kareiviai. 

— Einu į pragarą — tėvo ieškau. 

— Gali neiti, vis tiek nieko nepeši! Velniai pavogė vienturię mūsų 
karaliaus dukterį. Manėme atimti, bet jie neduoda. Mūsų karalius ap- 
garsino: kas iš pragaro išvaduos jo dukterį, tam ją ir atiduos ir dar 
pusę karalystės pridės. O tu nė neik toliau. Verčiau jau grįžtum at- 
galios. 

— Nė nemanau grįžti, tiek atėjęs!— atrėžė čigonas ir nuėjo savo 
keliu. 

Priėjo pragaro vartus. Beldžiasi. 

— Ar namie Plutas? 

— Nėra. 

— Atiduokite mano tėvą. Žinau, kad jisai čia. 

— Ne tokie mės kvailiai — neduosime! 

— Na gerai. Jau žinau, ką daryti. Pamatysit — tučtuojau atiduosite. 

Kvatojasi velniai. O čigonas, nė žodžio netaręs, griebė kastuvą ir 
vaikštinėja pirmyn ir atgal šalia pragaro vartų, kastuvu ženklindamas 
kažkokias vietas. Tai pamatęs, vienas velniūkštis pribėgo prie jo ir 
klausia: 

— Ką čia veiki, čigone? 

— Pastatysiu bažnyčią, ir jūs nei į pragarą pateksit, nei iš jo iš- 
trūksit, kol mano tėvo neatiduosit. 

Persigandęs velnias nudūmė į pragarą ir išvedė senąjį čigoną. 

— Imk savo tėvą! O dabar keliauk sveikas. 

— Ak šit kokie jūs! Kad iki šiol neatidavėt, tai dabar nė per pėdą 
nesitrauksiu, kol neatiduosite ir karaliūnės. 

— Vai, tik jos neprašyk. Geriau jau duosim tiek aukso ir sidabro, 
kiek panešti gali. 

— Nereikia man nei aukso, nei sidabro. Karaliūnę atiduokite! 

— Tada palauk, kol pareis Plutas. 

— Nelauksiu. Tai duosit ar neduositė Tuojau pastatysiu tokią bažny- 
čią, kad nė pats Plutas nepateks į pragarą! | 

Baisiausiai persigandę, velniai atidavė ir karaliūnę. Čigonas pasiėmė 
tėvą ir karaliūnę ir spruko kiek tik kojos neša. 

Grįžta Plutas į pragarą. Žvilgt šen, žvilgt ten — ogi karaliūnės nėra. 

— O kur karaliūnė? 

— Čigonui atidavėm. Jis gąsdino priešais pragaro vartus tokią baž- 
nyčią išmūrysiąs, kad per ją nei į pragarą pateksim, nei iš jo ištrūksim. 

— Tai kvailiai!— supyko Plutas.— Nepastatys jis tokios bažnyčios. 
Iš ko gi jis čia mūrytų? Ei, pasiuntiny! Pasivyk juos ir sugrąžink. 

Pasiuntinys kaip mat juos prisivijo. 

— Klausyk, čigone! Atiduok karaliūnę. 

— Neduosiu, ir dar tokiam varvalui, kaip tu. Aš visur kur už tave 
pranašesnis. 

— Gerai, tai eime lenktynių, — sako velnias. 

Čigonas pamatė po krūmu gulintį kiškį. 

— Vargšas velniūkšti — sako čigonas, nosį riesdamas,— su tokiu nu- 
lėpausiu, kaip tu, aš pats nebėgsiu — pasiųsiu jauniausiąjį savo brolį. 
Eik, pašnekink jį — antai, drybso po krūmu. 

Nuplumpsėjo velnias prie krūmo, o kiškis nubudęs kad raus — velnias 
jį tiek ir tematė. Pamatęs, kad čigonas greitesnis už jį, nebedrįso prašyti 
karaliūnės ir, baisiausiai susigėdęs, grįžo į pragarą. 

— O kur karaliūnė?— klausia Plutas. 

— Palikau ją. 

Ir velnias papasakojo, kas nutiko. 

— Ak tu, kvaileli! Juk ten buvo kiškis, o ne jauniausias jo brolis. 
Kur tu girdėjai, kad čigonas šitaip skuostų? Eik tu, sūnau! Pasivyk ir 
atimk iš jo karaliūnę. 

Išbėgo antrasis velnias ir kaip mat juos pavijo. 

— Ei čigone, atiduok man karaliūnę! 

— Neduosiu, ir dar tokiam varvanosiui, kaip tu. Visur kur aš tave 
apšausiu. 

— Dar pažiūrėsim, kas aukščiau išmes šitą dviejų pūdų kuoką! 

— Tu mesk pirmas, — sako čigonas. 

Velnias švystelėjo. Kuoka išlėkė taip aukštai, kad vos matyti. Kai 
nukrito, čigonas griebė ją už koto ir plyšoja: 

— Ei brolau, ei brolau! 

— Ką tu čia šauki?— klausia velnias. 

— Ogi savo brolį. Tą, kur aname pasaulyje kalviu tarnauja. Nusvie- 
siu jam kuoką — tai pravers tokia krūva puikios geležies. 

— O gal nemesk. Tegu jau tau lieka karaliūnė, tik nepražudyk man 
kuokos! : 

Ir grįžo į pragarą be karaliūnės. Plutas klausia jį: 

— O kurgi karaliūnė? | 

— Neparvedžiau. Čigonas gąsdino kuoką į aną pasaulį nusviesiąs. 

— Tai žioplys! Juk tavo kuokos jis nė pajudinti neįstengė. Ei tu, sū- 
nau! Pasivyk ir atimk iš jo karaliūnę. 

Išbėgo trečias velnias ir bematant juos pasivijo. 

— Ei čigone! Karaliūnę man atiduok. 

— Neduosiu, ir dar tokiam varvanosiui, kaip tu. Visur kur aš tave 
apšausiu! ė 

— Tai gal ir šituo botagu moki pliaukštelėti garsiau už mane? 

— Pirmiau tu pliaukštelėk — parodysi, ką moki. 

Užsimojo velnias — trinktelėjo kaip iš armotos! 

— Na, čigone! Dabar tu pliaukštelėk. 

Netaręs nė pusės žodžio, čigonas pasičiupo tris lankus. Pirmuoju — 
visai visai neįveržtu — apkalė karaliūnės galvą, o antruoju ir trečiuo- 
ju — tėvo ir savąją makaulę. 

— Ką čia darai? — klausia velnias. 

— A, galvas lankais apkalsiu, nes neveržtos tik pokšt ir sutrūkinės, 
kai aš pliaukštelėsiu! 

— Tai ir man suveržk. 

Veržia čigonas ir velnio galvą, bet taip stipriai, kad velniūkštis ne- 
ištvėrė: 

— Vai, nespausk taip baisiai, verčiau tegu jau tau liks karaliūnė! 

Tada čigonas atkalė lanką, o velnias, degdamas iš gėdos, parkiūtino 
į pragarą. 

— O kurgi karaliūnė?— teiraujasi Plutas. 

— Kaip aš ją parvesiu, kad čigonas vos galvos man nesutraiškė! 

— Tai žioplys! Juk čigonas visai nemokėjo botagu pliaukšėti! Ei ve- 
žike! Tu pasivyk juos ir atimk karaliūnę. 

Pluto vežikas pasigriebė geležines šakes, išbėgo ir tučtuojau pasivijo 
čigoną. 

— Ei čigone! Atiduok man karaliūnę, nes šakėmis persmeigsiu. 

— Nė kiek aš tavęs nebijau, — atrėžė čigonas.— Didelio čia daikto ly- 
gumoj kautis! Jei jau toks drąsus, tai stok šioje tvoros pusėje, aš at- 
sistosiu iš ano šono, ir tada žiūrėsim, kas ką nurungs per tvorą. 

Velnias turėjo dvinages šakes, o čigonas iešmą. 

Ir kad ims badytis per tvorą! Velnias šakėmis aptvaro neperduria, 

o čigonas kad bado, kad bado velniūkštį. Taip subadė, kad vagšelis iš 
visų jėgų leidosi bėgti. Parlėkė į pragarą. 

— Tai ir tu neatėmei karaliūnės?— klausia Plutas. 

— Kad čigonas manęs vos neužbadė. 

— Taip tau ir reikia, kvaily! Kaipgi tu perdursi tvorą dvinagėmis ša- 
kėmis? Siuvėjau! Tu pasivyk juos. Gal tau nusišypsos laimė. 

Kad pasileis velnių siuvėjas! Čigoną pasivijo prie mažo namelio. 

— Ei čigone! Runkimės, jei nori pasilikti karaliūnę. 

— Gerai,— sako čigonas.— O kokio amato tu moki? 

— Aš — siuvėjas. Tai gal išmėginsim, kas greičiau siuva? Eime į na- 
melį ir pabandykim. 

Įėjo ir siūs. Velnias įsivėrė į adatą ilgų ilgiausią siūlą, kad visam 
siuviniui užtektų. O čigonas įsivėrė trumpą siūlą. Vargšas velniūkštis 
dėl kiekvieno dūrio vis pro langą šoka. Kol velnias pirmyn atgal šo- 
kinėjo, čigonas jau ir baigė darbą. Taigi ir šitas velnias negavo kara- 
liūnės. Parkiūtino tuščiomis rankomis. 

— Ir tu grįžai be karaliūnės?— klausia Plutas. 

— Kad čigonas baisiai gerai siuva. Aš įsivėriau tikrai ilgą siūlą — 
dėl kiekvieno dūrio net pro langą turėjau šokinėti, o jis įsivėrė trum- 
putį ir vis tiek mane aplenkė. 

— Tai kvailys! Ar žinai, kiek sugaišai, kol šen ir ten pro tą langą 
striksėjai? Ei, kiauliagany! Bėk, gal tu ją parvesi. 

Kad pasileis velnių kiauliaganys! Čigoną prisivijo visai pragaro pa- 
krašty. 

— Ei čigone! Ne tavo karaliūnė! 

— O kieno? 

— Ogi to, kas geriau kiaules ganys. Štai ten didelis tvartas, o jame 
daugybė kiaulių. Kas per valandą daugiau kiaulių išvarys, to ir bus 
karaliūnė. 

— Gerai,— sako čigonas. 

— O kaip atskirsime, kas kokias kiaules išginė?— klausia velnias. 

Čigonas sako: 

— Aš varysiu tik riestauodeges, o tu varyk tas, kur tiesiom uodegom. 

Velnias sutiko. Ir varo jiedu kiaules. Čigonas išvarė kokį tuziną kiau- 
lių, atsigulė ir guli, o velnias vis tiesiauodegių ieško, po visą tvartą 
naršo, Įgandintos kiaulės pačios išlėkė iš tvarto. Šit jau ir valanda bai- 
giasi, čigonas ir sako velniui: 

— Na, velniūkšti, suskaitysime, kurių daugiau — tiesiauodegių ar ries- 
tauodegių? 

Puolė ieškoti. Bet ar teko kam nors matyti bent vieną kiaulę tiesia 
uodega? Ir vėl laimėjo čigonas. Nukabinęs nosį, velnias grįžo ten, iš 
kur atėjęs, o čigonas su karaliūne iš pragaro išėjo. Čia jau Plutas ne- 
turi galios. 

Patekę į šį pasaulį, nuskubėjo tiesiai pas karaliūnės tėvą. Karalius, 
pamatęs vienturtę savo dukterį ir išgirdęs, kiek vargo ir pavojų pa- 
tyrė čigonas, kaip mat ištesėjo duotą žodį — atidavė čigonui savo duk- 
terį ir pusę karalystės. Ir iškėlė dideles vestuves. Valgė visi, gėrė. Ir 
dabar dar gyvi, jei nenumirė. 

O senis čigonas grįžo pas kitus vienuolika savo čigoniukų. 

Devyni velnio klausimai 


Vienas varganas bernelis įsigeidė susirasti pačią. Vienąkart ir sako 
motinai, kas jam šovė į galvą. 

— Ak tu, nelemtas padare! Tik tau ir vesti!— šaukė moteriškė.— Mesk 
iš galvos tas paikystes! Geriau imtumeis darbo, čia niekų netauškęs. 

— Darbas palauks,— atkirto bernelis.— O aš einu pačios ieškoti. 

— Nė nebandyk man marčios parvesti — pagrasė motina.— Geriau 
pati viską virsiu, kepsiu, tave apskalbsiu, kol jėgos leis. Štai kaimynų 
martelė. Dėl menko nieko taip koneveikia, ūdija vyro motiną, kad už 
kelių kaimų girdėti. Nereikia man jokios marčios! 

Bernelis visai atkando dantį. 

— Ak motinėle! Kaime jau visi pačias namo parvedė. Dabar mano 
eilė. 

Tada motina atšovė: 

— Įsigeidei pačios — tai ir veskis ją į pragarą! Čia nedrįsk, nes aš 
tau sprandą nusuksiu greičiau, negu ji peržengs slenkstį. 

Nusiminė bernelis ir išdūlino iš trobos. Negrįžo nė vakarienės, o per- 
gulėjo kieme ant šieno glėbelio. Visą naktį iki pat aušros akių nesu- 
merkė. Išaušus iškeliavo. 

Ėjo jis, ėjo vienui vienas, pasiėmęs lazdą ir tuščią krepšelį, nes mo- 
tina į kelią jam nieko neįdavė. Žingsniavo jis per nematytas neregė- 
tas žemes, per kalnus, klonius ir lygumas, kol priėjo žvilgantį vario 
tiltą. Sustojo ir bijo žingsnį žengti. Šit priėjo prie jo žilagalvis sene- 
liukas ir sako: 

— Eik, eik, vargo berneli, nebijok. Tik ant galų pirštų. Jei nepaklau- 

sysi manęs — krisi kaip lapas, nes šitą tiltą velnio tiltu vadina. Taip 
pereik, kad nė puspadžiai negirgžteltų. Iki šiol jau palydėtos devynias- 
dešimt devynios galvos, nes žmonės ėjo, keldami negirdėtą bildesį, lyg 
nemokėtų patyliukais. Kitados čia į kapus nuvarė visą vestuvių pulką 
su karieta, arkliais, jaunikiu ir nuotaka — kam bildėdami lėkė per tiltą. 

Ką darys vargo bernelis? Kito kelio per upę nėra. Įsidrąsino ir ty- 
liai tyliai — kaip mokė žilabarzdis seneliukas — perėjo į kitą pusę. 

Nespėjo bernelis ant žemės atsistoti, o iš po tilto išlindo velnias ir 
šaukia jam: 

— Sustok, palauk, vargo berneli! Nebijok, turiu tau šį tą pasakyti. 

Stabtelėjo vargo bernelis ir tiek išsigando, kad žodžio ištarti negali. 
O velnias prisiartino ir sako: 

— Vargo berneli! Žinau, ko išsirengei į kelią — pačios ieškai. Ži- 
nau ir tai, kad esi neturtingas. Bet tu labai gražiai perėjai tiltą, manęs 
neerzindamas ir man netrukdydamas. Užtat aš tave apdovanosiu, kad 
galėtum pamylėti vestuvininkus, kai gausi pačią. Su pačia grįžk tik per 
šį tiltą. Pamatysi, aš tave apdovanosiu. O dabar, perėjęs devynis kai- 
mus, rasi Jambortelepo sodžių. Šito sodžiaus pakrašty, pačioje galinėje 
troboje, gyvena toks žmogus. Jis turi tris dukteris. Tu pasipiršk pačiai 
gražiausiajai. Jei tos neleis už tavęs, tada prašyk kitos dukters rankos. 

Ėjo ėjo vargo bernelis, kol prisikasė iki Jambortelepo sodžiaus. Už- 
suko į tą trobą, kurią velnias buvo nusakęs. Vargo bernelį čia sve- 
tingai priėmė. Ir dukterys numanė, ko jis užėjęs. Bėgiojo, šlavinėjosi, 
gardžią vakarienę pataisė. Bernelis pavalgė ir sako, ko atėjęs: vieną 
iš trijų Mergelių imtų už pačią, jei tėvai leistų. 

— Tai kurios tu norėtum?— paklausė tėvas. 

Bernelis parodė jauniausiąją, nes toji buvo pati gražiausia, ir taip 
pasakė: 

— Man šitoji labiausiai tinka! 

— Žinai, brolau, — sako tėvas,— kūgį krauti pradeda nuo apačios. 
Dabar nė už turtingiausio kunigaikščio neleisčiau jauniausiosios, kol ne- 
tekėjusios anos dvi. 

— Aš imčiau ir vyriausiąją, jei ją norite išleisti — sako bernelis. 

Tėvai sutiko leisti vyriausiąją. Tuojau pakvietė kunigą, ir juodu su- 
tuokė. Po sutuoktuvių jaunieji išsirengė į kelią. Pasiekė velnio tiltą, ty- 
liai, ant galų pirštų jį perėjo. Tada velnias stryktelėjo iš po tilto ir kad 
riktels: 

— Ei! Palaukite! Atiduosiu jums tai, ką buvau žadėjęs. 

Jie sustojo, o velnias išvarė iš po tilto devynias riebias kiaules ir 
sako jaunikiui: 

— Štai devynios kiaulės. Pasipiovę jas, vestuvių vakarienei išsivirkite 
žarnokų, o lašinius sukabinkite ant aukšto ir valgykite pataupydami. 
Jauniki! Štai ką dar aš tau pasakysiu: kai nuo šios dienos prabėgs ke- 
turios savaitės, aš ateisiu pas tave. Jeigu tu tada neatsakysi į devynis 
mano klausimus, turėsi atiduoti visus devynių kiaulių lašinius. Viena 
atmink: jei išsigąsi ir paspruksi iš namų, vis tiek tave surasiu, ir tau 
dar blogiau bus. Nuo manęs nė jūros dugne nepasislėpsi. 

Jaunikiui šie žodžiai — lyg kuolu per galvą. Kas jam beliko! Nusivarė 
tas devynias kiaules į kaimą, bet į tėvų namus neina, motinos bijo. Su- 
sirado tokią pirkelę ir apsigyveno. Paskui paskerdė kiaules, išvirė žar- 
nokų, pamylėjo svečius, o visus lašinius ant aukšto sukabino. 

Kai nuo vestuvių dienos praėjo keturios savaitės, jaunikis visai nu- 
leido nosį. Kokie tie velnio klausimai? Ir kaip į juos atsakysi? Staiga 
girdi — beldžia kažin kas. Atidaro — ogi apsiskarmaliavęs elgeta už 
durų stovi, nakvynės prašo. Priglaudė pavargėlį ir prie stalo pasodino. 
Paskui elgeta atsigulė pakrosnyje ir, įsirausęs į pelenus, klausia jau- 
nikio, ko toks liūdnas. 

— Bėda prispyrė,— sako jaunikis, — nežinau, nė ko griebtis. Man reiks 
atsakyti į devynis velnio klausimus. O kad aš bent žinočiau, kokie jie! 
Vis būtų geriau. Tada tiek neliūdėčiau. 

— Nesikrimsk ir nebijok,— sako elgeta iš pakrosnio.— Tu tylėk, nė 
burnos nepraverk, o aš tavo vardu atsakysiu į visus klausimus. 

Jaunikis apsiramino, atsigulė, bet miegas neima. Rūpi, kuo čia viskas 
baigsis. 

Ir šit vidurnaktį atidunda velnias, gerklę laidydamas: 

— Ar miegi, šeimininke? 

— Nemiegu,— už šeimininką atsako elgeta iš pakrosnio. 

— Tai ar atsakysi į devynis mano klausimus?— vėl klausia velnias. 

— Atsakysiu,— atšauna elgeta. | 

— Na, klausyk!— prabilo velnias.— Kas yra pasaulyje Vienas? 

Elgeta atitaria: 

— Vienas dievas danguje, viena saulė ant dangaus, viena galva ant 
žmogaus pečių. 

Velnias: 

— Ar galėtum ką pasakyti apie Du? 

Elgeta: 

— Laimingas žmogus, kuris turi dvi šviesias akis — tas viską mato. 

Velnias: 

— Ką galėtum pasakyti apie Tris“? 

Elgeta: 

— Namas su trimis langais gana šviesus. 

Velnias: 

— Norėčiau išgirsti, ką pasakysi apie Keturis. 

Elgeta: 

— Vežimui pakanka keturių ratų — daugiau nė nereikia. 

Velnias: 

— (Gal žinai ką apie Penkis? 

Elgeta: 

— Penki rankos pirštai gerai kardą išlaiko. 

Velnias: 

— Pasakyk dabar ką apie Šešis. 

Elgeta: 

— Kas turi šešis stiprius jaučius, tas gali arti, sėti, akėti, susivežti 
malkas, neprašydamas kitų pagalbos. 

Velnias: 

— Nemanau, kad galėtum ką pasakyti apie Septynis. 

Elgeta: 

— Kas turi septynias dukteris, tam reikia pasukti galvą, kaip jas 1š- 
leisti už vyrų į gerus ūkius. 

Velnias: 

— Dabar pasakyk ką nors apie Aštuonis. 

Elgeta: 

— Kieno daržinėj sukrauti aštuoni kūgiai, tas nebėgioja duonos pas 
kaimynus. 

Velnias: 

— Ką pagaliau pasakysi apie Devynis? 

Elgeta: 

— Kas ant aukšto sukabinęs devynių kiaulių lašinius, tas nelėks pas 
kaimynus mėsos guliašui. 

Velnias tik žioptelėjo, tokius atsakymus išgirdęs, nes jis manė, kad 
šeimininkas pats atsakė į visus klausimus. Ir tada tarė: 

— Na, tai lik sveikas! Kaip matau, tu gudresnis už mane. 

Ir nukūrė ten, iš kur buvo atlėkęs. 

Rytą jaunasis šeimininkas davė elgetai gerai pavalgyti ir išgerti, 
o paviržio įdėjo kumpį, kiaulės koją ir visko, ko tik geidė pavargėlio 
širdis. O jiedu su pačia netrukus prasigyveno ir nieko jiems netrūko. 
Ir šiandien jie kepa blynus, jei dar nesuvalgė visų devynių kiaulių 
lašinių. 


= Os 
ali TA) 


Peteris Gėlė 


Kitados gyveno pasaulyje turtingas žmogus. Jis turėjo tris sūnus ir 
tris dukteris. Išmokslino visus vaikus ir pasimirė. Liko jo pati našlė, 
o vaikai našlaičiai. Tai motina ir sako vaikams: 

— Vaikeliai, eisiu ir pasamdysiu tarną. 

Vyriausias sūnus tarė: 

— Neik, motute! Už tai, ką sumokėsi samdiniui, patys prasimaitin- 
sime. Aš arsiu, sėsiu, visus darbus dirbsiu, tegu tik man atneša į lauką 
pietų. 

— Vaikeli! Pietus aš virsiu, o vyriausioji sesuo tegu tau juos nuneš. 

Vyriausioji sesuo tarė: 

— Aš, broleli, atnešiu tau valgyti. Tiktai išvaryk vagą nuo kiemo 
vartų iki to lauko, kur arsi. 

Bernaitis išvarė vagą. Bet atlapnojo šešiagalvis slibinas, užvertė tą 
vagą ir išvarė kitą — tiesiai į savo pilį. Mergelė ir nuėjo ten. Tada 
slibinas čiupo ją į glėbį ir nusinešė. O bernaitis grįžo iš laukų baisiai 
perpykęs, kad niekas jam pietų neatnešė, 

Kitą dieną neša pietus jaunesnioji sesuo. Bernaitis pasiėmė žagrę, 
išvarė vagą iki paties lauko pakraščio. Bet atlapsėjo dvylikagalvis sli- 
binas, užvertė tą vagą ir išvarė kitą — iki savo pilies. Ir vėl slibinas 
pasičiupo mergelę. Ir liko antroji sesuo slibino pilyje už šeimininkę. 
Bernaitis grįžo iš laukų baisiausiai perpykęs, nes ir vėl liko be pietų. 

— Motute, kodėl niekas neneša pietų? 

— Dvi dukteris išsiunčiau, ir abi prapuolė, lyg žemė jas būtų pra- 
rijusi. 

— Broleli, rytoj aš tau atnešiu pietus!— pažadėjo jauniausioji. 

Ir brolis išvarė vagą trečiąkart. Ir atlėkė slibinas su dvidešimt ke- 
turiom galvom, užvertė ją ir išvarė kitą — iki savo pilies. Ten ir nuklydo 
mergelė su pietumis. 

— Būsi mano pati, — ištarė slibinas, — o aš būsiu tavo vyras. Ką liep- 
siu, tą ir darysi. 

Bernaitis metė aręs ir išėjo ieškoti seserų. Nupėdino pas šešiagalvį, 
ten rado vyriausiąją seserį. . 

— Sesute, susirink savo daiktus, ir eime namo. 

— O ko man eiti? Neisiu. 

Ir girdi bernaitis — atšvilpia iš aukštybių didžiausia kuoka. Pablinkt 
ir žnektelėjo žemėn. 

— Tuoj grįš mano vyras! Matai, šešių pūdų kuoka jau kieme. 

Parūžė slibinas. 

— Sveikas drūtas, svaini!l O tu, pačiute, užkurk ugnį ir išvirk pietus. 

Po pietų slibinas iš rūsio atnešė vyno ąsotį. Svainiai išgėrė jį ir išėjo 
į kiemą galėtynių. Slibinas taip trenkė į žemę svainį, kad jo net kaulai 
ištiško. Palaidojo bernaitį, o ant kapo drebulę pasodino. 

Pas dvylikagalvį slibiną nužygiavo antrasis brolis. 

— Sveika gyva, seserėle! Kada grįš tavo vyras? 

— Ogi tada, kai dvylikos pūdų kuoka šastelės į žemę. 

Bumbtelėjo kuoka, ir slibinas netrukus grįžo namo. 

— Išvirk pietus, pačiute. 

Pati išvirė pietus, jie prisivalgė iki soties. Nukėblino slibinas į rūsį, 
atnešė vyno ąsotį, ir abu išgėrė. 

— Dabar, svainiuk, eime pasigalynėti. 

Išėjo į kiemą. Slibinas pagriebė svainį ir taip trenkė į žemę, kad visi 
jo kauleliai sutratėjo. 

Išėjo jauniausias brolis ieškoti seselės. Nužingsniavo pas slibiną, kur 
su dvidešimt keturiom galvom, ten rado seserį. 

— Sveika gyva, seserėle! O kur tavo vyras? 

— Išėjo pakieminėti. 

— Kada pareis? 

— Ogi tada, kai ant anos vinies pakibs jo parsviesta dvidešimt ke- 
turių pūdų gumbinė. 

Parsviedė slibinas gumbinę. 

— Pietų! 

Slibinas prisivalgė, nuėjo į rūsį, atnešė vyno ąsotį. Išgėrė. 

— Eime, svaini, į kiemą galėtynių! 

Kad trenkė į žemę bernaitį ir užmušė. Ant kapo drebulę pasodino. 

Prapuolė visos trys dukterys ir visi trys sūnūs. Neliko vaikų. Mote- 
riškė pasiėmė piautuvą, drobės gabalą ir išėjo žoliauti palei griovį. Rado 
gražią baltą gėlelę. Nusiskynė jos žiedą. Pakvėpino — taip skaniai kve- 
pia. Gaila išmesti, tai įsikando. Laikė laikė burnoje, kol nurijo. Ir nuo 
tada ėmė lauktis vaiko. 

Parėjo moteriškė ir netrukus pagimdė sūnų. Tik jis buvo užburtas. 
Pavadino jį Peteriu Gėle. Rūpestingai prižiūrėjo kūdikį Po septynių 
dienų Peteris Gėlė tarė motinai: 

— Motute, paguldyk mane ir išvystyk. 

Moteriškė išvystė vaiką, ir jis išdūmė į kiemą palakstyti. Nulenkė 
didžiausią medį. Tada grįžo į trobą ir sako: 

— Motute, suvystyk mane ir dar paaugink. 

Praėjo septynios dienos, Peteris Gėlė vėl sako: 

— Motute, išvystyk mane, eisiu į kiemą palakstyti. 

Palakstė po kiemą, nurūko į sodą, ten nulenkė didžiausią medį ir vėl 
atlėkė pas motiną. 

— Motute, dar suvystyk. Ir nepaleisk nuo rankų nei dieną, nei naktį. 
Būk visą laiką su manimi, Nė vandens į šulinį neik. 

Moteriškė nepaleidžia vaiko nuo rankų, dieną naktį jį sūpuoja. Pra- 
ėjo trys savaitės, moteriškė nukėlė jį nuo pagalvių ir išvystė. Vaikas 
nurūko į sodą ir išrovė baisiausią medį. Grįžęs pas motiną, sako: 

— Motute, atnešk dubenį. 

Moteriškė atnešė. 

— (O dabar atsinešk miltų. 

Moteriškė atsinešė. 

— O dabar iš miltų ir savo pieno užmaišyk tešlą, tik nieku gyvu 
nepilk vandens. Iš tos tešlos iškepk tris bandeles. Tada surask visų trijų 
dukterų šilko skaras ir aukso žiedus. Į skareles sudėk po bandelė su 
aukso žiedu ir jas gražiai sulankstyk.“ 

Peteris Gėlė pasiėmė tris ryšulėlius ir išėjo ieškoti trijų brolių, trijų 
seserų. Vyriausiąją seserį rado šešiagalvio slibino pilyje. 

— Sveika gyva, brangi sesute! 

— Sveikas. 

— Kada grįš tavo vyras? 

— Berniuk! Kodėl mane vadini sesute? 

— Todėl, kad esu tavo brolis. Štai šilko skara — išvyniok ją. 

Sesuo išvyniojo. 

— Tai kieno šita šilko skara ir žiedas? 

— Mano! 

— Persilaužk bandelę ir suvalgyk. Koks jos skonis? 

— Toks, kaip mano motutės pieno. 

— Dabar pripažįsti, kad aš tavo brolis? Tai kada grįš tavo vyras? 

— Geriau neklausk. Bėk, kur akys veda, nes jis tave užmuš. Tai še- 
šiagalvis slibinas! 

— Nieko jis man nepadarys, jei ir namie būtų. Geriau užkurtum ugnį 
ir išvirtum pietus. 

— Nevalia. Tiktai kai vyras pareis. 

— O kada jis grįš? 

— Tuoj sužinosi. Kai parsvies šešių pūdų gumbinę. 

Peteris Gėlė išėjo į kiemą. Paršvilpė slibino sviesta šešių pūdų gum- 
binė. Peteris Gėlė pasišokėjęs pačiupo ją dar ore. Neleido nė žemėn nu- 
kristi. Ir taip švystelėjo atgal, kad gumbinė kažin kur nulėkė. Slibinas 
kad užriks: 

— Kas čia šeimininkauja mano kieme? Ar tik ne nykštukas Peteris 
Gėlė? Aš jam parodysiu! 

Slibinas parsinešė gumbinę ir pasidėjo. 

— Sveikas drūtas, svaini. Mieloji, greičiau duok valgyti! 

Kai prisivalgė iki soties, slibinas pasiėmė raktą ir nuėjo į rūsį vyno. 
Ir pripylė į ąsotį dvi taures,— nei daugiau, nei mažiau. Peteris Gėlė 
negeria. 

— Išgerk, svaini. 

Peteris Gėlė tarė: 

— Negersiu, svaini. Jei būtum mano svečias, nuvesčiau tave į rūsį — 
ir gerk sveikas, kiek patinka, 

Slibinas vėl pasiėmė raktą, nusivedė ir Peterį Gėlę į rūsį. Ten buvo 
šešios statinės vyno. Puolė Peteris ir vienu mauku išgėrė penkias. Jau 
gers šeštą, bet slibinas sulaikė jį ir sako: 

— Palauk, svaini! Palik man bent vieną statinę, kol naujo pasida- 
rysiu. 

Ir išstūmė Peterį Gėlę iš rūsio. 

Jiedu išėjo į kiemą. Tada slibinas sako: 

— Eime, svaini, imtynių. 

Susikibo rungtis. Slibinas taip trenkė Peterį Gėlę, kad tas ligi juos- 
mens į žemę susmigo. Išsigando sesuo, jau ketino pro langą šokti, bet 
Peteris prigrasė, kad ji nė nekrustelėtų. Peteris šiaip taip išsikapstė, 

apglėbė slibiną ir taip trenkė, kad tas iki pažastų į žemę sulindo, o tada 
nukirto visas šešias slibino galvas. 

Iš čia ištrūkęs, Peteris nužingsniavo pas dvylikagalvį slibiną. Įėjo pro 
duris, palabino jaunesniąją seserį. 

— Ko čia ieškai, berniuk? 

— Ko ieškau? Ogi tavęs. Juk aš tavo brolis. 

— Negali būti, nes mūsų visas šešetas čia. Ne, tu ne mano brolis. 

— Kad nelaikai manęs broliu, tai išvyniok šitą ryšulėlį. 

Išvyniojo. 

— Kieno ta šilko skara ir aukso žiedas? 

— Mano. 

— Persilaužk bandelę ir suvalgyk. Koks jos skonis? 

— Kaip mano motutės pieno. Tikrai tu mano brolis. 

— Kada grįš tavo vyras? 

— Tuoj sužinosi. Kai parsvies dvylikos pūdų gumbinę. 

Peteris Gėlė išėjo į kiemą ir laukia parskriejant dvylikos pūdų gum- 
binės. Kai parlėkė, Peteris Gėlė sugavo gumbuotą lazdą ir nusviedė ją 
už slibino dar per dvylika mylių. Tai pamatęs, slibinas ėmė baisiausiai 
spiaudytis. 

— Kas čia paikioja? Ar tik ne nykštukas Peteris Gėlė? 

Parėjo slibinas namo. Privalgė sočiai, nuėjo į rūsį ir atnešė ąsotį 
"ryno. Slibinas išgėrė savo taurę, o Peteris Gėlė nė nepakelia. 

— Ko negeri, svaini? 

— Negersiu, 

— O kodėl? 

— Jei ateitum pas mane į svečius, aš nuvesčiau tave prie statinės. 

Nuėjo į rūsį. Ten buvo dvylika statinių vyno. Peteris Gėlė išgėrė 
vienuolika statinių. Dvyliktosios nedavė slibinas. 

— Tai nerėpa! Palik man bent vieną. O dabar eime pasigalynėti. 

Susirungė Peteris Gėlė su dvylikagalviu slibinu. Slibinas pagriebė 
Peterį ir suvarė į žemę iki pažastų. Bet Peteris Gėlė mitrus — pagavo 
slibiną ir taip trenkė, kad tas nebepakilo. Kojas nukratė. 

Tada Peteris Gėlė nuėjo pas jauniausiąją seserį. 

— Sveika gyva, brangi sesute! 

— Sveikas, sveikas. Ko čia ieškai, berniuk? 

— Aš tavo brolis. 

— Koks tu man brolis, kad visi šeši mes čia. 

— Štai skarelė, išvyniok ją. 

Sesuo išvyniojo. 

— Kieno šita šilko skara ir aukso žiedas? 

— Mano. 

— Štai bandelė, persilaužk ją ir suvalgyk. 

Sesuo suvalgė. 

— Koks bandelės skonis? 

— Toks, kaip mano motutės pieno. 

— Kada grįš tavo vyras? 

— Tuojau sužinosi. Kai sudrebės pilis. Į sieną įkalta baisiausia vinis, 
tai ant jos nukris dvidešimt keturių pūdų kuoka, tada ir parlėks. 

Grįžo slibinas. 

— Vakarienės! 

Pavakarieniavo. Slibinas atnešė vyno ąsotį. O tam ąsoty tik dvi tau- 
rės vyno įpiltos. Bet Peteris Gėlė negeria. 

— Ko negeri, mielas svaini? 

— Ir negersiu. Jei būtum mano svečias, nuvesčiau tave į rūsį — gerk 
sveikas, kiek patinka. 

Nuėjo jiedu į rūsį. Ten buvo dvidešimt keturios vyno statinės. Pete- 
ris išgėrė dvidešimt tris. 

— Palik man bent vieną, kol naujo pasidarysiu. O dabar, mielas svai- 
ni, eime pasigalynėti,— sako slibinas. 

Susikibo kieme ir rungiasi. Slibinas suvarė Peterį į žemę iki pažastų, 
bet jis vikrus — iššoko. Pagriebė slibiną ir suvarė į žemę iki kaklo. 
Išsitraukė peilį ir nupiovė dvidešimt tris jo galvas. Vieną paliko. 

— Pasigailėk manęs, Peteri Gėle! Pasigailėk mano galvos. Palik man 
ją, ir aš tau pažadu, kad išeisiu iš šito krašto ir daugiau čia kojos ne- 
kelsiu! 

— Gerai, svaini. Paliksiu tau dvidešimt ketvirtąją galvą ir dovanosiu 
gyvybę, jei atgis trys nužudyti mano broliai. 

Lyg upelis kliokia slibino kraujas. Ištepė juo slibinas tris drebules, 
po kuriomis buvo palaidoti broliai, ir bernaičiai prisikėlė. Užtat slibinui 
paliko vieną galvą ir dovanojo gyvybę. O jis davė žodį, kad šiame 
krašte jo nė kvapo nebeliks. 

Slibinas tesėjo žodį. Nė šiandien žmonės nežino, kur jis dingo. 

Peteris Gėlė subūrė seseris ir brolius. Visi laimingi patraukė namo. 
O jų motutė šlavinėjo kiemelį. Pamačiusi visą septynetą savo vaikų, 
plačiai vartus atvėrė. Kai visi sugužėjo į kiemą, moteriškė apkabino Pe- 

terį Gėlę ir bučiavo bučiavo. Žinoma, ir kitų neužmiršo. Paskui sukvietė 
visą kaimą. 

Sugrįžo namo dukterys ir sūnūs — visi septyni vaikai! 

Ir iškėlė didele puotą. Visi, kas susirinko į šituos namus, valgė, gėrė, 
dainavo ir šoko. Tai laimė moteriškei. O Peteris Gėlė išbučiavo brolius 
ir seseris ir tarė: 

— Miela motute! Dabar nuvesk mane į tą griovį, iš kurio nuskynei. 

Ir nuėjo į ten, kur moteriškė nuskynė gėlelę. Vaikas dar kartą apka- 
bino motiną ir pabučiavo. 

— Motute! Manęs jau niekada nebematysite. 

Žemė ties juo prasiskyrė. 

— Tai palieki mus, vaikeli. 

— Palieku. 

Peteris susirietė ir stryktelėjo į prasivėrusią gelmę. 

Moteriškė grįžo namo. Anie šeši vaikai buvo labai įsilinksminę. Val- 
gė, gėrė, šoko ir dainavo. Laimingai gyveno ir dabar tebegyvena, jei 
nenumirė. 

Karalaitis gyvačiukas 


Toli toli už jūrų marių, už stikio kalnų augo baisiausiai didelis gluos- 
nis. Tas gluosnis turėjo devyniasdešimt devynias šakas. Ant devynias- 
dešimt devynių šakų tupėjo devyniasdešimt devynios varnos. Kas ne- 
siklausys mano pasakos, tam varnos akis iškapos! 

Gyveno kartą karalius ir karalienė. Gražiai gyveno, tik visa bėda, 
kad vaikų neturėjo. Kartą karalienė iškėlė rankas į dangų ir sušuko: 

— Viešpatie! Nejaugi man nelemta susilaukti vaikelioė Jei neduosi 
vaiko, tai duotum bent gyvačiuką. 

Vos tik ištarė šitai, tučtuojau atsirado gyvačiukas. 

— O viešpatie! Už ką tu padovanojai man šitą šlykštų padarą. Vai, 
ką man pasakys mano vyras, kai šitai patirs? O ko prišnekės pikti lie- 
žuviai, išgirdę, kad karaliui gimė gyvačiukas? 

Grįžta karalius, randa karalienę raudančią. 

— Ir kam tu prašei tokio vaikelio? — sako karalius. 

— Iš sielvarto prasitariau — jei jau nelemta susilaukti vaikelio, kad 
bent gyvačiuką duotų. Tada jis kaip mat ir užgimė. O ką dabar dary- 
sime$? 

— Nekrikštysim jo ir niekam nesakysim. Gal niekas nesužinos. 

Įtaisė gyvačiukui guolį kraitelėje — bus puiki minkšta lovytė — ir 
paguldė ten. Kraitelę nunešė į pačią gražiausią menę, kur svetimi no- 
sies nekaišioja, ir ten jį paliko. Paskui atnešė jam ėsti ir gerti. Jis tuč- 
tuojau išmoko ėsti ir sukirto aliai vieną trupinėlį. Vaikelis augo ne die- 
nom, bet valandom. Bet tėvam — nei džiaugsmo, nei paguodos. Nei kur 
išeisi, nei Žmogui tokį vaiką parodysi. o 

Gyvačiukas pasidarė storas kaip vežimo grąžulas. Guli kraitelėje ir 
žvalgosi galvą iškėlęs. Motina jau baiminasi nueiti pas jį. Bijosi, nes 
jisai toks didelis ir neregėtai biaurus. Vienąkart nunešė jam pietų. 
Gyvačiukas, iki soties prisišveitęs, kad ims švilpauti — net sienos dre- 
ba. Iki šiol niekada taip nedarė. 

Karalienė ir sako vyrui: 

— Ar girdi, karaliau, kaip švilpia mūsų sūnus? Neišneša mano gal- 
va, kas jam galėjo atsitikti. 

— Nueik ir paklausk. Matyt, bėda kokia ištiko, nes ligi šiol niekada 
taip nedarydavo. 

Motina nuėjo ir sako: 

— Kas atsitiko, sūnau? Ko norėtum, kad taip švilpauji? 

— Vesti noriu. 

— Vai tu, vaikeli, kas gi eis už tavęs? p 

Gyvačiukas sako: 

— Aš pasakysiu, kur nueiti. Gretimos šalies karalius turi neregėto 
gražumo dukterį, tai aš norėčiau, kad ji būtų mano pati. Nueik, papiršk 
mane ir paprašyk jos rankos. Sakyk — karalaitis peršasi ir laukia at- 
sako. 

Nuėjo karalienė ir parsivedė gražiąją karalaitę į savo rūmus. 

Tučtuojau padengė stalą. Mergelė klausia: 

— O kurgi karalaitis? 

— Tuojau pareis. Pailsėk truputėlį, išvargai. Pavalgyk, užgerk. O per 
tą laiką ir jisai pareis. 

Susėdę valgo, geria, šnekučiuojasi. Tik mergelei neramu, kad negali 
pamatyti karalaičio. Koks jisai? Patiks jai ar nepatiks? O karalaičio kaip 
nėr, taip nėr. Tada karalienė sako: 

— Eime, gal jis kur savo kambary. Eikš, pasižiūrėsim. 

Nuėjo į karalaičio kambarį. Ir ten tuščia. Senoji karalienė žingte- 
lėjo į patį toliausią kampą. Tenai buvo kraitelė padėta. Jodvi priėjo 
prie kraitelės, o karalaitis gyvačiukas pakėlė galvą ir apžiūrinėja mer- 
gelę. 

— Vai, kokia čia gyvatė! 

— Tai mūsų sūnus, — sako karalienė. 

Suspigo mergelė nesavu balsu ir krito žemėn be žado. 

— Viešpatie! Išgelbėk mane!— sukliko ji.— Negi aš verta tiktai šito- 
kio jaunikio? 

— Miela dukrele!— prabilo karalienė,— pasilik čionai. Nepiktas jis — 
nepuls tavęs ir nieko tau nedarys. Jis baisiausiai tave myli ir norėtų, 
kad būtum jo pati. 

— Greičiau jau galą pasidarysiu, tik nebūsiu jo pati!-— atšovė kara- 
laitė.— Kur jūs girdėjot, kad mergelė tekėtų už gyvačiuko? Ir kam aš 
ėjau iš tėvelio pilies! Ir kam nepaklausiau, koks tas jūsų jaunikis! 

Karalienė atsakė: 

— Jei būčiau pasakius, nieku gyvu nebūtum ėjus. Pasilik čia. Jei 
turėsi kantrybės, pati pamatysi — nesigailėsi, jisai bus tau labai geras. 

— Nereikia man jo gerumo! Tegu jis būna dar tūkstantį kartų ge- 
resnis, vis tiek man jo nereikia! Man net žiūrėti biauru į tokį padarą, 
* tokį šlykštų sutvėrimą!— šaukia karalaitė.— Verčiau jau galą pasida- 
rysiu. 

Karalienė prašė maldavo, kad tik pasiliktų ir gyvačiuko nebijotų. Ge- 
ruoju neliks, verste privers. Ir paliko karalaitę. Langą geležinėmis gro- 
tomis užkalė. Nepabėgsi iš čia. Karalius su karaliene išėjo iš namų ir 
duris užrakino. Mergelę paliko vieną su gyvačiuku. Blaškosi mergelė 
po kambarį, verkia ir rankas grąžo — ką daryti, kaip iš čia ištrūkti. 
Dieną šiaip taip prastums. Ateis naktis. O kas tada? Šaukia mergelė, 
graudžiai verkia, bet niekas jos nepasigaili, niekas neišleidžia. 

Vakare karalienė atnešė valgyti. Mergelė akių nuo durų nenulei- 
džia — šoks ir pabėgs. Bet karalienė vėl užrakino duris — tai kaip tu iš- 
trūksi? Reikės čia pasilikti. Visą naktį vaikštinėjo, nė akių nesudėjo. 
Kitame kambaryje buvo girdėti, kaip verkia mergelė, bet niekas ne- 
atėjo ir neišleido jos. Taip praėjo savaitė. Kartą gyvačiukas ir sako jai: 

— Nebijok manęs, miela mergele. Nieko aš tau nedarysiu. Kad tu 
žinotum, kaip aš tave myliu, tai manęs visai nebijotum. 

— Verčiau jau mirsiu, bet tavo pati nebūsiu, — aimanuoja karalaitė. 

O gyvačiukas guodžia ją, kalbina meiliausiais žodeliais ir vis šliau- 
žioja iš paskos. 

Naktį atsigulė ji, o gyvačiukas artyn atšliaužia. Mergelė paėmė, pa- 
dėjo priegalvį šalia savęs ir užsnūdo. Nubudusi žiūri — guli šalia jos 
neregėto grožio jaunikaitis. Tikras karalaitis. Prieš jo grožį ir saulė 
nublanktų. Tai gražus bernaitis. Žiūri žiūri — ar tik neprisisapnavo jai? 
Ne, tokio ji niekada nemačiusi. Ir mano sau — iš kur jis čia galėjo atsi- 
rasti? Apsidairė — gyvatės niekur nematyti. Ims ir apkabins jaunikaitį! 
Ir apkabino. Bernaitis prabudo. Mergelė klausia jį: 

— Iš kurgi tu atklydai, karalaiti? 

O jis atsakė: 

— Aš čia gyvenu. Čia mano namai. 

— Tai tu ir būsi gyvačiukas?— nustebo mergelė. 

— Buvau, o dabar esu karalaitis. Pamečiau gyvatės išnarą. 

— Nebelįsk į ją, susimildamas. Ir kaip tu, toks dailus bernaitis, gali 
dėvėti šitokio biauraus padaro išnarą? Kaip aš bijojau tavęs, kaip visa 
drebėdavau, tave pamačiusi! Jei tu iš tiesų karalaitis, tai ko lindai į gy- 
vatės odą? 

— Taip reikėjo. 

Nepasakė, kodėl reikėjo, kas buvo nutikę. Tik ištarė, kad taip dar 
bus kurį laiką. Tai nudžiugo mergelė! Džiaugiasi tokiu gražiu kara- 
laičiu ir atsidžiaugti negali. Ir vėl nuliūdo, kad naktį jis — karalaitis, 
o dieną įlenda į gyvatės išnarą ir vėl pavirsta gyvačiuku. Niekam ne- 
prasitarė apie tai, nė tėvai nežinojo, kad jis taip persimaino. O mer- 
gelė vis prašo jį, kad nebelįstų į gyvatės išnarą. 

Karalaitis atsakė: 

— Taip reikia, nes ji — mano oda. Tai mano kailiniai. 

„Ką gi — mano ji sau, — nebaisus ir gyvačiukas, jei jis gali persi- 
mainyti, gali pavirsti net karalaičiu, tokiu gražiu, tokiu dailiu jaunikai- 
čiu! Juk jis kada nors paliks šitą gyvatės išnarą. O kad tik greičiau 
tai atsitiktų!" 

Netoliese gyveno tokia burtininkė. Karalaitė, patyrusi ją mokant bur- 
ti, ir nuėjo į ten, kai senojo karaliaus nebuvo namie. Nuėjo pas burti- 
ninkę, o toji ir klausia: 

— Kas nutiko, šviesioji karalaite? Veideliai pablyškę, akelės įdu- 
busios. Gal neganda kokia, gal koks rūpestis širdį graužia? 

— Baisi nelaimė mane ištiko, — sako karalaitė. 

— O tai kas gi? Argi karalaitę gali ištikti kokia nelaimė? 

Karalaitė atsakė: 

— O kad jūs žinotumėt, koks mano vyras! 

Išpasakojo karalaitė, kaip ją išviliojo iš namų ir atgabeno į čia, nie- 
ko nepasakę, kad tasai karalaitis — gyvačiukas. Burtininkė tik dabar 
sužinojo, kad karaliui gimė sūnus gyvačiukas. Lig šiol iš nieko nebuvo 
girdėjusi, niekas nešnekėjo apie tai. Karalaitė jai sako: 


— Naktį jis pavirsta neapsakomai gražiu karalaičiu — prieš jo grožį 
ir saulė nublanktų. Štai koks jisai gražus! Užtat aš ir graužiuosi, kad jis 


79 


nemeta gyvatės išnaros, o dieną vėl į ją įlenda. Ak, kaip aš jo bijausė, 
kai jis gyvate pavirsta! 

— Žinai ką, karalaite? Pamokysiu tave, ką daryti. Jei labai nori iš- 
vaduoti jį iš gyvatės išnaros, tai šitaip daryk: kai jis užmigs, tu atsi- 
kelk ir užkurk krosnį — moko ją burtininkė.— Tada įmesk gyvatės iš- 
narą į ugnį ir sudegink. O kai jis atsikėlęs puls klausinėti: „Kur mano 
išnara, kur mano kailiniai?“, tu pasakysi, kad nematei. Jis paklaus: „ĮIš 
kur čia taip biauriai dvokia?“ Tai tu sakyk: „„Pasišukavusi į krosnį su- 
mečiau savo plaukus, užtat ir dvokia.“ 

Karalaitė tarė: 

— Jei jį tikrai išvaduočiau iš gyvatės išnaros, duosiu jums tiek auk- 
so ir sidabro, kad niekada vargo nepatirsite, turėsite duonos ir prie 
duonos. 

Burtininkė tarė: 

— Daryk taip, ir pati pamatysi, kad bus gerai. 

Parėjo karalaitė namo, nakties laukia. Atėjo vakaras. Užmigo kara- 
laitė, užmigo ir gyvačiukas. Nubunda naktį, žiūri — jos vyras gražus 
kaip gėlelė. „Jei netekčiau jo,— mano sau karalaitė,— iš skausmo širdis 
plyštų." Toks jisai gražus. O gyvatės išnara už jo nugaros. Atsikėlė, 
tyliai krosnį užkūrė. Kai ugnis įsidegė, ji pačiupo gyvatės išnarą, švys- 
telėjo ją į ugnį ir supleškino. 

Netrukus pakilo ir karalaitis. Jis klausia: 

— O kur mano kailiniai? Ar nematei jų? Ir iš kur čia taip biauriai 
dvokia? 

Karalaitė atsakė: 

— Pasišukavusi į krosnį sumečiau savo plaukus, užtat ir dvokia. 

— Geriau jau nemeluotum, juk aš viską žinau — tu sudeginai!-— pra- 
bilo karalaitis — Bet vargas tau. Būtum pakentėjusi dar vieną mėnesį, 
vieną savaitę, vieną dieną, vieną valandą ir vieną minutę, ir mano už- 
keikimo laikas būtų pasibaigęs. Mane užkeikė, ir iki tol turėjau nešioti 
gyvatės odą. Tu dar pasigailėsi, kad šitaip padarei! Kam sudeginai gy- 
vatės išnarą, Man nieko nepasakius. Tu dar pasigailėsi! 

Tai pasakęs, išėjo į lauką, atnešė sausą riešutmedžio šakelę ir kviečio 
grūdą. 

— Dabar aš išeinu,— tarė.— Išeisiu, ir tu niekur nesužinosi, kur aš. 
Paliksiu tau šitą sausą riešutmedžio šakelę. Pasodink ją. Rūpestingai 

tysi savo ašaromis ir šulinio vandeniu. Tik tada eik manęs ieškoti, kai 

šita sausa riešutmedžio šakelė sužaliuos ir ims vesti riešutus. Kai galėsi 
man atnešti riešutų, išaugusių ant tos šakelės, ir iš šito kviečio grūdelio 
iškeptos duonos, tik tada eik manęs ieškoti. 

Tada lanku suveržė jos juosmenį, ant piršto užmovė aukso žiedą ir 
taip pasakė: 

— Tu pagimdysi kūdikį, kai aš apkabinsiu tavo liemenį, o žiedą nuo 
piršto tada numausi,— arba jis ir pats nuslys — kai savo pirštais prisi- 
liesiu tavo pirštų. Ir neieškok manęs, kol neturėsi gliaudomų riešutų, 
užaugusių ant šitos sausos riešutmedžio šakelės, ir duonos, iškeptos iš 
šito kviečio grūdo. Veltui tik vargtum, jei sumanytum anksčiau eiti. 

Verkia moteriškė kruvinom ašarom ir prašo maldauja atleidimo, nes 
visai ne ji pati šitai sumanė — taip ją burtininkė primokė. 

— Tai ir prašyk tos burtininkės užtarimo. Tegu ji dabar tave paguos! 

Tai pasakęs, karalaitis pabučiavo savo pačią ir išėjo. Graudžiai grau- 
džiai pravirko karalaitė — nepakels jos širdis tokio sielvarto! 

Karalius su karaliene klausia: 

— Vai, ko gi tu verki? 

— Kad pradingo karalaitis. 

— Kur jis dabar? 

— Ogi pradingo. Ir štai ką man pasakė: tol jo nevalia ieškoti, tol jo 
nerasiu, kol nesužaliuos šita sausa riešutmedžio šakelė, kol ji nesula- 
pos ir neves vaisių. Liepė pasėti ir šitą kviečio grūdelį ir iš jo iškepti 
duonos. Ir tik tada rasiu jį. Tai kaip aš neverksiu? 

Pasodino karalaitė sausą riešutmedžio šakelę ir laistė laistė ją kiek- 
vieną mielą dieną — arba vandeniu, arba savo ašaromis. Ir vis verkė. 
Pasėjo ir kvietį. Tvorele jį aptvėrė, rūpestingai prižiūrėjo. Karalaitė 
laiku nukirto kvietį, paskui vėl pasėjo grūdus, rūpestingai prižiūrėjo 
pasėlį ir laistė laistė jį. Galop sausa riešutmedžio šakelė prigijo, išleido 
metūges. Kol šakelė užaugo, kol išsišakojo ir pražydo, pralėkė septy- 
neri metai. 

— O gal jau iškepčiau duonos? Štai kiek kviečių priaugo iš vieno 
grūdo ir riešutų kiek prinoko. Tiktai kur man eiti, kur jo ieškoti? Ogi 
eisiu kur akys veda. Tol eisiu, kol kokią nors žinelę apie jį išgirsiu — 
tarė karalaitė. 

Įsidėjo paviržio, įsimetė kvietinės duonos, riešutų ir iškeliavo. Žengė 
žingsniavo iš vieno krašto į kitą, iš kito į trečią, vis ėjo ir ėjo. Ir pri- 
ėjo baisiausiai didelį pliką lauką. Ir toliau eis, bet kojos nebeklauso. 

— O varge,— dejuoja ji — ateina vakaras, man dar tą lauką pereiti, 
o už lauko miškas tamsiausias. Kaip aš jį pereisiu? O viešpatie, pada- 
ryk taip, kad būtų bent koks namelis, tegu ir velniai jame gyvena, kad 
tik turėčiau kur užeiti ir pasiprašyti nakvynės, kad tik nereikėtų nakvoti 
po atviru dangumi. 

Priėjusi miško pakraštį, mato — pro medžius žiburiukas spingso. 

— Kad ir kas ten gyventų, vis tiek užeisiu. Pasiprašysiu, galgi priims 
mane nakvynės. 

Priėjo namelį ir pasibeldė į duris. 

— Prašom į vidų,— pakvietė kažkas. 

Įeina karalaitė ir mato — prie ugnelės senutė sėdi. O krosnis didelė 
didelė. Senutė anglis į ugnį semtuvėliu beria. Pasisuko į karalaitę. O no- 
sis tai nosis — nosies galiukas krūtinę siekia. 

— Labą vakarą, senele. 

— Labą vakarą. Kaip tu patekai į čia, kur nė paukštis neužklysta? 

— Nelaimė atvijo. Būkite gera, priimkite mane nakvynės. Jau nak- 
tis, pastogės neturiu, kur aš vargšė tamsiam miške nakvynę rasiu. 

— Priimsiu, dukrele, tik nežinau, ar mano sūnus Mėnulis nesupyks. 
Jis tuoj sugrįžti turi. 

— Jei supyks, tai aš verčiau jau išeisiu. 

— Kurgi tu eisi? Ir ką tu rasi šitam nežinomam krašte? 

— Miela senele! Jūs klausiate, kur aš eisiu. Gal jūs man pasakysit. 
Jau gražaus amžiaus sulaukėte, daug matėte, daug girdėjote. Gal girdė- 
jote ką apie karalaitį gyvačiuką? 

— Miela dukrele! Pasenau ir daug visko patyriau, bet apie tokį nie- 
ko negirdėjau. Štai ką aš tau pasakysiu. Šiandien pernakvok čia, o ry- 
toj galėsi toliau keliauti. Rytoj pavakare prieisi tokį namelį, labai pa- 
našų į mManąjį. Ten gyvena mano vyresnioji sesuo. Gal ji ką bus girdė- 
jusi — juk ji vyresnė už mane. 

— Ačiū už gerą patarimą, senele, — tarė karalaitė. 

Tuojau pavakarieniavo, paklojo lovą ir atsigulė. Netrukus grįžo ir 
senelės sūnus. Įgriuvo pro duris ir sako: 

— Motute, iš kur čia svetimas kvapas? Kas čia miega? 

— Nepyk, sūneli— tarė jam senutė, — viena vargšė pakeleivinga mo- 
teris pasiprašė, tai aš leidau jai pernakvoti. Ji ieško karalaičio gyva- 
čiuko. Ar tu, sūneli, nieko negirdėjai apie jį? 

— Miela motute— sako Mėnulis— visą pasaulį apėjau, kiekvieną 

plyšelį apšviečiau, kiekvieną šulinį išžiūrėjau. Per miškus, laukus, per 
vandenynus ėjau, viską apžiūrėjau, bet niekur tokio nemačiau. 

Nusiminė karalaitė. Per visą naktį akių nesudėjo. Ir verkė verkė — 
net pagalvė sudrėko. 

— Eisiu, miela senele,— rytą sako karalaitė. 

— Daryk, dukrele, kaip sakiau. Susirask vyresniąją mano seserį, gal 
ji ką bus girdėjusi — juk ji vyresnė už mane. 

— Gerai, miela senele. Ačiū už gerą širdį. 

Tada senutė tarė: 

— Duosiu tau, dukrele, aukso verpstą. Saugok jį — tas verpstas tau 
labai pravers. 

Ji padėkojo senutei ir, pasiėmusi aukso verpstą, iškeliavo. Ir tikrai — 
pavakare priėjo antrąjį namelį. Priėjo, pasibeldė. Ir girdi kas sako: 

— Prašom į vidų. | 

Įžengė į kambarį. O ten sėdi sena senutėlė — dar senesnė už vaka- 
rykštę. O nosis nosis — bus iki bambos. Dar ilgesnė už vakarykštės 
senutės. Žiūri ji, bet kažin ar ką mato per tą savo nosį. Karalaitė pa- 
labino: 

— Labą vakarą, miela senele. 

— Labas, mergele. Kaip tu patekai į čia, kur nė paukštis neužskrenda? 

— Nelaimė atvijo, nelengva mano dalia. Miela seneie, gal priimtute 
mane nakvynės? 

— Priimsiu, kaip nepriimsi: alkanas ieško valgio, o pakeleivis — nak- 
vynės,— sako senutė.— Nėžinau, ar mano duktė nesupyks. Bet tai nie- 
kis — aš ją nušnekinsiu. Aš esu Saulės motina. 

— Miela senele,— sako karalaitė.— Jau gražių metų sulaukėte, daug 
ką patyrėte, daug ką matėte. Ar nieko negirdėjote apie karalaitį gy- 
vačiuką? 

— Nieko negirdėjau, mergele, nors jau ir pasenti suspėjau. Galgi 
mano duktė ką žino? Eikš, pavakarieniausi dabar, o aš tau lovą paklo- 
siu. Matau — tu baisiai išvargusi. 

O karalaitė vargšelė vis verkė ir graudžiai aimanavo. 

Atsigulė vargšelė, dar nė užmigti nespėjo, o Saulė jau ir namie. Įėjo 
trinksėdama. 

— Vai, motute, iš kur čia svetimas kvapas?— klausia ji. 

— Nepyk, dukrele,— sako senutė,— vargšė moteriškė nakvynės pasi- 
prašė, tai aš ir priglaudžiau vargšelę. Didelė nelaimė ją ištiko. 

— Kokia nelaimė? 

Senutė paaiškino: 

— Ji ieško karalaičio gyvačiuko. Ar tu, dukrele, nieko apie jį negir- 
dėjai? 2 

— Motute, aš apėjau visą pasaulį — visus vandenynus, visus miškus. 
Viską apšviečiau, pro kiekvieną langą dirstelėjau, bet apie jį nieko 
negirdėjau. 

Tada senutė sako: 

— Vargšė moteriškė! Kai ji išgirs, kad ir tu nieko nežinai, baisus 
skausmas suspaus jos širdį. Tai verks tada. Tegu eina pas vyriausiąją 
mano seserį. Galgi ji bus ką girdėjusi. 

Atsikėlė rytą karalaitė, o senutė jai sako: 

— Vai, mergele! Mano duktė nieko apie jį nežino, nieko negirdėjo. 
Štai ką aš tau pasakysiu. Šiandien vakare, tuo pačiu metu kaip ir va- 
kar, prieisi trečiąją — vyriausiąją — mūsų seserį. Ji vyresnė už mus — 
gal ji kartais bus ką girdėjusi. Jei jau ir ji nieko negirdėjo — tai neži- 
nau, kas tau galės padėti. 

Ir senutė padovanojo karalaitei aukso lanktį. 

— Mergele, mano sesuo davė tau verpstą, o aš dovanoju šitą aukso 
lanktį. Saugok jį — tas lanktis tau labai pravers. 

Pavalgydino ją senutė ir išlydėjo į kelią. Išėjo karalaitė. Ėjo ji, ėjo, 
bet per ašaras kelio nematė. Jau sutemus ir tas namelis pasimatė. Drą- 
siai priėjo ir pasibeldė. 

— Prašom į vidų, — atsiliepė balsas. 

Įėjo karalaitė ir mato — kambaryje sėdi senutė, o jos nosis kelius 
siekia. 

Senutė dirstelėjo į ją ir sako: 

— Kur čia vaikštai, dukrele? 

— Labą vakarą, miela senele. 

— Labą vakarą. Vai, kaip tu patekai į čia, kur nė paukštis neuž- 
skrenda? 

— Bėda atvijo, miela senele. Gal leistute man pernakvoti? 

— Užeik, užeik, dukrele. Alkanas ieško valgio, o pakeleivis — nakvy- 
nės. Prašom užeiti. 

Senutė pasodino ją ir klausia, kokia bėda mergelę atvijo. 

Mergelė ir sako: 

— Miela senele! Matau, jūs jau gražaus amžiaus sulaukėte, daug kur 
buvote, daug ko patyrėte. Gal girdėjote ką apie karalaitį gyvačiuką? 

— Nieko negirdėjau apie jį, miela dukrele. Tuoj sugrįš mano sūnus 
Vėjas, gal jis ką bus girdėjęs. O aš nieko nežinau. 

Tuojau davė vakarienės, lovą paklojo ir paguldė — tegu ilsisi. Atsi- 
gulė karalaitė, bet miegas neima. Ir laukia, nekantrauja, ką sugrįžęs Vė- 
jas pasakys. Staiga kad suoš kažkas! Parėjo Vėjas, įlėkė į kambarį ir 
klausia: 

— Motute, iš kur čia svetimas kvapas? 

— Nepyk, sūneli— prašneko senutė,— vargšę moteriškę priėmiau 
nakvynės. Ar tu nieko negirdėjai apie karalaitį gyvačiuką? Ji po visą 
pasaulį jo ieško. 

— Negirdėjau, motute. Aš lekiu per javų laukus, per miškus, per žo- 
lynus, bet apie jį niekur nieko negirdėjau. Netrukus grįš vyresnysis 
brolis. Gal jisai ką girdėjo? 

Vėjas pavakarieniavo ir atsigulė. Netrukus kad kils gaudesys, kad 
sušniokš kažkas! Rodos, tuoj kas namelio stogą nuplėš. Tai Viesulas 
grįžo namo. Įlėkė į trobelę. 

— Labą vakarą, motute. 

— Sveikas, sūneli. 

— Iš kur čia svetimas kvapas? 

— Nepyk, sūnau, — vargšė moteriškė pasiprašė nakvynės. Gal tu kar- 
tais girdėjai ką apie karalaitį gyvačiuką. Ji, vargšelė, jo po visą pa- 
saulį ieško. 

— Kaipgi negirdėsi!-— sušniokštė Viesulas.— Vakar nuverčiau vieną jo 
pilies kampą. 

Tai nudžiugo karalaitė, šitą žinią išgirdusi! Jos širdis vos neplyšo iš 
džiaugsmo. 

— Gal tu žinai, kur jis gyvena?— klausia senelė. 

— Kaipgi nežinosiu!— šniokštauja Viesulas.— Argi negirdėjote — vie- 
ną jo pilies kampą nuverčiau. 

Taip kalbėjo Viesulas. 

Senutė prašo jį: 

— Būk geras, nunešk rytoj tą moteriškę į tą pilį. 

— Palauksim, kol išauš. Tada žiūrėsim. 

Senutė patiekė sūnui gardžią vakarienę. Paskui jie sugulė ir užmigo. 
Rytą atsikėlė. Senutė ir sako: 

— Dukrele, paklausyk, ką pasakysiu. Mano sūnus vakar nugriovė tavo 
karalaičio pilies kampą. Jis dabar ims ir nuneš tave į tą pilį — kaipgi 
tu, vargšė, pati tokį kelią nueisi. 

Senutė beregint patiekė jiems pusryčius. O karalaitė iš to džiaugsmo 
nei valgyt, nei gert negali. Nieko jai nereikia, tik laukia, kada iškeliaus, 
kada savo karalaitį gyvačiuką pamatys. Senutė padovanojo jai siūlų 
kamuolėlį, o tie siūlai — gryno aukso. 

— Imk, dukrele,— jie tau labai pravers. 

Karalaitė padėkojo už aukso siūlų kamuoliuką, o Viesulas jai ir sako: 

— Sėsk ant mano nugaros ir užsimerk. 

Sėdo ji ant Viesulo nugaros ir užsimerkė. Nė nepajuto, kaip prie pi- 
lies atsirado. Viesulas nukėlė karalaite nuo nugaros ir sako: 

— Matai — prie vartų sargybiniai. Pasiprašysi, kad leistų į vidų. Jei 
praleis, tai ir eik. 

Karalaitė prasmuko pro vartus ir nuėjo tiesiai prie karaliaus rūmų. 
Išsitraukė aukso verpstą ir vaikštinėja su juo priešais rūmus. O pilies 
karalienė sėdi prie lango ir mato — prekininkė siūlo pirkti aukso verps- 
tą. Tučtuojau nusiuntė kambarinę, kad pakviestų tą prekininkę, kur tokį 
gražų aukso verpstą turi. Kambarinė nulėkė į kiemą ir klausia: 

— Ar parduodate šitą verpstą? 

— Parduodu. 

— Tai tada prašom užeiti į rūmus. 

Ateina karalaitė į rūmus, o karalienė ir klausia: 

— Kiek prašai už šitą verpstą? 

Mergelė atsako taip, kaip senutė ją buvo pamokiusi: 

— Nieko nenoriu, tik leisk man vieną naktį pabūti su tavo vyru — 
verpstą už tai atiduosiu. 

Karalienė pamanė sau: „Tegu būna!" 

— Gerai, — sako karalienė, — dabar eik pasivaikščioti. Karalius bus 
namie tik vakare. Dabar jo nėra — išėjo medžioti. Vakare grįš, tada 
galėsi ateiti. 

Vargšelė visai nenorėjo vaikščioti, tai atsisėdo kamputy ir ten visą 
dieną prasėdėjo verkdama. O kas toliau bus? Atėjo vakaras, karalius 
grįžo namo. Tučtuojau sėdo vakarieniauti. Karalius pavalgė, atsigėrė ir 
eis nusimaudyti. Vandens jam jau buvo pripilta. Pasodino karalių į di- 
delę geldą ir maudo. Kai išmaudė jį, tarnas atnešė vyno su migdomai- 
siais. Karalius vienu mauku išgėrė taurę ir užmigo jau geldoje. Tučtuo- 
jau atžygiavo karaliaus sargybiniai. Jo lova jau buvo paklota, tai pa- 
guldė karalių ir užklojo šilkų patalu. Miega karalius. Tada karalienė 
"atidarė duris ir įstūmė mergelę. 

— Eik, eik! 

Įstūmė mergelę, duris užtrenkė, užrakino. O karalaitė laukia, kol su- 
migs visi. O karaliaus tarnai ir sargybiniai sugulė gretimame kamba- 
rėlyje. Karaliaus sargybiniai nespėjo nė sumigti, o mergelė kad užverks, 
kad užrypuos: 

— Atėjau pas tave, mano mielas vyreli. Kelkis, apkabink mane, savo 
pirštu paliesk aukso žiedą, ir žiedas pats nukris. Atnešiau tau duonos 
iš kviečio grūdo ir riešutų nuo sausos riešutmedžio šakelės. Kelkis, kel- 
kis, mano mielas vyreli! 

Rypavo per visą naktį, kol išaušo, o jisai vis neprabunda — miega 
lyg užmuštas. Verkia karalaitė, ašaras lieja, vaikšto aplink lovą, ir kas 
žino, kiek jau sykių kartoja: 

— Kelkis, mano mielas vyreli — aš tiek tavęs ieškojau! Štai aš at- 
ėjau ir atnešiau visko, ką buvai liepęs. 

Jau visai išaušo. Senoji karalienė atidarė duris ir kad riktels: 

— Lauk iš čia tu begėde, netikėle! 

Išvijo vargšelę. Išėjo ji susikrimtusi. Nulipo žemyn ir laužo sau gal- 
vą, ką toliau daryti. Naktis prabėgo, ir nieko gero. O kas bus, jei ir 
kitą naktį taip nutiks? Išsitraukė aukso lanktį ir suka jį. Ją pamačiusi 
pro langą, karalienė sako kambarinei: 

— Nubėk žemyn, pakviesk į rūmus tą prekininkę — gal aukso lanktį 
parduos. 

Kambarinė nubėgo žemyn ir klausia: 

— Ar parduodate tą aukso lanktįė 

— Parduodu,— sako ji. 

— Tai tada užeikite į rūmus pas karalienę. 

Atėjo karalaitė į rūmus, o karalienė ir klausia: 

— Tai kiek prašai už šitą lanktį? 

— Kaina ta pati: leisk man vieną naktį pabūti su tavo vyru. 

„Tegu sau būna!— mano sau karalienė.— Užduosiu jam migdomųjų, 
vis tiek nieko negirdės, ką ji ten rypūoja.“ 

Karalaitei sako: 

— O dabar gali sau eiti. 

Karalienė dar paklausė, ar mergelė nepraalkusi, ar šiaip ko nerei- 
kėtų — galėtų pavalgydinti ar ko duoti. Ne, jai nieko nereikia. O varg- 
šelė jau visa savaitė burnoje nė kąsnelio neturėjo. Išėjo iš rūmų, atsi- 
stojo prie kampo ir verkia: 

— Jau tik vieną kartelį galėsiu pas jį ateiti. Ak, ką man daryti, jei 
ir šįkart jo nepažadinsiu. Pliš mano širdis, daugiau nebeištversiu. 

Atėjo vakaras, karalius grįžo iš medžioklės. Tada ir mergelė atėjo 
į rūmus. 

— Palauk,— sako jai,— karalius dar neatsigulė. 

Laukia. Įstūmė ją į kažin kokią kamarą. Verkia vargšelė. Paskui ati- 
darė kamaros duris ir išleido ją. 

— Eik, eik! 

Vėl karaliui uždavė vyno su migdomaisiais. Įėjo mergelė ir jau ne- 
laukia, kol sargai sumigs. Jai visai nesvarbu, kad ir karalienė ką išgirs. 
O karalienė buvo kitam kambary. Ir vėl kad pravirks: 

— Kelkis, mano mielas vyreli. Aš ir vėl atėjau pas tave. Kelkis! Kel- 
kis, mano mielas vyreli — atnešiau tau duonos iš kviečio grūdo ir rie- 
šutų nuo sausos riešutmedžio šakelės. Pliš mano širdis, daugiau nebe- 
ištvers. 

O trečią dieną vargšelė išsitraukė aukso siūlų kamuolėlį ir vaikštinėja 
su juo priešais pilį. Karalienė pro langą pamatė — moteriškė nori par- 
duoti aukso siūlų kamuolėlį. Tuojau siunčia kambarinę, kad pakviestų 
prekininkę. Vargšelė užėjo. 

— Ar parduodi šitą auksinių siūlų kamuolėlį? — klausia karalienė. 

— Parduodu. 

— O kiek kainuos? 

— Kaina tokia: leisk man vieną naktį pabūti su tavo vyru. 

— Gerai, leisiu — sako karalienė ir nupirko aukso siūlų kamuolėlį. 

— Dabar eik į miestą, pasivaikščiok iki vakaro, nes mano vyras tik 
vakare grįš namo. Tada ir ateisi. 

Vargšelė išėjo. Įlindo į kampą ir graudžiai pravirko. 

— Ką aš darysiu, jei ir šią naktį jo neprikelsiu? 

Tą dieną karalius ir vėl išjojo į medžioklę. Joja keliu, o tarnas jam 
ir sako: 

— Šviesiausias karaliau, noriu jums šį tą pasakyti, bet nedrįstu. 

— Kad jau pradėjai, tai rėžk,— sako karalius. 

— Kas bus tas,— sako tarnas.— Paklausyk, šviesiausias karaliau, kas 
nutiko. Jau dvi naktis pagret jus išnešame iš geldos ir paguldome į lovą, 
jūs užmiegate, o karalienė tuo metu įleidžia tokią moteriškę ir sako jai: 
„Eik, eik!“ Tada užrakina kambarį. Ta moteriškė palaukia — gal nori, 
kad visi sumigtų ir niekas jos negirdėtų — ir kad ims raudoti: „Atėjau 
pas tave, Mano mielas vyreli, kelkis, paliesk mano pirštą, ir aš nusimau- 
siu žiedą. Atnešiau tau duonos iš kviečio grūdo ir riešutų nuo sausos 

riešutmedžio šakelės. Kelkis, kelkis, mano mielas vyreli, pasigailėk 
manęs!“ 

Atėjo vakaras. Karaliui vėl vyno įpylė. Bet jis negėrė, viską į geldą 
išvertė. O pats apsimetė miegąs, parvirto geldoje ir knarkia. Du tar- 
nai iškėlė jį, nunešė į lovą ir paguldė — girdi, karalius miega. Tada 
karalienė įstūmė vargšelę ir sako: 

— Eik, eik! 

Ir užtrenkė duris. 

O karalius pramerkė akis ir išsyk atpažino savo moterį. Apkabino jos 
liemenį. O ji pagimdė gražų tai gražų auksaplaukį vaikiuką — prieš 
neapsakomą jo grožį ir saulė nublanktų. Tik tvaska, tik žėri visas kam- 
barys. Tai nudžiugo jis. Ne vieną kūdikį ji pagimdė — į pasaulį atėjo 
dvynukai, Abu berniukai ir abu auksaplaukiai. Tai džiugu karaliui! Pa- 
lietė moters ranką — ir žiedas pats nuslydo nuo piršto. Ir tada liepė 
karalius atnešti visokių valgių ir gėrimų — tegu tik ji valgo ir geria. 
Karalius visą naktį nesudėjo akių — vis tūpčiojo ir tūpčiojo apie pačios 
lovą. Rytą švintant atėjo ir karalienė. Kad suriks, atlapojusi duris: 

— Lauk iš čia, begėde, netikėle! 

Kad šoks tada karalius: 

— Kaip drįsai taip sakyti! Tai tu netikėlė, melagė! 

Tai išsigando karalienė. Vos neapalpo iš baimės. O karalius kad 
užriks: 

— Suimkite šitą karalienę ir įmeskite į rūsį! 

Suėmė karalienę ir įmetė į rūsį. 

Paskui ją pririšo prie eržilo uodegos ir dvylika ratų apvijo apie pilį. 
O likusius kaulelius liepė taip sudeginti, kad nė pelenų nebeliktų. Ir 
tada iškėlė dideles krikštynas. Tai bent buvo pokylis. Sukvietė visus 
karalius, kunigaikščius ir baronus. Gyveno jiedu labai gražiai — lyg du 
balandėliai. Ir po šiai dienai gyvena, jei nenumirė, 

I sveikatą! 


Gyveno kartą karalius. Tai galybės turėjo: nusičiaudės jis, o visi jo 
"karalystės žmonės šaukia —,,Į sveikatą!“ Užpuls karalių sloga — ir vi- 
soje karalystėje nieko kito neišgirsi, tik tą „Į sveikatą!“ Taip visi sakė, 
tik ne Žvaigždakis aviganis. 

Baisiai perširdo karalius, tai išgirdęs, ir liepė pakviesti aviganį. 

Atėjo aviganis ir atsistojo prieš karalių. Valdovas sėdi soste, rody- 
damas galybę, bet visas baisiausiai įniršęs. Nors karalius labai galingas 
ir piktas, bet Žvaigždakis aviganis jo visai nebijo. 

— Kad tučtuojau pasakytum —,Į mano sveikatą!“ — užriaumojo kara- 
lius. 

— Į mano sveikatą!-— atsakė aviganis. 

— Į mano, į mano, tu nenaudėli!-— kriokia karalius. 

— Į mano, į mano, jūsų malonybe!-— sako piemuo. 

— Į mano, sakau! Į mano!-— staugia karalius ir daužo sau krūtinę. 

Iš pykčio karalius jau nebežino, ką daryti. Tada užriko prievaizdas: 

— Kad man tučtuojau pasakytum —,Į jo didenybės sveikatą!“ Galvą 
nukaposiu, jei nesakysi. 

— Nesakysiu, kol už manęs neleisite gražiosios karalaitės, — atšovė 
aviganis. 

O karalaitė tuo metu buvo menėje ir viską girdėjo. Nusijuokė, išgir- 
dusi piemens žodžius, nes ir jai krito į širdį žvaigždakis aviganis. Patiko 
labiau už visus karalaičius. 

O karalius tučtuojau įsakė įmesti aviganį į baltos meškos narvą. 

Karaliaus sargybiniai įmetė jį. O meškai jau kelias dienas nė kąs- 
nelio nedavė, kad būtų dar pasiutesnė. Kai uždarė duris, meška puolė 
aviganį — sudraskys ir suės. Staiga pamatė, kad jo akys spindi lyg 
žvaigždės. Susigūžė tolimiausiame kamputy, tik spokso į aviganį, bet 
paliesti jo bijo, nors ir labiausiai peralkusi. Iš bado tik čiulpia savo 
leteną. Aviganis nuo jos nenuleidžia akių ir dainuoja, kad neužmigtų, 
nes žino: užsnūsi — meška kaip mat sudraskys. 

Bet jis neužsnūdo. 

Rytą prievaizdas atgangrino pažiūrėti aviganio kaulelių. Ogi žiūri — 
piemuo sveikas ir gyvas. Nuvedė pas karalių. Valdovas baisiausiai įtūžo 
ir kriokia: 

— Na, dabar jau pabuvojai šalia mirties, tai ar sakysi —,,Į sveikatą“? 

Aviganis atrėžė: 

— Manęs neįbaugins nė dešimtis mirčių. Tik tada pasakysiu, kai už 
manęs leisite gražiąją karalaitę. 

— Tai ir eik į dešimtį mirčių! 

Ir karalius liepė įmesti aviganį į ežių milžinų narvą. Karaliaus sar- 
gybiniai įmetė aviganį į narvą, o ten dešimt didžiausių ežių suvaryta. 
Ežiai puolė aviganį ir sugrauš. Bet jis iš sermėgos išsitraukė dūdelę ir 
dūduoja sau. Ją išgirdę, ežiai atšoko į šalį, paskui visi susikibę puolė 
šokti. Aviganis, matydamas šokant tokius nerangius padarus, vos ištvėrė 
nenusikvatojęs. Bet dūdavo be perstojo, iš pradžių lėtai, o paskui vis 
smarkyn ir smarkyn. Ir kad pasiuto ežiai šokti! Šoko, trypė, visai nuo 
kojų nusivarė. Paskui sukrito į krūvą ir guli pasliki. 

Kad nusikvatos aviganis visu balsu! Taip įsikvatojo, kad rytą, kai 
prievaizdas atgangrino pasižiūrėti, ar jo bent kauleliai likę, nuo to kva- 
tojimo ašaros čiurkšlėmis tryško jam per veidą. 

Nuvedė jį pas karalių. Valdovas buvo dar baisiau įniršęs, kad nė 
ežiai nesudrasko piemens, ir taip sako: 

— Na, dabar buvai šalia dešimties mirčių. Tai ar pasakysi —,,Į svei- 
katą'? 

Aviganis atrėžė: | 

— Nebijau aš nė šimto mirčių. Tik tada pasakysiu, kai už manęs lei- 
site karalaitę. 

— Tai ir eik į šimtą mirčių!-— suriko karalius ir liepė nuvesti aviganį 
prie duobės su dalgiais. | 

Karaliaus sargybiniai nuvedė jį į tamsiąją. Pačiame jos vidury buvo 
gilus šulinys, iš visų pusių prismaigstytas aštriausių dalgių. Šulinio 

dugne degė žibintas, kad sargybiniai, įstūmę kokį žmogų, matytų, ar jis 
nugarmėjo į dugną. 

Aviganis pasižiūrėjo žemyn ir paprašė sargybinių išeiti kuriam laikui. 
Jis nori dar apžiūrėti duobę su dalgiais. Gal dar persigalvos ir pasakys 
karaliui: „Į sveikatą!“ Sargybiniai išėjo, o jis šalia duobės įsmeigė 
didelį kirvį, daugmaž žmogaus ūgio, ant penties užkabino sermėgą, o ant 
jos užmovė skrybėlę ir dar krepšelį užkabino. Dabar niekas nepamatys, 
kad čia tik ant kirvakočio užmesta sermėga. Ir tada šūktelėjo karaliaus 
sargybiniams: jis, girdi, jau apsigalvojo — nesakys. Sargybiniai įėjo 
į tamsiąją ir stumtelėjo sermėgą į duobę. Girdi jie — aviganis tik džirkšt 
nuo vieno dalgio ant kito, paskui tik šlept ant dugno. Ir užgeso žibintas 
dugne. Apsidžiaugė sargybiniai — dabar jau tikrai piemuo atsisveikino 
su šiuo pasauliu. O aviganis kikena sau tamsiam kamputy. 

Kitą dieną atgangrina prievaizdas. Net akis išpūtė, kai aviganį svei- 
ką ir gyvą pamatė. Nuvedė jį vėl pas karalių. O valdovas jau visai 
persiuto: 

— Na, dabar jau buvai šalia šimto mirčių. Tai ar sakysi —,,Į sveikatą“? 

Piemuo atrėžė: 

— Nesakysiu, kol už manęs neleisite gražiosios karalaitės. 

— Gal bent kiek nuderėsime,— tarė karalius, pamatęs, kad niekaip 
neįstengs pražudyti aviganio. Ir liepė pasodinti piemenį į karaliaus ka- 
rietą. Tada pats atsisėdo šalia piemenio ir nuvažiavo į sidabro mišką. 
Karalius tarė: 

— Ar matai šitą sidabro mišką? Pasakyk „Į sveikatą!"— ir jis bus 
tavo! 

Net suvirpėjo aviganis nuo tų žodžių, bet vis tiek nenusileidžia: 

— Nesakysiu, kol už manęs neleisite gražiosios karalaitės. 

Karalius apsiniaukė. Ir vėl važiuoja. Privažiavo aukso pilį. Karalius 
vėl sako: 

— Ar matai šitą aukso pilį? Ir tą pilį, ir sidabro mišką atiduosiu, tik 
pasakyk „Į sveikatą!" 

Piemuo net žadą užkando, išgirdęs tokius žodžius, bet vis tiek atrėžė: 

— Ne! Nesakysiu, kol už manęs neleisite gražiosios karalaitės. 

Karalius visai nuleido nosį. Nuvažiavo prie deimanto ežero ir sako: 

— Ar matai šitą deimanto ežerą? Duosiu tau ir sidabro mišką, ir auk- 
so pilį, ir deimanto ežerą — viską atiduosiu, tik sakyk „Į sveikatą!“ 

Piemuo užmerkė žvaigždėmis spindinčias akis, kad nematytų deiman- 
to ežero, ir vis tiek atšovė: 

— Ne, ne! Nesakysiu, kol už manęs neleisite gražiosios karalaitės. 

Karalius mato — neperkalbės aviganio. Užtat ir nusileido. 

— Gerai, leisiu už tavęs savo dukterį, bet vis tiek turėsi pasakyti 
„Į sveikatą!" 

— Ir pasakysiu! Ko man nesakyti? 

Apsidžiaugė karalius ir liepė apgarsinti tokią žinią: tegu linksminasi 
visi jo karalystės žmonės, nes karalaitė išteka. To krašto žmonės iš tiesų 
pralinksmėjo: karaliaus duktė, šitiek karalaičių pavariusi, pagaliau pa- 
milo žvaigždakį aviganį. 

Ir iškėlė tokias vestuves, kokių dar karaliaus rūmai neregėjo. Ge- 
riausius muzikantus pasamdė, gardžiausių valgių privirė, daugybę Žžmo- 
nių iš visos karalystės prikvietė. Tada pabrolys atnešė kiaulės galvą su 
krienais ir prabilo: 


Baigėsi sriuba, baigėsi sriuba! 
Imkite krienų! Imkite krienų! 


Karalius pasiėmė lėkštę su krienais — padalins visiems po šaukštelį. 
O krienų stiprių būta. Tai kad nusičiaudės karalius. 

— Į sveikatą!-— pirmiau už visus riktelėjo aviganis. 

Karalius taip apsidžiaugė, kad iš to džiaugsmo ėmė ir numirė. 

Ir žvaigždakis piemuo tada tapo karaliumi. Geras buvo karalius: ir 
žmonės jį mylėjo, ir jis žmonėms nieko pikta nedarė. Gal ir dabar dar 
gyvena, jei nenumirė. 


Nemarumo troškes karalaitis 


Už daugelio karalysčių, už jūrų marių, apgriuvusioj krosny, suruku- 
sios bobos sijono septyniasdešimt septintoj klostėj gyveno balta blusa. 
Pačiame jos vidury tviskėjo karalių miestas. Tame mieste gyveno senas 
senutėlis karalius ir turėjo narsų vienatinį sūnų. Karalius labai mylėjo 
savo vienturtį, jį puikiausiai išmokslino ir išsiuntė pasižvalgyti po kitus 
kraštus, ten šio to išgirsti ir pasimokyti. Daug metų išbuvo tenai kara- 
laitis ir gaiop į tėvų namus sugrįžo, kaip žadėjęs. Bet grįžo karalaitis 
nebe toks, — jis pasidarė liūdnas ir susimąstęs. Senasis karalius labai 
krimtosi ir suko galvą, ko šitaip persimainė jo sūnus. Niekam apie tai 
neprasitarė, bet pats negalėjo rasti sau vietos. Pagaliau vienąkart ka- 
raliui toptelėjo — gal kokią mergelę bus įsižiūrėjęs, užtat toks susimąs- 
tęs. Kartą senasis karalius paėmė sūnų už rankos ir nusivedė į kambarį, 
kur buvo daugybė gražiausių mergaičių atvaizdų, ir sako: 

— Ko tu toks nelinksmas? Išsirink sau pačią. Matai — šiame kamba- 
ryje pačių gražiausių mergelių atvaizdai. Rinkis tą, prie kurios tavo šir- 
dis labiausiai linksta, o aš sutuoksiu judu. Kad tik tu pralinksmėtum! 

— Mielas tėve!-— tarė karalaitis — nerūpi man nė viena mergelė. Aš 
vis galvoju, kad visiems žmonėms, net ir karaliams, vienąkart teks mirti. 
Užtat norėčiau rasti tokią karalystę, kur niekados nereikėtų mirti. Šit 
ir tariau sau — eisiu, kol surasiu tokią karalystę, nors ir į pasaulio kraš- 
tą reiktų keliauti. 

Senasis karalius ir šiaip, ir taip bando atkalbėti sūnų, karaliaus sostą, 
aukso kalnus žada. Ko gi trūktų karalaičiui — tik gyvenk ir norėk. Tegu 

tik lieka gimtajame krašte. Bet karalaičio neperkalbėsi. Kitą rytą pri- 
sirišo prie šono kardą ir leidosi į kelionę. 

Ėjo ėjo ir tik po daugelio dienų persigavo per tėvo karalystę. Apsi- 
dairė aplinkui ir jau iš tolo pamatė aukštą aukštą medį, o apie medžio 
viršūnę lyg koks didžiulis erelis sklando. Priėjęs arčiau, žiūri — didžiau- 
sias erelis kapoja šakas nuo medžio viršūnės, o jos tik laksto į šalis. 
Karalaitis nenuleidžia nuo jo akių, o erelis, pasižiūrėjęs į jį, nusklendė 
ant žemės ir, persivertęs per galvą, pavirto karaliumi. Ir tada klausia 
karalaitį: 

— Ko taip žiūri? 

— Ogi svarstau,— atsakė tasai, — kam tu kapoji to medžio viršūnę. 

Erelių karalius atsakė: 

— Aš užkeiktas — nei aš, nei niekas iš mano giminės tol nenumirs, 
kol šito medžio nesukaposiu iki šaknų. Jau vakaras, šiandien nebedirb- 
siu, einu namo. Ir tave mielai priimsiu nakvynės savo varganame na- 
melyje. 

Karalaitis sutiko, ir jiedu nužingsniavo į karaliaus rūmus. O erelių 
karalius turėjo neregėto gražumo dukterį. Tik pamatė tėvą su svečios 
šalies karalaičiu, tuoj padengė stalą ir pakvietė vakarienės. Šit erelių 
karalius ir klausia karalaitį, kur jis einąs. Karalaitis pasakė, kad jis ke- 
liaus, kol ras amžinos gyvybės karalystę. 

— Tai, brolau, tu ten ir patekai,— sako erelių karalius.— Argi neat- 
meni — nei aš, nei niekas iš mano giminės nemirs, kol aš nuo viršūnės 
iki šaknų nesukaposiu to aukšto medžio. O iki tol praeis šeši šimtai metų. 
Vesk mano dukterį, ir gyvenkite sau sveiki. 

— Mielas karaliau! Ačiū tau, bet po šešių šimtų metų vis tiek reikės 
mirti. O aš ieškau tokio krašto, kur niekada nereikėtų mirti. 

Ir karalaitė likdė jį, nes ir jai krito į širdį karalaitis, bet niekaip 
neįstengė užlikdyti. Galiausiai atsisveikindama padovanojo dėžutę su 
savo atvaizdu. Ir taip pasakė: 

— Karalaiti! Kad nenori čia pasilikti, imk šitą dėžutę. Dėžutė nepa- 
prasta: kai pailsi, eidamas žeme, atsidaryk ją ir, žvilgtelėjęs į mano at- 
vaizdą, galėsi keliauti kaip tik panorėsi. Užsimanysi oru — tai oru. Jei 
aukštai pūs smarkus vėjas, galėsi pažemiu lėkti. 

Karalaitis padėkojo, įsidėjo dėžutę į kišenę, o kitą dieną atsisveikino 
ir leidosi į kelionę. 

Paėjėjęs kelio galą, karalaitis įvargo ir tada prisiminė dėžutę. Išsiėmė 
ją, atsidarė, dirst į karalaitės atvaizdą ir pamanė sau: „O kad galėčiau 
lėkti oru lyg smarkus vėjas!“ Staiga tik pakilo į orą ir nuskriejo lyg 
vėjas. Pralėkė vieną kalną, kitą ir šit viršum aukšto aukšto kalno pamatė 
pliką žmogystą, semtuve ir kastuvu rausiančią žemes kalno viršūnėje. 
Plikis pylė žemes į pintinę ir kriokė jas į slėnį. Stabtelėjo karalaitis ir 
nenuleidžia nuo jo akių. Plika žmogysta irgi sustojo ir klausia: 

— Ko čia žiūri, brolau? 

— Ogi žiūriu, kur jūsų malonybė velka šitą pintinę žemių. 

— Mielas brolau!-— sako senis — esu prakeiktas: nei aš, nei kas iš 
mano giminės tol nemirs, kol šia pintine nepernešiu į slėnį ano aukšto 
aukšto kalno ir jo nesulyginsiu su žeme. Jau pavakarys, šiandien ne- 
bedirbsiu. 

Tai pasakęs, plikis persivertė per galvą ir pavirto pliku karaliumi. 
Priėjo prie karalaičio, pakvietė jį nakvynės. Jiedu nuėjo į plikio kara- 
liaus rūmus. Plikis karalius turėjo dukterį, šimtąkart gražesnę už erelio 
karaliaus dukrą. Ji svetingai sutiko tėvą su karalaičiu ir bematant pa- 
tiekė vakarienę. Vakarieniaudamas plikis karalius užklausė, kur einąs 
karalaitis. Jam karalaitis ir sako — jis keliaus, kol ras tokį kraštą, kur 
niekada nereikėtų mirti. 


— Tai tu ten ir patekai — sako jam ir plikis karalius, — mano kara- 
lystėje tol niekas nemirs, kol nepernešiu ano didelio kalno. O aš tai 
padarysiu per aštuonis šimtus metų. Vesk mano dukterį, ir gyvenkite 
sau sveiki aštuonis šimtus metų. 

— Ačiū,— sako karalaitis, — bet aš noriu ten nueiti, kur niekada ne- 
mirštama. 

Tada jis atsistojo ir, pasakęs labanaktis, nuėjo į jam paskirtą miega- 
mąjį. Kitą rytą visi sukilo anksti, o karalaitė vėl likdė svečią, bet jis 
nieku gyvu nepasiliko. Tada plikio karaliaus duktė jam padovanojo 
aukso žiedą. Nepaprastas tai buvo žiedas: tik pasuk jį ant piršto — ir 
bematant atsidursi ten, kur panorėsi. Užsimovęs aukso žiedą, karalaitis 
padėkojo, atsisveikino ir vėl leidosi į kelionę. Eidamas keliu, prisiminė 
plikio dukters dovanotą žiedą. Pasuko jį ant piršto ir panoro atsidurti 
pačiame pasaulio pakrašty. Užmerkė akis ir kaip mat atsidūrė nematyto 
neregėto miesto vidury. Vaikštinėja karalaitis ir mato: gatvės pilnos 
keistai apsirengusių žmonių, ir išvaizda jų neįprasta. Kalbino juos dvide- 
šimt septyniom kalbom,— tiek kalbų mokėjo karalaitis — bet nė vienos 

tie žmonės nesuprato. Nuliūdo jis — ką čia veiksi, jei nesusikalbi. Ir 
šit pamatė žmogų tokiais pat drabužiais, kaip ir jo krašte vilkėdavo. 
Prašnekino jį gimtąja kalba — žmogus atsakė. Tada karalaitis ir klausia 
jį, koks čia miestas. Žmogus apsakė — čia, girdi, mėlynojo karaliaus 
sostinė. Karalius jau miręs, bet jis paliko gražią dukterį, ir toji duktė 
dabar valdo septynias šalis, nes iš karalių giminės nieko nebelikę. Ka- 
ralaitį pradžiugino ta žinia, ir jis paprašė žmogų — gal parodytų jam, 
kur karaliaus rūmai. 

— Gerai, — tarė žmogus ir, pavedėjęs karalaitį prie pat rūmų, atsi- 
sveikino. 

Karalaitis nuėjo į rūmus. O ten sėdi ant laiptų karalaitė ir siuvinėja. 
Karalaitis pasuko tiesiai prie jos. O ji išsyk suprato, kad čia kilmingo 
jaunikaičio būta, nusivedė jį į savo kambarį ir ten deramai priėmė. Ka- 
ralaitis apsakė, kur keliauja. Ir ėmė karalaitė prašyti jį čia pasilikti ir 
kartu su ja karaliauti. Bet karalaitis norėjo gyventi tik tokiame krašte, 
kur niekada nereikėtų mirti. Tada karalaitė paėmė svečią už rankos ir 
nuvedė į kitą kambarį. To kambario lubose buvo prismaigstyta tokia 
daugybė adatų, kad daugiau ten nė vienos neįsmeigsi. 

— Karalaiti! Ar matai šitą galybę adatų?'— klausia rūmų šeiminin- 
kė.— Aš esu prakeikta: kol siūdama nesudildysiu visų jų, tol nemirsiu 
nei aš, nei niekas iš mano giminės. O sudildyti jas galiu tik per tūks- 
tantį metų. Pasilik čia, ir mudu gyvensime sau ir karaliausime. 

— Ačiū, — sako karalaitis, — bet po tūkstančio metų vis tiek mirsime. 
O aš ieškau tokio krašto, kur niekada nereikėtų mirti. 

Karalaitė kiek įmanydama kalbino svečią pasilikti. Bet šis nė nemanė 
atsižadėti to, ką buvo sumanęs. Tada karalaitė atsistojo ir tarė: 

— Kad nieku gyvu nenori pasilikti, tad imk šitą aukso vytelę. Tai 
nepaprasta vytelė: jei tave ištiks nelaimė, ji pavirs tuo, kuo panorėsi. 

Karalaitis paslėpė kišenėje vytelę, padėkojo, atsisveikino su kara- 
laite ir leidosi į kelionę. 

Vos tik išžygiavo iš miesto, tuoj priėjo plačią upę. Ogi žiūri — anoj 
upės pusėj dangaus pakraščiai nukarę, ir toliau — nė žingsnio. Ten jau 
buvo pasaulio kraštas. Jis patraukė pakrante prieš srovę. Nuėjo kelio 
galą, mato — virš upės pakibusi graži karalių pilis. Žvilgt ten, žvilgt 
šen,— nei tilto, nei kelio. O kaip jam magėjo ton pilin pakliūti. Ir tada 
prisiminė auksinę vytelę. Išsitraukė, patiesė ją ant Žemės ir panoro, 

kad vytelė pavirstų liepteliu. Ir bematant vytelė pavirto auksiniu liep- 
teliu, vedančiu tiesiai į tą pilį. Nieko nelaukęs, karalaitis stryktelėjo ant 
auksinio lieptelio ir nubėgo į pilį. Žingsniuoja pro pilies vartus, 
o čia baisingi žvėrys tuos vartus saugo. Tokių kaip gyvas nebuvo ma- 
tęs, Išsigando karalaitis ir liepia kardui: 

— Karde, šok iš įmautės! 

Iššoko kardas ir kad ims kapoti žvėrių galvas! Bet senųjų vietoj kaip 
mat naujos galvos atauga. Dar labiau persigando karalaitis, liepė kar- 
dui sugrįžti į įmautę ir nebežino, ką daryti. O pilies karalienė viską 
matė pro langą, tuoj liepė tarnui atvesti svetimšalį pas ją. Tarnas kaip 
mat nulėkė, pravedė karalaitį pro sargybinius ir atvedė į pilį pas kara- 
lienę. 

Stojo karalaitis prieš karalienę, o ji ir sako: 

— Matau, kilmingas esi jaunikaitis. Norėčiau sužinoti, kas tu toks ir 
ko nori. 

Karalaitis papasakojo, kad jis esąs karaliaus sūnus ir ieškąs tokios 
šalies, kur niekada nereikėtų mirti. 

— Kaip tik čia ir pakliuvai, — atsakė karalienė.— Aš esu Amžinos gy- 
vybės karalienė. Čia gali nebijoti mirties. 

Tuojau pasodino jį, liepė stalą padengti ir gražiai pamylėjo karalaitį. 

Ištisą tūkstantį metų išgyveno karalaitis šioje šviesioje pilyje. Tie 
metai prabėgo lyg viena diena. 

Vieną naktį sapnuoja karalaitis savo namus, tėvą, motiną, ir toks il- 
gesys jį pagavo, kad rytą nuėjo pas karalienę ir paprašė išleidžiamas 
namo. 

Nustebo karalienė, tokius jo žodžius išgirdusi, ir taip pasakė: 

— Karalaitil Kas gi tau šovė į galvą? Juk tavo tėvas ir motina jau 
mirė prieš aštuonis šimtus metų. Nieko ten neberasi, nei vieno nebe- 
matysi. 

Bet karalaitis nori, ir gana. Tada ji tarė: 

— Jei jau taip nori, tai palauk. Aš išrengsiu tave kelionėn. 

Užkabino karalaičiui ant kaklo dvi gertuves, aukso ir sidabro, ir 
nusivedė jį į mažą kambariuką. Čia stovėjo indas, uždengtas mažyčiu 
dangteliu. Karalienė ir sako: 

— Šito skysčio prisipilsi pilną sidabro gertuvę. Ką juo apšlakstysi, 
tas bemat mirs, nors jam būtų lemta gyventi ir tūkstantį metų. 

Paskui nuvedė karalaitį į kitą kambarį. Čia vėl stovėjo indas, už- 
dengtas mažyčiu dangteliu. Karalienė atidengė jį, pripylė skysčio į aukso 
gertuvę ir tarė: 

— Karalaiti! Tai skystis, kuris teka iš amžinybės uolos. Jis stebuk- 
lingas: jei kas mirė prieš keturis ar penkis tūkstančius metų ir tu rasi 
vienui vieną jo kaulelį ir apšlakstysi šituo vandeniu, Žmogus prisikels 
ir bus sveikų sveikiausias. 

Karalaitis padėkojo Amžinos gyvybės karalienei už dovanas, atsisvei- 
kino ir leidosi į kelią. 

Netrukus pasiekė miestą, kur gyveno karalaitė, bet vos atpažino tą 
vietą — tiek viskas buvo pasikeitę. Nuskubėjo į rūmus. O ten tylu, nė 
gyvos dvasios. Eidamas per pilies menes, užsuko į karalaitės kambarį. 
O ji ten guli ir laiko siuvinį rankoje. Prisėlinęs šūktelėjo — ji neatsi- 
liepė. Timptelėjo už drabužių — ji nė krust. Nuėjo į tą kambarį, kur 
lubos adatų prismaigstytos. O ten — nė vienos adatėlės. Siuvinėdama 
karalaitė sulaužė paskutiniąją ir mirė. Karalaitis čiupo aukso gertuvę, 
pašlakstė karalaitę — ji ėmė ir atgijo. Pakėlė galvą ir prašneko: 

— Gerai, kad pažadinai, mielas jaunikaiti. Ak, kaip seniai miegu. 

— Būtum miegojusi iki pasaulio pabaigos, jei nebūčiau tavęs atgai- 
vinęs,— atsakė karalaitis. 

Tada karalaitė suprato, kad ji buvo mirusi, o karalaitis ją išgelbėjo. 
Ji padėkojo karalaičiui ir pažadėjo už gera atsilyginti geru. 

Karalaitis atsisveikino ir nuėjo tiesiai pas plikį karalių. Jau iš tolo 
pamatė, kad tas aukštas aukštas kalnas suneštas į slėnį. Priėjęs arčiau, 
žiūri — plikasis karalius mirė, pintinę pasikišęs po galva, o semtuvę ir 
kastuvą pasidėjęs šalia. Čiupo karalaitis aukso gertuvę ir pašlakstė plikį 
karalių. Tas bematant atgijo. Ir plikis pažadėjo už gera atsilyginti geru, 
o karalaitis, atsisveikinęs su juo, nuėjo pas erelių karalių. O erelis tą 
aukštą medį sukapojęs nuo viršūnės iki šaknų. Neliko nė mažiausios 
šakelytės, nė ženklo, kad būta tokio medžio. O pats erelis guli, sparnus 
išskleides, nė nekruta. Karalaitis čiupo aukso gertuvę, pašlakstė erelių 
karalių, ir tas atgijo. Karalius prašneko: 

— Tai ilgai miegojau! Dėkui tau, mielas bičiuli, kad pažadinai mane. 

— Būtum miegojęs iki pasaulio pabaigos, jei tavęs nebūčiau atgai- 
vinęs,— sako karalaitis. | 

Padėkojo karalius ir pažadėjo už gera atsilyginti geru. 

Paskui karalaitis atsisveikino su erelių karalium ir iškeliavo. Netru- 

kus priėjo tą miestą, kuriame jo tėvas karaliavo, bet jau iš tolo mato — 
karaliaus rūmų nė žymės nelikę. Priėjo artyn. O rūmų vietoje ežeras 
dega, mėlyna liepsnelė žybsi lyg daugybė žaltvykslių. 

Karalaitis visai nuliūdo — jau nebepamatys savo tėvo ir motinos. Ap- 
sisuko ir eina atgal. Staiga girdi — šaukia jį kažin kas: 

— Karalaiti, palauk! Kaip gerai, kad atėjai. Jau tūkstantį metų ta- 
vęs ieškau. 

Atsisuko karalaitis ir mato — senoji Giltinė jau tiesia savo nagus ir 
nori jį pačiupti. Karalaitis vos spėjo pasukti stebuklingą žiedą ir greitai 
nulėkė pas erelių karalių, iš jo — pas plikį karalių, iš ten — pas kara- 
laitę. Ir visų prašė surinkti savo kariaunas ir sulaikyti Giltinę, kol jis 
nulėks pas Amžinos gyvybės karalienę. Bet Giltinė visą kelią mynė jam 
ant kulnų. Karalaitis vos spėjo vieną koją įkelti į karalienės pilį, o Gil- 
tinė tik capt, sučiupo jį už kitos kojos ir šaukia: 

— Palauk! Dabar tu mano! 

Karalienė mato — Giltinė įsikibus jaunikaičiui į koją ir nieku gyvu 
nepaleidžia. Iškišo galvą pro langą ir plūsta Giltinę. 

— Palauk,— atšovė Giltinė — viena jo koja mano karalystėje, tai ji 
ir priklauso man. 

— Bet antroji vis dėlto mano, — atrėžė Amžinos gyvybės karalienė — 
kas iš to, kad mes jį perplėšim pusiau? Nei tau, nei man jokios nau- 
dos. Užeik į mano pilį, ir kirskime lažybų. Katra jas laimėsim, tai jis ir 
atiteks. 

Giltinė sutiko — užėjo į karalienės pilį. Karalienė štai ką sumanė: 
ji pati nuspirs karalaitį aukštai aukštai į dausas — net už Aušrinės. Jei 
taip tiesiai spirs, kad krisdamas karalaitis nupuls atgal į pilį — jis bus 
karalienės, o jei nukris už pilies sienų — Giltinei atiteks. Giltinė irgi 
pritarė tokiam sumanymui. Tada karalienė pastatė karalaitį vidury pi- 
lies ir kad spirs į žvaigždes — karalaitis visai išnyko iš akių. Karalienė 
net susverdėjo, taip smarkiai spyrė, ir dabar baisiausiai baiminosi, kad 
tik karalaitis nenukristų už pilies sienų. Užvertė galvą ir laukia, kada 
karalaitis iš aukštybių žemėn nukris. Šit jau mato karalaitį visai ma- 
žulytį, vos gali plika akim įžiūrėti. Kad tik šiapus sienos nukristų. Ogi 
tas tiesiai ant pilies sienos kristi taiko. Tai persigando karalienė. Bet 
pūstelėjo švelnus vėjelis ir panešėjo karalaitį į šoną. Būtų nukritęs prie 
pat mūro sienos, jei karalienė nebūtų jo pagavusi. Pasišokėjo, sugriebė 
jį lyg sviedinuką, paėmė ant rankų ir nunešė į pilį. O jam galva svaigs- 


100 


ta. Karalienė ėmė ir pabučiavo karalaitį, ir tas kaip mat atsigavo. Tada 
paliepė visiems dvariškiams šluotas uždegti ir su ugnimi iššluoti Giltinę 
iš karalienės pilies. O Giltinei prisakė čia nė kojos nebekelti. Karalaitis 
su karaliene ir po šiai dienai gyvena laimingai ir gražiai. Kas netiki, 
tegu susiranda pilį, pakibusią virš upės pasaulio pakrašty, o joje — Am- 
žinos gyvybės karalienę. Tada pats pamatys, kad šitoje pasakoje — gry- 
na teisybė. 


/ 


J PAD S 
i ! 


Gražioji Ilona ir Ardilušas 


Gyveno kartą karalius. Jis turėjo tris sūnus. To karaliaus sode augo 
obelis, kur aukso obuolius vedė. Keista obelis: naktį pražysta, o rytą 
obuoliai jau išnokę. Tai ir karaliaus turtai kasdien didėjo. Visame pa- 
sauly nebuvo kito tokio turtingo karaliaus. 

Vieną rytą senu papratimu karalius išėjo pavaikštinėti po savo puikų 
s0dą ir nemaža nustebo, kai išvydo — aukso obuolių nė ženklo nelikę. 
Taip nutiko ir antrąją, ir trečiąją, ir ketvirtąją naktį. 

Tada karalius sušaukė visus savo tarnus, apsakė jiems šitą nutikimą 
ir apgarsino — tam, kuris išsaugos aukso obuolius, atiteks pusė kara- 
liaus turtų. 

Pačius ištikimiausius sargybinius po aukso obelimi sustatė. Bet viskas 
veltui — vos tik išmuša vidurnaktį, sargai įminga kaip užmušti. Kai nu- 
bunda po ketvirčio valandos — aukso obuolių kaip nebūta. 

Tada susirinko visi trys karaliaus sūnūs ir štai ką sumanė — jie sau- 
gos aukso obelį. 

Pirmąją naktį sargybą ėjo vyriausiasis. Jam nutiko tas pats, kas ir ki- 
tiems. Ir jaunesniajam ne geriau klojosi. | 

Pagaliau sargybą eis jaunylis Ardilušas. Į kišenę įsimetė aukso taba- 
kinę, prigrūstą tabako, ir atsisėdo po obelimi. 

Blyški mėnesiena apšvietė gražų Ardilušo veidą. Jis pajuto — miegas 
lipdo akis. Tuojau pauostė tabako, gerai pasitrynė akis ir kad nusičiau- 
dės! Dar kartą šniaukštelėjo tabako, dar prasitrynė akis ir laukia. Staiga 
išgirdo tylų šnaresį. Žvilgtels aukštyn. Žiūri — ogi skrenda virš galvos 

dvylika kranklių. Ir visi tiesiai į obelį leidžiasi. O tryliktasis, kranklių 
vadas, sklendžia jų priešaky. Ardilušas čiupo už kojos tryliktąjį kranklį 
ir šaukia: 

— Palauk, vagie! 

Žvilgt į kranklį, ogi mato — gražiausią mergelę pasičiupęs laiko. 
Akys — tarytum žvaigždės, plaukai auksu žvilga. Apstulbo Ardilušas. 

— Kas tu toks, gražusis vagie? Nepaleisiu tavęs, nuo šiol čia pasiliksi! 

— Aš esu gražioji Ilona, o tos paukštės — mano draugės. Grįždamos 
iš pokylių, kas vakarą atskrendame į čia ir nuskiname aukso obuolius. 
Man nevalia čia pasilikti. Bet tavęs aš niekados nepamiršiu. 

— Pasilik čia, Ilona!— prašo maldauja Ardilušas. 

— Nevalia man čia pasilikti. Tik duodu žodį — nuo šiol čia kasnakt 
atskrisiu, bet tavo obuolių nevogsiu. Tu būk po šia obelimi, jei norėsi 
mane matyti. 

Ir trylika kranklių, keldami šnaresį, nuskrido sau. 

Kitą dieną visas dvaras didžiai nustebo, kai išvydo — aukso obuoliai 
nenuskinti. O karalius iš to džiaugsmo sūnų išbučiavo. O Ardilušas prašė 
tėvą, kad leistų jam kasnakt obelį saugoti. Karalius leido. 

Dabar Ardilušas kiekvieną naktį obuolių saugoti išeina. Ir kiekvieną 
naktį gražioji Ilona pas jį atskrenda. 

O karaliui parūpo, kodėl gi Ardilušas taip įjunko aukso obelį sau- 
goti. Pasišaukia jis žiežulą ir sako jai: 

— Tu nė per žingsnį neatstoji nuo karalaičio Ardilušo. Tai pasižiū- 
rėk, kaip jisai ten aukso obuolius saugo. 

Žiežula taip ir padarė. Atsigulė po krūmu ir žiūri, ką ten Ardilušas 
daro. Ir viską pamatė. Rytą atbėgo pas karalių ir išpyškino: 

— Susekiau karalaitį Ardilušą! Žiūriu ir savo akimis netikiu — at- 
skrenda didžiausias kranklys, žemėn nusileidžia, auksaplauke mergele 
pavirsta. O Ardilušas tik to ir laukia. Puola, mergelę apkabina ir taip 
visą naktį išsėdi. 

— Meluoji, žiežula!— suriko karalius.— Netiesa! 

— Gryna tiesa, šviesiausias pone! Nori, rytoj kokį ženklą atnešiu.. 
Tada pats pamatysi, kad tiesą sakiau. 

Kitą vakarą Ardilušas vėl gražiosios Ilonos sulaukė, švelniai apka-- 
bino, po aukso obelimi abu susėdo. Ir nė patys nepajuto, kaip kietai 
kietai įmigo. O žiežula prisėlino ir nukirpo gražiajai Ilonai aukso plaukų 
sruogą. 

Nubudo gražioji Ilona ir kad užverks, kad užrypuos. Pakirdo iš miego 
ir Ardilušas. 

— Kas nutiko, mieloji? 

— Laimingas būk, Ardilušai! Tavęs jau niekada nebeišvysiu. Nebe- 
galiu čia pasilikti, nes tavo namuose gyvena vagys — žiūrėk, jie nukirpo 
manąją aukso plaukų sruogą. 

Apkabino Ardilušą, numovė aukso žiedą, jam padavė. 

— Štai žiedas, — tarė ji.— Iš jo aš visur tave atpažinsiu. 

Suplojo delnais, vėl pavirto krankliu ir nuskrido. 

Kitą rytą ragana nunešė karaliui aukso plaukų sruogą. Didžiai nu- 
stebo karaHus, tai išvydęs, ir tučtuojau liepė pakviesti sūnų. Karalius 
tarė: 

— Sūneli! Apvesdinau abu tavo brolius. Jau ir tau būtų metas. Tau 
išrinkau turtingą karalaitę. Manau, neatsakysi. 

— Tėveli! Vesiu tiktai tą, kurią pats išsirinksiu. O aš jau išsirinkau: 
gražioji Ilona bus mano pati! 

Apstulbo karalius, išgirdęs tokią sūnaus valią, ir visaip kaip mėgina 
atkalbėti jį nuo tokio sumanymo. Niekas nepadeda, karalaitis nenu- 
rimsta, ir gana. Prie šono prisirišo kardą ir išėjo ieškoti gražiosios Ilo- 
nos. Nuliūdo tada visas karaliaus dvaras. 

Jau visą žemę apėjo Ardilušas, o gražiosios Ilonos nė pėdsakų ne- 
aptiko. Kartą užsuko į nedidukę trobelytę. Mato — sena senučiukė sėdi. 
Ardilušas ją mandagiai pasveikino. 

O senutė ir klausia: 

— Kaip tu patekai čia, kur retai kada ir paukštis užskrenda? 

— Močiute,— tarė Ardilušas,— gal žinote, kur gyvena gražioji Ilonaė 

— Nežinau, vaike. Ne viena gyvenu — kartu su Saule. Ji visur kur 
šviečia, tiktai kažin ar ir ji bus ką girdėjusi. O dabar slėpkis, nes tuoj 
Saulė pareis. Pamatys tave, kaip mat praris. 

Pasislėpė Ardilušas. Parėjo Saulė, įžengė į trobą ir tarė: 

— Žmogiena dvokia! 

Tada Ardilušas išlindo iš palovės ir mandagiai pasveikino Saulę. 

Saulė prabilo: 

— Tavo laimė, kad mandagiai pasisveikinai. Jei ne — būčiau tave 
kaip mat prarijusi. Apie gražiąją Iloną nieko negirdėjau. Gal kartais 
brolis Mėnulis ką žino. 

Ardilušas nužingsniavo pas Mėnulį. Ir tas žinojo ne daugiau už Saulę. 
Nusiuntė pas Vėją. 


104 


Ardilušas mandagiai pasveikino Vėją — kaip ir Saulę — ir pasiteira- 
vo, ar Vėjas ko negirdėjęs apie gražiąją Iloną. 

— Aš nieko negirdėjau — atsakė Vėjas,— bet visai netoli manęs, štai 
šitame miške, gyvena žvėrių karalius. Gal jis bus ką girdėjęs? 

Ėjo ir ėjo Ardilušas. Jau visai naktis — tamsu, nors į akį durk. Įsi- 
rangė į medį apsidairyti, gal užmatys bent menką švieselę. Ir ką tu 
pasakysi? Toli toli pamatė blyksint žiburėlį. Karalaitis nuėjo į tą pusę. 
Priėjęs žiburėlį, išvydo prašmatnius rūmus. 

Pasibeldė. Atsidarė vartai, ir išėjo milžinų milžinas su viena akimi 
kaktoje. 

— Labą vakarą, šviesiausias karaliau. Gal žinai, kur gyvena gražioji 
Ilona? 

— Tavo laimė, kad gražiai pasisveikinai. Jei ne — būtum galvą pa- 
džiovęs. Aš esu žvėrių karalius. Apie gražiąją Iloną nieko negirdėjau. 
O gal mano žvėrys ką žinos apie ją? 

Švilptelėjo milžinas, ir prisirinko į rūmus visokių visokiausių žvė- 
rių. Apklausė juos karalius, bet niekas nieko nebuvo girdėjęs. Pagaliau 
iškiūtino šlubas vilkas. 

— Aš,— sako vilkas, — žinau, kur gražioji Ilona. Ji gyvena už Juo- 
dųjų jūrų. Tai ten aš susilaužiau koją. 

— Tai nuvesi į ten karalaitį — paliepė žvėrių karalius. 

Vilkas priklaupė. Ardilušas sėdo ant vilko, ir jiedu lėkė be atvangos 
kelis šimtus metų. Paskui vilkas numetė Ardilušą. 

— Toliau nenešiu. Nesunkiai ir pats ją rasi. Dabar nebetoli — per šim- 
tą metų ir pats nueisi. 

Atsisveikino jiedu, ir vilkas nušlubavo sau. 

Ėjo ėjo Ardilušas ir mato — trys kalnai stovi, o tarpe tų kalnų klo- 
nis driekiasi. O tame klony trys velniai kad talžo kits kitą, net žiežir- 
bos lekia. Ardilušas priėjo ir klausia, ko gi jie paivijasi. 

— Tėvas mirdamas paliko mums šitą apsiaustą, rimbą ir vyžas. Tas 
apsiaustas — stebuklingas. Kas apsivilks juo, apsiaus vyžomis ir, pliaukš- 
telėjęs rimbu, pasakys: „Strykt pastrykt! Nulėksiu ten, kur panorė- 
siu“, — kaip mat ir nulėks tenai, kur įsigeis. Mes niekaip jų nepasida- 
lijame. 

Ardilušas tarė: 

— Aš padalysiu jums šitą turtą. Štai tu lipk ant šito kalno, tu — ant 
to, o tu — ant ano. 

Velniai nuskuodė ant kalnų. Tada Ardilušas apsivilko apsiaustu, ap- 
siavė vyžomis ir, pliaukštelėjęs rimbu, tarė: 

— Strykt pastrykt! Nulėksiu ten, kur panorėsiu,— tučtuojau atsidursiu 
pas gražiąją Iloną. 

Ir kaip mat atsikliuvo priešais gryno krištolo rūmus. 

O gražiosios Ilonos draugė žvilgt pro langą — ir iš karto atpažino 
Ardilušą. Ir lekia pas gražiąją Iloną. 

— Žiūrėk, Ardilušas ateina! 

Gražioji Ilona pamanė — šaiposi iš jos! Užtat kirto draugei per vei- 
dą. Atlėkė kita draugė. Ir tai tas pats nutiko. Gražioji Ilona plykstelėjo 
per veidą vienuolikai savo draugių. 

Pabeldė Ardilušas į duris. Jų atidaryti išėjo pati ragana. Apžvelgė 
Ardilušą ir sako: 

— Tai čia tu, Ardilušai? Tai tu išvaduosi karalaitę. Bet dabar neva- 
lia ten — piktasis burtininkas neleis. Tik vidurnaktį galėsi ją pamatyti. 
Ir jeigu tada ją triskart pabučiuosi, burtininko kerai nebeteks galios. 
Pačiu laiku atėjai. Jo dabar nėra namie. Kai jis grįš, iškart tave nu- 
galabys. 

Ardilušas atrėžė: : 

— Nė kiek nebijau — aš jį kaip mat apgalėčiau! 

O ragana paklojo Ardilušui šilko patalą, pataisė gardžią vakarienę 
ir šit ką pasakė: 

— Kiekvieną naktį gražioji Ilona ateis į čia. Tik tu neužmik! 

Nelaboji ragana turėjo tokią švilpynę. Švilpteli ja — ir užmigdo, ką 
tik panori. Ir dabar išsitraukė švilpynę, tik švilpt —ir Ardilušas miega 
kaip užmuštas. Vidurnaktį atėjo gražioji Ilona. Kad sušuks, išvydusi Ar- 
dilušą: 

— Kelkis, mano mielas! Triskart pabučiuok mane —ir aš būsiu išva- 
duota. 

Veltui tiktai klykė — Ardilušas neprabudo. Kai jis nubudo, ragana 
tarė: 

— Buvo čia gražioji Ilona, bet tu miegojai kaip užmuštas. 

Taip buvo tris naktis iš eilės. 

Kartą ragana prisnūdo. Ardilušas žiūri — ant jos kaklo švilpynė. Ne- 
tverdamas smalsumu, atsirišo ją ir švilptels. Tučtuojau sumigo visa 
šeimyna. Tada Ardilušas sumetė — tai užtat jis taip kietai miegodavo, 
kai ragana tuo švilpuku sušvilpdavo. Užsikabino ant kaklo švilpynę ir 
vaikšto. Jau jau išsibudins ragana — Ardilušas ir vėl sušvilpia. Taip 

buvo iki vidurnakčio. O vidurnaktį atėjo gražioji Ilona. Ardilušas ją 
triskart pabučiavo. Akies mirksniu pilis nušvito, atsivėrė visos durys, 
o nelaboji ragana prasmego skradžiai žemę. 

Ardilušas kirto gražiajai Ilonai vienuolika antausių ir tik tada ją vėl 
pabučiavo. 

— O kam tu vienuolikai draugių kirtai per veidą, kai jos sakė gry- 
niausią tiesą! 

Ilona sušnabždėjo: 

— Ak nepyk, mielasis Ardilušai! 

Tada Ardilušas paėmė už rankos gražiąją Iloną, apsiautė ją apsiaus- 
tu, apavė vyžomis ir, pliaukštelėjęs rimbu, tarė: 

— Strykt pastrykt! Nulėksiu ten, kur panorėsiu,— tučtuojau atsidur- 
siu savo tėvo rūmuose! 

Ir kaip mat atsikliuvo ten. 

Ardilušas — gražus karalius, o Ilona — graži jo pati. Ir dabar dar 
gyvena, jei nenumirė. 


Senas žvejys 
ir pasipūtėlė jo pati 


Kartą už tolių toliausių kraštų gyveno senas žvejys. Ir turėjo jis pa- 
čią — baisią pasipūtėlę. 

Vieną dieną žvejys išplaukė į jūrą ir kaip mat pagavo didelį karpį. 
Ir tik pamanykite — tasai karpis šitaip prakalbo: 

— Paleisk mane, vargšas žūkly! Gerai tau atsilyginsiu — niekada gy- 
venime vargo nepatirsi. Išpildysiu visus tavo norus. 

Senas žvejys paklausė karpio žodžių ir paleido jį. Sugrįžo žvejys, 
o pati jau ir čiumpa jį: 

— Gal ką sugavai? Vėl nieko neparnešei? 

— Pagavau labai gražų karpį. 

— Tai kodėl neparnešei namo? 

— Vargšelis labai prašė, kad paleisčiau. Žadėjo išpildyti visus mūsų 
norus. 

— Tai grįžk atgalios ir pasakyk jam, kad aš norėčiau turėti labai 
gražias trobas. 

Žvejys su pačia gyveno ant jūros kranto sukiužusioje lūšnelėje. 

Grįžo žvejys prie jūros. Atsistojo visai prie vandens ir garsiai su- 
šuko: 

— Ar girdi, karpit Mano pati prašė pasakyti, kad tu ant jūros kran- 
to pastatytum gražias trobas. 

— Eik namo, gerasis žmogau! Bus, kaip ji nori. 

Tikrai taip nutiko. Žiūri žvejys — puikios trobos ant kranto stovi, 

o jo pati triūsia pluša virtuvėje. Džiaugiasi neatsidžiaugia. Bet vieną- 
kart žvejo pati vėl sako: 

— Ar girdi? Eik pas karpį ir pasakyk jam — nusibodo man šitos tro- 
bos. Tegu pilį pastato. O aš grafiene noriu būti. 

Žmogelis vėl nuėjo prie jūros ir šaukia: 

— Ar girdi, karpit Ta mano pati neduoda man ramybės. 

Netrukus žuvis išnėrė iš gelmės ir klausia: 

— O ko gi norėtų tavo patiė 

— Pilies nori. Ir grafiene nori būti. 

— Eik namo. Bus, kaip ji nori. 

Grįžta žvejys namo, o ten prašmatni pilis stovi. O jo pati lyg tikra 
grafienė pasipūtusi po gražiausias menes vaikšto. 

— Na, ar dabar jau gerai?— klausia žvejys. 

Žvejo pati buvo be galo laiminga. 

Kitą rytą, vos tik nubudusi, moteriškė sako: 

— Ar girdiė Nueik pas tą karpį ir pasakyk — norėčiau būti kara- 
lienė ir gyventi rūmuose. 

Ką darys vargšas žvejys? Nuliūdęs vėl nukūprino prie jūros ir šaukia: 

— Karpi, ar girdi? Mano pati vėl neduoda man ramybės! 

Netrukus karpis išnėrė iš gelmės ir klausia: 

— Ko dabar norėtų tavo pati? 

— Norėtų būti karaliene ir gyventi rūmuose. 

— Eik namo! Bus, kaip ji nori. 

Grįžta vargšas žmogelis namo ir mato: ištaigingi rūmai stovi, o prie 
vartų kareiviai, žėrinčiais drabužiais apsitaisę, jam pagarbą atiduoda. 
Žvejui net akys apraibo nuo jų blizgančių drapanų. Eis pro šalį žve- 
jys — kareiviai prieš jį lyg prieš kokį karalių lenkiasi. O jau rūmų 
gražumas neapsakytas. 

— Na, pačiute, ar dabar jau nieko nenorėsi? 

— Oi, ne,— atsakė laiminga moteriškė. 

Vos tik išaušo, žvejo pati ir vėl sako: 

— Ar girdi? Dar kartą nueik pas tą karpį ir pasakyk — imperatoriene 
norėčiau būti ir gyventi tokiuose prabangiuose rūmuose, kokių dar pa- 
saulis neregėjo. | 

Moteriškė prispyrė vargšą žvejį dar kartą nueiti prie jūros. Nukūp- 
rino žvejys ir sako liūdnu balsu: 

— Karpi, ar girdi? Ta mano pati ir vėl neduoda man ramybės. 

Susidrumstė jūros vanduo, subangavo. Negreitai išplaukė karpis. Ir 
klausia jis piktai: 

— Tai ko dar norėtų tavo pati? 

— Dabar jau norėtų būti imperatoriene ir gyventi tokiuose praban- 
giuose rūmuose, kokių dar pasaulis neregėjo. 

— Matai, kokie jos norai!-— sako karpis.— Na gerai, eik namo — bus, 
kaip ji nori. 

Parėjo vargšas žmogelis. Tai nustebo, tokius prabangius rūmus pama- 
tęs! O tarnų daugybė! Jis ir klausia pačią: 

— Na dabar jau, tur būt, esi laiminga. Žinok — daugiau jau neisiu 
pas karpį! 

Moteriškė išties buvo laiminga. 

Bet kitą dieną atsikėlė ir vėl sako vyrui: 

— Ar girdi? Dar kartą nueik pas tą karpį ir pasakyk — aš norėčiau 
valdyti visą pasaulį. Geisčiau, kad visi man lenktųsi ir pultų po kojų, 
o mano valdos kad būtų nuo vieno pasaulio krašto iki kito! 

Veltui draudė ją vyras, veltui atkalbinėjo ją senasis žvejys — vis 
tiek turėjo vėl kūprinti prie jūros. Nucimpino ir tarė liūdnu balsu: 

— Karpi, ar girdi? Ta mano pati ir vėl neduoda man ramybės. 

Ilgai jis stovėjo ant jūros kranto. Kad pradės jūra šėlti, kad pradės 
banguoti. Tik susidrumstė vanduo, ir iš gylės išplaukė žuvis. 

— Tai ko dar norėtų tavo pati? 

— Norėtų būti viso pasaulio valdove ir kad visi jai lenktųsi ir pultų 
po kojų. 

— Ak šitaip!— užpyko žuvis,— ji nori visą pasaulį valdyti! Tada vėl 
būkite žvejai. Eik namo — vėl rasi sukiužusią savo lūšnelę. 

Taip ir nutiko. Vargšas žvejys parėjęs rado tik sukiužusią lūšnelę, 
o joje — savo pačią. Nuo tada moteriškė pasidarė stropi ir darbšti. Daug 
dirbo, gerai gyveno. Gal ir dabar gyvena, jei nenumirė. 

Vaikiukas iš karsto 


Gyveno kartą du pavargėliai. Jiems bevaikštant iš kaimo į kaimą, 
atėjo vakaras. 

Užsuko jiedu į vieną sodžių. Visur nakvynės prašėsi, bet niekas ne- 
priėmė. 

Užėjo pas vieną vargšą žmogelį. O vaikų vaikų ten — kaip birulių. 
Nė pats žmogelis gerai nežino, kiek jų. 

— Priimčiau, bet nebus kur atsigulti. Matote, kiek mūs vaikų. 

— Tai nieko, — sako pavargėliai — ant Žemės pasiklosime šiaudų. 

Vargšas žmogelis atnešė šiaudų, ir pavargėliai sugulė. Prieš miegą 
pavargėliai paprašė: 

— Gal duotumėt duonos gabalėlį? 

Vargšas žmogelis jau daugybę metų duonos nematęs, tik pelenų pa- 
plotėliais minta. 

Tai jie ir sugulė nieko neužkrimtę. 

Tą naktį vargšo pati vaikelio susilaukė. 

O kaimynystėje tokiam turtuoliui tą naktį duktė gimė. Tai buvo tas 
pats turtuolis, kuris nepriėmė pernakvoti pavargėlių. 

Prašvito. Pavargėliai išsiruošė į kelionę. Vienas pavargėlis šiauduose 
tyčia paliko žiedą — pažiūrės, koks tas vargšas žmogelis iš tikrųjų. 

Žmogelis išnešė iš trobos šiaudus ir užėjo žiedą. 

— Tai tau — pamiršo tie pavargėliai žiedą. Eisiu, — sako jis pačiai, — 
ir pasivysiu juos. 

Ir vargšas žmogelis išėjo. Išlėkė, pavargėlius šaukia. 

Vienas pavargėlis išgirdo žmogelį ir sako: 

— Vargšas mus vejasi, matai, bėga, kiek tik kojos įkerta. Gal bėda 
kokia ištiko? 

— Luktelkim,— sako antrasis, — paklausim, kas nutiko. 

Vargšas žmogelis atlėkė prie pavargėlių ir šnopuodamas sako: 

— Katras žiedą pamiršot? 

— Tai dėkui, kad atnešei,— tarė pavargėlis.— Mes tau už tai atsily- 
ginsim. Prašyk, ko nori. 

— Prašyčiau jus vieno daikto,— sako žmogelis.— Pakrikštykit nauja- 
gimį. Aš labai neturtingas, užtat niekas nenori būti mano vaiko krikšta- 
tėviais. 

— Gerai, eime,— tarė pavargėliai. 

Sugrįžo. Vargšas neturėjo nei vystyklų, nei vaikiškų drabužėlių — 
baisus skurdas. Abu pavargėliai ir taip nunešė krikštyti vaikiuką. 

O turtuolio dukrą krikštijo tą pačią dieną, kaip ir vargšo sūnų. Krikš- 
tamotės atnešė ją prašmatniai aptaisytą, gražiais drabužėliais aprengtą. 
Ir įsigeidė jos, kad mergaitę krikštytų pirmiau už vargšo berniuką. Tada 
vienas pavargėlis sako: 

— Kas pirmesnis, tas ir geresnis. 

Ir pakrikštijo vargšo sūnų pirmiau už turtuolio dukterį. 

Grįžo krikštamotės namo, viską turtuoliui apsakė. Kaip du pavargė- 
liai vargšo vaiką atnešė, krikštatėviais pasivadino ir neleido pirmiau 
turtuolio dukters pakrikštyti. 

Tai koneveikė juos turtuolis! Bet širdy džiaugėsi — pažiūrėsim, kuo 
vargšas krikštatėvius pavaišins, kad nė pelenų paplotėlių neturi! 

O pavargėliai pakrikštijo vargšo vaiką ir sako: 

— Miela šeimininke, gal surastum miltų saujelę ir iškeptum mums 
paplotėlių. 

— Oi, — sako moteriškė, — jau daugybę metų miltų neregėjau. 

— O tu nuėjusi dirstelk į statinę, — patarė pavargėlis.— Statinės graiž- 
tuose visada būna šiek tiek miltų likę. Gal bent kiek prigramdysi. 

Nuėjo moteriškė ir iš statinės graižtų prikrapštė truputį miltų. 

— O dabar, — paliepė pavargėlis,— išpilk juos į geldą. 

— Kad jie tik išsklis ten,— priešinasi vargšo pati. 

— Dėl to nekvaršink sau galvos. Pilk į geldą, ir gana! 

Miltus subėrė į geldą ir užmaišė tešlą. 

— O dabar išminkyk!-— paliepė pavargėlis. 

Moteriškė išminkė. Nebuvo ko ten minkyti — tik miltus į vieną krū- 
velę suvarė. Suminkė gumulėlį didumo sulig kukurūzo grūdu. 

Tada vienas pavargėlis paliepė žmogeliui užlipti ant aukšto ir pažiū- 
rėti, gal ras kokį užsilikusį mėsos gabalėlį. 

— Ką jūs!-— verkšlena žmogelis.— Pelės net virves sugraužė, ant ku- 
rių lašinius rūkydavom. 

— O tu užlipk ir apsižvalgyk,— drąsina pavargėlis. 

Lipa žmogelis. Užlipęs ant aukšto, kad trinktelės galva į dideliausią 
kiaulės šoną! Apsidairė. O kiek čia mėsų — vargšas šitiek nė akyse nėra 
matęs. Žmogelis nuo aukšto klausia: 

— Tai kokį gabalą nuimti? 

— Ogi tą, į kurį pirma atsitrenkei,— sako jam pavargėlis. 

Jis nukabino dideliausią kiaulės šoną ir atvilko į virtuvę. 

O moteriškei pavargėliai liepė gerai iškūrenti krosnį, kad labai karšta 
būtų. Moteriškė iškūreno krosnį, kaip buvo pratusi prikūrenti, kepdama 
duoną. 

— O dabar, — paliepė pavargėlis— iš tešlos padaryk šešis kepaliu- 
kus ir pašauk juos į krosnį. 

— Kaip aš juos padarysiu?— klausia moteriškė.— Tokiam baisiam karš- 
ty viskas sudegs. 

— Nesuk sau galvos — nuramino ją pavargėlis,— tik padaryk šešis 
kepaliukus ir pašauk juos į krosnį. 

Moteriškė padarė šešis kepaliukus, ne didesnius už kviečio grūdą. 

Pašovė juos į krosnį. Na, mano sau, nieko iš to neišeis. 

Kiek palaukęs, pavargėlis sako jai, kad pažiūrėtų, ar dar neiškepė 
duona. 

Dirst moteriškė į krosnį — ogi ten duonos kepalai kaip kalnai. Ste- 
bisi moteriškė, atsistebėti negali — mat, kas pasidarė iš tokio mažyčio 
tešlos gumuliuko! 

Vienas pavargėlis vėl žmogelį klausia, ar neatsirastų vyno gurkšnelio. 

— Jau kiek metų į vyno statinę pelenus pilam. Ji tiek perdžiūvo, 
kad net pelenai byra. 

— O tu nueik į rūsį ir pažiūrėk, — sako pavargėlis. 

Nuėjo žmogelis. Ogi rūsyje pilnut pilnutėlė statinė raudono vyno. 
Prisisėmęs kvortą, nunešė į trobą. 

— Ar girdit?— šneka žmogelis.— Statinė pilnut pilnutėlė vyno! 

— Na, matai. O tu sakei — neturim nei vyno, nei mėsos, — juokiasi 
pavargėlis. 

Visą kiaulės šoną įvertė į didžiulį puodą. Vakarienė išvirė, ir visi 
susėdo valgyti. 

Ir turtuolis krikštynas iškėlė. Dainuoja, linksminasi. Turtuolis ir sako 
krikštamotėms: 

— Kaži, kuo vaišina krikštatėvius tas utėlių nuoėda? 

Bobelės nukėblino po vargšo langais, pasižiūrės, kas ten darosi. Iš- 
girdo vienas pavargėlis — apie langus kažin kas krebžda. Tada jis švys- 
telėjo pro langą kaulą su pačia riebiausia mėsa ir sako: 

— Šunims bus geras ir toks! 

Bobelės pasičiupo kaulą, vos pasidalija. 

— Kokia skani mėsa! Čia tai bent krikštynos! Ne tokios, kaip ten, 
kur mes buvom! 

Tada pavargėlis pro langą švystelėjo baltos duonos gabalą. Ir tą bo- 
belės įsimetė į prikyštę. Galų gale primėtė tiek duonos ir mėsos, kad 
visos bobelės po prikyštę prisikrovė. 

Vargšo žmogelio krikštatėviai puotauja sau. Valgydamas vienas pa- 
vargėlis ir šnibžda kitam į ausį. Nieko sau šnibžda — net bobelės už 
lango girdi, kad jisai sako: 

— Paminėsi mano žodį — šitas vaikiukas ves ano turtuolio dukterį. 

Grįžta jos pas turtuolį. O tas klausia nekantraudamas: 

— Na, kas ten gero, moterytės? 

— Ten tai krikštynos! Tai ne čia!— klega bobelės.— Štai kokią mėsą 
pro langus svaido — girdi, šunims bus gera ir tokia! Mes susirinkom — 
mums bus gera, o ne šunims. O kokį vyną geria! Raudoną kaip kraujas. 

Persakė turtuoliui ir tai, ką troboj šnekant girdėjo. 

— Nesulauks, kad mano dukterį vestų! Tas bekampio vaikas!-— nirš- 
ta turtuolis.— Verčiau jau nugalabysiu tą vaikiuką. 

Kitą dieną abu pavargėliai atsisveikino su vargšu žmogeliu ir išsi- 
rengė į kelionę. 

O vargšui žmogeliui neilgam užteko vyno ir mėsos. Greitai viskas 
baigėsi. Tada vėl pelenų paplotėliais mito. 


Turtuolis laužo galvą, kaip išvilbinti iš vargšo žmogelio vaiką ir jį 
nugalabyti. Kartą užėjo jis pas vargšą ir sako: 

— Atiduok man savo mažiausiąjį sūnų. Tu vis tiek neturi jam ką 
duoti valgyti. Dar visko gali būti: žiūrėk — šmaukšt ir paims jisai mano 
dukterį į pačias. O mano namuose jam nieko netruks. Duočiau tau du 
pūrus kukurūzų. 

Ir šiaip žmogelis suka galvą, ir taip — nieko nesumano. Kad vargšas 
vaikiukas namie nekęstų bado, atiduos jį už du pūrus kukurūzų. Taip 
ir padarė. 

Nieko nelaukdamas, turtuolis ėmė ir padirbdino vaikiukui karstelį. 
Paguldė į jį vargšo vaiką ir paleido į upę pavandeniui — tegu neša 
srovė. 

Vanduo nuplukdė karstelį. Nešė jį, nešė, o ten toliau prie upės dunk- 
sojo Malūnas, tai į jį ir atsitrenkė vaikiukas. 

Tuo metu malūnininkas stovėjo ant kranto ir meškeriojo. Pamatė jis 
karstelį ir pamanė sau: „Matyt, toliau kur smarkiai lijo, kad iš namų 
išplukdė šitą karstelį.“ 

Malūnininkas ištraukė karstelį iš vandens, parsinešė jį namo ir sako 
pačiai: | 

— Žiūrėk, motin, upė atplukdė karstelį. Nenumanau, kas jame galėtų 
būti. Greičiausiai, koks vaikiukas. 

Atidarė malūnininkas karstelį — ogi jame gražutis berniukas. 

— Kokia laimė, kad ir mes turėsim vaikiuką!— sako malūnininkas. 

Vaikiuką pervystė švariais vystyklais ir pavalgydino. 

Ir pamilo senas malūnininkas vaikiuką, kaip savą žiūrėjo ir rūpinosi. 

Užaugo berniukas, jau tikras jaunikaitis. Užaugo ir turtuolio dukra, 
metas ją už vyro leisti. Turtuolis skuba, kad tik greičiau dukra ištekė- 
tų. Tai ir leis mergužėlę už pirmo pasipiršusio. 

Ir šit turtuolis pasikinkė ketvertą jaučių ir veža į malūną didžiausią 
vežimą kviečių — bus vestuvėms miltų. Žiūri, nuvažiavęs į malūną,— 
sukinėjasi čia jaunas gražus bernaitis. Jis ir mala, ir šiaip visokius 
darbus dirba, o senasis malūnininkas tik vaikšto ir prižiūri. Turtuoliui 
dingt — gal čia tas pats vaikiukas, kurį jis karstely nuplukdė? ,„Grei- 
čiausiai tas pats, — nutarė jis. — Dar ims ir ves mano dukterį.“ 

Turtuolis ir sako malūnininkui: 

— Malūnininke, leisk bernaitį, tegu nuneša mano pačiai laišką. 

Senasis malūnininkas atsakė: 

— Leisčiau, bet yra daug malimo. Be jo niekaip nesumalsiu. 

— Jis kaip mat sugrįš, — tikina turtuolis. 

Turtuolis tol prašė, tol maldavo malūnininką, kol tas pagaliau sutiko. 

Ir bernaitis išėjo. Eina jis, eina, staiga girdi — šaukia kažin kas: 

— Ei vaike, kur eini? 

Atsigręžė ir mato — žilas žilas seneliukas prie krūmo sėdi ir meiliai 
šypso. 

— Einu, — sako bernaitis— į tokį kaimą, nešu laišką turtuolio pačiai. 

— Parodyk man tą laišką, — prašo seneliukas. 

— Nevalia jo atplėšti — sako bernaitis. 

— Tik parodyk! 

Atidavė bernaitis seneliukui laišką, o tas atplėšė jį ir skaito: 

„Miela pačiute, ir anksčiau tu manęs klausydavai, o dabar du- 
kart tiek paklausyk. Pataisyk nuodų ir sugirdyk juos šitam ber- 
nui.“ 

Seneliukas kaip mat parašė kitą laišką. Taip užklijavo voką, lyg nieko 
nebūtų buvę. 

— Štai laiškas, vaike,— sako seneliukas.— Nunešk jį ir atiduok kaip 
lieptas. 

Bernaitis nunešė laišką ir atidavė jį turtuolio pačiai. Moteriškė skai- 
to, o ten parašyta: 

„Miela pačiute, ir anksčiau tu manęs klausydavai, o dabar du- 
kart tiek paklausyk. Gavusi šitą laišką, kuo greičiau išleisk už 
to bernaičio mūsų dukterį!“ 

Gavusi laišką, moteris nukurnėjo pas raštininką. Tas ir sutuokė jau- 
nuosius. 

Na, o seneliukas, perrašęs laišką, buvo ne kas kitas, o tas pats pa- 
vargėlis, kur šitą bernaitį krikštijo. 

Sumalęs kviečius, turtuolis parvažiavo namo. Važiuoja jis į kiemą, 
o jaunieji stovi sau apsikabinę, kaip ir visi jaunieji. Turtuolis perpykęs 
net botagą iš rankų paleido. 

— Klausyk, boba,— sako įdūkęs pačiai — ką aš tau rašiau? 

— Štai laiškas, žvilgtelk!— sako moteriškė— Tavo raštas! 

Spokso turtuolis į laišką — tikrai jo rašysena. 

— Ne bėda, — niršta turtuolis — mano duktė vis tiek nebus jo pati. 
Trūks pliš, aš jį nugalabysiu! 

Pasišaukė vargšą bernaitį ir sako: 

— Per anksti džiaugiesi. Niekada ji nebus tavo pati. Kai nueisi pas 
jo didenybę Gėlių karalių ir iš jo parneši tris gėles, tik tada gausi ją 
į pačias. 

Įsidėjo bernaitis paviržio į krepšelį ir iškeliavo. Ėjo jis, ėjo, daugybę 
šalių perėjo. 

Vieną dieną priėjo tokį miestą. O ten gyveno karalius. Užėjo ber- 
naitis į karaliaus rūmus ir mato — sėdi soste karalius, visas žaizdotas, 
piktšašiais aptekęs, nė krustelėti negali. Jis ir klausia bernaitį: 

— Kur keliauji? 

— Einu pas jo didenybę Gėlių karalių, man reikia trijų gėlių — sako 
bernaitis. 

— Nuėjęs paklausk jį, kodėl aš toks žaizdotas ir piktšašiais aptekęs. 
O grįždamas man pasakysi, — prašo karalius. 

Įdavė bernaičiui paviržio ir išleido į kelią. Žingsniavo jis, žingsniavo, 
peržygiavo daugybę šalių. Keliavo, kol pasibaigė paviržis. 

Ir vėl priėjo miestą. Tame mieste irgi gyveno karalius. Užsuko jis 
pas karalių, karalius jį ir klausia: 

— Kur keliauji? 

Bernaitis pasisakė, kur einąs. 

— Nuėjęs pas Gėlių karalių, paklausk jį, kodėl aš apakau. Grįžda- 
mas užeisi ir man pasakysi, — prašo karalius. 

Bernaičiui vėl įdavė paviržio ir išleido į kelią. Žengė jis, žengė, per- 
ėjo daugybę šalių. Tol ėjo, kol pabaigė paviržį. Ir priėjo didelę upę. 
Stovi bernaitis ant kranto ir neišmano, kaip tą upę pereiti. Staiga žiū- 
Ti — mMoterėlė luotu irstosi nuo vieno kranto prie kito. 

Šūktelėjo jai: 

— Ei moteriške, perplukdyk mane per šitą upę! Aš einu pas jo di- 
denybę Gėlių karalių! 

— Perplukdysiu,— sako moterėlė,— bet tu paklausk Gėlių karalių, ko- 
dėl aš turiu be perstojo irstytis luotu nuo vieno upės krašto prie kito. 

— Gerai, paklausiu, — tikina ją bernaitis. 

Tada moterėlė perplukdė bernaitį per upę. 

Galop pasiekė bernaitis Gėlių karaliaus rūmus. Jį pasitiko karalienė, 
Gėlių karaliaus pati. Karalienė jam ir sako: 

— Vai, ko tu atėjai čionai, kur nė paukštis neužklysta? 

— Šviesioji Gėlių karaliene! Aš atėjau trijų gėlių — atsakė bernaitis. 

— Grįš karalius, gyvo tavęs nepaliks!-— išsigando karalienė.— Lįsk po 
ta gelda ir tupėk. | 

Moteriškė pavožė bernaitį po didele gelda ir sako: 

— Tu nemiegok, bet gerai klausyk, ką Gėlių karalius kalbės. 

Guli sau bernaitis po gelda. Netrukus ir Gėlių karalius namo grįžta. 
Tik įėjo į trobą ir puola pačią: 

— Kas čia buvo atėjęs? Užuodžiu svetimą kvapą. 

— Nieko čia nebuvo. Išsitrankei po visus pakampius, tai ir namie 
svetimą kvapą užuodi. 

— Čia kažkas buvo!-— neatlyžta karalius. 

O moteriškė vis tikina, kad nė gyva dvasia čia kojos nebuvo įkė- 
lusi. Galų gale karalius nurimo. Pavakarieniavo, atsigulė ir kaip mat 
užmigo. O pati šalia atsigulė. 

Miega karalius, o jo plaukai gėlėmis pavirto, kas plaukas — vis gėlė. 
Karalienė ėmė ir išrovė vieną karaliaus plauką. 

Paskui kiek palaukė ir niuktelėjo karaliui į pašonę. Nubudo kara- 
lius ir bamba: 

— Ko tu nerimsti? Duok man pamiegoti. 

— Tu tik paklausyk, ką aš sapnavau,— ulba karalienė. 

— O ką sapnavai? 

— Sapnavau, kad tokiame mieste gyvena karalius. Jis toks žaizdotas 
ir aptekęs piktšašiais, kad negali nė krustelti. Kodėl jisai toks žaiz- 
dotas? 

— Taip jam ir reikia, — sako Gėlių karalius, — pastatydino krosnį ir 
liepė joje kepti jam duoną. O po ta krosnimi tupi didžiausia pamati- 
nė — kaip ližė. Užtat jis toks Žžaizdotas ir aptekęs piktšašiais. Jei lieptų 
nugriauti aną krosnį, pastatydintų naują ir užvalgytų joje iškeptos duo- 
nos, tada kaip mat užgytų visos jo žaizdos. O dabar miegok. 

Ir Gėlių karalius vėl užsnūdo. Kai kietai įmigo, pati išrovė dar vie- 
ną plauką. Ir vėl niuktelėjo į pašonę. Karalius burba nubudęs: 

— Ko tu vis nerimsti? 

— Oi, ir vėl sapnavau,— aiksi moteriškė. 

— Ką sapnavai? 

— Sapnavau, kad tokiame mieste gyvena karalius — sako karalienė.— 
Tas karalius aklas. O kodėl jis apako? 

— Taip jam ir reikia, — kirto Gėlių karalius.— Visus rūmus — net viš- 
tidę ir tvoras — auksu apdengė. Jei lieptų nuplėšti nuo stogų auksą ir 
sumestų jį į upę, tekančią pro pat rūmus, ir perdengtų rūmus čerpėmis 
arba skiedromis — kaip mat praregėtų. 

Turi jau dvi gėles. Tik vienos trūksta! 

Gėlių karalius vėl užsnūdo. Kietai įmigo. Moteriškė išrovė dar vie- 
ną jo plauką ir smarkiai kumštelėjo į pašonę. 

— Ko neduodi man miegoti?— niršta karalius. 

— Vai, ir vėl sapnavau, — aikčioja moteriškė. 

— Ką gi tu sapnavai? 

— Kad moteriškė irstosi luotu per upę. Nuo vieno kranto iriasi prie 
kito, ir taip be perstogės. Tai ko ji taip be perstojo irstosit 

— Taip jai ir reikia, nes iš gerų kviečių nemoka iškepti gardžios duo- 
nos. Iškeptų gardžią duoną — ir nereikėtų irstytis luotu. Bet jei dar kar- 
tą man kumštelėsi, tada jau bus blogai!-— pagrasė jis pačiai. 

Ir Gėlių karalius kietai įmigo. O moteriškė atvožė geldą ir išleido 
bernaitį. 

— Ar girdėjai, ką jisai sakė? — klausia moteriškė. 

— Viską girdėjau — aliai vieną žodelį. 

— Bet anai moterėlei nieko nesakyk, kol ji tavęs neperplukdys per 
upę,— sako bernaičiui karalienė.— Išgirdusi tokią kalbą, ji tavęs neper- 
plukdytų. Tik aname krante persakyk jai karaliaus žodžius. 

Bernaitis pasiėmė tris gėles, padėkojo karalienei už gerą širdį ir pa- 
traukė namo. 

Grįžęs prie upės, rado moterėlę, su luotu jo belaukiančią. Moterėlė 
klausia nekantraudama: 

— Na, tai ką sakė Gėlių karalius? 

— Perplukdyk per upę, tada pasakysiu. 

— Neperplukdysiu, kol nepasakysi. 

— O aš nepasakysiu, kol neperplukdysi,— atrėžė bernaitis. 

Ginčijosi, ginčijosi, paskui moterėlė sako: 

— Mat tave galai, sėsk į luotą! 

Sėdo bernaitis į luotą, ir moteriškė perplukdė jį per upę. Kitame kran- 
te moterėlė vėl klausia: 

— Na, tai dabar pasakyk, ką girdėjai. 

— Gėlių karalius sakė — užtat tu irstaisi luotu nuo vieno kranto prie 
kito, kad nemoki iškepti gardžios duonos. 

— Vai, ko tu tylėjai aname krante? Niekada nebūčiau tavęs perpluk- 
džiusi. 

— (O tu iškepk gardžią duoną! 

— Kad nemoku! 

— Tai irstykis su luotu! ; 

— Tavo laimė, kad aname krante tylėjai, nes amžinai būtum ten likęs. 

Bernaitis paliko moterėlę luote ir nužingsniavo tolyn. Netrukus pri- 
ėjo miestą, kur gyveno aklasis karalius. Užėjęs į rūmus, persakė Gėlių 
karaliaus žodžius. 

Tik bernaitis baigė pasakoti, subėgo tarnai, čiupo jį ir uždarė į šal- 
tąją — kaip jis drįso prasižioti, kad nuo karaliaus rūmų reikia nuplėšti 
visą auksą ir sumesti į upę! Karalius ilgai galvojo ir nutarė pabandy- 
ti — gal bernaitis tiesą sakė. 

Sušaukė meistrus ir liepė nuplėšti auksą nuo visų stogų ir sumesti 
jį į upę. Ir tada visus rūmus perdengė čerpėmis. 

Kai tik stogus apdengė čerpėmis, karalius vėl praregėjo. Tai nudžiu- 
go karalius, kad bernaitis sakė tiesą. Tuojau jį paleido iš šaltosios. 

— Ko norėsi už tai, kad aš vėl atgavau akių šviesą?— klausia ka- 
ralius. 

— Ką jo didenybė duos, tas bus gerai, — atsakė bernaitis. 

Karalius tuojau paliepė atvesti gražų žirgą. Pripylė du krepšius auk- 
so ir užkėlė juos ant žirgo. 

— Na, dabar galėsi laimingai gyventi — sako jam karalius. 

Sėdo bernaitis ant žirgo — ir nereikia pėsčiam kulniuoti, 

Netrukus prijojo kitą miestą. Tame mieste pirmiausia užėjo pas ka- 
ralių. 

Karalius klausia jį: 

— Na, ką sakė Gėlių karalius? 

— Kad jo didenybei duoną kepa tokioje krosnyje, po kuria pamatinė 
tupi, — išpoškino bernaitis.— Jei lieptute išardyti tą krosnį, pastatydin- 
tute kitą ir užvalgytute joje iškeptos duonos, užgytų visos jo didenybės 
žaizdos. 

Bernaitį ir čia uždarė į šaltąją — kaip jis drįso prasižioti, kad rei- 
kia griauti karaliaus krosnį! Bet krosnį vis dėlto sugriovė ir išmūrijo 
naują. Kol ją mūrijo, virėjos užminkė duoną, kad paskui iš karto pa- 
šautų į iškūrentą krosnį — tegu karalius greičiau paragauja naujoje 
krosnyje iškeptos duonos. 

Krosnis jau gatava. Iškūreno ją ir pašovė duoną. Virėjos kartu su 
duona pašovė nedidukę bandelę: ji kaip mat iškeps, ir karalius greičiau 
gaus šviežios duonos. 

Viens du — bandelė jau ir iškepusi. O karalius nekantraudamas lau- 
kia, kada galės paragauti duonos iš naujosios krosnies. Tik užkando 
bandelės, ir jo žaizdos ėmė gyti. Kai prisivalgė iki soties, užgijo visos 
jo žaizdos. 

— Tavo teisybė,— sako bernaičiui karalius ir paleido jį iš šaltosios. 

Tada karalius vėl sako: 

— Tai ko tu norėtum už tai? 

— Ką jo didenybė duos, tas bus gerai. 

Karalius tuojau paliepė atvesti ristą žirgą. Atseikėjo bernaičiui du 
krepšius aukso ir tarė: 

— Čia, vaike, tau atpildas už tai, kad Gėlių karalių paklausei apie 
mano ligą. 

Bernaitis padėkojo už dovanas ir leidosi į kelionę. 

Su dviem žirgais ir keturiais krepšiais aukso patraukė namo. 

Parjojo bernaitis, o turtuolis, tupėdamas patvory, tirta nuo šalčio. Štai 
tau — langai išdaužyti, kiemas dilgėlių ir piktadagių priaugęs. Namie ir 
pavalgyti nėra ko. Pribrido jie juodas dienas. 

Parjojo bernaitis, o už jo skrybėlės trys gėlės švyti. 

— Štai trys gėlės, tėve! Parnešiau iš jo didenybės Gėlių karaliaus. 

— Gerai, kad parnešei, vaike. Tiktai pasilik jas sau. Man gėlių jau 
nebereikia. 

— Neliūdėk,— sako jam bernaitis,— geriau eime į vidų. 

Nuėjo į trobą. Turtuolis susitaikė su bernaičiu. 

Ir iškėlė tokias dideles vestuves, kad garsas apie jas pasklido po 
visą kraštą. Bernaitis pakvietė savo gimines: tėvą, motiną, abu pavar- 
gėlius. 

Tai didelę puotą surengė. Aš irgi kiurksojau kamputy ir laukiau: gal 
ir man duos kokį mėsgalį. Gavau gerą mėsos gabalą, net namo parsi- 
nešiau didesnę jo pusę. 


Štai koks mano žirgas: vaško liemuo, kanapių uodega, moliūgo gal- 
va, ausys — šaukštai, akys — kukurūzai, plieno pasagėlės. Kai jojau nuo 
kalno, mano žirgas kluptelėjo ant akmens. Plieno pasagėlė kibirkštį iš- 
skėlė, užsidegė kanapių uodegėlė, vaško liemuo ištirpo, moliūgo galva 
ištiško, iš jos iššoko abi akys — kukurūzų grūdai —ir pavirto dviem 
gražiais gaidžiais. Tai aš toliau keliavau su dviem gaidžiais vietoj žirgo, 
keliauju taip ir po šiai dienai. Šaunūs mano gaidžiai, jei jų kur vištos 
neužkapojo. 

Kaip čigonai mokėsi 
skaičiuoti 


Kartą dešimt čigonų išsirengė į „medžioklę. Daug žvėrių primedžiojo. 
sutūpė, o dešimtasis suskaičiuos visus. Skaičiuoja skaičiuoja — vis de- 
vyni ir devyni. Mat, save čigonas vis pamiršta priskaičiuoti. Pamanė 
jis — vienas čigonėlis jau bus nukeptas. Ką jiems pasakys nelaimin- 
gojo pati? Bet nieko neprigalvosi, reikia eiti namo. 

Mato — piemuo ateina. Puolė prie jo čigonai ir išpoškino, kas nutiko. 
Aviganis išsyk pamatė, kad čigonų visa dešimtis, ir užėjo jam noras juos 
pamaustyti. Tai jis ir sako čigonams — dar kartą suskaitys juos: juk 
sviestu košės nepagadinsi. 

Čigonai sutiko. Aviganis suvarė juos į avidę ir paliepė po vieną 
lįsti pro dureles, kur avys lenda iš tvarto. Čigonai sulindo į tvartą, 
o aviganis stovi prie durelių. Išlindo vienas čigonas. Aviganis kad šnios 
jam lazda! Ir sako — vienas. Antrajam dukart užnešė, trečiajam triskart, 
o dešimtajam — dešimt kartų. Bliovė šaukė čigonai, bet kaip tu pyksi, 
kad jų visą dešimtį priskaičiavo. | 

Karalius Katinaitis 


Gyveno kartą viena našlė. Ji turėjo didelį katiną, tokį smaližių, kad 
baisu. Vieną rytą išlakė visą puodynę pieno. Perpyko našlė, iškaršė 
katinui kailį ir išvijo jį iš namų. Katinas nustryksėjo į kaimo pakraštį 
ir atsitūpė nusiminęs patiltėj. O ant tilto tupėjo lapė ir mataravo uode- 
ga. Pamatė ją katinas, liuokt liuokt atliuoksėjo ir žaidžia sau lapės uode- 
ga. Lapė kad išsigąs, kad pašoks ir persikreipusi žiūri į katiną. Ir ka- 
tinas išsigandęs pasišiaušė. Vienas nuo kito akių nenuleidžia. Lapė nie- 
kada nebuvo mačiusi katino, o katinas lapės. Abu dreba iš baimės ir 
abu nežino, ko griebtis. Galų gale lapė prabilo: 

— (Gal pasakytum, kas tu toks? 

— Aš karalius Katinaitis! 

— Karalius Katinaitis? Kaip gyva tokio negirdėjau. 

— Turėjai girdėti. Bet kurį žvėrį sutramdau. Štai kokia mano galybė! 

Lapė dar labiau sutriko. Ėmė ir paprašė katiną į svečius — gal malo- 
nėtų užkąsti viščiuko. Buvo pietų metas, katinas jau nuo ryto nieko 
neėdė, užtat lapei neteko to paties kartoti du sykius. Jiedu nusliūkino 
į lapės urvą. Katinas džiaugiasi neatsidžiaugia, kad lapė apie jį šoki- 
nėja kaip apie tikrą karalių. Jis elgėsi visai kaip ponas: mažai kalbėjo, 
daug ėdė, po pietų prigulė apypietės, o lapei liepė sergėti, kad niekas 
nesibrazdintų, kol jisai nusnūs. 

Lapė stirksojo prie urvo ir sergėjo. Tuo metu pro šalį lėkė kiškelis, 

— Ei kiškeli! Nelakstyk čia, nes karalius Katinaitis, mano ponas, 
prigulė apypietės. Išvydęs jį, nesumesi, nė į kurią pusę sprukti, nes 
jisai sutramdo bet kurį žvėrį. Štai kokia jo galybė! 

Persigando kiškelis, pasišokuodamas nuliuoksėjo į pievelę ir atsitūpęs 
mano sau: „Kas gi tas karalius Katinaitis? Kaip gyvas tokio negir- 
dėjau." 

Atlapnojo lokys. Kiškelis jį klausia: 

— Kur eini? 

— Išėjau pasivaikščioti, nuobodulys piauna. 

— Vai, neik tenai. Lapė ką tik sakė, kad jos ponas karalius Katinai- 
tis prigulė apypietės. Jei jis išeis, nežinosi, nė kur sprukti. Kiekvieną 
žvėrį sutramdo — štai kokia jo galybė! 

— Karalius Katinaitisė Niekada tokio negirdėjau. Vis tiek eisiu, bent 
pamatysiu, koks tas karalius Katinaitis. 

Ir lokys nulapsėjo prie lapės urvo. Lapė užburzgė: 

— Ei loky! Nelapnok į čia, nes karalius Katinaitis, mano ponas, pri- 
gulė apypietės. Išvydęs jį, nesumesi, nė į kurią pusę sprukti. Kiekvieną 
žvėrį sutramdo — štai kokia jo galybė! 

Lokiui net blusos apmirė iš baimės. Netaręs nė žodžio, apsisuko ir 
grįžo pas kiškelį. O ten jau rado vilką ir varną. 

— Kas gi tas karalius Katinaitis? Niekada tokio negirdėjom!— šaukė 
vienas per kitą ir tarėsi, ką čia padarius, kaip čia tą neregėtą galiūną 
pamačius. Ogi surengs pietus ir pakvies jį kartu su lape. Ir išsiuntė 
varną kviesti svečių. 

Atskrido varna prie lapės urvo, o lapė kad išlėks perpykus, kad 
užriks: 

— Ar nesakiau — nešdinkis iš čia! Mano ponas — karalius Katinaitis! 
Kai jis išeis, tu nė nesumosi, į kurią pusę sprukti. Kiekvieną žvėrį su- 
tramdo — štai kokia jo galybė! 

— Žinau, viską puikiai žinau. Ne pati sumaniau čia atskristi. Mane 
atsiuntė lokys, vilkas ir kiškis jus abu pakviesti pietų. 

— Čia jau kita kalba. Luktelk! 

Ir lapė įlindo į urvą — šią žinią praneš karaliui Katinaičiui. Po kiek 
laiko išlindo ir pasakė varnai — karalius Katinaitis ateis papietauti, tik 
nežino, kur eiti. 

— Rytoj atskrisiu ir judu nusivesiu— sukranksėjo varna. 

Išgirdę šią džiugią žinią, lokys, vilkas ir kiškis kaip mat sukurė 
ugnį. Kiškelį paskyrė virėju, nes jo uodega trumpiausia — taip greitai 
nenusvils. Lokys — pats stipriausias iš visų — į virtuvę vilko malkų ir 
žvėrienos. Vilkas dengė stalą ir tvarkė kepsnius. 

Kai pietūs buvo gatavi, varna išskrido kviesti svečių. Sklandė nuo 
vieno medžio ant kito, nes bijojo tūpti ant žemės. Ji ir lapę prašnekino 
tupėdama medyje. 

— Luktelk, mes tuoj apsitaisysim,— sako lapė.— Šviesusis mano po- 
nas dar pasiraitys ūsus. | 

Pagaliau išėjo ir karalius Katinaitis. Tai didybė, tai grožybė, kailis 
pasišiaušęs, uodega užriesta. Varna tik žvilgtelėjo į jį ir pastėro iš bai- 
mės. Vos paskrenda. 

O lokys, vilkas ir kiškis laukė baisiausiai nekantraudami ir kalbėjo vis 
tą patį: koks gi tas karalius Katinaitisė Vis žvilgčiojo į tą pusę, iš kur 
laukė svečių. 

— Jau ateina, ateina! O dieve mano, kur slėpsimės?— sukliko kiške- 
lis ir iš baimės stryktelėjo į ugnį. Persigandęs lokys lapatuodamas kad 
rėš į medį — galva pusiau skilo. Vilkas pasičiupo iešmą su visa mėsa, 
ir tiek jį tematė. 

Kai atėjo peralkę svečiai, šeimininkų ir pėdos jau buvo ataušusios, 
o valgių neliko nė žymės. Laimė, kiškelį rado jau gerai iškeptą. Tai ka- 
tinas su lape išsitraukė jį ir sušveitė. 

Ir gyvena jiedu po šiai dienai, laputė kūmutė ir jos ponas karalius 
Katinaitis. 


Nežiniukas 


Už tolių toliausių kraštų gyveno karalius su karaliene, ir turėjo jiedu 
labai gražų vaikelį, garbanotą auksaplaukį. Buvo vaikelis kokių ketve- 
rių metų. Tėvai jį neapsakomai mylėjo. Džiaugėsi juo, atsidžiaugti ne- 
galėjo, bet laimė šypsojosi neilgai — karalienė susirgo, paskui ėmė ir 
numirė. Vaikelis liko našlaitis. Tai liūdi, tai sielojasi karalius, dieną 
naktį graudžiai verkia. Nei valgo, nei geria, niekas jam nemiela, tiktai 
verkia ir verkia. Atsiklaups prie karalienės atvaizdo ir raudos raudos, 
į ją bežiūrėdamas. 

Tasai karalius turėjo prievaizdą, labai teisingą ir dorą žmogų. Kiek- 
vieną dieną prievaizdas lankė karalių, visaip bandė jį paguosti. 

— Šviesiausias karaliau! Tokia jau dievo valia, mirė geroji karalienė, 
ir nieko nebepakeisi. 


Guodžia prievaizdas jį kaip įmanydamas, bet karalius vis tiek rau- 
da, niekas nepadeda. Kur jis ras kitą tokią gražią ir gerą pačią. O prie- 
vaizdas vėl jam sako: 

— Šviesiausias karaliau! O kas rūpinsis jūsų sūneliu, kai jis ir tėvo 
neteks? Juk ir numirti galima iš tokio baisaus sielvarto. .(Pagailėkite bent 
savo mažo sūnelio. 


— Tu tikrai geras žmogus, prievaizde,— sako karalius.— Kai čia esi, 
mano skausmas sumažėja, širdžiai lengviau pasidaro. Kai tik vienas pa- 
silieku, vėl liūdesys apima. 

Tai prievaizdas dienų dienas su karalium būdavo — paramins, paguos, 
vis karaliui geriau. 

O vaikelis jau šešerių metukų sulaukė. Tai gražiai augo, tai augo. Iš 
pažiūros jam ir dešimt metų duoti galėjai — toks didelis buvo išaugęs. 
Ir šit vieną kartą atvyko į rūmus žygovas. Ir atgabeno žygovas laišką 
su septyniais antspaudais ir įteikė jį karaliui. Karalius skaito tą laišką, 
o veidas jo kaskart vis niūryn ir niūryn eina. Ogi didžiuliai totorių 
būriai rengiasi jį užpulti, jo kraštą pelenais paversti. Ką daryti karaliui“ 
Reikia gelbėti savo karalystę, visus kariūnus sušaukti, žirgus balnoti, 
kalavijus galąsti ir į karą joti. 

Negaila jam karalystės, nieko negaila, tik labiausiai širdį skauda, 
kad mažą sūnelį reikės palikti. Ir kaip širdies neskaudės — nebus vai- 
keliui nei motinėlės, nei tėvelio. O kas žiūrės vaikelį, jei tėvas žūtų, 
išėjęs į karą? Ir susimąstė tada karalius. 

— Širdis man pliš dėl šito vaikelio. 

Prievaizdas jam sako: 

— Nesirūpink, šviesiausias karaliau! Nieko blogo jam neatsitiks. 

— Kam aš jį paliksiu?— sako karalius — Kas jam bus toks geras 
kaip tikras tėvas? Prievaizde, tu toks teisingas ir geras, tu taip mokėjai 
mane paguosti sunkią valandą, imk mano vaikelį ir mylėk jį kaip sa- 
vąjį. 

Prievaizdas tarė: 

— Šviesiausias karaliau, aš jį žiūrėsiu kaip savo vaiką. 

Prievaizdo vaikas buvo tokio amžiaus, kaip ir karaliaus vaikelis. Abu 
vienų metų. 

— Maniškis eina į mokslus, tai ir jis galės kartu eiti. O gal pasam- 
dysiu mokytoją čia į pilį, tegu namie mokosi, — sako prievaizdas.— Iš- 
mokslinsiu vaikeli, kol jo šviesybė bus kare. Vaikeliui nieko blogo ne- 
atsitiks, juo rūpinsiuosi labiau, nei savo vaiku. 

— Klausyk, gerasis žmogau,— prakalbo karalius,— jei prižiūrėsi mano 
vaikelį, jei jį gerai išmokslinsi, jei jisai augs kaip tikras karalaitis, tai 
grįžęs padarysiu tave vyriausiuoju savo ministru. 

— Gerai, šviesiausias karaliau,— sako prievaizdas,— nesikrimsk, ber- 
niukui nieko neatsitiks. 

Ir šit sutratėjo būgnai — ženklas rikiuotis ir karan eiti. Raiteliai išsi- 
rikiavo prieš karaliaus pilį, stovi ir laukia, kol išeis karalius. 

O karalius nuo savo vaikelio negali atsitraukti. Jau nueina iki durų, 
vėl grįžta, ima, bučiuoja vaikelį, prie širdies glaudžia. O prievaizdas 
vėl guodžia karalių — tegu tik jis apsiramina, jo vaikeliui nieko blogo 
neatsitiks. Karalius sėdo ant žirgo ir išjojo į karą, o paskui jį visas 

pulkas kariūnų. O vaikelis liko namie. Verkė verkė tėvelio, nes jau 
suprato, kad tėvelis karan išjojo, ir vienas dievas žino, ar iš tenai 
sugrįš. Prievaizdas glostė vaikelį, meilius žodžius jam kalbėjo, o paskui 
į savo namus parsivedė. O čia viename kambaryje su savo sūnumi 
suguldė, tegu gyvena kaip du broliai. Ir žaidė jiedu kartu, ir mokyklon 
ėjo. O prievaizdas mylėjo karaliaus vaikelį dar labiau, nei savąjį. 

Praėjo mėnuo. Negera dvasia apsėdo prievaizdą. Jisai sumetė — po 
tėvo mirties į sostą sės karaliaus vaikas. Tai prievaizdas ir sako pačiai: 

— Žinai ką! Ar ne geriau būtų, jei mes mažiau suktume sau galvas 
dėl to vaikelio? Ir kodėl mes jam tokie geri? Gal net geriau būtų, kad 
jis kur sprandą nusisuktų — tada mūsų sūnus galėtų būti karaliumi. 
Tegu tik numiršta karaliaus sūnus — tada mūsų vaikui sostas atiteks. Ir 
nėra ko čia tiek tūpčioti apie tą vaikiščią — geriau būtų, kad jisai galą 
gautų. 

Prievaizdo pati atsakė: 

— Daryk kaip išmanai. 

Vis mažiau valgio ėmė duoti vaikeliui. Vieną dieną jau mažai duoda, 
o kitą dieną dar mažiau. Patį prasčiausią kąsnį atkiša. Paskui jau nė 
kambary neleido valgyti —į arklidę išvarė. Duos kriaukšlį sužiedėju- 
sios duonos, ir nešdinkis! Mato samdiniai — karaliaus vaikelis, juodos 
duonos žiauberę pasiėmęs, į tvartą atkrypina ir čia užkandžiauja. 

Įprato vaikelis kiauras dienas su arklininkais būti, nė per žingsnį nuo 
jų nesitraukia. Amžinai arklidėje sukiojasi ir žiūri, ką jie daro. Mėžia 
jie — ir vaikelis ima šakes: padės arklides išliuobti. Arklininkai ir sako 
jam — kur girdėta, kad karaliaus sūnus tokį darbą dirbtų. 

—- Aš mėgstu dirbti, — sako vaikelis, — ir jums padėsiu, kad greičiau 
būtų. 

Karaliaus arklidės pilnos gražiausių žirgų — visi dailiai nuaugę, kai- 
lis tik Žvilga. Ir šit vienam kampe pamatė vaikelis liesą liesutėlį ku- 
meliuką. Drybso ant grindų, o jau liesumas jo — kojos visai išsiklaipiu- 
sios. Ir silpnas silpnutis,— guli, galvą ant grindų padėjęs, tik dvi di- 
delės akys spindi. Pamatė kumeliuką vaikelis. Jisai ir sako arklininkui: 

— Dėdule! Kas nutiko tam kumeliukui, kad jisai toks liesas? 

— Toks jau jis yra,— paaiškino arklininkas. 

— O kodėl jis neėda kaip visi arkliai? 

— Kad mes jį kitaip šeriame, kaip kitus arklius. 

— Tai kodėl gi nepašeriate šito vargšo gyvulėlio?— klausia vaikelis.— 
Ir jis norėtų užėsti ko geresnio. 

— Vaikeli,— sako arklininkas,— kai kiti arkliai ėda avižas, šitas ku- 
meliukas gauna šieno. Kai kitiems arkliams duodame šieno, tada jisai 
gauna avižų. Nieku gyvu jam nevalia duoti to paties pašaro, kaip ki- 
tiems arkliams, arba to ėdesio, kurio jisai pats paprašys. Jis ir pats 
moka paprašyti. 

Tai gaila vaikeliui kumeliuko, kad jis toks paliegęs, nė atsikelti pats 
negali. Ateis jis į arklidę ir žiūrės žiūrės į vargšą gyvulėlį. 

— Vargšeli, koks tu sulysęs! Gaila man tavęs,— šnabžda vaikelis. 

Kartą arklininkai ir sako karalaičiui: 

— Karalaiti! Ateina sekmadienis. Mes jau neatmenam, kada buvome 
bažnyčioje. Reikėtų ir mums tenai nueiti. Prievaizdas kiekvieną sekma- 
dienį su visa savo šeimyna bažnyčion eina. Viską mums palieka ser- 
gėti. Užrakina viską ir išeina. Būk toks geras, pasilik arklidėje, o mes 
nueisime į pamaldas, išklausysime mišių ir grįšime. O tu pasilikęs arklius 
pasaugosi. Jei koks arklys atitrūktų, tai pašauk kareivį, tas ir pririš 
arklį. Tiktai gerai žiūrėk! 

— Eikite eikite,— tarė vaikas, — aš pasaugosiu juos. Pats pririšiu kokį 
arklį, jei atitruks. 

Tai jie apsirengė ir išėjo į bažnyčią, o vaikas liko namie. Užsisklen- 
dė vartus, kad niekas neįeitų, paskui grįžo į tvartą, nuėjo prie lieso ku- 
meliuko, atsistojo prie jo kojų ir žiūri. 

— Vargšas gyvulėli, kaip man gaila tavęs!-— sako vaikas. 

Ir prašneko kumeliukas žmogaus balsu: 

— Karalaiti, matau, turi gerą širdį. Žinok, prievaizdas rengia klastą 
ir tau, ir man. Jisai nori tau galą padaryti, norėtų ir mane nugalabyti. 
Jei paklausysi manęs ir viską darysi taip, kaip aš paliepsiu, tai pats 
išsivaduosi ir mane išgelbėsi. Neklausysi — ir tu žūsi, ir aš. 

— Tu tik sakyk, ką sumanei,— tarė vaikas, — aš klausysiu tavęs ir 
viską darysiu, kaip tu liepsi. 

— Gerai įsidėk į galvą, ką aš tau sakysiu — prabilo kumeliukas.— 
Kitą sekmadienį visi vėl eis į bažnyčią. Tu ir vėl išleisk arklininkus. 
Kai tik visi išeis, tu uždegsi krūvą malkų, sudeginsi jas, o plėnis man 
atneši. Porą semtuvių, porą kastuvų plėnių man atneši. Ką toliau da- 
ryti — tada tau pasakysiu. Tik niekam neprasitark. Jei mus išduotų 
kas, tada galas ir tau, ir man. 

Taip nutiko, kaip buvo sakyta — vaikas laukė nesulaukdamas kito 
sekmadienio. Atėjo lauktasis sekmadienis. Ir vėl prievaizdas su visa 
šeimyna bažnyčion išėjo. Mažasis karalaitis vis arklidėje sukinėjasi. 
O arklininkai ir sako: 

— Mažasis karalaiti! Tu toks geras, gal išleistum mus šiandien į baž- 
nyčią? 

Karalaitis atsakė: 

— Prašom eiti. Eikite nors ir kiekvieną sekmadienį. Vis tiek aš dy- 
kas būnu, tai bent pažiūrėsiu, kad arkliams ko neatsitiktų. 

Arklininkai tučtuojau apsirengė ir eis į bažnyčią. Kai tik jie išėjo, 
vaikas nukūrė pas kumeliuką. O kumeliukas ir sako: 

—— Mažasis karalaiti! Tučtuojau kurk ugnį, kad spėtų sudegti malkos. 

O malkos išdžiūvusios, tai ir ugnis greitai įsidegė. Tučtuojau supleš- 
kėjo malkos. Kai liko tik plėnys, vaikas pasėmė jų gerą semtuvą, nu- 
nešė kumeliukui ir pabėrė priešais jį. Kumeliukas kaip mat prarijo 
plėnis. Tada vaikas atnešė dar tris semtuvus. Prarijęs plėnis, arkliukas 
atsistojo ant kojų. Iki tol nevaliojo atsistoti — visą laiką paslikas dryb- 
sojo. Dabar jau atsistojo ant kojų ir sako: 

— Na, dabar išleisk mane iš tvarto. 

Vaikas išleido. Kumeliukas nustypino prie didžiulės plėnių krūvos 
ir prarijo ją vienu mauku. Ir tada pavirto auksakarčiu žirgu. Pažiūri 
į žirgą — nuo jo žvilgėjimo akys raibsta. Žvilga visas, o karčiai — gry- 
nas auksas. Penkias kojas turi tasai žirgas. 

— Mažasis karalaiti, — prabilo žirgas —tu man išgelbėjai gyvastį, 
o dabar aš tau pagelbėsiu. Tik paskubėk — va ant tos vinies kabo rūsio 
raktas. Atsirakink duris ir eik į rūsį. Ten, dešinėje pusėje, pakabinias 
kardas, balnas, pentinai ir kamanos. Pakamanok mane, pats persirenk, 
sėsk ant manęs, ir sprukim iš čia, kol mūsų nesučiupo! 

Vaikas nulėkė į rūsį, atidarė duris ir rado viską, ką buvo minėjęs 
kumeliukas. Kabojo ir balnas, ir kardas, ir pentinai. 

Tada žirgas jam paliepė: 

— (O dabar kyštelk ranką man į ausį. 

Vaikas kyštelėjo ranką ir iš kumeliuko ausies išsitraukė sidabro dra- 
bužius. 

— Dabar apsirenk,— sako arkliukas,— apsirenk šitais drabužiais, sėsk 
ant manes, ir tuojau josime. Dar pasakysiu — šiame rūsyje yra galybė 
aukso ir sidabro. Pasiimk brangenybių, kiek tik tilps į kišenes. Imk 

tiktai gryną auksą — sidabro neimk, auksas brangesnis. Prisikrauk jo 
kaupinas kišenes, atbėgęs šok ant manęs, ir josime. 

Vaikas nubėgęs prisikrovė aukso, prisivarė jo pilnas kišenes. Išlėkęs 
iš rūsio, tik strykt žirgui ant nugaros. 

— (O dabar, vaikeli, josime. Užsimerk! 

Žirgas ne bėga, o skrenda. Šuoliuoja taip greitai, lyg skristų. Ir taip 
žirgas lėkė, kol išjojo iš šito krašto. Nujojo į kitą šalį. Žirgas sustojo 
ir sako: 

— Dabar lipk nuo manęs ir pailsėk truputėlį. 

Nulipo vaikelis nuo žirgo, pailsėt atsigulė. O jau gražumas jo ne- 
išpasakytas: tankūs garbanoti plaukai iki pečių, pats truputį pablyškęs, 
akys — didelės, mėlynos, skruostai rausvi tarytum gėlės. Nors ir daug 
vargo patyrė, vis tiek gražiau nuaugęs už prievaizdo sūnų. 

— Vaikeli,— prakalbo žirgas,— dabar apsakysiu, ką tau daryti. Štai 
pilies vartai. Eik pro juos. Šitie sargybiniai, kur čia stovi, tave praleis. 
Įėjęs pro vartus, ženk ir ženk tiesiai. Ir štai ką tau pasakysiu: aš at- 
nešiau tave čionai, o pats šitam krašte nepasiliksiu. Tau duosiu dūde- 
lę — švilpynę tokią. Jei ištiktų kokia nelaimė ar ko prireiktų, papūsi 
šitą švilpynę, ir aš tau padėsiu. O švilpynę taip paslėpk, kad niekas 
jos neužmatyių. Ištiks kokia neiaimė, ar kas blogo nutiks — tik švilp- 
telėsi, ir aš tučiuojau atlėksiu. O dabar eik į miestą. Čia ne šiaip san 
miestas, o sostinė. Su niekuo, ką besutiktum, nesisveikink. Jei svei- 
kinsiesi, tai tik ranką pakelk prie kaktos, kaip kareiviai, bet burnos 
nepraverk. Niekam nieko nesakyk, nors ir klausinėtų tave, kuo tu var- 
du, kas tavo tėvas ar iš kur tu atvykęs. Tik viena atrėžk — nežinau. 
Daugiau nė pusės žodžio nesakyk, tik eik sau. 

Žirgas pabučiavo vaiką, palaižė jį ir tarė: 

— Tepadeda tau dievas, vaikeli. Nieko aš tau daugiau nesakysiu, 
tik tiek pridursiu: praalksi — pinigų pats turi į valias. Čia galėsi visko 
nusipirkti, rasi daug prekijų, nes miestas didelis. Ko tik tu įsigeisi, ko 
tik užsimanysi — visko čia gausi. Eik ir pirk, ko tik panorėsi. Pats pa- 
siimsi, kiek tau ko reikės, o prekijui paduosi vieną auksinį. Jis pasiliks, 
kiek jam priklauso, o tu gausi grąžos. Tik nieko nepratark. Neklausinėk, 
kiek kas kainuoja, nešnekėk nieko. Kitaip — ir toliau turėsi kalbėti. Pa- 
duosi auksinį prekijui, lyg būtum nebylys, o jis tau duos grąžos. Ir taip 
visur elkis: nekalbėk nieko ir daryk taip, kad viskas būtų gerai. Na, 
pakaks jau man tave mokyti. 

Tada jiedu išsiskyrė. Žirgas nuskriejo kaip viesulas — jau ir nėra jo, 
o vaikas nuėjo į miestą. Gražiai praėjo pilies vartus — sargybiniai pra- 
leido jį, ir vaikas nužingsniavo. Kas tik jį sutiks, sustoja visi ir žiūri 
atsigręžę — visai nematytas vaikas. Tokio gražaus vaiko, kaip šitas, dar 
niekas nematė tame mieste. Atsirado tokių, kurie išdrįso užklausti: 

— Iš kur tu atėjęs, vaikeli, kur eini, kur keliauji, iš kokių kraštų tų 
atkeliavai? 

— Nežinau. 

— O kuo tu vardu? 

— Nežinau. 

Tik taip jis visiems atsakydavo. Stebisi žmonės — kas čia galėtų būti, 
kad toks gražus vaikas, toks miklus, o nieko daugiau nemoka pasa- 
kyti. Šitą žodį gražiai pasako, o daugiau nekalba. Baisiai stebisi žmo- 
nės. O vaikui niekas nerūpi. Eina sau jis ir daro taip, kaip kumeliukas 
buvo jį mokes. Nuėjo į miestą. O čia jo niekas nepažįsta, nes niekas 
iki šiol nebuvo matęs. Žmonės klausinėja jį: 

— Gal teiktumėtės pasakyti, iš kur jūs, ponaiti, atvykęs? Gal keliau- 
jate kur? 

— Nežinau, — sako jis.— Nežinau. 

Ir daugiau nė žodžio. 

Užsuko jis į turgų, nes jau praalko. O ten buvo visokio gero. Pri- 
ėjęs pasiėmė raguolių ir dešros, viską gražiai susivyniojo. Paskui, išsi- 
ėmęs auksinį, padavė jį prekijui. O tas jam davė grąžos. Vaikas ne-. 
skaičiavo pinigų, tik susipylė juos į kišenę ir sėdo užkąsti. Pavalgė iki 
soties ir mano sau — dabar eis į bažnyčią. Ir jis eina tenai, kur Žmonės 
plaukia. O prie bažnyčios žmonių minios, net baisu, kiek jų. Didžių di- 
džiausia bažnyčia, ir ta pilna pilnutėlė žmonių. Vaikas drąsiai prasi- 
brovė į vidų, lyg čionykštis būtų. O tuo metu iš sakyklos kunigas sakė 
pamokslą. Tai vaikas atsistojo priešais kunigą ir žiūri jam į lūpas, akių 
nenuleidžia nuo kunigo. O žmonės žiūri tik į vaiką — ne į kunigą, ne 
į bažnyčią. Ir iš kur čia toks gražus vaikas? Niekas iki šiol jo nebuvo 
matęs. Ir pats karalius buvo bažnyčioje, karalienė ir visos trys jų duk- 
terys. Tai ir jos visos, ir karalius nuo vaiko akių nenuleidžia. Ir kieno 
jis galėtų būti? Baigėsi pamaldos, ir žmonės jau plūsta iš bažnyčios. 
Vaikas eiti neskuba — praleidžia kitus žmones. Paskui ir pats išėjo. Vie- 
nas žmogus jam ir sako: 

— Iš kurgi tu, vaike? Pasakyk! 

— Nežinau. = 

— Kas tavo tėvelis? 

— Nežinau. 

— O kuo tu vardu? 

— Nežinau. 

Ir daugiau nieko nesako. 

Eina jisai sau, o žmonės žiūri į jį ir stebisi, kad vaikas nieko dau- 
giau nemoka pasakyti, tik šitą žodį. Ėjo vaikas, o karaliaus karieta ir 
prisivijo jį. Karalius liepė sustabdyti karietą ir tarė: 

— Iš kur atkeliavai, vaikeli? 

— Nežinau. 

— (O kas tavo tėvas? 

— Nežinau. 

Parvažiavo karalius namo ir ėmė sukti galvą, kieno gi tas vaikas 
galėtų būti. Greičiausiai išsimušė iš kelio. Paklydo, pametė kelią ir kas 
žino — gal tėvai ieško jo ir negali rasti. Reikėtų vaiką į rūmus atvesti 
ir tol čia laikyti, kol ateis žinia, kad vaikelio ieško kas. Giminės ieškos 
vaiko — jiems ir atiduosime. 

Tučtuojau karalius pasiuntė du kareivius — tegu eina gatvėmis ir su- 
randa vaiką. Suradę tegu atveda jį į pilį. Ėjo ėjo abu kareiviai, klajojo 
gatvėmis, vaikštinėjo iš gatvės į gatvę, kol surado vaiką. Kareiviai sako: 

— Ponaiti! Jo šviesybė karalius kvietė tave užeiti. Ar eisi? 

Vaikas atsakė: 

— Nežinau. 

— Tai žinok — eisi su mumis, mes tave tenai nuvesime. Pats karalius 
liepė tave tenai nuvesti. 

Vaikas atsakė: 

— Nežinau. 

— Na, tai eime, nieko bloga tau neatsitiks. 

Kareiviai veda vaiką. Tuojau priėjo pilį ir pranešė karaliui, kad įau 
atvedė. O karaliaus dukterys net delnais suplojo. | 

— Oi, tai puikus, oi, tai gražus berniukas! Tėveli, neleiskime jo iš 
pilies, — prašo karalaitės tėvą, — tegu čia pas mus užaugs. Kad paklydo, 
tai tegu bus mūsų. Tai gražus berniukas! 

Tai patiko karalaitėms berniukas. Ir karaliui patiko. Karalius klausia: 

— Vaikeli! Pasakyk, iš kur tu? 

— Nežinau. 

— Ar turi tėvelį? 

— Nežinau. 

— Ar dar gyva tavo motutė? 

— Nežinau. 

Nieko taip ir neišklausė iš jo. 

— Eikš, vaikeli, — sako karalius.— Žinau — tu jau praalkęs. Eikš, už- 
valgysi. | 

Pasodino vaiką už stalo, ir patys susėdo, nes jau buvo pietų metas. 
Vaikas tvarkingai valgo. Viską žino — iš kur ko pasisemti, kaip ką imti 
iš kurios lėkštės. Valgė vaikas, į valias prisivalgė. Karalius jam ir sako: 

— Vaikeli, ar nori čia pasilikti? 

Vaikas atsakė: 

— Nežinau. 

— Tai sužinosi, jei čia pasiliksi. O čia tau blogai nebus. 

Karalius ir sako karalienei, reikėtų vaikiuką išmokyti kalbėti. O kaip? 
Tai pasišaukė virėją ir sako jai: 

— Štai atiduodu tau šitą berniuką. Veskis jį į virtuvę, ir tegu jis ten 
būna su tavim. Pasisiųsi jį vandens ar malkų, ar dar ko. Gal jis po trupu- 
tį ir išmoks kalbėti. Pirmiau jį nusivesk į kamarą ir aprodyk viską. Štai, 
sakyk, šitoje dėžėje kvietiniai miltai, šitoje — ryžių kruopos, ten džio- 
vintos slyvos, ten figos, ana ten migdolai, ten apelsinai. Tegu išmoksta. 

Virėja rodo vaikui: 

— Štai, vaikeli, čia tas, o čia — tas. 

O vaiką karalius praminė Nežiniuku. Jisai tarė: 

— Mes nežinome jo vardo, tai tegu bus Nežiniukas. Juk jis nieko 
daugiau nemoka, tik tą savo „nežinau“. Tai tegu bus Nežiniukas. 

Virėja ir sako vaikui: 

— Nežiniuk! Nueik į kamarą ir atnešk man miltų. 

Vaikas tuoj pašoka, kamaron nubėga ir visko atneša. Tai darbštus, 
tai vikrus vaikas. Stebisi virėja ir atsistebėti negali — viską supranta 
vaikiukas. Pasakysi ką — viską supras, paprašysi ko — viską paduos. 
Tai kaip čia galėtų būti, kad jis kalbėti nemoka? 

Bėgo savaitės, mėnesiai, metai prabėgo, o vaikas vis gyvena pas ka- 
ralių. Labai jau prisirišo visi prie jo. Krito vaikas į širdį ir karalaitėms. 
Bučiuoja jos berniuką lyg tikrą brolį. 

— Tėveli! Jei kas ir ateis jo ieškoti, vis tiek neatiduokime. Mes ne- 
leisime jo kitiems atiduoti. Tegu berniukas pasilieka pas mus. 

Auga berniukas, tvirtėja, labai greitai auga. Darosi vis didesnis, vis 
suaugesnis. Mato virėja — vaikas vikrus, viską supranta, ką tik jam pa- 
sakai. O karalius, į karietą įsisodinęs karalienę su dukromis, kas sekma- 

dienį važiuoja į bažnyčią. Tai vieną tokį sekmadienį virėja ir sako 
vaikui: 

— Nežiniuk! Ar leisi man nueiti į bažnyčią? Niekada niekur neišeinu. 
Matau — tu labai vikrus ir viską padarai, ką liepiu. Tai aš eisiu į baž- 
nyčią, o tu tik ugnį pakurstysi. Sriubą užkaičiau, ji jau verda putodama. 
Visko ten įmečiau, ko reikia, tik druskos nedėjau. Kai aš išeisiu, dar 
pusvalandį reikės pavirti mėsai sriuboje, tada tu ją pasūdysi. Tai ar 
supratai, ką aš tau sakiau? 

— Nežinau,— sako vaikas. 

Tai ar galėsiu eiti į bažnyčią? — klausia virėja. 

Vaikas linktelėjo ir vėl sako: 

— Nežinau. 

Virėja pasipuošė ir išėjo. O Nežiniukas liko virti sriubos. Kai tik at- 
ėjo laikas sūdyti sriubą, vaikas pasėmė tris samčius ir šliūstelėjo juos 
į puodą. Bet ne druskos, o pelenų. Šit jau ir virėja pareina. Tučtuojau 
bėgs prie puodo ir pamaišys jį. O sriuba tiršta tirštutėlė. Ne sriuba, 
o košė. Nagi pelenų priberta į sriubą! 

— Nežiniuk! Ko sriuba tokia, lyg į ją būtų purvo pridrėbta?— klausia 
virėja.— Ką tu padarei? 

Vaikas atsakė: 

— Nežinau. 

— Tai žinok — aš juk negalėsiu sriubos duoti,— niršta virėja — Ką 
man karalius pasakys? 

— Nežinau. 

Kad plėš vaikui per ausį — jam net akyse sužaibavo. 

— Tu man žinosi! Darysi viską, kaip aš liepsiu— šaukia virėja.— Ką 
man karalius pasakys, kai sužinos, kad sriubos nebus? 

— Nežinau. i 

Verkia bliauna Nežiniukas, kam užplėšė jam per ausį. Taip bliauna, 
net kieme girdėti. Šit ir karalius grįžta su dukromis. O vaikas verkia. 
Tai kas gi įam nutiko? 

— Kas nutiko? Kodėl vaikas verkia? Gal jį kas mušė? 

Virėja sako: 

— Pliaukštelėjau per ausį. Žinote, ką jisai padarė? Pelenų į sriubą 
pripylė. 

— Na ir kas čia tokio, kad pripylė?— sako karalius.— Visą savaitę 
sriubą srėbiau, nieko neatsitiks, jei šiandien jos ir nebus. Kad man ne- 
muštum vaiko! 

Ir karalaitės pyksta: 

— Neskriausk berniuko! Jis toks geras! 

Karalius su šeimyna papietavo, ir nieko baisaus neatsitiko, kad sriu- 
bos nebuvo! O vaikas susigerino su virėja, dirba, iš kailio neriasi. Šla- 
vinėjasi, pluša lyg tikras samdinys. Vaikas pasidarė geras, viską dirba. 
Virėja ir vėl juo pasikliaus. Atėjo kitas sekmadienis. 

— Nežiniuk, ar leisi mane į bažnyčią?— klausia virėja. 

Vaikas atsakė: 

— Nežinau. 

— Žinok, vaikeli, — šiandien nereikia virti sriubos. Šiandieną paršiu- 
ką kepu. Žiūrėk, vaikeli, neįkurk smarkios ugnies. Vienas šonas jau 
apkepė, aš apverčiau paršiuką ant kito šono. Dar pakeps ant nesmar- 
kios ugnies ir apskrus iki pietų. Tu tik ugnies žiūrėk. O aš eisiu į baž- 
nyčią. 

Vaikas atsakė: 

— Nežinau. 

Virėja eis į bažnyčią. Vos tik ji išėjo, vaikas prikrovė tiek malkų, 
kiek tik tilpo į pakurą. Ugnis liepsnoja lyg pragare. Malkos buvo sau- 
sos, tai kad užsiplieks! Supleškėjo keptas paršiukas — tik dūmai parū- 
ko. Tiek dūmų pakilo, kad nieko virtuvėje nematyti. Jau ir virėja namo 
grįžta. Dar keliu eidama, užuodė svilėsių kvapą. 

— Jau paršiuką sudegino!— dejuoja ji.— Susvilino paršiuką! Tai ką 
dabar karaliui patieksiu? 

Virėja įlėkė į virtuvę. O ten dūmų dūmų! Uždusti gali. Paršiuko pa- 
žiūrės. Ne paršiukas, o vienas degulys! Tik anglių krūva liko. 

— Oi tu, Nežiniuk! Tai ir vėl išvirei pietusė Ką aš dabar patieksiu 
karaliui? 

Vaikas atsakė: 

— Nežinau. 

Kad plėš vaikui per ausį! Bliauna jis ir vis nusiraminti negali. Grįžęs 
karalius atsistojo tarpdury ir klausia: 

— Kas čia nutiko? Ar ir vėl kokia bėda? 

Virėja jau prašneks, bet ėmė ir pravirko. 

— Šviesiausias karaliau!— rypuoja moteriškė — aš taip stengiausi 
dirbti, kad visada viskas būtų gerai. Bet nuo tada, kai į čia pakliuvo 
šitas vaikas, sekmadieniais niekaip negaliu išvirti tokių pietų, kokių 
jūs norėtut. Jis ir vėl įkūrė tokią baisią ugnį, kad kepamas paršiukas 
visai suskrudo. Arba jį atstatykit, arba aš išeinu. 

— (Gerai, — sako karalius.— Aš jį atstatysiu, o tu pasilik. Tik berniuko 
mušti nevalia. 


Ir karalaitės verkia aimanuoja, kam berniuką mušė. O karalius ir sako 
vaikui: | 

— Nepatinka tau virtuvėje, Nežiniuk?ė Norėjau, kad tau gerai būtų, 
o tau nepatinka. Neklausai virėjos, tai atiduosiu tave paukštininkui. Pa- 
dėsi jam kiaušinius surinkti. Tai ir visas darbas. Tik klausyk paukšti- 
ninko, ir bus gerai. 

Karalius turėjo kokius tris šimtus vištų. Baisybę kiaušinių jos su- 
dėdavo. 

Nudžiugo vaikas, kad jį siųs į vištidę. Ir vieną savaitę gerai dirbo, 
ir kitą. Pasiėmęs pintinę, vis renka kiaušinius — tik laikykis! Kasdien 
po didžiausią dėžę prirenka. O paukštininkas džiaugiasi neatsidžiaugia, 
tokį darbininką gavęs. Vaikas ne tik kiaušinius renka, bet ir vištas 
pagirdo. Nė sakyti nereikia, viską pats padaro. Kartą karalius ir klausia 
paukštininką, ar geras vaikas. Paukštininkas atsakė: 

— Tai geras vaikas, net daugiau padaro, negu jam reikėtų. Jam sa- 
kiau tik kiaušinius surinkti, o jis ir vištas lesina, girdo. 

— Neleisk vaikui dirbti visų darbų, tegu jis tiktai kiaušinius suren- 
ka,— paliepė karalius paukštininkui. 

— Aš jam neliepiu — sako paukštininkas,— jis pats viską dirba. 

Tai va, gal kokį mėnesį vaikas buvo labai geras. Paskui ėmė žaisti 
su kiaušiniais kaip su sviedinukais. Vieną pagaus, o dešimt žemėn nu- 
krinta ir paieška. Ir taip kasdien žaidžia. Paukštininkai žiūri Žiūri — 
ogi kiaušinių vis Mažiau ir mažiau. Tai jis ir sako karaliui: 

— Šviesiausias karaliau! Nežinau, kas nutiko — kiaušinių vis mažėja 
ir mažėja. 

— Tai gal viš:os ėmė mažiau dėti?— stebisi karalius. 

— Pats nežinau, kas nutiko. 

— Žinai ką, — sako karalius, — reikia pasekti vaiką. Gal jis kur kitur 
kiaušinius sukrauna? O gal juos kam atiduoda? 

Karią paukš.ininkas pasislėpė ir pažiūrės, ką daro vaikas. O tas pri- 
sirinko pilną pintinę kiaušinių, išsinešė juos į vidurį kiemo ir kad ims 
mėtyti į viršų! Kokį vieną pagauna, o kiti tik tekšt žemėn — visas kie- 
mas pasidarė gel onas kaip kiaušinienė. Paukštininkas nuėjo pas kara- 
lių ir sako: 

— Šviesiausias karaliau! Jau žinau, kur dingsta kiaušiniai. Tai vėl 

per tą vaiką! Žaidžia su kiaušiniais lyg su sviediniu. Svaido sau aukštyn, 
o pagauti nemoka. 

— Jei taip, — sako karalius, — atstatysiu jį iš čia. Duosiu jam kitą 
darbą, kad prie kiaušinių neprieitų. 

Karalius sako Nežiniukui: 

— Kad nesaugai kiaušinių ir daužai juos, tai duosiu tau kitą darbą: 
kas vakarą suvarysi vištas vištidėn, o rytą suskaičiuosi, ar visos. Jau 
nemažas esi, tikras vyras užaugai. 

Bernaitis taip ir darė. Vakare vištas suvarys, rytą suskaičiuos, ir vi- 
sas darbas. Viena diena praėjo, ir mėnesis, ir keli mėnesiai prabėgo, 
o bernaitis viską gerai padaro. Ir vėl paukštininkas džiaugiasi atsi- 
džiaugti negali, kad bernaitis toks geras pasidarė. Staiga vištų ėmė ma- 
žėti. Mažėja ir mažėja. Tai dvidešimties trūksta, tai trisdešimties. Kas 
čia galėtų būti, kur tos vištos dingsta, suka sau galvą paukštininkas. 
Karalius tada ir sako paukštininkui — reikia pasekti, ar tas išdykėlis 
vištų nemuša. Tai paukštininkas pasislėpė ir žiūrės, ką Nežiniukas daro. 
O tas pasiėmė vėzdą ir kad tvos vištai per galvą! Devynias praleidžia, 
o dešimtajai tvoja — toji tiktai kojomis paburia ir jau gatava. Paukš- 
tininkas, tai pamatęs, nukulniavo pas karalių ir sako jam: 

— Šviesiausias karaliau! Paimkite iš manęs šitą netikėlį, nes tuoj viš- 
tidėje neliks nė vienos vištos. 

— Kodėl?— klausia karalius. 

— Jis užplumpina kas dešimtą vištą. Devynias praleidžia, o dešimtą 
užmuša. 

— Ką padarysi — sako karalius.— Kad jau taip, atstatysiu jį iš Čia 
ir atiduosiu gėlininkui. 

Karalius nuvedė bernaitį į gėlyną ir sako gėlininkui: 

— Atvedžiau tau padėjėją. Surasi jam kokio darbo — gerai, ne — 
tegu taip pavaikšto po gėlyną. Ir jam bus geriau, ir tau linksmiau. Tik 
žiūrėk, kad jam kokios bėdos neatsitiktų. 

Pasiėmė gėlininkas vaiką, vedžioja jį po gėlyną ir vis pasakoja: 

— Čia tokia gėlė, o čia kitokia, o čia dar kitokia. Ar žinai, kokia 
čia gėlė? 

— Nežinau, — atsako vaikas. 

Gėlininkas jam toliau šneka: 

— Gėles reikia laistyti. Ir saugoti reikia, kad paukščiai nenulestų. 
Juk gėlės tokios gražios. Čia tau, vaikeli, bus gerai, pats pamatysi. 

Ir liko vaikas pas gėlininką. 

Vaikas buvo geras, labai geras. Pamatys kokią žolę gėlyne — tučtuo- 
jau išraus, ir vis takelius šlavinėja tarp lysvių, kad švaru būtų. Gėli- 
ninkas pamilo vaiką, už jokius pinigus niekam jo neatiduotų. Mato 
jis, koks protingas, koks darbštus. Ir šit vėl atėjo sekmadienis, ir visa 
karaliaus šeimyna išsirengė į bažnyčią. Karalius sako: 

— Renkitės, dukrelės, važiuosim į bažnyčią. 

— Tėveli — sako jauniausioji karalaitė.— Negalėsiu kartu važiuoti — 
taip dantį gelia, kad niekaip netveriu. 

— Na, jei negali, tai lik namie, o mes važiuosime. 

Atsisėdo mergelė ant aukšto ir žiūri pro langą. Akių nenuleidžia nuo 
bernaičio. Mato, koks jisai vikrus, kaip sparčiai dirba, kaip gerai suta- 
ria su sodininku — net miela žiūrėti. Pamilo ji bernaitį, užtat ir ndmie 
pasiliko. Tyčia pasakė, kad dantį skauda, o iš teisybės tai į bernaitį 
atsižiūrėti norėjo. 

O gėlininkas ir sako: 

— Nežiniuk! Gal tu pasaugotum gėlyną? Aš taip norėčiau nueiti į baž- 
nyčią. Pats matai — visi eina, o aš turiu gėlyne būti. Tai ar pasaugosi 
gėles? | 

— Nežinau, — sako bernaitis. 

— Pasaugok, vaikeli. Duosiu tau skambalėlį. Vaikščiok sau takais ta- 
keliais tarp gėlių ir skambink, tai paukščiai bijos čia atskristi. Ir žiū- 
rėk, kad kas nejlįstų ir gėlių nenuskintų. 

Gėlininkas pasipuošė ir išėjo į bažnyčią, o Nežiniukas liko namie. 
Išėjo gėlininkas, ir bernaitis tučtuojau prisiminė švilpynę, kurią jam 
žirgas palikęs buvo. Išsitraukė švilpynę ir sušvilpė. Žirgas tučtuojau 
čia atsirado — lyg iš po žemių išdygo sidabrakartis žirgas. Priėjo prie 
karalaičio ir sako: 

— Ką įsakysi, mažasis karalaiti? 

— Šiai ką paliepsiu — ištrypk visą šitą gėlyną, taip ištrypk, kad nė 
šaknų neliktų. 

— Gerai, — atsakė žirgas, — o tu kyštelk ranką man į ausį. 

Bernaitis kyštelėjo ranką žirgui į ausį ir iš ten išsitraukė balną. Žir- 
gas prabilo: 

— Pabalnok mane. O dabar kyštelk ranką į kitą ausį. 

Bernaitis kyštelėjo ranką į kitą žirgo ausį ir išsitraukė gražiausius 
drabužius. Tokiais drabužiais apsitaisę tik karalaičiai vaikšto. 

— O dabar sėsk ant manęs, — sako žirgas. 

Sėdo Nežiniukas ant žirgo ir apsuko tris ratus apie gėlyną. Nė vienos 
gėlės neliko — žirgas visas ištrypė. Lygu lygu pasidarė — lyg didžiau- 
sia kiaulių banda čia būtų praėjusi ir viską suknisusi. Nežiniukas nušoko 
nuo žirgo, o žirgas jam ir sako: 

— Drabužius ir balną vėl sudėk į ausis. 

Bernaitis sudėjo, o žirgas tik sužvengė ir dingo. 

Jau ir žmonės grįžta iš bažnyčios. Pats pirmasis paržingsniuoja gėli- 
ninkas. Ogi mato — gėlės ištryptos, žemės išvartytos — iš gražaus gė- 
lyno nieko nelikę. 

— Kas nutiko gėlynui, Nežiniuk? Kas čia buvo atėjęs? Vargas man! 
Ką pasakys karalius, kai pamatys! 

— Nežinau, — atsakė bernaitis. 

Kad plėš gėlininkas bernaičiui per ausį — tas ėmė ir užbliovė. Tuo 
metu pro gėlyną ėjo karalius. O jauniausioji karalaitė viską matė. Tai 
apsidžiaugė, gražų jaunikaitį išvydusi ir dar tokiais dailiais drabužiais 
apsitaisiusį. O karalius ir klausia: 

— Tai kas gi nutiko gėlynui? Kas jį taip ištrypė? 

Gėlininkas tarė: 

— Darykit su manim, ką tik panorėsite. Išėjau aš į bažnyčią, o jį pa- 
likau saugoti gėlyno. Tai va, kas beliko. 

Karalius sako: 

— Nesikrimsk! Ateis sodininkai ir atsodins gėles. O bernaičio ne- 
mušk. 

Ir sukvietė karalius kokį šimtą sodininkų. Jie tuoj prie darbo stojo, 
naujas lysves sukasė, gėlių prisodino. Jau kitą dieną gėlynas vėl buvo 
toks pat puikus, kaip ir anksčiau. Dabar gėlininkas niekur neina iš gė- 
lyno, nė valandėlei Nežiniuko vieno nepalieka. O Nežiniukas lyg ty- 
čia — dirba išsijuosęs, net gražu žiūrėti. Tik bėgioja po gėlyną, gėles 
laisto, piktžoles rauna. Apsidžiaugė gėlininkas — vėl galės eiti į baž- 
nyčią. Gal šį kartą viskas bus gerai. Gėlininkas ir sako jam: 

— Nežiniuk! Aš eisiu į bažnyčią, o tu saugok gėlyną. Sergėk, kad 
paukštis koks neatskristų ar koks laukinis žvėris neužklystų. 

Nežiniukas atsiliepia: 

— Nežinau. 

Vėl gėlininkas išėjo į bažnyčią. O Nežiniukas pasilikęs čiupo švil- 
pynę ir sušvilpė. Kaip mat atšuoliavo auksakartis žirgas. Jo karčiai gry- 
no aukso. Žirgas klausia: 

— Ką įsakysi, mažasis karalaiti? 

— Štai ką paliepsiu.— sako karalaitis — taip ištrypk gėles, kad nė 
vienos čia neliktų. 

— Kyštelk ranką man į ausį — sako žirgas. 

Bernaitis kyštelėjo ranką žirgui į ausį ir išsitraukė gražiausius dra- 
bužius, gryno aukso. Apsitaisė tais drabužiais, o karalaitė džiaugsmu 
netveria, pro langą tokį dailų jaunikaitį išvydusi. Sėdo jisai ant žirgo 
ir lekia lyg patrakęs. Kad pasileis per gėlyną iš vieno galo į kitą — 
nė vienos gėlės neliko. Grįžta gėlininkas, o bernaitis slampinėja po iš- 
tryptą gėlyną. Gėlininkas kad užriks: 

— Nežiniuk! Kas nutiko gėlynui? Kas čia buvo atėjęsė Nežiniuk! Pa- 
sakyk, kas vėl ištrypė gėlyną. 

Bernaitis sako: 

— Nežinau. 

— Kaip tu gali nežinoti, jei tau buvo liepta jį saugoti? 

— Nežinau. 

Gėlininkas vėl žybt jaunikaičiui per ausį. Ir vėl karalius ateina. 

— Tai kas gi vėl nutiko gėlynui? 

— Kad nežinau, šviesiausias karaliau. Išeidamas į bažnyčią, kiek 
įmanydamas prašiau pasaugoti gėles. Dabar jis nieko nepasako, kas čia 
buvo. Ką dabar daryti? 

Karalius klausia: 

— O kam tu jį mušei? 

— O kaipgi jo nemuši? Juk jis pridarė tiek žalos! 

— Nemušk bernaičio! Yra čia tų sodininkų, jie viską sutvarkys. 

O karalaitė kad suspigs, pro langą pamačiusi, kad gėlininkas ber- 
naičiui per ausi rėžė. Kad ims barti gėlininką, kam bernaitį skriaudžia. 
Bet karaliui nepasakė, neįskundė, kad Nežiniukas gėlyną ištrypė. Mat, 
krito jai bernaitis į akį. Nieko kita negalvoja, tik kaip čia jį dar iš- 
vydus, dailiais drabužiais apsitaisiusį, ant aukso žirgo sėdintį. Ir pa- 
manė sau karalaitė — tik už šito jaunikaičio tekėsianti, nieko kito jai 
nereikia. 

Sodininkai vėl sutvarkė gėlyną. Vėl gėlių prisodino. Ir pasidarė gė- 
lynas vėl gražus, kaip ir anksčiau. O gėlininkas ir vėl sako bernaičiui: 

— Tu tik pažiūrėk, Nežiniuk! Visos gėlės vėl gražiai auga. Aš vėl 
eisiu į bažnyčią, o tu pasaugosi jas. Žiūrėk ir man pasakyk, kas čia 
ateina ir kas gėlyną ištrypia. | 

— Nežinau, — sako bernaitis. 

Ir vėl gėlininkas išėjo į bažnyčią, o bernaitis namie pasiliko. Nespėjo 

gėlininkas nė atitolti, Nežiniukas išsitraukė savo švilpynę ir sušvilpė. 
Bemat žirgas atlekia. Karčiai jo gryno deimanto, ir pats nelyginant dei- 
mantas žvilga. Žirgas tarė: 

— Mažasis karalaiti! Kyštelk ranką man į ausį ir išsitrauk iš ten 
balną ir drabužius. Ką įsakysi, mažasis karalaiti? 

Bernaitis tarė: 

— Štai ką paliepsiu: taip ištrypk šitą gėlyną, kad ne tik gėlių, bet 
ir medžių neliktų. Ir medžius visus išspardyk. 

Išsitraukė bernaitis deimanto balną, drabužius gryno deimanto išsi- 
traukė. Apsitaisė jais, o žirgas jam ir sako: 

— O dabar pabalnok mane, ir josime! 

Pabalnojo bernaitis žirgą ir pasileido į gėlyną. Apsuko jiedu tris ra- 
tus —ir visi medžiai išgriuvo, išvirto iš šaknų, kai žirgas pasispardė. 
Tada jiedu sustojo. Bernaitis nušoko nuo žirgo, vėl visus drabužius 
į ausį sudėjo. Ir žirgas nuskriejo sau, o Nežiniukas pasiliko. Šit ir ka- 
ralius namo pareina. Žiūri — net ant bažnyčios durų gėlių pritaškyta. 
Visas kelias gėlėmis nubertas. Gėlininkas sako karaliui: 

— Neneša mano galva, kas čia galėjo atsitikti. Daugiau jau niekada 
neisiu į bažnyčią, o jums štai ką pasakysiu: jei jūs to netikėlio iš gėlyno 
neatstatysite, tada aš išeisiu — nė dienos čia nedirbsiu. 

Karalius tarė gėlininkui: 

— Niekur tu neik. Pasilik ir dirbk — bernaitį atstatysiu. 

Pasišaukė karalius bernaitį ir sako jam: 

— Nežiniuk! Jei tau nepatinka tokiam gražiam gėlyne būti, gražias 
gėles kvėpinti, tai nusiųsiu tave pas kiauliaganį, galėsi ten kiaules ga- 
nyti. 

Bernaitis atsakė: 

— Nežinau. 

— Žinai ar nežinai — vis tiek turėsi eiti. Ir virtuvėje tau nepatiko, 
ir paukštininkui neįtikai, ir gėlyno nemokėjai išsaugoti. Tai eisi pas 
kiauliaganį. 

— Nežinau,— sako bernaitis. 

Ir nuvedė Nežiniuką pas kiauliaganį. Karalius ir sako kiauliaganiui: 

— Palieku tau šitą bernaitį. Tegu jis paskui kiaules vaikšto ir gano 
jas, nes niekur kitur netinka. Visur tik bėdos pridaro. Aš ir nenoriu, 
kad jis iš viso vieko dirbtų. Nemušk jo, jei jis ir ką negero padarys. 
Tik man pasakyk, bet pats jo nemušk. 

Gyvena Nežiniukas karaliaus rūmuose, nieko jam netrūksta. 

Ką pats karalius valgo, tą ir Nežiniukui duoda. Ir išaugo toks dailus 
jaunikaitis, toksai stotingas bernaitis, kad atsižiūrėti negali. O karalius 
augino tris dukteris. Sumanė karalius jas už vyrų išleisti. Ir liepė ka- 
ralius po visą kraštą apgarsinti, tegu renkasi į karaliaus dvarą jauni- 
kaičiai — karalaičiai, baronai, hercogai, tegu susirenka visi, kas pačios 
ieško. Mat, karalius savo dukteris už vyrų išleisti sumanė. O dukros 
galės sau vyrus išsirinkti. Ir per šauklius apgarsino, ir raštus surašė, 
o dukroms po aukso obuolį įdavė. 

— Dukrelės! Tuoj prisirinks jaunikaičių iš visos karalystės — kara- 
laičių, hercogų, baronų. Susirinks patys dailiausi visos karalystės jauni- 
kaičiai. Rinkitės sau tą, kuris labiausiai prie širdies bus. Į tą ir obuolį 
meskite,— tarė karalius. 

Na gerai, apsakė viską karalius, paėmė tris aukso obuolius ir išdalijo 
juos dukroms. Tada sako: 

— O dabar eime su manimi. 

Ir atsisėdo karalius į sostą, o dukterys šalia susėdo. Jaunikaičiai eilėn 
sustojo, o mergelės iš abiejų sosto pusių į juos žiūri. Staiga vyriau- 
sioji karalaitė sviedė obuolį į vieną jaunikaitį, Dabar jaunesniosios 
eilė. Toji šen žiūri, ten žiūri, ir paleido obuolį į kitą jaunikaitį. Jau 
dvi karalaitės išsirinko sau vyrus, tik jauniausioji tinkamo neranda. 
Tuo laiku Nežiniukas su kiaulėmis grįžta namo. O kiaulės lyg kareiviai 
per kiemą žygiuoja voromis — tai Nežiniukas jas taip išmokė. Uždū- 
davo dūdele, ir kiaulės leidosi šokti. Kad ims kvatoti karalaičiai, pa- 
matę, kaip kiauliaganys pro vartus kiaules varo, kaip gražiai dūdele 
dūduoja, o kiaulės į taktą šoka. Ir karalius su jais juokiasi. Kaipgi tas 
Nežiniukas kiaules voromis vaikščioti išmokė? Nežiniukas uždarė kiau- 
les į tvartą, o pats nueis ir pažiūrės, ko čia tokia daugybė kilmingų 
jaunikaičių susirinko. 

Įėjo į rūmus ir atsistojo prie kitų jaunikaičių. Ir vieną jaunikaitį 
nužvelgia, ir kitą. Jam nė į galvą neatėjo, ko čia visi laukia. Kol jisai 
stovėjo ir dairėsi, jauniausioji karalaitė kad svies jam obuolį į krū- 
tinę — Nežiniukas vos neparvirto. Pamatė karalius, į ką duktė obuolį 
metė, baisus pyktis jį pagavo. Šitokią sarmatą jam duktė padarė! Šitiek 
turtingų karalaičių, šitiek vienas už kitą gražesnių bernaičių, o ji nie- 
ko geresnio neįstengė pasirinkti, tik šitą kiauliaganį. Tokia gėda ka- 
raliui! 

— Pakaks!-— pašoko karalius.— Tokios sarmatos karališkieji rūmai 
dar neregėjo! Nereikia man tavęs, tu man nebe duktė. Eik, kur akys 

veda. Iš tokios daugybės jaunikaičių, iš tokio būrio vienas už kitą gra- 
žesnių bernaičių ji, mat, kiauliaganį išsirinko! Nereikia man tavęs, tu 
man nebe duktė! 

Ir išvijo mergelę iš pilies. 

— Ir gyvenk sau su savo vyru, kurį pati išsirinkai, tiktai nešdinkis 
iš mano pilies! 

Ir paliepė už pilies vartų lentų trobelę sukalti — tegu ten duktė su 
savo Vyru ir gyvena. 

— Čia bus jūsų lentų pilis. Ko norėjai, tą ir turi! 

Anoms dukroms puikias vestuves iškėlė. Dvidešimt keturias dienas 
svečiai nesiskirstė. 

O jaunieji lentų trobelėje karčias ašaras lieja, nei vestuvių jiems, nei 
linksmybių. Karalaitei vis ne taip širdį skaudėtų, jei Nežiniukas pra- 
kalbėtų, kokį švelnų žodelį jai pasakytų. 

O seserys jos tėvo rūmuose pasiliko, pūkų patalėliuose vartosi, dra- 
bužiais puošniausiais dabinasi ir juokiasi iš jaunėlės, kur kiauliaganį 
į vyrus pasiėmė. Jau ir pabodo joms su vyrais be jokio darbo sėdėti, 
tai žentai ir sako: 

— Tėve, šviesiausias karaliau! Labai norėtume į mišką išjoti, žvėrių 
pamedžioti. 

— Gerai, — sako karalius, — jokite, jei norit. 

Pasibalnojo jie žirgus gražiausius, sėdo ant jų ir išjojo. O Nežiniukas 
stovi prie savo trobelės ir žiūri. Prijojo svainiai lentų trobelę ir sako: 

— Jokime į medžioklę, svaini. 

Nežiniukas atsakė: 

— Nežinau. 

— Niekada tu nieko nežinai, tik žinojai, kaip karalaitei galvą ap- 
sukti. O į medžioklę tu iš tiesų netinki. 

Abu svainiai paspaudė pentinais žirgus ir nušuoliavo. Nežiniukas na- 
mie pasiliko. Nujojo jie, nušuoliavo, o Nežiniukas išsitraukė švilpynę 
ir sušvilpė. Bemat sidabrakartis žirgas atlėkė. 

“— Ką įsakysi, karalaiti? 

— Noriu ir aš joti į medžioklę, — sako Nežiniukas. 

— Išsitrauk iš ausies drabužius, balną, pabalnok mane, ir josime. 

Bernaitis kaip mat iš žirgo ausies drabužius išsitraukė, žirgą pabal- 
nojo. Sidabro žirgelis, sidabro balnas, viskas gryno sidabro. Sėdo bernai- 
tis ant žirgo ir pasileido į mišką. Aplinkui .- o, bet vis tiek greičiau už 
svainius miškan nusigavo. Tik mišką prijoj., mato — sidabro antis skren- 

da. Greit prisitaikė, pykšt — ir nušovė. Tada prisirišo antį prie balno 
gugos, sėdo ant žirgo ir pasuko atgal. Gerą galą nujojo, kol svainius 
paiiko. Jiedu dar nė į mišką įjoti nespėjo, o Nežiniukas jau namo 
grįžta. Ir mato svainiai — koks gražus jaunikaitis ant sidabrakarčio žirgo 
atjoja. Kas toks šitas karžygys? Arčiau prijojo — ir ką išvydo! Jaunikai- 
čio drabužiai — grynas sidabras, žvilga, tviska nelyginant veidrodis. 
Mato svainiai — čia koks kilmingas jaunikaitis. Dar iš tolo pagarbiai 
pasveikino, paskui sustojo, kardus iškėlė, galvas nulenkė. 

— Tai gal nakvojai miške, jaunikaiti, kad taip anksti grįžti?— klau- 
sia juodu. 

— Nenakvojau,— sako Nežiniukas, — tik šiandien į mišką atjojau. 

Svainiai nepažino Nežiniuko. 

— Tai gražią antį nušovei. Gal mums ją parduosi? 

— Galiu, — atsakė Nežiniukas. 

— O kiek už ją norėtum? 

— Šimio auksinių, — sako Nežiniukas. 

Svainiai išsitraukė pinigus ir sumokėjo jam. 

— Kas toks būsi, gražusis jaunikaiti?— teiraujasi svainiai. 

— Aš — Lentpilės karalius. 

— Tur būt, labai toli tas kraštas, kad mes nė jo vardo negirdėjom. 

Pasiėmė svainiai antį ir namo grįžta. O Nežiniukas kad pasileis šuo- 
liais — nuskrido lyg viesulas. Atsiliko svainiai. Kol jiedu parjojo, Neži- 
niukas jau persirengti spėjo. Atsistojo tarpdury ir žiūri, kaip svainiai 
pasipūtę iš medžioklės grįžta. Prie balno gugos gražiausia antis sidabro 
plunksnomis kaba. Jodami šnekasi — girdi, tai apsidžiaugs senasis ka- 
ralius, tokį laimikį išvydęs! Tai pamylės, tai pagirs savo žentus! Prijojo 
Nežiniuko trobelę ir sako: 

— Be reikalo nejojai su mumis į medžioklę, Nežiniuk. Tik pažiūrėk, 
ką mes nušovėme! 

O jisai atsakė: 

— Nežinau. 

— Tai tu niekada nieko nežinosi ir visą gyvenimą būsi Nežiniukas. 

Tai pasakę, garsiai nusikvatojo ir nušuoliavo pro pilies vartus. Nu- 
džiugo karalius, kad žentai tokią gražią antį nušovė. Ta proga ir 
surengė pokylį. Svečių daugybę prikvietė, muzikantus pasamdė. Tai 
linksmybė buvo! O Nežiniukas su jauniausiąja karalaite lentų trobelėje 
vieni du palikti. Niekas jį: »nekviečia. Kitą rytą svainiai vėl sumanė pa- 
medžioti. Vėl prašo uošvį, k44 leistų juos. 

— Medžiokit sau į sveikatą! 

Leido karalius, ir žentai išjojo. O Nežiniukas ir vėl atsistojo prie 
savo trobelės ir žiūri, kaip svainiai pro vartus joja. Labina jiedu Ne- 
žiniuką: 

— Labą rytą, svaineli. Jokim kartu į medžioklę. Ar nenorėtum pa- 
medžioti su mumis? 

Nežiniukas atsakė: 

— Nežinau. 

— Niekada tu nieko nežinai. Žinojai tik, kaip karalaite prisivilioti. 

Pyksta jie, plūstasi. Kur tai matyta, kad karaliaus duktė tokiam Ne- 
žiniukui tektų. Paburnojo ir nujojo sau. Nežiniukas palaukė, kol jiedu 
pradings iš akių, ir sušvilpė savo švilpyne. Atlėkė auksakartis žirgas. 

— Ką įsakysi, karalaiti? 

— Štai ką paliepsiu,— sako karalaitis— vėl mudu josime į medžiok- 
lę, kaip ir svainiai. 

— Išsitrauk balną ir drabužius, — paliepė žirgas. 

Išsitraukė bernaitis drabužius. Viskas buvo gryno aukso — ir balnas, 
ir drabužiai, ir pentinai. Sėdo jis ant žirgo ir nuskriejo aplinkiniu ke- 
liu. Greičiau už svainius nusigavo į mišką. Nujojo ir toje pačioje vie- 
toje, kaip andai, nušovė aukso einį. To paukščio plunksnos buvo gryno 
aukso. Nušovė paukštį, prisirišo jį prie balno gugos ir grįš namo. Pajojo 
kelio galą, mato — svainiai dar tik miško pakraštį pasiekė. Vienas svai- 
nis ir sako kitam: 

— Tu tik pažiūrėk — vėl karžygys atjoja. Ar tai ne tas pats jauni- 
kaitis, kurį anądien sutikome? Štai tau — šįkart su aukso žirgų me- 
džioklėn išsirengė. Aš dar kaip gyvas negirdėjau, kad su tokiu žirgu 
kas į medžicklę jotų. 

Svainiai dar iš tolo pagarbiai jį pasveikino. Prijojo arčiau ir sako: 

— O, gražusis jaunikaiti, taip anksti, o jau namo grįžti! Gal ir nak- 
vojai miške? 

— Nenakvojau,— sako Nežiniukas.— Šiandien tik atjojau į mišką. 

— O gal parduotum tą gražų aukso einį? | 

— Galiu parduoti. 

— Kiek norėtum už jį? 

— Du šimtus auksinių. 

Svainiai tučtuojau išsitraukė du šimtus auksinių ir sumokėjo jam. 

— Kas toks būsi, kilmingas jaunikaiti? 

— Aš — Lentpilės karalius. 

— Tegyvuoja Lentpilės karalius! Valio!-— šaukia nudžiugę svainiai— 
Matyt, šaudai labai taikliai, kad taip greitai tokį gražų paukštį sume- 
džiojai. 

Atsisveikinęs su jais, Nežiniukas tarė užburtam savo žirgui: 

— Strykt pastrykt! Nulėksiu ten, kur panorėsiu. 

Ir tuoj pat atsidūrė prie lentų trobelės. Nušoko nuo žirgo, drabužius 
sudėjo į vietą, ir žirgas pradingo. O Nežiniukas atidavė pačiai du šim- 
tus auksinių ir nieko nesako. 

— Nežiniuk! Kur tu gavai šitiek auksinių?— klausia pati. 

— Nežinau. 

Nudžiugo karalaitė, bučiuoja savo vyrą, krykštauja, tik jai vis širdį 
skauda, kad jis nekalba. O tuo metu ir svainiai grįžta. Prijojo jie lentų 
trobelę. 

— Tu tik pažiūrėk, svaineli, ką mes turime! Ar matai? Tu nenušautum 
tokio paukščio. O mes ir tau sakėm — jok su mumis. 

Nežiniukas atsakė: 

— Nežinau. 

— Niekada tu nieko nežinai, tai ir liksi toks Nežiniukas. 

Ir svainiai kvatodamiesi nušuoliavo pro vartus. Karalius ir vėl labai 
apsiūžiaugė, kad jo žentai tokie puikūs medžiotojai, kad jie taip gerai 
moka šaudyti. Šiai ir vėl tokį gražų auksaplunksnį einį parnešė. Ir vėl 
sekmadienį pokylį surengė. Linksminosi jie, šoko. Ir niekas nė nepri- 
siminė jauniausios karalaitės su Nežiniuku. Baigėsi pokylis, ir svainiai 
trečiąkart išjojo į medžioklę. Joja jie, o Nežiniukas vėl atsistojo prie 
trobelės ir žiūri į juos. Svainiai sako Nežiniukui: 

— Tu nežiūrėk į mus, o jokime kartu. Ar moki šaudyti? 

Nežiniukas atsakė: 

— Nežinau. 

— Matai, o mes gerai šaudome. Užtat ir tokių paukščių parnešam,— 
giriasi svainiai.— Karelius mumis atsidžiaugti negali. O kas jam iš tavęs! 

Pasakė taip ir nujojo. Nežiniukas palaukė, kol jie nujos toliau, išsi- 
traukė švilpynę ir sušvilpė. Tučtuojau atlėkė žirgas deimanto karčiais. 

— Ką dabar įsakysi, karalaiti? 

— Jokime vėl į medžioklę. 

Tučiuojau išsitraukė drabužius, balną ir jos. Apsirengė, apsitaisė. Ir 
toks gražus buvo, kad prieš jo grožį ir saulė nublanktų. Vienas du — 
ir jau Miške. Ten aptiko deimanto ožkytę ir nušovė ją. Jos vilnos 
gryno deimanto, ir ragai gryno deimanto. Nušovė ožkytę, prisirišo prie 

balno gugos, atsmaukė kepurę ir joja svainių pasitikti. Na, šitokių da- 
lykų jie dar Kaip gyvi nėra matę! 

— Tu tik pažiūrėk — dabar jis jau ant deimanto žirgo!— šnabždasi 
svainiai.— O dievulyčiau, kokie jo drabužiai! Jis, tur būt, koks impe- 
Iatorius. O gal kokio turtingo imperatoriaus sūnus? 

Ir jau iš tolo pagarbiai sveikina jį, labina, lenkiasi jam. Prijojo arčiau. 

— Tai gražią ožkytę nušovei,— gėrisi svainiai.— Kur tokią radai? 

— Ogi miške. 

— Matyt, labai ankstų metą išjojai, kad jau dabar namo grįžti?— tei- 
Iaujasi svainiai. 

— O gal tuo pat metu, kaip ir jūs? — juokauja Nežiniukas. 

— Gal parduotum tą deimantavilnę? 

— Galiu parduoti, — atsakė Nežiniukas. 

— Kiek norėtum už ją? 

— Trijų šimtų auksinių. 

— Reikia duoti — tarė svainiai, — tada senasis karalius mus dar la- 
biau mylės.— Ir sumokėjo Nežiniukui tris šimtus auksinių. 

Tada Nežiniukas apgręžė žirgą ir nušuoliavo. Parjojo, atidavė pačiai 
tris šimtus auksinių ir nė žodžio nepasakė. Tai nudžiugo karalaitė! Iš 
to džiaugsmo nežino, nė ką daryti. Ir iš kur jis tiek auksinių gavo? 
O karalius savo žentams vėl didelį pokylį surengė. Pokylis buvo tik 
prasidėjęs, šit atšuoliuoja pasiuntinys, karaliui žinią atneša — užpuolė 
juos šungalviai totoriai, visą jų kraštą užkariauti nori. Tai nusiminė 
senasis karalius. Liūdėk neliūdėjęs — vis tiek reikės joti. Atėjo laikas 
iškeliauti. Apsitaisė kareiviai, sėdo ant žirgų ir išjojo pro vartus. Štai 
ir Nežiniukas atsistojęs stovi prie lentų trobelės. Svainiai jam sako: 

— Ko čia dabar stovi? Eikš tėvynės ginti! Juk šungalviai totoriai 
mūsų kraštą užpuolė. 

— Nežinau. 

— Tai sužinosi!-— sako jie.— Kai totoriai prie pilies vartų atjos, tada 
sužinosi! Eikš. Imk šautuvą, ir eime! 

Nežiniukas atsakė: 

— Nežinau. 

Išjojo svainiai pikti ir vis Nežiniuką plūsta. Tiktai karaliaus dukterį 
prisivilioti mokėjo, o daugiau nieko nemoka. Išjojo jie į karą, o Neži- 
niukas liko namie. Netrukus žinia atėjo — šungalviai totoriai daugybę 
miestų užgrobė, daugybę žmonių išžudė. Kas su jais susilygins! Kareivių 

pulkai didžiausi, kaip mat visą karaliaus kariauną išvaikė. Svainiai vos 
sveiką kailį išnešė. Parbėgo namo ir šaukia Nežiniukui: 

— Maiai —tu nejojai į karą, tai dabar totoriai užgrobs mūsų kraš- 
tą. Tai nenori ginti savo tėvynės! 

Be reikalo tik burnas aušino svainiai, nes Nežiniukas tiek tepasakė: 

— Nežinau. 

Praėjo kiek laiko, atsipūtė kareiviai, o karalius vėl kariuomenę ren- 
ka. Ką darys vargšai žmoneliai! Reikia eiti į mūšį. Eina kareiviai bai- 
siausiai nuliūdę, o Nežiniukas laukia nesulaukia, kol jie nužygiuos kuo 
toliau. Paskui sušvilpė savo švilpyne — kaip iš žemės išdygo sidabra- 
kartis žirgas. 

— Ką įsakysi, karalaiti? 

— Štai ką paliepsiu — josime į karą tėvynės ginti. 

— Na, tai išsiimk drabužius, kardą ir šautuvą, — tarė žirgas. 

Viskas gryno sidabro. Išsitraukė iš žirgo ausies drabužius, apsitaisė 
jais, sėdo į balną ir nušuoliavo. O karo lauke mūšis mūšį veja — šun- 
galviai totoriai vieną po kito vis naujus miestus užgrobia. Nežiniukas 
atšuoliavęs kad puls į patį totorių vidurį! Metėsi į jį priešai, o jis išsi- 
traukė kardą, kad ims kapoti totorius! Kardu mosuoja lyg dalgiu, šma- 
goja lyg per piūtį. Perjojo dukart per totorių kariuomenę — tiek karių 
pražudė, kad vos liko kam namo parbėgti ir pranešti apie pralaimėjimą. 
Nuvijo jisai totorius dievai žino kur — net į jų kraštą parvijo. Tai nu- 
džiugo karalius. Ir iš kur tas karžygys, toks drąsuolis atsirado, tokią 
galybę totorių iš mūsų krašto išvijo! Atsiėmė karalius visus miestus, 
kuriuos totoriai buvo užgrobę, ir sako savo kariams: 

— Kur tas karžygys? Nepaleiskite jo! Nusivešime ji į mano pilį ir 
padėkosime jam, kad išgelbėjo mūsų kraštą. 

Bet kas jį sulaikys — pradingo karžygys, jo lyg nebūta. Nuskriejo 
ant savo žirgo, tiek jį ir tematė. Karalius su visa kariauna grįžo namo 
ir iškėlė didelį pokylį. Džiūgauja — išgujo priešus iš savo krašto! Ne 
tik juos išvijo, bet ir priešų žemės gabalą užkariavo. Tik kaip tam kar- 
žygiui atsidėkoti. Niekas nežino, kas jis, iš kur jis atvykęs, niekas jo 
nepažįsta. 

Prabėgo kiek laiko, ir vėl bus karas. Dabar jau šitas karalius puls 
totorių žemes. Paskyrė dieną, kada kareiviams rinktis. Apsitaisė jie ir 
vėl žygiuos. Išėjo jie už vartų, o Nežiniukas vėl stovi prie lentų tro- 
belės. Svainiai ir sako jam: 

— Ar tu neisi? Mes jau antrukart jojame, o tu dar nė karto nebuvai. 
Ar lauksi, kol priešai užkariaus visą mūsų kraštą? Tai gerą žentą ka- 
ralius turi. Kraštą ginti reikia, o jis — nė krust! 

O Nežiniukas atrėžė: 

— Nežinau. 

Svainiai nušuoliavo baisiai įširdę. Nežiniukas palaukė, kol toliau nu- 
jojo, ir sušvilpė savo švilpyne. Atlėkė auksakartis žirgas. 

— Ką įsakysi, karalaitiė 

— Štai ką paliepsiu —ir vėl josime į karą tėvynės ginti. Neleisim 
šungalviams totoriams mūsų krašto užkariauti. 

— Na, tai kyštelk ranką man į ausį ir tučtuojau apsirenk!— paliepė 
žirgas. 

Persirengė Nežiniukas, siryktelėjo ant žirgo ir nušuoliavo į mūšio 
lauką. Kai Nežiniukas prijojo, kareiviai dar nebuvo mūšio pradėję. Tai 
jis kad puls į mūšį pats pirmasis — pirmiau už karalių. Visus aplenkė 
ir į patį priešų vidurį nujojo! Kad ims juos kapoti — totoriai tik krin- 
ta žemėn, nė vienas nepasikelia. Tai išklojo juos — gal koks dešimt 
valiojo pabėgti. Tą sykį karalius iki.totorių sostinės nužygiavo. O dabar 
jau grįš namo. Ir vėl prašo maldauja karalius, kad sulaikytų karžygį, 
kad nepaleistų — parsives jį į pilį ir atsidėkos. Bet kas gi jį sulaikys? 
Akies mirksniu pradingo karžygys. 

O trečiąkart buvo paskutinis mūšis. Kas jį laimės, tasai bus nugalė- 
tojas. Renkasi kareiviai, taisosi karo drabužiais ir žygiuos. Vėl svainiai 
šaukia Nežiniukui: 

— Eikš ir tu! Gana čia savo lentų troboj šalia pačios' sėdėti! Metas 
į karą. 

— Nežinau, — sako Nežiniukas. 

Nužygiavo kareiviai. O Nežiniukas palaukė, kol jie išnyks iš akių, 
ir vėl švilpt savo švilpyne. Atlėkė žirgas deimanto karčiais. 

— Ką įsakysi, karalaiti? 

— Josime trečiąkari,— sako Nežiniukas.— Bus lemiamas mūšis. Josi- 
me gelbėti savo tėvynės. | 

Sėdo jis ant žirgo, suspaudė kardą ir nušuoliavo. Kai atjojo į mūšio 
lauką, kareiviai jau jau puls vieni kitus. Nelaukė jis, kol mūšis pra- 
sidės,— puolė į patį priešų vidurį ir kad ims juos kapoti. Totoriai iš- 
kėlė taikos vėliavą — girdi, baikime karą. Patys pasidavė ir savo žemes 
atiduoda — nebekariaus. Karalius užėmė šungalvių totorių žemes, nu- 
galėjo juos. O Nežiniukas apsimetė sužeis as. Pats kardu prasidūrė 

koją ir dejuoja, krauju pasruvusią vietą rodo. Išvydo tai senasis ka- 
ralius, prie jo pripuolė, kareivius sušaukė. 

— Oi, kaip gaila drąsiojo karžygio!-— nuliūdo karalius.— Sužeidė jį 
šungalviai totoriai. 

Paėmė karžygį, karieton pasisodino, žaizdą aptvarstė. 

— Kas toks būsi, drąsusis jaunikaiti?— klausia jį karalius.— Ir kodėl 
taip greitai nujojai anuos du kartus? Juk tiek gero padarei, mūsų kraš- 
tą išgelbėjai! Jei ne tu, totoriai visą šalį būtų užkariavę. Būtų nelikę 
mano karalystės. Nė padėkoti nespėjau. Tai dabar labai prašyčiau joti 
su mumis. 

— Dabar nejosiu— sako Nežiniukas.— Vėliau atvyksiu. Užgydysiu 
žaizdą ir atvyksiu, bet norėčiau ir savo pačią atsivežti. 

— Gerai, — tarė karalius.— Lauksiu atvykstant su pačia sekmadienio 
vakarą. Pokylį surengsiu, daugybę svečių tavo garbei pakviesiu. 

Pažadėjo Nežiniukas karaliui jį aplankyti ir nujojo namo. Akies mirks- 
niu pradingo. Ir karalius su žentais džiūgaudami namo grįžta. Iš to 
džiaugsmo taikos vėliavą iškėlė — jie nugalėtojai! Ir žemės visos liko, 
o kiek dar naujų užkariavo! Tai džiaugsmo buvo. Ir kokią puotą iškėlė! 
Dainuoja žentai ir nutilti negali. O Nežiniukas parjojo ir sako savo 
pačiai: 

— Mudu dar niekada nesikalbėjome, o dabar imsime ir pakalbėsime. 
Tai aš apgyniau mūsų tėvynę. Jei antrąkart nebūčiau karan jojęs, šun- 
galviai totoriai visą mūsų kraštą būtų užėmę. Kiek kartų į mūšį jojau — 
vis laimėdavau, dar ir šungalvių totorių žemes užėmiau. Tiktai tėvas, 
didysis karalius, norėjo su manim pasikalbėti. Šiandien kvietė į pilį 
joti — atsidėkos už mano gerumą ir išsiklausinės, iš kur atvykęs ir kas 
aš toks. Bet aš pasakiau — dabar nejosiu, esu sužeistas. Niekas manęs 
nesužeidė — pats sau kardu įsidūriau. Tegu jie pamato, kad kraujas 
teka. O sekmadienio vakarą karaliaus pily bus didelis pokylis. Ir mudu 
tenai nuvyksime. Tada karalius sužinos, ko vertas jo žentas kiauliaga- 
nys ir kokie aniedu žentai, tie pasipūtėliai! 

Tai nudžiugo mergelė! Puolė ant kaklo Nežiniukui, apkabino jį ir 
bučiuoja. 

— Tai ko gi tu iki šiol nekalbėjai? 

Jisai atsakė: 

— Baigėsi lemtas tylėti laikas — dabar jau aš turiu kalbėti. O iki šiol 
nevalia buvo. 

Nustebusi pati klausia jį: 

— Ir kaip tu galėjai iškęsti nekalbėjęs šitiek metų? Kaipgi tu, kara- 
liaus sūnus, ištvėrei šitoje lentų trobelėje? 

— Dabar jau aš nebetylėsiu. Na, renkimės sekmadienio pokyliui. 

O karaliaus menėje jau visi krašto didžiūnai susirinkę. Muzika grie- 
žia, o to nepažįstamo karžygio vis nėr ir nėr. O Nežiniukas švilpt savo 
švilpyne — atlėkė sidabrakartis žirgas. 

— Ką įsakysi, karalaiti? 

— Šiai ką paliepsiu,— sako Nežiniukas,— tegu čia atvažiuoja stiklo 
karieta. Jos kraštai lai bus gryno deimanto, o ratai — gryno aukso. Te- 
bus pakinkyta į ją ketverias žirgų — visi juodi kaip smala ir žvilgantys. 
Ir botkotis tebus gryno aukso. Ir kad vežėjas būtų išsipuošęs — juk pas 
uošvį važiuosime! Šiandien — mūsų vestuvės. Tebūnie viskas taip, kaip 
aš sakiau. 

Ištarė Nežiniukas tuos žodžius — stiklo karieta jau ir stovi prie durų. 
Tokia, kokios jis norėjo. Dar niekas tokios grožybės nebuvo regėjęs. 
Į ją keturi žirgai pakinkyti — visi juodi kaip smala, gėlėmis apkaišyti. 
O pakinktų gražumas! Viskas tik žvilga, tik spindi. 

— Dabar ir mes keliausime!— tarė Nežiniukas. Paskui jis tarė žir- 
gui:— O dabar man ir mano pačiai parūpink vestuvinius drabužius. Tik 
apsitaisysime ir važiuojam. 

Ištarė Nežiniukas tuos žodžius — ir viskas jau sunešta. Gražūs kara- 
liški drabužiai — tokiais tiktai karaliai apsitaisę. Raudoni, auksiniai dra- 
bužių spurgai. O kepurė gryno aukso, ir pentinai gražiausi — visas bliz- 
ga žėri nuo galvos iki kojų. O jaunosios sutuoktuvių drabužiai! Tokių 
dar niekas neregėjo. Ir nežinai, kokie jie — purpuriniai, šilkiniai ar dar 
kokie. Jaunosios vainikas, rožė rankoje — taip tik tuoktis einama. Dirs- 
telėjo jaunieji vienas į kitą, žiūri neatsižiūri vienas į kitą ir negali atsi- 
stebėti, kokie jie gražūs. Paskui sėdo į karietą. Atvažiuoja jie, 0 prie 
karaliaus pilies sargyba pastatyta — kareiviai dviem eilėm išrikiuoti. 
Siaiga pamatė — atidarda karieta. Tokios jie kaip gyvi nematę. Ir ka- 
rieta neapsakomai graži, ir žirgai gražūs — čia, ko gero, jau ne karalius 
atvažiuoja, o koks imperatorius. Daug svečių atvažiuodavo pas karalių, 
daug buvo čia pokylių ir vestuvių, visko buvo, bet šitokios karietos 
dar niekados nebuvo karaliaus pilyje. Sargybiniai tučtuojau į pilį pra- 
nešė — girdi, svečias atvažiuoja, tik jie nežino, ar čia imperatorius, ar 
dar kas, nes tokios gražios karietos jie dar kaip gyvi nebuvo regėję. 

Svečiai tuoj iš už stalų pakilo, atvykstančių laukia. O muzika kad 
rTėš — tokį maršą trenkia, net žemė dreba! 

Šit ir jaunieji atvažiavo. Svečiai išvydo juos, žado neteko. Kas jie 
tokie? Net ir pats karalius akis išpūtė — kas gi tas svečias nebuvėlis? 
Gal čia koks svetimos šalies imperatorius, kas žino, iš kur jis užklydo? 
Atvažiavę sustojo prie pilies durų, žirgus sustabdė. Atidarė karietos 
dureles. Ir išvydo karalius savo dukterį, gražiausiais drabužiais apsitai- 
siusią, brangiausiais akmenimis apsisagsčiusią. O jaunikaitis šalia jos — 
tai tas karžygys, kur kraštą nuo totorių apgynė. Nepažino karalius Neži- 
niuko, o karalaitė ir sako:. 

— Tėve, tai mano vyras, mano sužieduotinis, kurį pati išsirinkau. 
Su juo mudu susituokėme, o dabar vestuves švęsime. Nors jūs ir išsi- 
žadėjote manęs, ir varėte iš savo pilies. Vis tiek jūs — mano tėvas, 
o aš — jūsų duktė. 

Išgirdo karalius dukters žodžius, po kojų puolė, atleidimo prašo. 

— Nepykite, atleiskite man,— meldžia karalius.— Miela dukrele! At- 
leisk, kad aš tau tokią gėdą padariau! 

Tėvas apkabino dukrą, Nežiniuką už rankos paėmė ir nusivedė juos 
į rūmus. Ir tada visi suėjo į vidų. Pasodino karalius jaunėlę su savo 
vyru pačioj garbingiausioj vietoj, o kiti žentai su pačiomis iš krašių 
susėdo. Jauniausioji karalaitė — tikra nuotaka, dar ir su nuo akos dra- 
bužiais. Ir tokia graži, kad seserims nors imk ir slėpkis. Ir žentams nors 
kiaurai žemę prasmek — toks tas Nežiniukas gražus. Dailiai nuaugęs, 
prašmatniais drabužiais apsitaisęs, tai toks gražus, kad atsižiūrė'i negali. 

Suėjo jie į rūmus ir apsakė viską, kas buvo nutikę. Nežiniukas pasi- 
sakė, kieno jisai sūnus, pasakė, kad jisai irgi karalaitis, nes jo tėvas 
irgi karalius buvo. Apsakė, kodėl jis karaliaus rūmus ir savo kraštą 
palikti turėjo. Tai jisai ištrypė gėlyną — ne paukščiai jį nuniokojo, ne 
laukiniai žvėrys išmindė, bet jis tai padarė, su savo žirgu gėles iš:rypė. 
Ir dar pridūrė: 

— O mano mieloji viską matė, nes pro langą žiūrėjo. 

— Bet ji neišdavė tavęs. Žiūrėjo, kaip aš tave iš vienos vietos į kitą 
gainioju, bet nepasakė, kad tu niekuo dėtas,— sako karalius. 

Nežiniukas tarė: 


— Ji nenorėjo išduoti nei savęs, nei manęs. Dabar jau mūsų niekas 
neišskirs. Laimink, dieve, senąjį karalių, mūsų tėvą, ir mus kar u su juo. 

— Jei jau taip, — tarė karalius, — tai kunigaikščių ir didžiūnų akivaiz- 
doje atiduodu tau karaliaus karūną — tu jos iš tiesų vertas! Nieko, kad 
tu jauniausias, o anie žentai vyresni už tave — vis tiek tu labiausiai 
karūnos vertas. 

Karalius atidavė jam karūną ir visą kraštą, visą karalystę. Nežiniu- 
kas tapo to krašto valdovu. Jie dar ir šiandien gyvena, jei nenumirė. 

Gyveno kartą karalius, pramintas Raudonuoju. Jis turėjo tris sūnus, 
dailius ir protingus jaunikaičius. Bet nedžiugino jie senojo karaliaus 
akies. Vienas dievas težino kodėl, bet nebuvo tos dienos, kad karalius 
nerūstautų ir ašarų nelietų. Neapsikentė sūnūs — paklaus tėvą, ko jisai 
toks rūstus ir ko verkia kiauras dienas. Sutarė — pirmas eis vyriausiasis. 

Karalaitis įėjo ir tarė: 

— Tėve šviesiausias karaliau, pasakyk, ko tu rūstauji, ko verki? 

— Dar drįsi mane kamantinėti, nususęs šunykštiė — ir tėvas pačiupo 
kardą. Sūnus vos išnešė kudašių — tėvo sviestas kardas įsmigo į durų 
staktą. 

Kieme jaunesnieji broliai klausia: 

— Ką tau sakė tėvas? 

— Ogi patys nueikite, — sako vyriausiasis — jis ir jums pasakys. 

Įėjo jaunesnysis ir klausia: 

— Tėve šviesiausias karaliau, ko tu rūstauji, ko verki? 

— Ir tu dar mane kamantinėsi, nususęs šunykšti:— karalius pakėlė 
kardą ir užsimojo. 

— Ir šitas karalaitis vos išnešė kudašių — kardas vėl įsmigo į staktą. 

Kieme jaunylis klausia: 

— O ką tau sakė tėvas? 

Vyresnysis atrėžė: 

— Nueik, ir tau pasakys. 

Nuėjo jaunylis ir klausia: 

— Tėve šviesiausias karaliau, pasakyk, ko tu rūstauji, ko verki? 

— Ir tu dar mane kamantinėsi, nususęs šunykšti?— karalius pagriebė 
kardą ir užsimojo. 

Kardas vėl įsmigo į staktą. Bet jaunylis nepuolė pro duris. Ištraukė 
iš staktos kardą ir atidavė jį tėvui. 

— Štai kardas, tėve. Gali užmušti mane, bet aš neišeisiu, kol neat- 
sakysi į mano klausimą. 

— Na, gerai. Matau, tu — tikras vyras, nepabūgai, neišbėgai kaip 
tavo broliai. Tai žinok, sūnau, — verkiu iš džiaugsmo, kad užauginau 
tris tokius stotingus sūnus. Ir iš sielvarto verkiu, kad jūs nė vienas ko- 
jos iš namų nekeliate. 

— Tai ne bėda, tėveli — mes apeisime visus tavo karalystės kampelius. 

Išėjo jaunylis į kiemą, o vyresnieji broliai smalsauja: 

— Tai ką tau sakė tėvas? 

Jaunylis papasakojo. Tada vyresnieji broliai nuėjo į arklidę, pasi- 
balnojo ristus žirgus ir sako jaunyliui: 

— Eikš, išsirinksi žirgą, ir visi trys josime pasidairyti po pasaulį. 

Nuėjo ir jaunylis į arklidę. O žirgai tik kanopomis ardo žemę, spar- 
dosi ir Žvingaudami kandžioja vienas kitą. Jaunylis išsigando ir tarė 
sau — už jokius pinigus nejos tokiais patrakėliais. Žiūri — ogi ant mėš- 
lo krūvos susikumbrinęs toksai nususęs kumeliukas. Jaunylis paėmė 
apynasrį, priėjo prie susikumbrinusio kumeliuko, pamovė jį ir tempia 
sau iš paskos. Broliai, pamatę tai, ir sako: 

— Žinai, brolau! Mes nejosime šalia tokio susnos. 

— Gerai, — sako jaunylis,— galiu aš keliauti ir vienas. 

Vyresnieji broliai įsidėjo paviržio, prisikimšo pilnas kišenes pinigų ir 
išjojo. O jaunylis liko kamuotis su savo kuinu. Broliai nujojo į kitą 
miestą, nušoko nuo žirgų ir užėjo pasilinksminti į smuklę. Prie jų prisi- 
plakė čigonų, dailių mergelių, ir broliai kaip mat prašvilpė pinigus. Galų 
gale prapyškinę ir žirgus, pėsčiomis leidosi į kelią. 

Dabar palikime juos ir dirstelkime, kas nutiko jaunyliui. Tempia jis 
susikumbrinusį arkliūkštį per miestą, o žmonės kvatojasi pilvus susiėmę. 
Kažkas iš žioplių šūktelėjo: 

— Visai kaip pasakų karalaitis Bruncikas! 

O jaunylis tarė: 

— Gerai, kad pakrikštijote. Šiuo vardu ir vadinsiuosi, kol gyvas 
būsiu! 

Jaunylis perėjo miestą ir išsuko į lauko kelelį. O susisukęs arkliūkš- 
tis sustojo ir nė krust. Traukia jį jaunylis, tempia — arklys nė iš vietos! 

— Na, palauk!— karalaitis stvėrė kuolą ir užsimojo,— užmušiu,. jei 
neisi! 

Arklys pajudėjo. Paėjėjo kelis žingsnius ir vėl sustojo. Pravirko Brun- 
cikas ir raudodamas maldauja arkliūkštį: 

— Kupriuk tu mano! Nesėsiu ant tavęs, kad manęs nepakeli, nors 
pats vilkis man iš paskos. 

Bet Kkuinas nė krust. Tada karalaitis Bruncikas pakėlė susną arkliūkštį 
ir pats neša jį. Bet kuinas buvo toks sunkus, kad vos trejetą žingsnių 
jį pavilko. 

— Kad tu nesulauktum — vilksiu aš čia tave! Užmušiu verčiau. Už 
tavo odą šį tą gausiu. 

Užsimojo storu kuolu — užmuš kuiną. Žiūri Bruncikas — arkliūkštis 
atsistojo ant kojų. Paskui kokius tris žingsnius žengė ir vėl nė krust. 
Karalaitis Bruncikas pakėlė jį, vėl panešė keletą žingsnių, o paskui tren- 
kė į žemę. Žiūri — kuinas kojas tik ištiesė, akis išvertė ir nusibaigė. 
Karalaitis Bruncikas kad pradės verkti, ašaros kaip pupos rieda. Paver- 
kė, paverkė jis ir sako: 

— Na, kad jau nudvėsei, tai eisiu pas arklialupį — tegu nulups tave. 
Už tavo odą vis keletą filerių gausiu. 

Ir jis nuėjo. Paėjėjo keletą žingsnių ir atsisuko. Ir žinote, ką išvydo? 
Ogi kuinas kad pasipurtys, kad pasirąžys. Ir šit stovi prieš jį gražiausias 
žirgas. O karalaitis Bruncikas tik žiūri, akis išpūtęs. Žirgas sako: 

— Grįžk, mielas šeimininke. 

Bruncikas nustebo: 

— Tai tu ir kalbėti mokiė 

— Moku, eikš, sėsk ant manęs. 

— Nesėsiu,— sako Bruncikas,— tik tu eik man iš paskos, kad nerei- 
-kėtų tavęs vilkti. | 

O arklys dar kartą pasipurtė, dar kartą pasirąžė ir dar gražesnis pa- 
tapo. Ir pamatė karalaitis Bruncikas, kad jo žirgas su šešiomis kojomis. 

— Tai stebuklas! Juk tu su šešiom kojom. 

— Aš esu užburtas, o arklininkai nežinojo. Na, sėskis greičiau, ir 
jokim. 

Ir pakilo žirgas į tokias aukštybes, kad Bruncikas žemę vos įžvelgė. 
Tada žirgas kad pasispardys visomis šešiomis — Bruncikas neišsilaikęš 
dribt nuo jo. O žirgas nusileidęs sugriebė Brunciką, įsodino į balną ir 

vėl iškilo į padanges. Ir pakilo į tokias aukštybes, kad jau ir žvaigždės 
pasimatė. Žirgas antrąkart pasispardė, ir karalaitis vėl nudribo. Ir kren- 
ta žemyn. Kai iki žemės jau visai netoli buvo, žirgas pagavo jį, užsi- 
sodino ant balno ir nusileido. Bruncikas nulipo nuo žirgo. O žirgas 
sako: 

— Šeimininke, sėsk ant manes. 

— Nesėsiu, nes dar nutrenksi mane ir užmuši. 

— Drąsiai sėsk, nieko nebijok. 

Sėdo anti žirgo. O tas pakilo aukštai aukštai — Brunciko galva į Auš- 
rinę atsirėmė. Tada kad pasispardys žirgas — vėl Bruncikas nudribo. Ir 
krenta. Kai iki žemės visai nedaug teliko, žirgas puolė ir pačiupo kara- 
laitį Brunciką. 

— Ar išsigandai?;— klausia jį žirgas. 

— O kaip tu manai? Kaip gyvas daugiau ant tavęs nesėsiu! 

— Klausyk,— sako žirgas,—ir aš išsigandau, kai tu pirmąkart mane 
užmušti norėjai. Antrąkart dar labiau išsigandau, o trečiąkart, kai ėjai 
arklialupio, visai buvau amą praradęs. Dabar atsiteisiau. Sėsk ant manos, 
ir josime, kaip tik panorėsi. 

— Jokime greičiau už vėją! Septynias šalis per vieną mirksnį!-— atsa- 
kė Bruncikas. 

Nespėjo karalaitis nė akių sumerkti, kaip jie atsidūrė didžiulėj girioj. 
O medžių aukštumas, o lieknumas — viršūnės stačiai dangų remia. Ne- 
truko ir vakaras ateiti. Kur čia nakvynę suradus? Ogi išsitraukė kara- 
laitis kardą, perkirto pusiau medžio lapą, apsiklojo juo pats ir apklojo 
savo žirgą. Rytą nubudęs, nusiskynė visą medžio lapą, įsidėjo jį į krep- 
šelį ir sėdo ant žirgo. 

— Žirgeli, jokime namo! 

Tik spėjo tuos žodžius ištarti — jie jau ir karaliaus rūmų kieme. Nu- 
lipęs nuo žirgo, Bruncikas nušmagojo pas tėvą, išsitraukė medžio lapą 
ir rodo: 

— Tėveli, štai ką parsinešiau! 

— Matau — tu tikras vyras! O ką toliau darysi? 

— Pažiūrėsiu, tėveli. 

Kitą rytą karalaitis atsikėlė, nuėjo pas žirgą ir klausia: 

— Ar neišalkai? 

— Kur neišalksi,— sako žirgas. 

— Palauk, avižų atnešiu,— sako karalaitis Bruncikas. 

— Man nereikia avižų. — tarė arklys. 

— Tai ko nori? Duosiu visko, ko tik paprašysi. 

— Na, gerai. Matai — tavo tėvas turi didžiulę rietuvę malkų. Tai imk 
ir sudegink jas. 

Bruncikas taip ir padarė — uždegė malkas. Kad suliepsnos visa rie- 
tuvė, kad užsiplieks ugnis didžiausia. Kaip mat viskas sudegė, tik krūva 
pelenų paliko. Tada žirgas priėjo ir suėdė visus pelenus aliai kruope- 
lytę. 

— Mielas šeimininke! O dabar keliaukime — tris dienas ir tris naktis 
galėsiu neimti nė trupinėlio. 

Tai sužviigo žirgo karčiai! Prieš jų tvaskesį ir saulė nublanktų. Sėdo 
Bruncikas ant žirgo ir išjojo. 

— Klausyk,— sako žirgas, — kur tik josime, nieko negirdėk, nieko 
nežinok, nieko nematyk. Atmink — kas viską girdi, viską mato, viską 
žino, tas daugybę vargo patiria. 

Bruncikas pažadėjo žirgui daryti taip, kaip tas sakė. Tada žirgas tik 
suprunkštė ir dar aukščiau pakilo. Ir lekia juodu virš tankiausio miško. 
Karalaitis žvilgtelėjo į žemę ir pamatė aukso pasagą. Jis ir sako: 

— Žirgeli, leisk man pasiimti aukso pasagėlę. 

— Gerai, pasiimk,— sako žirgas, — tik nepamiršk, ką tau sakiau! 

— Nebijok, žirgeli, ji neužtrauks nelaimės. 

Nusileido ant žemės. Bruncikas pasiėmė aukso pasagėlę ir įsimetė 
į krepšelį. Paskui jiedu vėl pakilo į orą ir nuskrido. Ir šit Bruncikas 
vėl sako: 

— Žirgeli, ant žemės matau aukso plunksną. 

— Imk,— sako žirgas. 

Pasiėmė aukso plunksną ir įsimetė į krepšelį. Ir vėl lekia žirgas, skrie- 
ja tarytum paukštis. Ir šit pamatė Bruncikas aukso plaukeiį. 

— Žirgeli, leisk man jį pasiimti. 

— Imk,— sako žirgas, — tau daugiau ir nereikia. 

Pasiėmė iį Bruncikas ir įsimetė į ktepšelį. Ir vėl pakilo į orą. Skren- 
da skrenda, jau ir saulė arti laidos, o miesto jokio nematyti. Ir šit su- 
tviskėjo sublizgėjo kas, karalaičiui net akys apraibo. Ir išvydo karalaitis 
miestą gražiausią, jo rūmai auksu žvilga, o bokštai dangų remia. Brun- 
cikas ir sako žirgui: 

— Žirgeli, leiskimės. 

Kur jie nusileido? Ogi priešais karaliaus rūmų vartus. Ir ką pamatė 
Bruncikas? Kareivius juodus kaip suodžiai. Ir klausia vieną jų: 

— Kas jūs tokie? 

— Tai ar nežinai?— paklausė kareivis. 

— Neklausčiau, jei žinočiau,— atšovė Bruncikas. 

— Čia saracėnų karalystė, o šie rūmai saracėnų karaliui priklauso. 

Bruncikas jiems ir sako: 

— Tai eikite ir pasakykite karaliui: prie jo pilies vartų atvyko pasi- 
klydęs karalaitis. 

Kareivis nubėgo ir pasakė saracėnų karaliui, kas toksai stovi prie jo 
pilies vartų. 

— Tai įleiskite, jei karalaitis. 

Karalailis Bruncikas įėjo pas saracėnų karalių, o tas ir klausia: 

— Kas tavo tėvas? 

— Raudonasis karalius. 

— Apie tavo tėvą girdėjau. Jo galybei daug kas galėtų pavydėti. 
O dabar pasiliksi mano rūmuose. 

— Gerai, — sako Bruncikas,— bet nenorėčiau čia sėdėti rankas sudė- 
jęs. Gal parūpintum man kokią tarnybą. 

— Galėsi būti prievaizdu. Ar sutinki? 

— Gerai, — sako Bruncikas. 

Ir ėmė Bruncikas karaliaus rūmuose šeimininkauti. Visus tik šokdina, 
tik varinėja. O karalius negali naujuoju prievaizdu atsigėrėti. Ir su- 
manė tada samdininkai jam kokį kerštą. Užtrauks ant jo karaliaus 
rūstybę, ir baigsis jo viešpatavimas. Sumanė — surengs puotą. Pasamdė 
muzikantus ir apgarsino po visą miestą: į puotą kviečia visus karaliaus 
samdininkus — tarnus, aviganius, kiauliaganius. Pakvietė ir Brunciką. Jis 
atsakė: | 

— Ateisiu, jei karalius leis. 

Prasidėjo linksmybės. Išgirdo Bruncikas grojant ir sako karaliui: 

— Mane ten irgi kvietė. Aš pasakiau — eisiu, jei tu leisi. 

— Tai eik, brolau. Linksminkis, kiek tik išmanai! 

Bruncikas ėmė ir nuėjo. O ten linksmybės pačiam įkaršty — stalai gar- 
džiausiais valgiais nukrauti, vynas upeliais liejasi. Ir ėmė samdininkai 
pasakoti, kas ką maięs, patyręs. Priėjo ir Brunciko eilė. Jis tarė: 

— Aš nieko nemačiau ir nieko nežinau. 

Tada vienas samdininkas ir sako: 

— Ir tu apsakyk kokį nebūtą daiktą — girdėjai, kaip aš išsimelavau. 

Bruncikas tarė: 

— Aš nepratęs meluoti. Eidamas į čia, radau aukso pasagą. 

Samdininkai net aiktelėjo: 

— Negali būti! Tai parodyk, jei turi! 

— Turiu,— atsakė Bruncikas ir išsitraukė iš kišenės aukso pasagą.— 
Štai ji! 

Samdininkai užkando žadą. O vienas jų jau iš pat ryto nuturseno pas 
saracėnų karalių ir žioptelėjo — girdi, Bruncikas turįs aukso pasagą. 
Ir dar pridūrė: 

— Naujasis prievaizdas gyrėsi galįs atvesti ir tą žirgą, nuo kurio ka- 
nopos ta pasaga nukrito. 

Saracėnų karalius tuojau liepė pakviesti Brunciką. 

— Sveikas gyvas, mielas brolau Bruncikai,— tarė saracėnų karalius.— 
Tai kaip pasilinksminai? 

— Puikiai! a 

— Girdėjau, turi aukso pasagą ir galėtum atvesti tą žirgą, nuo „kurio 
kanopos ji nukritusi. 

— Ar aš? Niekados to nesakiau, — pralemeno Bruncikas. 

Saracėnų karalius tarė: 

— Tai žinok, brolau: jei per šešias dienas neatvesi to žirgo, tavo 
galva bus pamauta ant kuolo. 

Apsiniaukė Bruncikas. Nuėjo į arklidę ir skundžiasi arkliukui. 

— Dabar daryk, ką nori —atrėžė žirgas.— Sakiau tau: nieko neži- 
nok, nieko negirdėk, nematyk nieko. Kas daug žino, tas ir daugybę 
vargo patiria. 

Visai nuliūdo Bruncikas. Vaikštinėja nosį nukabines. Penktąjį vakarą 
nuėjo į arklidę, atsistojo prie savo žirgo, pasiėmė šaudyklę ir įrėmė ją 
sau į kaktą. 

— Ką dabar sugalvojai? — klausia jį žirgas. 

— Ogi galą pasidarysiu. Geriau jau pats paleisiu sau kulką į kaktą — 
nelauksiu, kol mano galvą pamaus ant kuolo. 

— Daryk, kaip išmanai. Aš negaliu tau padėti, — atšovė žirgas. 

Bruncikas jau spaus gaiduką. O žirgas kad spirs — šaudyklė į šipulius 
pateškėjo! 

— Pabalnok mane, Bruncikai. Josime laimės išbandyti! 

Bruncikas pasibalnojo užburtą žirgą ir išlėkė iš karaliaus rūmų. Ir 
pakilo žirgas virš kalnų, klonių ir miškų. Ir šit patį vidurnaktį nusi- 
leido juodu prie aukso pilies. Žirgas tarė: 

— Dabar eisime į šitą pilį. Tik nežiopsok — iškart eik į arklidę. Ten 
rasi tą auksakartį eržilą, kuris pasagą pametė. Tas eržilas nepapras- 
tas — net svetimą adatą šieno vežime jaučia. Kai tik atsidursi arklidėje, 

tuoj pavirsk aviža ir įlįsk arkliui į ausį. Bet gerai pasislėpk, nes mūsų 
visur ieškos. Jei surastų — tada galas ir tau, ir man. 

— O kur tu pasislėpsi?— klausia Bruncikas. 

— Dėl manęs nekvaršink sau galvos, — atšovė žirgas ir kad pasi- 
spirs — abu kaip mat arklidėje atsidūrė, o eržilas kad pasiuto Žžvengti, 
tuoj visa pilis ant kojų sukilo. Ir kad puls visi ieškoti, visus pašalius 
narstyti. Ieškojo ieškojo, bet nieko nerado. Supyko arklininkai, lazdas 
pasistvėrė ir taip pritalžė eržilą, kad tas vos galo negavo. 

— Ak tu, padvėsęs šunie! Visą pilį ant kojų sukėlei, o čia nė uodas 
nosies nebuvo įkišęs. 

Vos tik arklininkai išėjo iš arklidės, Bruncikas išlindo arkliui iš ausies 
ir vėl pavirto žmogumi. Žiūri — ogi jo žirgas šalia bestovįs. Bruncikas 
patapšnojo žirgą, o tas jam ir sako: 

— Išpešk iš mano uodegos vieną ašutą, užmesk jį ant eržilo, tada 
sėsk ant manęs ir dėl nieko nebesuk sau galvos. 

Bruncikas taip ir padarė — užmetė ašutą. Tada žirgas pakilo ir išrūko 
iš arklidės. Ir eržilas nuo jo neatsilieka. Pakilo į orą ir išskrido iš pilies. 

Auštant jie jau buvo saracėnų karaliaus rūmuose. Išėjo saracėnų ka- 
ralius ir net aiktelėjo iš nuostabos, pamatęs tokį gražų žirgą. 


— Tokio gražaus eržilo dar kaip gyvas nemačiau. Nuo šios dienos 
būsi vyriausias rūmų prievaizdas. 

Štai tau! Samdininkai dar labiau įtūžo. Surengė kitą puotą ir vėl 
Brunciką pakvietė. Viskas buvo taip, kaip ir pirmąsyk,— kiekvienas ap- 
sakė, ką matęs, ką patyręs. Kai atėjo Brunciko eilė, jis tiek tepasakė: 

— Aš nieko nežinau. 

O vienas samdininkas ir vė! sako: 

— Ir tu apsakyk kokį nebūtą daiktą. Girdėjai, kaip aš išsimelavau. 

— Kad aš nepratęs meluoti — sako Bruncikas.— Jodamas į čia, zadau 
aukso plunksną. 

Išsitraukė plunksną ir parodė ją. O samdininkams tik to ir tereikė- 
jo — jie vėl įdavė karaliui Brunciką. Ir dar prikurkė — girdi, Bruncikas 
galįs pagauti tą paukšti, kur plunksną pametė. Karalius vos ištvėrė iki 
ryto. Išaušus tučtuojau liepė pakviesti Brunciką ir sako jam: 

— Jei per šešias dienas nesurasi to paukščio, galvą palydėsi. 

— Ką darysi, — sako Bruncikas,— eisiu ieškoti. 

Nuėjo į arklidę ir persakė žirgui karaliaus paliepimą. Žirgas atrėžė: 

— O ar nesakiau tau — nieko nežinok, nieko negirdėk, nematyk nieko. 

Matai — kas daug žino, tas ir daugybę vargo patiria. Dabar ką nori, tą 
ir daryk. 

Bruncikas su ašaromis meldė žirgą, kad tik jam pagelbėtų. 

— Na, gerai, — sako žirgas, — pamėginsim. Jei žūsi tu, tai ir aš pra- 
žūsiu. 

Ir vėl išskrido iš karaliaus dvaro. Nežinia, ilgai jie skrido ar trum- 
pai, bet ir vėl prie aukso pilies vartų atsidūrė. Tada žirgas ir sako: 

— O dabar eikim į pilį. Pereisi devyniasdešimt devynis kambarius, 
šimtajame rasi pakabintą aukso narvelį. Tame narvelyje ir bus paukš- 
tis auksaplunksnis. Dabar iš mano karčių išsipešk vieną ašutą. Nuėjęs 
užmMesi jį ant narvelio ir tada nusikabinsi paukšiį. Tik žiūrėk, nieko 
nepaliesk — tada baisiausiai ims skambėti visa pilis, ir mudu abu žūsime. 

Kai žirgas viską pasakė, pilies vartai paiys atsivėrė. Ir nužingsniavo 
Bruncikas per kambarius. tėjo į devyniasdešimt septintąjį, pamatė vario 
lopšelį. O jame guli mergelė vario plaukais. Pasižiūrėjo į ją Bruncikas — 
prieis, baltą rankelę paglostys. Staiga prisiminė — jam nevalia prie nie- 
ko prisiliesti. Ir nužygiavo į kitą — devyniasdešimt aštuntąjį — kambarį. 
O ten — sidabro lopšelis, ir mergelė jame guli. Sidabro patalėliu ap- 
klota. Na ir įsispoksojo į ją Bruncikas. Prisiminė — jam nevalia prie 
nieko prisiliesti. Tada žengė į kitą kambarį. Įėjo ir sustojo, išpūtęs akis. 
Kambaryje — aukso lopšys, o jame auksaplaukė mergelė guli. Pasilenkė 
prie lopšelio, prisiminė — nevalia prie nieko prisiliesti Apsidairė jis. 
Žiūri — šimtajame kambaryje kabo aukso narvelis, o jame — paukštis 
auksaplunksnis. Bruncikas paėmė ašutą, užmetė ant narvelio, paskui ra- 
miai jį nusikabino, pasikišo po pažasčia ir išėjo. Eidamas vis atgalios 
dirsčiojo — niekaip auksaplaukės mergelės užmiršti negalėjo. Ir šit jau 
prie paskutiniųjų durų už slenksčio užkliuvo. Kad suskambo visa pi- 
lis. Tuoj sargybiniai suiėkė. Tada žirgas prišokęs nutvėrė Brunciką ir 
peršoko pilies sieną. 

— Taip ir žinojau, kad auksaplaukė mergelė į širdį kris. Užtat ir lau- 
kiau prie durų, kad spėčiau tave pagriebti!-— tarė žirgas. 

Auštant jie jau buvo saracėnų karaliaus rūmuose. Bruncikas įnešė 
narveiį su paukščiu ir padavė saracėnų karaliui. Tai apsidžiaugė ka- 
ralius. 

— Nuo šios dienos mudu pietausime už vieno stalo ir kartu eisime 
pasivaikščioti, — tarė jis. 

O kas iš viso to išėjo? Samdininkai dar labiau įdūko. Surengė dar 
vieną puotą, vėl į ją pakvietė Brunciką. Jr vėl kiekvienas melavo kaip 

įmanydamas. Tik Bruncikas nemokėjo išsimeluoti. Jis ištraukė aukso 
plaukelį ir tarė: 

— Žiūrėkit! Jodamas į čia, radau šitą aukso plaukelį. 

Vos tik Bruncikas tai pasakė, puota bematant pasibaigė. Tada vienas 
samdininkas nubėgo pas karalių ir sako: 

— Šviesiausias karaliau! Naujasis prievaizdas turi aukso plaukelį. Jis 
sakėsi galįs atvesti ir tą mergelę, kur plauką pametė. 

Saracėnų karalius tuojau pat nulėkė pas Brunciką — nė ryto nelaukė. 
Ir purto jį. 

— Kelkis! Ar tikrai turi aukso plaukelį? 

— Tikrai turiu, — sako Bruncikas. 

— Tai tučtuojau atvesk man tą mergelę. Neatvesi — galvą palydėsi, 
o tavo tėvui paskelbsiu karą. Užmušiu jį ir abu tavo brolius, užkariau- 
siu visą jūsų kraštą. 

— Duok man laiko pagalvoti, — sako Bruncikas. 

— Gerai. Duodu tau tris dienas. 

Bruncikas nuėjo pas žirgą, naująjį karaliaus paliepimą persakė. O žir- 
gas tarė: 

— Pasakyk saracėnų karaliui — lai parengia aukso karietą ir pakin- 
ko į ją šešetą baltų žirgų. Tegu paskiria tau tūkstantį kareivių ir iš 
viso krašto tegu surenka šimtą mergelių. Visos mergelės teapsitaiso 
baltais drabužiais. Išvyksime, kai viskas bus parengta. 

Susirinkę auksakaliai kalė aukso karietą, arklininkai balnojo baltus 
žirgus, kareiviai šveitė ginklus, mergelės siūdinosi drabužius. Štai jau 
ir karieta išpuošta stovi, kareivių pulkas kieme išrikiuotas, mergelės, 
baltais drabužiais apsitaisiusios, įsakymo laukia. Tada Bruncikas sėdo 
ant savo užburto žirgo, davė ženklą, ir visi pajudėjo. Ėjo jie, ėjo, o kelio 
galo nematyti. Ir pradėjo kareiviai niurzgėti, — visai karalaičio nebeklau- 
so. Tada žirgas šnibžda Bruncikui: 

— Pasakyk jiems — tepakenčia dar vieną dienelę. 

Bruncikas prašo kareivių: 

— Dar pakentėkite, vyručiai, jau tik diena kelio beliko. O tada ga- 
lėsite valgyti ir gerti iki valiai. 

Nurimo kareiviai, vėl žygiuoti pradėjo. Tada žirgas ir sako: 

— Mielas šeimininke! Liepk nuvaryti nuo kelio karietą, o kareivius 
ir mergeles išrikiuok abipus kelio — šernai atskuodžia. Iš karo grįžta 
baisiausiai pavargę. 

Kai praūžė visa šernų banda, šernų karalius tarė: 

— Mielas Bruncikai! Jei kada prisireiks mano pagalbos, tu tik pa- 
galvok apie mane — aš kaip mat atlėksiu ir tau pagelbėsiu, kad man ir 
mano kariūnams kelią atlaisvinai. 

Šernų banda išnyko iš akių, o Brunciko pulkas nužygiavo toliau. Nu- 
ėjo gerą kelio galą, o žirgas vėl sako: 

— Mielas šeimininke! Išrikiuok abipus kelio savo kariuomenę — vel- 
niai atlekia. Baisiausiai išvargę iš karo grįžta. 

Vos tik jie atlaisvino kelią, atūžė daugybė velnių. Net tamsu pasi- 
darė. Velnių karalius prilėkė prie Brunciko ir sako: 

— Karalaiti Bruncikai! Aš — velnių kunigaikštis Plutas. Jei tave iš- 
tiks kokia nelaimė, tu tik pagalvok apie mane, aš bematant atlėksiu ir 
tau pagelbėsiu. 

Tada Bruncikas surikiavo savo pulką ir nužygiavo toliau. Eina eina, 
o žirgas ir sako: 

— Išrikiuok savo pulką abipus kelio — bitės atūžia. Ir jos grįžta iš 
karo. Vapsvos buvo užpuolę, bet gavo nuo bičių į kailį. 

Bruncikas išrikiavo savo pulką abipus kelio ir paliepė — tegu stovi ir 
nė nepajuda. Ir šit atūžia didžiausias bičių spiečius — jau tiek išvar- 
gusios, vos bepaskrenda, ieško, nežino, kur nusileisti. Mato — kareivių 
daugybė stovi. Ir aptūpė bitelės kareivius nuo galvos ligi kojų. O tie 
kenčia — nė krust. Pailsėjo bitelės, pakilo ir nuskrido. Tada bičių ka- 
ralius ir sako Bruncikui: 

— Mielas Bruncikai! Ką gali žinoti, gal ir tau kada medaus prireiks. 
Tada pagalvok apie mane, ir aš tiek jo prinešiu, kad ir tu, ir tavo ka- 
reiviai per tris dienas nesuvalgysit. 

Tada Bruncikas surikiavo savo pulką ir nužygiavo toliau. Žirgas ir 
vėl jam sako: 

— Neirukus prieisime aukso pilį. Gerai klausyk, ką tau pasakysiu. 
Kai tik pasieksime pilies vartus, nueik -pas pilies šeimininką ir sakyk — 
grįžti iš karo ir norėtum čia mažumėlę atsipūsti. Tik žiūrėk — neištark 
savo tėvo ar saracėnų karaliaus vardo. Tada tave kaip mat išguis iš 
pilies. Sakyk — esi Žaliojo karaliaus sūnus. 

Kai žirgas pasakė šitai, jie jau buvo prie pilies varių. Bruncikas įjojo 
į kiemą. Jį pasitiko pats pilies šeimininkas. Mandagiai pasisveikino. 
Bruncikas pasisakė — grįžta iš karo ir norėtų čia dienelę kitą atsipūsti. 

— Labai prašom,— sako pilies šeimininkas.— Visiems visko užteks, 
gausite ir valgyti, ir gerti ligi soties. 

Tuoj buvo padengti stalai, prinešta gardžiausių valgių, gaiviausių gė- 
rimų. Susėdo visi ir prisikirto kiek tik kam tilpo. Ir šit atėjo auksa- 
plaukė mergelė, žvilgtelėjo į Brunciką ir nuraudo kaip žarija. Tada 
Bruncikas pakilo iš už sialo, paėmė auksaplaukę mergelę už rankos ir 
tarė: 

— Miela mergele! Eisiu pas tavo tėvą ir paprašysiu tavo rankos. 

— Kai pamačiau tave,— sako mergelė — akys man nušvito. 

Bruncikas nuėjo pas pilies šeimininką, nusilenkė jam ir paprašė 
dukters rankos. Pilies šeimininkas išklausė karalaitį ir tarė: 

— Leisiu ją už tavęs, jei išpildysi vieną mano norą. 

— Gerai, tik koks tas jūsų noras. 

— Ar matai tą gražų lauką priešais pilįė Tai suarsi jį ir ten užveisi 
vynuogyną. Ir kad rytoj rytą vynuogės jau būtų prisirpusios! Ir dar! 
Turiu aš septynių akų ! talpos statinę. Rytoj rytą kad ji būtų pilna me- 
daus! Nepadarysi šito — dukters negausi, o pats turėsi nešdintis iš pilies 
kur akys veda. 

Tada Bruncikas nuėjo ir apsakė žirgui, kokius darbus jam padaryti 
liepė. | 

Tada žirgas ir klausia Brunciką: 

— Ką sutikome patį pirmąjį? 

— Šernų karalių — atsakė Bruncikas. 

O šernas jau ir stovi šalia. 

— Kas nutiko, mielas Bruncikai?— baisingai kriuksėdamas, klausia 
šernas. 

— Dirstelėk į aną lauką. Visą jį reikia suarti. 

Dar baisiau sukriuksėjo šernų karalius. Atlėkė šernų banda ir kad 
puls knisti! Kaip mat suarė lauką. 

— O iš kur dabar vynuogių gausime?— susirūpino Bruncikas. 

Žirgas ir vėl jį klausia: 

— Ką dar sutikome kelyje? 

— Velnius,— sako Bruncikas. | 

ištarė šitą žodį — velnių kunigaikštis jau ir stovi šalia. 

— Kas nutiko?— klausia velniūkštis. 

— Baisi bėda ištiko,— sako Bruncikas.— Ar matai tą suartą lauką? 
Tai ten reikia vynuogyną užveisti. Ir kad rytoj rytą vynuogės jau būtų 
prisirpusios! 


1 Akas — vengrų biralų matas (maždaug 50 1 talpos). 

Nusičiaudėjo Plutas — ir sulėkė daugybė velnių. Plutas paliepė: 

— Tučtuojau lėkite į šiltus kraštus. Ten vynuogės jau prinokusios. 
Kiekvienas atnešite po vynuogienoją ir čia pasodinsite. Ir palaistysite, 
kad nenuvystų. 

Kai bokšto laikrodis išmušė vidurnaktį, vynuogės jau buvo pasodintos. 
O iš kur gauti medaus? 

— Ką dar sutikome keliaudami?— paklausė žirgas. 

— Bites, — sako Bruncikas. 

Vos tik Bruncikas ištarė šitą žodį — bičių karalius jau ir dūzgia čia. 

— Kas nutiko, mielas brolau? 

— Man reikia baisiausiai daug medaus. 

Sudūzgė bičių karalius. Tai priskrido bičių — ant kiekvienos žolelės 
po dvi ar tris sutūpė! Karalius paliepė joms: 

— Kambaryje stovi statinė. Prineškite ją pilną medaus. Privilkite su 
kaupu, kad medus per kraštus tekėtų. 

Auštant statinė buvo pilnut pilnutėlė. Nubudo pilies šeimininkas, 
žvilgtelėjo pro langą ir išvydo gražiausią vynuogyną. Iš pradžių pa- 
manė, kad sapnuoja. Išėjo, nusiskynė vieną kekę ir paragavo! Vyn- 
uogės buvo saldžios saldžios — net burnoje tirpo. Nueis, medaus pažiūrės. 
Ogi statinėje medus net per kraštus varva. Tada pilies šeimininkas 
pasišaukė savo dukterį su Brunciku ir tarė: 

— Mano norą tu išpildei. Leisiu už tavęs savo dukterį, jei tik ji to 
nori. 

Tada auksaplaukė mergelė puolė Bruncikui ant kaklo ir stipriai jį ap- 
kabino. O Bruncikas šūktelėjo pro langą: 

— Kinkykite žirgus ir atvarykite aukso karietą. 

Mergelė atsisveikino su tėvais, sėdo šalia Brunciko į aukso karietą 
ir išbildėjo į saracėnų karalystę. 

Ilgai keliavo, daug kraštų pralėkė, daug šalių pamatė. Pagaliau sa- 
.racėnų žemes pasiekė. Privažiavo karaliaus rūmus ir sustojo. O saracėnų 
karalius, vos mergelę užmatęs, tuoj prie karietos pripuolė — apkabins 
mergelę. Bet mergelė tik atstūmė jį ir tarė: 

— Jei nori, kad už tavęs eičiau, išpildyk vieną mano norą. 

— Koks tas noras?— klausia saracėnų karalius. 

— Mano tėvas turi laukinių kumelių kaimenę — visą šimtą. Imk ir 
atvaryk jas čia. 

Saracėnų karalius tučiuojau pasisuko į Brunciką ir sako: 

— Nueisi ir atvarysi tas laukines kumeies. 

Bruncikas nuėjo pas žirgą ir vėl jam skundžiasi.*Žirgas tarė: 

— Karaliui pasakyk — tegu pripila šešis maišus pelenų. Tuos maišus 
pririšk man prie nugaros ir sėsk į balną. 

Kai viskas buvo parengta, Bruncikas sėdo ant žirgo ir išskrido į to- 
liausias tolybes. Pagaliau nusileido didelėje laukymėje. Tada žirgas ir 
sako Bruncikui: 

— Štai po šituo medžiu kask dvi duobes, vieną šalia kitos. Gilias 
gilias — kad iš jų nė mano ausų nebūtų matyti. Ar matai aną šaką? 
Įbesk po ja savo kardą smaigaliu į viršų, o pats sėsk ant šakos ir lauk, 
O aš turėsiu ilgai su laukiniu eržilu kautis. Kai pamatysiu jį atlekiant, 
sužvengsiu pirmąsyk, kai antrąsyk sužvengsiu — žinok, baigia man er- 
žilas pelenų maišus nudraskyti, o kai trečiąsyk sužvengsiu, griūk ant 
savo kardo, kad jis tavo širdį kiaurai pervertų. 

Tik įšoko užburtas žirgas į duobę, pakilo toks baisus dundėjimas, kad 
Bruncikui net ausis užgulė. Jau manė vėtra išraus tą medį, į kurį jis 
buvo įsirangęs. Ir išvydo jis laukinį eržilą, o paskui jį šimtas laukinių 
kumelių atšuoliuoja. Atskuodžia, keldamos baisiausią dundesį — lyg no- 
rėtų viską žemėje sutrypti. Kai banda du ar tris kartus aplėkė laukymę, 
užburtas žirgas sužvingo pirmą kartą. Laukinis eržilas, pamatęs jį, tik 
šast į duobę. O užburtas žirgas iššoko iš jos ir strykt į kitą duobę. Lau- 
kinis žirgas — jam iš paskos. Ir kad ims kandžiotis, kramtyti vienas kitą! 
Drasko plėšo pelenų maišus. Ir girdi Bruncikas — sužvengė žirgas antrą- 
syk. Stipriai suspaudė šaką, laukia, sužvengs žirgas trečiąsyk, ar ne. 
Jau grius žemėn, o užburtas žirgas šaukia jam: 

— Eikš, mielas šeimininke! 

Bruncikas išlipo iš medžio. Tada žirgas jam sako: 

— Matai, kiek maišų sudraskyta? Tik vienas liko. Dabar išpešk iš 
mano karčių vieną ašutą, užmesk ant laukinio eržilo, ir jis bėgs paskui 
mane. O paskui eržilą bėgs visa kumelių kaimenė. 

Taip viskas ir buvo. Paršuoliavo jis į saracėnų karalystę. Jų sugrįžu- 
sių pasitikti išėjo pats saracėnų karalius. Ir giriasi saracėnas auksaplau- 
kei mergelei: | 

— Štai, mieloji, tavo laukinės kumelės. Tai ar dabar eisi už manes? 

— Eisiu, jei visas kumeles pamelši į vieną kubilą ir išsimaudysi jų 
piene. Juk tu toks biaurus — visas juodas kaip degutas. 

— Kad aš nemoku melžti laukinių kumelių! 

— Tu niekam tikęs — sako mergelė — kas į čia jas atvarė, tas ir 
pamelžti mokės. 

Pašaukė Brunciką. Žengia jis, o šalia jo užburtas žirgas eina. Abu 
priėjo prie kubilo. Ir kas nutiko? Laukinės kumelės sustojo prie kubilo 
lyg romios avys. Kai visas jas pamelžė, pienas kubile užvirė užkunku- 
liavo. O auksaplaukė mergelė sako: 

— Klausyk, saracėne! Išsimaudytum kubile. 

Saracėnų karalius šaukia: 

— Bruncikai, eik ir išsimaudyk. 

Bruncikas priėjo prie kubilo. Ir kas tada nutiko? Žirgas pūstelėjo 
į kubilą, ir pienas ataušo — pasidarė tik vasarošiltis. Bruncikas nusirengė 
ir pūkštelėjo į kubilą. Išsiprausė, dar gurkštelėjo pieno ir tik tada išlipo 
iš kubilo. Tuomet nusirengė ir saracėnas. Nusimetė drabužius ir pūkšt 
į kubilą. O užburtas žirgas vėl pūstelėjo į kubilą, ir pienas užvirė. Be- 
matant suvirė saracėnų karalius. Tada auksaplaukė mergelė puolė Brun- 
cikui ant kaklo. 

Ir iškėlė juodu šaunias vestuves. Gal ir šiandien dar gyvena, jei 
nenumirė. 


Š 

Žvaigždininkas — asilas, 
o asilas — žvaigždininkas 


Kartą karalius Matiašas išsirengė pavaikštinėti su dvariškiais. Pasi- 
šaukė žvaigždininką ir klausia, ar bus lietaus. Žvaigždininkas kilstelėjo 
akinius ir sako: | 

— Šviesiausias karaliau! Tikrai nelis, bus labai gražus oras. Galite 
eiti. 

Vaikštinėdami išgirdo — subliuvo aviganio asilas, triskart užbliovė 
jis. Karalius Matiašas liepė pašaukti aviganį. Klausia ji ką šitai galėtų 
reikšti. Aviganis tarė: 

— Šviesiausias karaliau! Kai tik mano asilas užbliauna, visada pila 
lietus kaip iš kibiro. 

Tada karalius Matiašas vėl užklausė žvaigždininką, koks bus oras. Ir 
vėl žvaigždininkas porina: 

— Šiandien bus gražu. 

Aviganis tik tiek tepasakė: 

— Niekur neikite, šviesiausias karaliau, nes pils kaip iš kibiro. 

Žvaigždininkas ką kita buvo sakęs. 

Nepraėjo nė pusvalandis, ir pakilo baisi audra. Lietus taip žliaugė, 
kad vanduo žvaigždininkui net akinius nuo kaktos nuplovė. Tada kara- 
lius Matiašas tarė: 

— Žvaigždininkas — asilas, o asilas — žvaigždininkas. 


Tinginė katė 


Vienas bernaitis vedė turtingą mergelę. Vesdamas davė žodį niekada 
nemušii pačios. 

O jaunoji nedirbo jokio darbo, tik vaikštinėjo iš vienos trobos į kitą 
ir liežuviu malė. Vyras už tai jos nė karto nemušė. Bet vieną rytą, 
eidamas į darbą, bernaitis pasišaukia katę ir šitaip sako: 

— Pakiausyk, ką tau paliepsiu! Kol pareisiu iš darbo, tu apsitriūsi 
namie: iššluosi trobą, išvirsi pietus ir dar priverpsi ritę siūlų. Nepada- 
rysi šito — parėjęs namo, taip išskalbsiu kailį, kad žinosi! 

O katė murkso sau ant krosnies, nė ūsu nekrusteli. Pati klauso, ką 
jos vyras katei šneka, nieko nesumoja. Pamanė — kvanktelėjo jos vy- 
relis! Tai ji ir sako: 

— Ko gi tu katei liepi apsitriūsti? Argi ji mokės ką padaryti? 

— Kas man darbo, mokės ji ar nemokės?— atrėžė vyras— O kam 
daugiau galiu paliepii, jei ne katei? Jei šito nepadarys, pati pamatysi — 
taip išskalbsiu jai kailį, kad nieko nebenorės! 

Tai pasakęs, bernaitis išėjo į darbą. O pati ragina katę: 

— Dirbk, kice, dirbk! Grįš mano vyras, kailį tau iškarš. 

O katė vis tiek nieko neveikia. Moteriškė išlėkė pas kaimynus, pa- 
siplepėjo pusę dienos, o į vakarą namo grįžta. Žiūri — nieko nedaryta, 
ugnis užgesus, o katė guli sau ant krosnies kaip gulėjus. 

Moteriškė jai ir sako: 

— Kice! Įkurk ugnį ir padirbėk. Nedirbsi — kailį iškarš. 

O katė vis tiek nieko neveikia. 

Grįžęs namo, šeimininkas apsidairė — nieko nepadaryta. Pagriebė katę, 

pririšo pačiai prie nugaros ir kad pradės mušti, kad pradės tvatinti. 
Pati meldžia: 

— Brangus vyreli, nemušk katės! Argi ji kalta, kad nemoka dirbti? 

— O ar tu pažadi už ją visus darbus nudirbti?— klausia vyras. 

— Aš ir daugiau padarysiu, tik nepliek taip vargšelės!— maldauja 
pati. O paskui nulėkė pas savo motiną ir skundžiasi: 

— Pažadėjau visus darbus už katę nudirbti, tegu tik nepliekia jos, 
ant mano nugaros pririšęs. 

Tada tėvas jai ir sako: 

— Pažadėjai — tai ir ištesėk. Netesėsi — ir rytoj katei kailį lups. 

Kitą rylą šeimininkas vėl katei darbų prisakė. O ji ir dabar nieko ne- 
padarė. Ir vėl šeimininkas plakė katę, pririšęs pačiai ant nugaros. Pati 
ir vėl lapatai pas tėvus — jiems pasiskųs. Tėvas kad grūs ją namo pas 
vyrą! 
Trečią rytą šeimininkas vėl davė katei paliepimą. Ir vėl ji nieko ne- 
dirbo. Bet dabar šeimininkė viską pati padarė: ugnį užkūrė, vandens 
parnešė, pietus išvirė, iššlavė trobą, padarė viską, ką reikėjo. Ne tiek 
jai katės gaila, kiek pačiai nugara nuo tų smūgių įskaudo. 

Grįžo vyras namo — viskas padaryta. Tada jis ir sako: 

— Kice, nebijok — nieko tau nedarysiu. 

O pati švytėdama padengė stalą, prikrovė valgių, ir jie abu prisikirto 
iki soties. 

Ir taip būdavo kasdien. Katės nebemušė, o iš bernaičio pačios išėjo 
tokia šeimininkė, kad tik laikykis! 


ji 

7 
“E 
*4 


7 

14 - 
2 |) 
aa“ 


Ee 


IV 
LOŲ (A 
PAN Į 


3 
E UA 


T 


Apie karalaitį, 
įsigeidusį gauti pačią 


Tai nutiko už tolių toliausių kraštų, ten, kur blusą pakaustė vario 
pasagėle. Gyveno kartą našlė karalienė su vienatiniu sūnumi. Motina 
spyrė sūnų ieškoti pačios, o jos vienturtis vis atsikalbinėjo: 

— Miela motute, kam man ta pati. Dar palauksiu. 

— Ak, sūneli, aš taip norėčiau, kad dabar pačią susirastum. Greitai 
jau atsisveikinsiu su šiuo pasauliu. Tai dar norėčiau patirti, kokią mer- 
gelę į namus parsivesi. 

— Tebūnie tavo valia, motute. Įdėk į kelią paviržio ir keliausiu pa- 
čios ieškoti. 

Iškeliavo bernaitis. Ėjo ėjo ir nuklydo į kalnus, kuriuos amžinas snie- 
gas dengia. Ir išvydo auksavilnių avių bandą, o tą bandą milžinų mil- 
žinas gano. Tai tas milžinas ir klausia bernaitį: 

— Ko tu čia ieškai, žmogiūkšti? Ir kaip pakliuvai į čia, kur nė paukš- 
tis neužskrenda? 

— Einu laimės ieškoti, — atrėžė bernaitis. 

— Užeik į mano namus, — kviečia milžinas, — pernakvosi, o rytoj rytą 
pasakysiu, kur laimės ieškoti. 

Parginė avis namo. Milžinas suvarė visą auksavilnių bandą į kiemą, 
užrakino geležinius kiemo vartus, storiausia velke užstūmė ir dar ak- 
menį užritino. 

Įvedė bernaitį į akmens rūmus ir sako: 

— Štai ko tavęs prašyčiau, vaike. Išvargau aš per dieną ir norėčiau 
mažumą nusnūsti. Būk geras, štai ten kampe užvirink tą didelį katilą 

pieno. Mane pažadinsi, kai pienas kunkuliuos, aš jo gurkštelėsiu ma- 
žumėlę. | 

Bernaitis jau kais katilą, tik staiga girdi — kažin koks balsas jam 
sako: 

— Vaike! Nežadink milžino. Pažadinsi — gyvas neišeisi. Kai pienas 
kunkulu virs, nusikabink nuo karties anglių semtuvėlį, prisemk jį pilną 
verdančio pieno ir rėžk milžinui į tarpuakį. 

Bernaitis įkūrė ugnį ir užvirino pieną. Kai pienas vertėsi kunkulais, 
bernaitis nusikabino anglių semtuvėlį, prisėmė jį verdančio pieno ir 
kad žybteis milžinui į tarpuakį! Kaip mat išsvilo abi akys. Kai pašoko 
milžinas! Persigando bernaitis — kas dabar bus? Puolė jis prie durų, 
laksto iš kampo į kampą — kur dabar dingii? Užėjo bernaitiis maišą 
riešutų. Atriš jį. O milžinas strypinėja po trobą — tai kurgi tasai nenau- 
dėlis? O bernaitis tik džerkšt į grindis saują riešutų. Tai vienam kampe 
terkšteli riešutai, tai kitam. O milžinas girdi — tai ten kas subrazda, tai 
šen. Tai ir laksto po visus rūmus bernaičio ieškodamas, rankomis paša- 
lius grabinėdamas. O bernaitis tyliai išsliūkino į kiemą, prie vartų pri- 
bėgo. Ir šiaip bando, ir taip — vartai nė krust. Ką darys bernaiiis! Ir su- 
manė jis gudrumu nuo milžino pabėgti. Pasipiovė 'auksavilnį aviną, 
nulupo jį, o pats įlindo į auksavilnio avino kailį. O milžinas jau ir iš- 
šniokščia iš trobos. 

— Palauk! Vis tiek nuo manęs nepabėgsi! Kaip musę sutraiškysiu 
pagavęs! 

Milžinas visas pakampes išnaršė, visur ieškojo — niekur nesurado. 
Tada grabinėdamasis nusliūkino į trobą ir prasėdėjo ten visą naktį. Ir 
vis burba sau po nosim: „Tai ar jau niekada nebeišauš rytas?“ Pagaliau 
tarė sau: „Tur būt, jau išaušo. Eisiu, išginsiu avis.“ Milžinas išėjo į kie- 
mą, velkę atsklendė, geležies vartus pravėrė ir sako: 

— Mano avytės! Išleisiu jus į lauką. Išalkote per tą nevidoną! 

Milžinas atsistojo tarp vartų, kojas praskėtė ir švilptelėjo. Kad su- 
puolė avys auksavilnės iš visų pašalių. O milžinas tik po vieną lei- 
džia — apgrabinės, apčiupinės, ir tik tada pro vartus išvaro. Ir vis žiūri, 
kad su avimis karalaitis neprasmuktų. Pats paskutinysis liko auksavilnis 
avinas. Sprunka pro vartus ir karalaitis, įlindęs į avino kailį. Apčiupi- 
nėjo milžinas auksavilnį aviną ir tarė: 

— Eik, eik, auksavilni avinėli, tu pats gražiausias iš visos mano 
bandos. 

Karalaitis išsmuko pro vartus, nusimetė avino kailį ir sako: 

— Tai aš ten buvau, o ne gražiausias tavo bandos avinas. Dabar tu 
man nieko nepadarysi! 

Milžinas jam sako: 

— Na ką tu, vaikyti! Aš tik pajuokavau mažumėlę. Eikš, pamatysi, 
ką tau padovanosiu. Nebijok manęs. Aš tavęs nenuskriausiu. Imk aukso 
žiedą, užsimauk jį ant piršto. 

Karalaitis atrėžė: 

— Neapgausi manęs! Nori man padovanoti žiedą? Tai mesk jį į čia. 

Ir milžinas pamėtėjo karalaičiui žiedą. Bernaitis pakėlė jį nuo žemės 
ir užsimovė ant piršto. O žiedas per vieną akimirką taip užbrinko, kad 
jo jau niekaip nenumausi. Ir kad pradės klykti žiedas ant karalaičio 
piršto: 

— Čia jis, čia jis, aklasis milžine, čia jis! 

Tai persigando karalaitis. Dabar jau galas atėjo. Ką daryti? Išsitraukė 
peilį, nusipiovė pirštą ir nusviedė jį ežeran. O žiedas ir iš vandens 
klykia: 

— Čia jis, čia jis, aklasis milžine, čia jis! 

Aklas milžinas ėjo į tą balsą ir staiga tik šlumšt į ežerą! O ka- 
ralaitis nudrožė tolyn. Eidamas sutiko juodąjį lokį. Lokys pastojo jam 
kelią ir kad užriaumos: 

— Aš tave suėsiu! Kam apakinai mano brolį? 

Ir šiaip karalaitis prašo lokį pasigailėjimo, ir taip prašo. Pagaliau 
lokys tarė: 

— Na gerai, paliksiu tave gyvą. Tik nesusimanyk vesti. Jei vesi, 
žinok, nuo manęs niekur nepasislėpsi. 

Nusiminė karalaitis ir tarė sau: „Ir šiaip blogai, ir taip negerai. Koks 
čia gyvenimas, jei vesti nevalia?" Ėjo ėjo karalaitis ir priėjo didelį 
mišką. Miško vidury užėjo mažą trobelę. O ten sena ragana ir klau- 
sia jį: 

— Ko čia ieškai? 

— Tarnybos ieškau, močiute. 

— Priimsiu tave. 

Ragana priėmė bernaitį, darbo uždavė — kasdien po vieną kiškį su- 
medžioti. O ragana turėjo gražią dukterį. Karalaitis pamilo tą mergelę 
ir pamanė sau — imsiu ir paprašysiu raganą dukters rankos. Jis taip ir 
padarė. Ragana iškart sutiko. Ir ko jai nesutikti. Juk vis tiek jis mer- 
gelės vesti negalės, — lokys kaip mat jį nugalabys. O bernaičiui tarė: 

— Gyvenkit sau laimingi. 

Ir išvažiavo jaunieji bažnyčion. Staiga girdi karalaitis — bilda kažin 
kas. Apsidairys, ogi žiūri — nuo kalno didžiulis juodas lokys atrūksta. 
Bernaitis kaip mat prisiminė lokio prisakymą. Tai šitas lokys andai pa- 
liko jį gyvą, išgavęs pažadą, kad bernaitis niekuomet neves. Bernaitis 
perkando sutuoktuvių žiedą ir perplėšė nosinę. Vieną žiedo ir nosinės 
pusę atidavė mergelei, kitą pasiliko sau ir atsisveikino. O tada ėjo ir 
nuėjo sau. Perėjo daugybių daugybę šalių ir priėjo mažą trobelę. Užėjęs 
į vidų, išvydo žilą Žilutėlį senelį. Karalaitis jį mandagiai pakalbino: 

— Labą vakarą, seneli. 

— Gerai, kad seneliu pavadinai. Jei ne — iškart būtum kojas pa- 
džiovęs. Ko čia ieškai? Jau šimtą metų čia žmogaus neregėjau. 

Bernaitis apsakė, kas jam nutiko. Senelis padavė bernaičiui aukso žie- 
dą ir tarė: 

— Vaike! Imk šitą žiedą. Paėjėjęs tris dienas, prieisi seneliuką, dar 
senesnį už mane. Užeik pas jį. Gal jisai tau padės. 

Ėjo ėjo karalaitis ir po trijų dienų priėjo mažytę trobelę. Užėjęs 
į vidų, išvydo seną seneliuką. Balta jo barzda grindis siekė. Gal šimta- 
metis šitas seneliukas, o gal dar senesnis. 

— Labą dieną, seneli! 

— Tavo laimė, kad seneliu pavadinai. Jei ne — kaip mat būtum gal- 
vą palydėjęs. 

Ir apsakė jam bernaitis, kaip gražią mergelę pamilo, kaip juodajam 
lokiui žodį davė ir jo netesėjo, kaip pačios neteko ir kaip čion, į pa- 
saulio kraštą, atklydo. Tada ir šitas seneliukas davė jam žiedą ir šit 
ką pasakė: 

— Nuo čia bus kokios trys dienos kelio iki kito seneliuko, dar se- 
nesnio už mane. Užeik pas jį. Jis išmano daugiau už mane. 

Ėjo ėjo bernaitis ir priėjo didelį mišką. Pačiame jo vidury stovėjo 
trobelė. Įėjo į vidų ir išvydo ten seną seną seneliuką. Jo kojos kaip 
šaknys buvo įaugusios į žemę, o barzda išsidriekusi po visą trobą. 

— Labą dieną, seneli! 

Senelis atsakė: 

— Tavo laimė, kad seneliu pavadinai. Jei ne — kaip mat būtum galvą 
padėjęs. 

Ir apsakė jam bernaitis, kokia nelaimė jį ištiko. Ilgai galvojo sene- 
liukas ir galop tarė: 

— Imk šitą žiedą. Paėjėjęs vieną dieną, prieisi didelę lygumą. Kai 
sutems, visus tris žiedus padėk lygumos vidury, o rytą nubudęs rasi 

tris didelius šunis. Pavadink juos vardais. Vieno vardas — Sunkuolis, 
kito — Visažinis, o trečiojo — Visaregis. 

Karalaitis taip ir padarė. Priėjęs lygumą, jos vidury padėjo tris Žie- 
dus, o rytą nubudęs ten išvydo tris didelius šunis. Bernaitis pašaukė 
visus tris vardais, šunys kaip mat prie jo pribėgo, rankas laižo, apie 
kojas glaustosi. Tuomet karalaitis patraukė į kaimą — dabar jau ne- 
bijos lokio. Priėjo kaimą ir klausinėja, kas girdėti. Jam ir sako: tokia 
ir tokia mergelė išteka. O toji mergelė — tai jo išrinktoji. Bernaitis 
tučtuojau elgetos drabužiais persirengė ir traukia į tuos namus, kur bus 
vestuvės. Nuotaka pamatė elgetą, kieman išbėgo, taurę vyno išnešė. 
O elgeta ir sako: 

— Mieloji! Aš išgersiu pusę taurės. O tu išgerk kitą. 

Bernaitis nugėrė pusę taurės, įmetė į ją pusę žiedo ir padavė taurę 
mergelei. 

Mergelė išgėrė vyną ir pamatė taurėje žiedą. 

— Pavargėli, iš kur gavai tą žiedą?— klausia mergelė. 

— Iš ten pat, iš kur tu gavai antrąją jo puselę — atsakė bernaitis. 

Tada karalaitis nusišluostė lūpas ta puse nosinės. 

— O iš kur gavai šitą nosinę? 

— Iš ten pat, iš kur tu gavai antrąją pusę, — atsakė karalaitis. 

Ir mergelė atpažino savo bernelį, kurį kadaise pamilus buvo. Ir iš- 
kėlė jiedu vestuves. Ištisus metus ūžė, o dėdė Mihokas šokdamas net 
koją susilaužė. Jei netikite, galite pasiklausti jo paties. 

Tai nudžiugo karalaitis savo mergelę suradęs. Ir grįžo jis vėl pas 
senąją raganą, iš kur iškeliavęs buvo. Bernaitis vėl kiškių medžioti 
eina, mergelė jo namuose laukia. O senoji ragana ėmė ir neužkentė 
bernaičio. Vis galvą suka, kaip nugalabyti bernaitį. Senoji ragana pa- 
sišaukė lokį, ir abu sutarė bernaitį pražudyti. Kitą dieną, kai bernaitis 
ėjo į medžioklę, senoji ragana ėmė ir uždarė jo šunis už akmens sienų. 
Ir išėjo karalaitis vienas medžioklėn. Staiga mato — didžiausias lokys 
atkūprina. Bernaitis persigando baisiausiai, medin įsliuogė. 

— Bėk nors į pasaulio kraštą, vis tiek aš tave pasigausiu,— riaumo- 
ja lokys. 

Karalaitis jam ir sako: 

— Gerai. Bet leisk man sušukti tris kartus. 

— Gali šaukti nors ir trylika kartų, vis tiek tave sudraskysiu— 
urzgia lokys. 

Karalaitis sušuko: 

— Ciu ciu ciū, Visažini, ciu ciu ciū! 

Šuo, išgirdęs šauksmą, ir sako kitiems: 

— Ar girdite? Kažkas šaukia mano vardą. 

Kiti šunys atrėžė: 

— Ką čia loji? Tau prisisapnavo. 

Tada bernaitis vėl sušuko: 

— Ciu ciu ciū, Visaregi, ciu ciu ciū! 

Išgirdęs šauksmą, Visaregis ir sako: 

— O dabar mane šaukia. 

— Tau tik prisisapnavo, — atkirto kiti šunys. 

— Ciu ciu ciū, Sunkuoli, ciu ciu ciū!— dar kartą šaukia bernaitis. 

Kad pašoks tada Sunkuolis! O Visažinis kad spirs į akmens sieną — 
toji net sudrebėjo. Spyrė Visaregis — suskeldėjo akmens siena. Spyrė 
Sunkuolis — tik patiško sienos akmenys. Ir ištrūko šunys iš akmens 
sienų ir nubėgo savo šeimininko gelbėti. Visaregis nuskuodė po tuo 
medžiu, į kurį buvo įsliuogęs karalaitis, ir tupi, Visažinis tik strykt lokiui 
ant sprando, o Sunkuolis pagriebė lokį ir kad trenks į žemę — lokio tiktai 
kauleliai sutratėjo. Tada jie visi grįžo namo ir ramiai sau gyveno. Bet 
karalaitis su pačia dar pas savo motinėlę grįžti sumanė. Perėjo kalnus, 
kuriuos amžinas sniegas dengė, šunis seneliukams grąžino, o patys par- 
sigavo į našlės karalienės rūmus. Išbučiavo juos karalienė ir iškėlė 
dideles vestuves. Hercogai, grafai, princai dar ir dabar tebešoka čiur- 
dengelę.! 


1 Čiurdengelė — greitas vyrų šokis Vengrijoje. 

Auksavilnis 
karaliaus Matiašo avinas 


Kartą pas karalių Matiašą atvyko prūsų karalius. Pasisveikino jiedu 
lyg seni draugai. Prūsų karalius ir sako: 

— Eina gandas, jog turi auksavilnį aviną. 

— Taip, turiu auksavilnį aviną, — sako karalius Matiašas.— Bet aš tu- 
riu ir tokį aviganį, kuris niekada nemeluoja. 

Tada prūsų karalius tarė: 

— O aš parodysiu, kad meluoja. 

— Jis niekada nemeluos!-— atrėžė karalius Matiašas. 

— O aš taip padarysiu, kad meluotų. Prigausiu jį, ir jis niekur ne- 
dings nemelavęs. 

Tada karalius Matiašas tarė: 

— Kertu lažybų, kad nemeluos. Jei sumeluotų, atiduosiu pusę ka- 
ralystės. 

Tada prūsų karalius rėžė: 

— O aš atiduosiu savo pusę karalystės, jei jis nemeluos. 

Na gerai, paspaudė ranką vienas kitam, ir prūsų karalius nuėjo į jam 
skirtą menę. Ten persirengė sodiečio rudine ir nukėblino į kaimą. Pa- 
sveikino aviganį, tasai ir sako: 

— Sveiki gyvi, šviesiausias karaliau! 

— O iš kur tu žinai, kad aš karalius? 

Piemuo atšovė: 

— Iš kalbos pažinau. 

Tada prūsų karalius sako: 

— Duosiu tau kalną pinigų, šešetą žirgų ir karietą, tik atiduok man 
auksavilnį aviną. 

— Už jokius pinigus, nes karalius Matiašas mane pakartų. 

Prūsų karalius siūlė gyvą galą pinigų, bet aviganis nesutiko. 

Grįžta prūsų karalius, nieko nepešes. O menėje jo duktė laukia. Tai 
ji ir sako tėvui: 

— Nesikrimskite. Aš nueisiu su gryno aukso gabalu ir apstumsiu jį. 

Pasiėmė skrynelę, gabalą gryno aukso ir dar butelį midaus įsidėjo — 
apšaus aviganį. Bet piemuo pasakė, kad pinigų ir pats turįs, o karalius 
Matiašas jį pakars, jei sužinos, kur dingo auksavilnis avinas. O kara- 
laitė tik suokia, tik suka aviganiui galvą, tik midų pila, gražius Žžode- 
lius kalbėdama. Mergužėlė buvo labai meili, ir aviganis neiškentęs tarė: 
atiduos aviną, jei karalaitė bus jo pati. O pinigų jam nereikia — ir taip 
jų turi į valias. 

Daug nesukusi galvos, karalaitė ėmė ir sutiko. Paskui sako aviganiui: 

— Nulupk aviną ir mėsą suvalgyk pats. Man jos nereikia — užteks 
kailio. 

Ir džiūgaudama parnešė tėvui auksavilnio avino kailį. Nušvito kara- 
lius, kad jo dukružėlė aviganį kaip šiltą vilną suvystė. 

Kremitasi rytą aviganis — ką jis pasakys karaliui Matiašui, praganęs 
auksavilnį aviną? Eis namo. Galgi ką pasakys karaliui, gal kaip nors 
išsimeluos. Pakelėj įsmeigė lazdą į sliekarausį ir užvožė ant jos skry- 
bėlę. Paėjėjo nuo jos atbulas, paskui sveikinasi lyg su karaliumi. Ka- 
ralius, kitaip sakant, skrybėlė — klausia: 

— Kas naujo kaime? 

Piemuo tarė: 

— Nieko naujo, tik auksavilnis avinas prapuolė — vilkai jį papiovė. 

Pasakė — ir pats išsigando, 

— Meluoji, nes būtų išpiovę ir kitas avis! 

Tada išsitraukė lazdą ir krypina pas karalių. Vėl rado sliekarausį. Ten 
įsmeigęs lazdą, ant jos užvožė skrybėlę ir sveikinasi kaip su šviesiau- 
siuoju karaliumi. 

— Kas naujo kaime?— klausia karalius. 

— Nieko naujo, tik auksavilnis avinas įkrito į šulinį. 

Karalius atrėžė: 

— Meluoji, nes būtų įkritusios ir kitos avys! 

Vėl išsitraukė lazdą ir žingsniuoja sau. Trečiąkart radęs sliekarausį, 

įsmeigė lazdą, ant jos užvožė skrybėlę ir vėl sveikinasi kaip su švie- 
siausiuoju karaliumi. 

— Kas naujo kaime? 

— Pavogė auksavilnį aviną. 

Karalius vėl atrėžė: 

— Meluoji, nes būtų pavogę ir kitas avis! 

Tada pasiėmė skrybėlę ir nukulniavo į rūmus. Mato — abu karaliai 
krėsluose sėdi, o karalaitė per vidurį. Aviganis įėjęs palabino abu ka- 
ralius ir karalaitę. Prūsų karalius jau buvo atgabenęs karaliui Matiašui 
avikailį, o dabar laukia visi — meluos piemuo ar nemeluos. Jei pame- 
luos, karalius Matiašas netektų pusės savo karalystės. Karalius Matia- 
šas klausia: 

— Kas naujo kaime? 

— Nieko naujo. Tiktai auksavilnį aviną iškeičiau į gražų juodavilnį. 

Tai nudžiugo karalius Matiašas! Jis tarė: 

— Atvestum čia tą aviną. 

Piemuo pralemeno: 

— Kad jisai sėdi tarp abiejų karalių. 

— Vyras, kad nesumelavai!— tarė karalius Matiašas.— Užtat dabar 
atiduosiu tau pusę prūsų karaliaus žemių, nes aš jį nulažinau. 

Prabilo ir prūsų karalius: 

— O aš už tavęs išleisiu savo dukterį! 

Ir aviganis tapo prūsų karaliumi. 


JA TA 


M 
A A VN i ON 


22 > 


Kiauliaganys 
parnešė aukso vainiką 


Vieno karaliaus duktė sulaukė tokių metų, kad jau laikas būtų ją už 
vyro leisti: Ant galvos karalaitė vis nešiodavo aukso vainiką. Kartą 
atsistojo prie lango ir žvalgosi. O erelis kapt aukso vainiką nuo galvos 
ir nuskrido už toliausių tolių. Tai bėda — neturi karalaitė aukso vai- 
niko. Kur dabar jį surasi? Ir apgarsino karalius po visus kraštus — tam, 
kuris parneš aukso vainiką, už pačią atiduos karalaitę. Prisirinko grafų, 
bajorų kilmingiausių — jie suras karalaitės vainiką. Išėjo ieškoti. Ir 
šiandien kiti ieškotojai dar negrįžę. Išgirdo kiauliaganys, kas buvo pa- 
garsinta. Tuojau nupliumpsėjo pas karalių — jisai parneš aukso vaini- 
ką. Tegu tik jam duoda arklį, kurį pats išsirinks. Karalius liepė par- 
varyti namo visus arklius — rinkis, kiauliagany, tą, kurio nori. Kiau- 
liaganys pabėrė kukurūzų, kviečių, miežių, avižų ir rugių. Tik tas ark- 
lys aukso vainiką parneš, kur rugių panorės. O jų panoro neregėtai 
liesas arklys. Kiauliaganys sėdo ant jo ir išturseno. O džiūsna vis klum- 
pa ir klumpa. Jojo jojo, priturseno dėdės Joškos namelį ir šaukia: 

— Dėde Joška! Prašom atkelti vartus. 

Dėdė Joška atkėlė vartus ir kad užriaumos: 

— Ei tu, gongalvi! Tavo laimė, kad pasakei: ,„Dėde Joška! Prašom 
atkelti vartus“. Jei ne — būčiau tave užplumpinęs. Tai kur tu, kiaulia- 
gany, išsirengei? 

— Joju ieškoti karalaitės aukso vainiko — jį erelis pasigrobė. 

— Neišneša mano galva, kaip tu gali joti šitokiu kuinu. Nagi, pasi- 

šokėk su juo. Jeigu jis ir tada nesusilaužys kojos, tai gal ir nujosi — 
rėžia dėdė Joška. 

Kiauliaganio arklys pasišokėjo ir susilaužė koją. Tada dėdė Joška 
liepė kiauliaganiui prigulti, o pats ėmėsi iš geležies arklį kalti. Kiau- 
liaganys atsigulė. Pažadino jį po valandos. O žirgas jau ir gatavas. 

— Na, kiauliagany, su šituo pasišokėk!— sako dėdė Joška. 

Kai žirgas pasišokėjo, dėdė Joška vėl sako: 

— Klausyk, kiauliagany! Duosiu tau forintą, už jį nusipirksi buivolo 
odą ir užtempsi ją ant žirgo. 

Tada kiauliaganys sėdo į balną ir šūktelėjo: 

— Dėde Joška! Atkelk vartus. 

Dėdė Joška atkėlė vartus, ir kiauliaganys išlėkė. Jojo jojo, o geležies 
žirgas jam ir sako: 

— Ei kiauliagany! Štai ten dunkso tiltas, ant jo stovi žirgas. Kai 
prijosime tiltą, nušok nuo manęs ir eik ant tilto. Išvysi kylant raudoną 
liepsną — griūk ant savo kardo. Pamatysi baltą liepsną — tada jau nie- 
ko nebijok: ženk ant tilto ir sukapok aną žirgą! 

Supleveno balta liepsna — ir kiauliaganys sukapojo aną žirgą. Tada 
geležies žirgas paprašė: 

— Kiauliagany! Nupirk dar vieną buivolo odą ir užtemk ant manęs. 

Kiauliaganys nupirko dar vieną buivolo odą ir užtempė ją ant žir- 
go. Tada sėdo ir nujojo. Jojo jojo. Geležies žirgas vėl prakalbo: 

— Ei kiauliagany! Štai ten dunkso tiltas, ant jo stovi žirgas. Kai 
prijosime tiltą, nušok nuo manęs ir eik ant tilto. Išvysi kylant raudoną 
liepsną — griūk ant savo kardo. Pamatysi baltą liepsną — tada jau nie- 
ko nebok: ženk ant tilto ir sukapok aną žirgą. 

Ir vėl supleveno balta liepsna — kiauliaganys sukapojo ir šitą žirgą. 

— Kiauliagany! Dabar ir aš lipsiu ant tilto ir sutrypsiu aną žirgą, kad 
jis jau niekada nebeaigytų. O tu nuėjęs nupirk dar vieną buivolo odą 
ir užtempk ant manęs. 

Kiauliaganys vėl nupirko buivolo odą ir ją užtempė ant geležies žir- 
go. Paskui nujojo. Prijojo dar vieną tiltą. Ir vėl viskas buvo, kaip ir 
andai — vėl supleveno balta liepsna. Tada geležies žirgas tarė: 

— Ei kiauliagany! Numauk nuo manęs buivolo odą, pririšk mano 
galvą prie kojų, ir aš čia pasiganysiu. O tu pasiversk kate, eik į tuos 
rūmus ir pasimeilink gražiai mergelei. Kai ta mergelė užmigs, įlįšk 
į spintą. Ir įsidėk į kišenę aukso vainiką, dvejas šukas — vienas retas, 
kitas tankias — ir šok per langą. 

Kiauliaganys taip ir padarė. Pamačiusi katę, gražioji mergelė ir sako 
motinai: 

— Vai motute, kokia graži katytė! Įsileisiu ją. 

— Gerai, įsileisk. 

Įsileido katę. 

Katė suko ratus apie gražią mergelę, glaustėsi prie jos ir murkė. Kai 
mergelė su motina sugulė ir užmigo, katė įlindo į spintą ir ten vėl 
pavirto kiauliaganiu. Į kišenę įsidėjo aukso vainiką ir dvejas šukas. 
Tada išdaužė langą ir, iššokęs ant žemės, nukūrė prie geležies žirgo. 

— Štai ir atlėkiau, žirgeli! 

— (O ką atsinešei iš ten? 

— Aukso vainiką ir dvejas šukas — vienas tankias, kitas retas. 

— Na, dabar josime!— tarė geležies žirgas. 

Lėkė kiek tik jėgų turėjo. Staiga žirgas prakalbo: 

— Mielas šeimininke! Sviesk atgal tankias šukas — jaučiu, slibinas 
vejasi mus, nes baisiai svyla mano uodega. 

Tada kiauliaganys švystelėjo tankias šukas — atsirado toks tankus 
miškas, kad slibinas vargais negalais iš jo išsikapstė. O jiedu lekia kiek 
įkabindami. Žirgas ir vėl kalba: 

— Mielas šeimininke! Sviesk atgal retas šukas — slibinas vejasi mus, 
nes baisiai svyla mano uodega. 

Kiauliaganys švystelėjo retas šukas —ir jos pavirto neišbrendama 
pelke. Kol slibinas išsikapstė iš jos, kiauliaganys prijojo dėdės Joškos 
trobelę. O čia jau slibinas nebeturi galios. Tai jis ir grįžo atgal. Kiaulia- 
ganys vainiką pririšo prie pavadžio ir įžengė į trobelę. Dėdė Joška jam 
sako: 

— Klausyk, kiauliagany! Dabar jau rangykis nuo mano žirgo ir neš- 
dinkis pas savo karalių. Tik vainiko neduok, kol jisai tau neatiduos 
savo dukters! 

Taip ir nutiko. Kiauliaganys sėdo ant savo džiūsnos ir parturseno 
namo. Suruko karalaitė, ir kiauliaganys per tą laiką spėjo pasenti, tai 
ką darysi — leido už jo mergelę. Iškėlė dideles vestuves, ir jie laimin- 
gai gyveno. 

Iloka ir Mihokas 


Kartą už tolių toliausių kraštų gyveno viena našlė su nevykėliu sū- 
numi Mihoku. Vieną dieną Mihokas sako motinai: 

— Motute, eisiu, pačią parsivesiu. 

— O ką ketini imti, Mihokai? 

— Iloką, motute. 

— Tai eik, vaikeli, ir pasipiršk jai. 

Mihokas nuėjo pas Iloką, o ten gavo dovanų adatą. Kulniuoja Miho- 
kas namo. Pabodo adatą rankoje laikyti. Prisivijo šieno vežimą, kyšte- 
lėjo adatą į šieną, 0 pats šalia eina. Atidardėjo vežimas į kiemą, šieną 
klojiman išvertė. Puolė Mihokas šieno krūvoj adatos ieškoti. Ieško ieško, 
bet niekaip nesuranda. Grįžta pas motiną. 

— Kur buvai, Mihokai? 

— Pas Iloką, motute. 

— Ką jai nunešei? 

— Nieko nenunešiau — pats ten gavau dovanų. 

— O ką gi tau davė? 

— Adatą. 

— Tai parodyk. 

— Įkišau ją į šieno vežimą, o paskui rasti negalėjau. 

— Oi vaikeli, negerai padarei — reikėjo įsismeigti ją į kepurę. 

— Kitąkart taip ir padarysiu. 

Po kiek laiko Mihokas vėl sako motinai: 

— Motute, eisiu, pačią parsivesiu. 

— O ką ketini imti, vaikeli? 

— Iloką, motute. 

— Tai eik, vaikeli, ir pasipiršk jai. 

Mihokas, nuėjęs į peržvalgas, dovanų gavo noragą. Eidamas namo, 
užvožė noragą ant kepurės. Nesilaiko noragas — kairėn kepurę smau- 
kia ir daužo galvą. Pakyrėjo šitai Mihokui, ir jis trenkė noragą į pur- 
vyną. Grįžia namo tuščiomis rankomis. 

— Kur buvai, vaikeli? 

— Pas Iloką, motute. 

— Ką jai nunešei? 

— Nieko nenunešiau — pats ten gavau dovanų. 

— O ką gi tau davė? 

— Noragą. 

— Tai parodyk. 

— Smeigiau jį į kepurę, bet nenorėjo laikytis, tai trenkiau į žemę. 

— Oi vaikeli, negerai padarei — reikėjo persimesti per petį ir par- 
sinešti namo. 

— Kitąkart taip ir padarysiu. 

Po kiek laiko Mihokas vėl sako: 

— Motute, eisiu, pačią parsivesiu. 

— O ką ketini imti, vaikeli? 

— Iloką, motute. 

— Tai eik, vaikeli, ir pasipiršk jai. 

Mihokas nuėjo pas mergelę. Ten dovanų gavo šuniuką. Grįždamas | 
persimetė jį per peti ir nešasi. O šuniukas spurda, kandžiojasi. Miho- 
kas kentėjo kentėjo ir nutrenkė šuniuką žemėn. 

— Kur buvai, vaikeli? 

—- Pas Iloką, motute. 

— Ką jai nunešei? 

— Nieko nenunešiau — pats ten gavau dovanų. 

— O ką gi tau davė? 

— Šuniuką. 

— Tai parodyk. 

— Persimečiau jį per petį, bet apkandžiojo mane, tai nutrenkiau. 

— Oi vaikeli, negerai padarei. Reikėjo pririšti jį ant virvelės, vestis 
ir šaukti: ciu ciu ciu! 

— Kitąkart taip ir padarysiu. 

Po kiek iaiko Mihokas vėl sako: 

— Moiute, eisiu, pačią parsivesiu. 

— O ką ketini imti, vaikeli? 

— Ilcką, motute. 

— Tai eik, vaikeli, ir pasipiršk jai. 

Mihokas nukūprino pas Iloką. Ten jam davė lašinių puspaltę. Miho- 
kas pririšo prie lašinių stiprią virvę ir kūprina namo, vilkdamas iš pas- 
kos lašinius ir be perstojo šaukdamas: ciu ciu ciu! Jam nereikėjo ilgai 
šaukti — kaip mat viso kaimo šunys susirinko. Kol Mihokas parėjo 
namo, šunys visus lašinius suėdė. Liko tik stimburys, už kurio buvo 
pririšta virvelė. 

— Kur buvai, vaikeli? 

— Pas Iioką, motute. 

— Ką jai nunešei? 

— Nieko nenunešiau — pais ten gavau paliį lašinių. 

— Kad čia tik stimburys belikęs. 

— Prie jų pririšau virvelę ir tempiau iš paskos, tai gal šunys suėdė. 

— Oi vaikeli, negerai padarei — reikėjo užsimesti ant nugaros, namo 
parsinešii. O čia pakabinti dūmuose ir išrūkyti. 

— Kitąkart taip ir padarysiu. 

— Motute, eisiu, pačią parsivesiu. 

— O ką ketini imti, vaikeli? 

— Tioką, motute. 

— Tai eik, vaikeli, ir pasipiršk jai. 

Mihokas vėl nuėjo pas mergelę. Ten jam davė veršiuką. Užnėrė ver- 
šiukui kilpą ant kaklo ir užsimetė jį ant nugaros. Spardosi veršiukas, 
bliauna, o Mihokas vis tiek velka įsiręžęs. Parnešė namo, užtempė ant 
aukšto ir pakabino dūmuose. 

— Kur buvai, vaikeli? 

— Pas Iloką, motute. 

— Ką jai nunešei? 

— Nieko nenunešiau — man tenai davė veršiuką. 

— Kur tas veršiukas, kad nematau jo. 

— Partempiau, užsimetęs ant nugaros, ir pakabinau išrūkyti. 

— Oi vaikeli, negerai padarei — reikėjo jam ant kaklo užrišti vir- 
velę, parsivesti namo, tvarte pririšti prie ėdžių ir paduoti šieno. 

— Motute, eisiu, pačią parsivesiu. 

— O ką ketini imti, vaikeli? 

— Iloką, motute. 

— Tai eik, vaikeli, ir pasipiršk jai. 

Nuėjo Mihokas. Dabar davė jam mergelę. Mihokas užrišo įai ant 
kaklo virvelę ir vedasi namo paragindamas: „Olia, buziute, olia tpru- 
kute!“ Parsivedė namo, pririšo tvarte, padavė šieno, paskui užsklendė 
duris ir nuėjo į trobą. 

— Kur buvai, vaikeli? 

— Pas Iloką, motute. 

— Ką jai nunešei? 

— Nieko nenunešiau — pats ten gavau dovanų. 

— O ką gi tau davė? 

— Iloką! 

— O kur ji? 

— Pririšau tvarte. 

— Oi vaikeli, negerai padarei. Nueik pas ją dabar, pasigerink jai 
ir sakyk: „Paukšteli mano!“ Tegu jai — mielam paukšteliui — tavo ge- 
rumas krinta į akis. O tada atsivesk ją į trobą. 

Mihokas tučtuojau išrūko į kiemą, ten prisigaudė vištų, ančių ir nu- 
sinešė į tvartą. O ten svaidosi paukščiais — tegu jie krinta Ilokai į akis.. 
Vargšelė Iloka pamanė — Mihokas šaiposi iš jos. Nepatiko jai tokie 
Mihoko pokštai, ir ji išrūko namo. 

O į vestuves jau ir svečiai susirinko. Nubildėjo visi su jaunikiu pas 
nuotaką, nušnekino ją ir vėl parvedė pas Mihoką. Baigėsi vestuvių 
puota, Mihoką su Iloka nuvedė ant tvarto ir paguldė ant šieno. Ilokai 
nepatiko ten gulėti, ir ji sumanė sprukti iš čia. Prašo, kad Mihokas 
leistų jai nulipti žemyn. Netiki ja Mihokas. Užrišo Ilokai ant kojos nykš- 
čio ilgą virvę — dabar tegu lipa. Iloka nulipo žemyn, virve ožkai prie 
kojos pririšo, o pati kiek įkabindama leidosi namo. Mihokas laukia ne- 
sulaukia, kada Iloka sugrįš. Šūkielės ją. O Ilokos kaip nėr, taip nėr. 
Tada timptelės virvę. Ožka tik mekeke, mekeke. Išgirdusi triukšmą, 

— O kur Iloka, vaikeli? 
— Nagi nulipo žemyn ir ožka pavirto. 
— Kaipgi ji galėjo ožka pavirsti? 

— Jai prie kojos pririšau virvelę. Timpteliu dabar — ji nieko neatsa- 
ko, tik mekena. 

Motina priėjo prie ožkos, virvę pamatė ir tuoj viską suprato. Vėl sve- 
čius sukvietė, ir vėl visi pas jaunąją nukurnėjo. Vargais negalais su- 
taikė jaunavedžius, ir Iloką vėl pas jaunąjį nuvedė. Susitaikė jiedu ir 
iki šiol gyvena, jei dar nenumirė. 

Mano tėvo vestuvės 


Sykį nužiūrėjau — mano tėvas susirengė vesti. Už pačią ims mano 
motiną. Tėvas man ir sako: 

— Važiuok į malūną. Primalsi miltų — vestuvėms išsikepsime duonos. 

Greičiau, vyruti! Tučtuojau susirengiau, kaip ir dera mikliain bernai- 
čiui. Griebiau sėtuvę, kabarai kabarai ant aukšto, užsitempiau ten tris 
krepšius ir prisisėmiau devynis maišus kviečių. Tų kviečių grūdai — 
gilės didumo. Visus devynis maišus tiktai švilpt ant pečių ir nešu į ve- 
žimą. Išsivedžiau jaučius ir jau kinkysiu juos. Kairįjį jautį įkinkiau de- 
šiniojo vieton, o dešinijį — į kairiojo vietą. Na, dabar jau gerai. Mė- 
ginsiu užrišti jungą — nieko neišeina. Tada vienam jaučiui už jungo 
užkišau kastuvo kotą, kitam — vežimo grąžulą, ir dabar jau viskas. 

Dardu į malūną. Nuvažiavęs pastačiau jaučius, jiems prieš nosi bot- 
kotį įsmeigiau, kad kur nenuklampotų, o pats nugoglinau į malūną — 
pasišauksiu malūnininką, tegu padės man maišus iškrauti. 

„Malūne — nė gyvos dvasios. -Dirst po lova, žvilgt ant krosnies ir ma- 
tau — nėra žaliojo ąsočio. To, kur visada ant vinies kabodavo. Jau ži- 
nau — malūnininkas išėjo žemuogiauti. Tai aš ir manau sau— jei jau 
taip, tai aš galiu jo ir čia palaukti. Ir vėl man toptelėjo — niekada ma- 
lūnininkas neskuba namo. Kol jis pareis, aš, ko gero, ir pražilti suspė- 
siu. Negaliu aš jo tiek daug metų laukti — jaučiams pašaro nė saujelės 
neįsimečiau. Tada kiek įkabindamas užlėkiau ant kalno ir ten užtikau 
malūnininką krūmuose. Išsikirtau smagią lazdą ir kad imsiu skalbti ma- 
lūnininkui šonus! Dar kartelį tvosiu jam. Kol užsimojau, iš tolo išgir- 

dan — kažkas sutratėjo klonyje, subildėjo, sukleketavo. Jau žinau — 
mano kviečius mala. 

Greičiau nuo kalno! Griuvau ir rituosi, o man iš paskos pasipylė 
perdžiūvusių žolių kuokštai. Patiko jiems mano ritimasis. Jiems nieko 
baisaus nenutiko, o aš kad vošiuos tiesiai į minkštą karvės bandą! Bet 
dar prasčiau baigėsi tam vargšui baltam arkliui, kur supančiotas pakalnėj 
ganėsi. Arklelis išsigandęs išlėkė iš šito pasaulio ir iki šiol dar negrįžo. 

Pasitryniau nosį į velėną, kaip višta snapu pabaksnojau, ir eisiu pa- 
žiūrėti, ar mano jaučiai dar toj pačioj vietoj tebestovi. Žiūriu — bot- 
kotis į žemę šaknis suleido ir iš jo išaugo medis kaip Brašo didysis 
bokštas, o jame varnėnai priperėjo tiek varnėniukų, kad per jų čiul- 
bėjimą nė malūno dundesio nesigirdi. Tai apsidžiaugiau! Na, manau 
sau, dabar tai prisigaudysiu varnėniukų. Karstytis po medžius gerai 
moku, tai įsliuogiau į tą medį ir kyštelėjau ranką į drevę. Ogi ne- 
telpa! Galvą kyštelėsiu. Įlindo! Prisivariau pilną užantį varnėniukų. 
Mėginsiu ištraukti galvą iš drevės — neišlenda! Tada parlėkiau namo, 
pasiėmiau kirvį ir praplatinau drevę. Vis tiek nevalioju nulipti žemyn — 
medis baisiausiai storas, o man gaiva svaigsta, tai ir šaukiu malūninin- 
kui, kad iškeltų mane. O malūnininkas pamanė — praalkau aš. Pasiuntė 
savo sūnų — tegu nuneš man bandelę. Aš kad sušnypščiau kaip žąsinas 
ant malūnininko vaikigalio — ar nematai, kad man visai ne to reikia! 
Vaikigalis strimagalviais nulėkė, atnešė pintinę sėlenų, iškėlė ją ant 
karties ir man duoda. Iš tų sėlenų nusivijau virvę. Tokia virvė ir gir- 
napusę išlaikytų. Pamėginsiu — pasieks virvė žemę ar nepasieks. Nepa- 
siekė. Tada ją sulenkiau perpus. Dabar jau pasiekė žemę. Ėmiau aš ta 
virve leistis žemyn. Viršuje tūnojo kirminas. Tai jis nugraužė virvę, 
o aš ir šleptelėjau žemyn. Kol kritau žemėn, varnėniukai mano užanty 
apaugo plunksnomis, skrenda, sparnais plasnodami, ir mane kartu ne- 
šasi. Kai skridome virš Olto, moterys toje upėje drabužius skalbė. Tai 
jos kad užriks: 

— Po galais, kaip tasai vaikėzas išmoko skraidytię Jei jisai dribs, tai 
nukris tiesiai į Oltą ir priburbuliuos. 

Matau aš — visi tik į mane žiūri, bet per varnėniukų čirškėjimą ne- 
galiu išgirsti, ką tos bobos šaukia. Ir pamaniau — jos šaukia, kad marš- 
kinius išsiiraukčiau iš kelnių. Išsitraukiau marškinius. Tada visi varnė- 
niukai purpt man iš užančio — jau ir neturiu sparnų. Aš pliūkšt į patį 
Olto vidurį. Upė išsiliejo iš krantų ir viską viską apsėmė. Kai Oltas vėl 
sugrįžo į krantus, laukai liko visai sausi — tik rasa buvo labai didelė. 

Užiat kiek žuvų liko ant kranto! Visa Sepmezė nuo Manašo iki Dobos, 
nuo Arkošo iki Andialošo buvo užversta žuvimis. Visą savaitę Žuvis 
vežė dvylika vežimų, vežė vežė —ir nė ženklo, kad būtų kiek nuvežę. 
Tada nuo Kerešio atlėkęs nuogas čigoniukas susiėmė visas tas žuvis 
į marškinius ir nusinešė. 

Ir dabar aš prisiminiau — tėvas mane pasiuntė ne žaisti, o miltų malti. 
Skuodžiau į ten, kur jaučius buvau palikęs, — pažiūrėsiu, ką jie daro. 
Gal jau nuėjo kur? Ėjau ėjau, baisiai išvargau. Pamačiau pievoje arklį 
ir Manau sau — tai lengvai nusigausiu į ten, kur man reikia. Einu prie 
arklio, o tas nė artyn manęs neprisileidžia. Griebiau arklį už uodegos 
ir kad timptelsiu jį — snukiu į save apgręžiau ir sakau jam baisiausiai 
įdūkęs: 

— Palauk, gongalvi! Ko čia manęs baidaisi? 

Perprato arklys mano žodžius ir stovi lyg nulytas. Pabalnojau šyvį, 
sėdau ant bėrio ir kad pasileisiu su sarčiu per kalnus ir klonius — net 
žemė dreba! 

Vienoj vietoj pralėkėm vynuogyną. Už tvoros daugybė prisirpusių 
vynuogių. Sustabdžiau šyvį, nušokau nuo bėrio ir pririšau sartį prie tvo- 
ros. Bandau prasibrauti į vynuogyną — neprasibraunu. Tada čiupau sau 
už plaukų ir permečiau pats save per tvorą. Kad papurčiau slyvą, tai 
pribiro visa žemė kriaušių! Puoliau rinkti ir prisirinkau pilną užantį 
riešutų. 

„Baisūs karščiai užėjo, gerti užsimaniau — jau užtrokšiu. Netoliese pa- 
mačiau javus kertant, tai ir klausiu kirtėjų, ar negalėčiau kur vandens 
gauti. Jie man parodė šaltinį. Nukūprinau ten, o šaltinis užšalęs. Ir 
kulnu mušu ledą, ir akmeniu — niekaip nepramušu, nes ledas jau sprin- 
džio storumo. Tai nusivožiau galvos kiaušą ir juo lengvai pramušiau 
ledą. Atsigėriau iki valiai. 

Nuėjau prie tvoros ir, čiupęs sau už plaukų, permečiau save per tvorą. 
Atsirišau šyvį, sėdau ant bėrio ir su sarčiu pasileidau šuoliais per kal- 
nus ir klonius — net mano plaukai plaikstosi. Vienoj vietoj sutikau to- 
kias dvi žmogystas. Kai prašuoliavau pro jas, tos žmogystos man ir 
šaukia: 

— Ei vaike! O kurgi tavo galva? 

Apčiupinėjau savo strėnas — iš tikrųjų nėra galvos. Kad pasileisiu 
atgal prie to šaltinio! Ir ką išvydau? Mano galvai nusibodo vienai. Su- 
metė, kad aš ją užmiršau, tai pati iš žemių nusilipdė kaklą, rankas, juos- 

menį, kojas ir čiužinėja ant ledo. Aš irgi šiek tiek moku čiuožti. Čiuo- 
žiu jai iš paskos, o ji čiuožia greičiau už mane, ir aš niekaip neprisiveju 
savo galvos. O dievulyčiau, tai ką gi man darytit Baisiai išsigandau, 
kad visam laikui galiu likti be galvos. Staiga suvokiau, ko griebtis, ir 
sakau sau: „Palauk, neriesk nosies — nuo manęs nepabėgsi!“ Iš žemių 
nulipdžiau kurtą ir juo užpiudžiau galvą. Kurtas ją tučtuojau pagavo 
ir Man atnešė. Aš užsivožiau ją, priėjau prie tvoros ir, čiupęs sau už 
plaukų, permečiau save per tvorą. Atrišau šyvį, sėdau ant bėrio ir su 
sarčiu kaip koks paukštis nuskriejau per kalnus ir klonius. 

Prijojau malūną, žiūriu — tėvas, manęs namie nesulaukęs, malūnan 
atėjo. Neradęs verkia rypauja: 

— Sūneli mano mieliausias, kurgi tu? Vai, vai, vai, ir kodėl aš pa- 
siunčiau tave vieną! Sūneli mano mieliausias, dabar jau užmerkei akeles! 

Tėvas amžinai mane tik plūsdavo ir bardavo. Kaip gyvas nemaniau, 
kad šitaip manęs gailėtųsi. Kai pamačiau, kas nutiko, dar iš tolo šūk- 
telėjau jam: 

— Neliūdėk, tėveli mielas, štai ir aš! Jokių eibių dar neprikrėčiau. 

Nuraminau vargšą tėvą. Susikrovėm mudu į vežimą miltų maišus ir 
parvažiavome namo. Smagios buvo mano tėvo vestuvės. Nuotaka buvo 
mano motina, jaunosios šokį su ja pats pirmasis išėjau šokti aš, paskui 
kiti šoko. Kai baigėsi vestuvės, visi svetimi išsinešdino, ir namie pasi- 
likome tik mes visi savi. Ir dabar dar gyvename, jei nenumirėm. 

O po metų ir aš gimiau, ir esu savo tėvo vaikas. Gražiai nuaugau, ir 
iš manęs išėjo dailus bernaitis. 


13. Vengrų pasakos 


se 
TE 
g : 


Saulė, Mėnulis ir Vėjas 


Kartą Saulė, Mėnulis ir Vėjas susėdo po medžiu. Eidamas pro šalį, 
čigonas palabino: 

— Labą dieną! 

Saulė ir sako: 

— Matote — visi mane labina! 

Čigonas išpoškino: 

— Kad aš su Vėju sveikinausi. 

Mėnulis pagrasė čigonui: 

— Kaip tu drįsti taip kalbėti? Na, palauk — žiemą sušaldysiu tave. 
Čigonas atrėžė: 

— Tegu tik Vėjas nepučia. 

Ir Saulė pyksta: 

— Palauk, čigone — vasarą iškepinsiu tave! 

Čigonas ir jai atkirto: 

— Tegu tik Vėjas pučia. 

Tada Vėjas tarė, pasisukęs į savo bendrus: 

— Girdėjote? Tik manimi visi pasikliauna. 


Bitinas ir Samanius 


Kartą gyveno du kareiviai — vienas vienam pasaulio krašte, kitas 
kitame. Neturėjo jiedu nei savo kampo, nei artimųjų, tai sumanė eiti 
kur akys veda. Lyg susitarę abu pakliuvo į didelį didelį miestą. O ten 
tuo metu buvo turgus. Trinasi jiedu po turgų. Nieko nei parduoda, 
nei perka, nes neturi nei ko parduoti, nei už ką pirkti. Ir vis suka gal- 
vas, iš kur čia gavus pinigų. Pagaliau sumanė. Vienas, nuėjęs į mišką, 
prisirinko pilną maišą vabalų ir apsisukęs grįžo į turgų — gal apmaus 
ką ir vabalus parduos už riešutus. O kitas prisirinko pilną maišą sama- 
nų — jas parduos kaip vilnas. 

Ilgai jie siūlė savo prekes, bet niekas nematomis jų neperka. Jie daug 
kartų susitiko, bet vienas kitam nepratarė nė žodžio. Pagaliau tas, ku- 
ris ketino parduoti vilnas, sako bendrui: 

— Kaimynėli, ką turi parduoti? 4 

—- Riešutų. O pats? 

— Turiu vilnų, bet nematomis BB nenori jų pirkti, o aš tik šitaip 
jas noriu parduoti. 

— Ir aš noriu šitaip savo riešutus parduoti. Žinai ką — mainykime 
maišais! 
tai ir kokios vilnos. Atsirišo maišus ir o vienas kitą. 
Tučtuojau sugrįžo, susiieškojo kits kitą ir kad puls bartis. 

— Na, kūmai, — sako tas, kuris pardavinėjo vilnas,— tu toks pat suk- 
čius, kaip ir aš, o aš toks pat, kaip ir tu. Tai gal susimeskime kartu ir 
imkime apgaudinėti žmones. 

— Gerai,— sako antrasis, — o kuo tu vardu? 

— Bitinas. O tu? 

— Samanius. 

Ir ėmė abu gongalviai laužyti galvas, kaip jiems nesunkiai dirbti ir 
gerai gyventi. Nuėjo pas tokią seną raganą. Jai reikėjo tik vieno sam- 
dinio, bet kareiviai nesutiko dirbti po vieną. Gyvu dievu prašosi, kad 
juos abu paimtų. O senoji savo šneka — užteks ir vieno Žmogaus, nes 
reikės prižiūrėti tik vieną karvę. O ką tokie du vyrai veiks su tokia 
ramia karvuteį Ir šiaip sukasi kareiviai, ir taip sukasi. Ir ką jūs ma- 
note? Įsiprašė. Senoji pasamdė juos abu. Džiaugiasi kareiviai kaip ge- 
ležėlę radę — argi sunku dviem prižiūrėti vieną karvę? Taip sutarė — 
vienas varys karvę į ganyklą, o kitas mėš tvartą. 

Pirmąją dieną karvę išginė Bitinas. Įsiiaisė pypkę ilgu kandikliu ir 
pintą krėslą — išginęs karvę į pievą, sės ant krėslo, užsidegs pypkę ir 
papsės sau lyg turkų sultonas, o karvė ramiai ganysis šalia jo. Ir Sa- 
manius tikėjosi nepersidirbti. Jis taip manė — rytą išmėš tvartą, o pas- 
kui miegos visą dieną, tik pavalgyti atsikels. 

Rytą Bitinas išginė karvę. Į krepšelį įsidėjo duonos su lašiniais, krės- 
lą prisirišo prie nugaros, o pypkę rankoj nešasi. Vos tik jis iškrypino 
už miesto, karvė kad pasius bėgti! Bitinas — paskui karvę. Lekia pa- 
knopstom, vos spėja. O karvė stabtelės valandėlę, pasiganys ir vėl pa- 
sileis bėgti. | 

Taip buvo visą dieną. Vargšas Bitinas visai nusivarė nuo kojų. Ir Sa- 
maniui ne geriau sekėsi. Nuo pat ryto griebėsi mėžti. Išmeta vienas ša- 
kes mėšlo — jų vietoj atsiranda dvejos šakės. Tai ir jis darbą baigė tik 
vėlai vakare. Išmėžęs tvartą, atsistojo tarpdury ir laukia draugo. Netru- 
kus ir Bitinas parginė karvę. Samanius ir klausia: 

— Kaip tau sekėsi, brolyti? 

— Puikiai! Tik išėjau iš miesto ir radau labai gražią pievelė — Žolė 
ten iki kelių. Sėdau ant kėdutės, užsirūkiau pypkutę ir smagiai sau 
leidau laiką. O ką tu veikei visą mielą dieną? 

— Rytą išmečiau tas porą šakių mėšlo, paskui dėjau į akį iki pietų. 
Perpiet atsikėlęs pavalgiau, paskui vėl užvirtau nusnūsti. Rytoj gal tu 
palik namie, o aš išginsiu karvę — bent išsimiegotum į valias. 

Bitinas tik nusikvatojo, įsikniaubęs į sermėgą, bet nieko nepasakė. 

Kitą dieną Samanius išginė karvę. Iš Bitino išsiprašė krėslą ir pypkę 
ilgu kandikliu. Ir jam sekėsi ne geriau, kaip vakar Bitinui. Lakstė lakstė 
ir visai nusivarė nuo kojų. Bitinas, likęs namie, griebėsi mėžti. Dirbo 

dirbo, o galo nesimato. Saulė buvo visai arti laidos, kai jis darbą baigė. 
Jau ir Samanius pargena karvę. Kad puls Bitiną: 

— Ko nepasakei, kokia pasiutusi ta karvė? 

— O ko tu nepasakei, koks pasiutusiai sunkus tas mėšlas! 

Ir dabar jiedu ėmė tartis, ką toliau darys. Pagaliau sumetė: jų šei- 
mininkė — ragana, reikia sprukti iš čia. 

O senoji ragana nugirdo šitas jų kalbas ir sumanė iš jų pasijuokti. 
Pasišaukė tarnaitę ir primokė ją: 

— Kareiviai ateis ir prašys užmokesčio. O aš tada tau pasakysiu: 
„Atnešk pinigų iš duobės.“ O tu paklausk, kokių — geltonų, baltų ar 
raudonų. Tada išeik, pasisukinėk kur ir atnešk štai šituos. 

Ir senoji padavė tarnaitei variokų maišelį. 

Rytą iš tikrųjų abu kareiviai atkrypina užmokesčio. Ragana šaukia 
tarnaitei: 

— Nueik ir atnešk iš duobės pusę prijuostės pinigų. 

— Kokiu pinigų atnešti — geltonų, baltų ar raudonų? 

— Dabar gana bus raudonų. 

Abu kareiviai susižvalgė. Paskui dirsčioja pro langą, kur eis tarnaitė. 
Ogi žiūri — pačiame tolimiausiame sodo kampe yra duobė. Mirkt vie- 
nas kitam — iš ten tai jau nesunkiai pavogs pinigus! Bet abu nepratarė 
nė žodžio. 

Grįžo tarnaitė, atnešė pinigų. Tada senoji ragana sumokėjo kareiviams 
ir išleido juos. O jiedu vos vakaro sulaukė. Maišą jau turėjo, dar įsi- 
taisė virvę ir eis vogti pinigų. Persirito per sodo tvorą ir susirado duo- 
bę. Dabar tariasi, katram pirma lipti. 

— Tu lipk,— sako Bitinas Samaniui,— tu liesesnis, lengvesnis. Aš tau 
virvę prie juosmens pririšiu ir nuleisiu į duobę. O tenai tu prigrūsi 
pilną maišą pinigų. Pirmiau ištrauksiu maišą, paskui tave. 

Samanius sutiko ir nusileido į duobe. Grabinėjasi grabinėjasi ten Sa- 
manius, bet nieko neranda. Vien tik kaulai, išdvėsę pelės, varlės ir šiaip 
visoks šlamštas. 

O Bitinas klausia: 

— Ar jau radai? Gal jau traukti? 

Samanius nedrįsta pasakyti, ką radęs — Bitinas ims ir paliks jį duo- 
bėje. Tai jis atitarė — tuojau maišas bus pilnas. O pats įropojo į maišą 
ir garsiai suriko: 

— Trauk, brolau, jau pilnas! 

Bitinas ištraukė maišą, užsimetė jį ant pečių ir leidosi kiek kojos 
įkerta. Vilko maišą įsiręžęs — vos nepatrūko. Kai išsinešdino iš miesto, 
Samanius, maiše tupėdamas, ir sako: 

— Nenešk toliau, brolyti! Užteks ir tiek. 

Tai pasiuto Bitinas, kad jį šitaip apdūmė. 

— Kad tu kur gelą gautum! Kur auksinius padėjai? 

— Taigi, brolyti, — sako Samanius.— Auksinių ten nė kvapo. Būčiau 
taip duobėje pasakęs, nieku gyvu nebūtum patikėjęs. O likti toje duo- 
bėje visai nenorėjau. 

Pamatė Bitinas, kad Samanius perprato jo piktus kėslus, ir nurimo. 

Kareiviai suvokė, kad senoji ragana juos apmovė. Plūdosi kiek įma- 
nydami, o paskui tariasi, kaip duonos kąsnį prasimanyti. Gal išsivers 
kaip nors, bet nieku gyvu nedirbs. Ką įgis, tą ir praris. Ilgai nesukdami 
galvos, patraukė pačiu prasčiausiu keliu ir netrukus priėjo smuklę. Ap- 
link ją buvo pristatyta kartuvių, o visose kariuvėse kybojo po paka- 
ruoklį. Kareiviai užėjo į vidų. Bitinas neapsikentęs ir klausia smukli- 
ninką: 

— Gerbiamas pone! Prašom pasakyti, kodėl čia tiek daug žmonių 
pakarta? Kuo jie nusikalto? Pusę pasaulio apėjau, bet tokių dalykų dar 
niekur neregėjau. 

— Tai tik todėl, mielas kareivi, kad mūsų karalius turėjo žiedą su 
brangiu akmeniu. Pasuks karalius žiedo akį į save — visą pasaulį pa- 
matys. Nuo savęs pasuks — tada pasaulis jį pamatys. Visai neseniai tas 
žiedas ėmė ir pradingo. Niekas nežino, kur jisai. Karalius apgarsino 
visame pasaulyje — kas suras žiedą, tą karalius dideliais turtais apdo- 
vanos. O jei kas apsiims ir nesuras, tas bus pakartas. Tai va kiek pra- 
našautojų laimę bandė, bet nė vienas nepasakė, kur brangus žiedas. Už- 
tat jo kilnybė juos ir pakorė. 

Bitinas pasiklausė pasiklausė — ko jam daugiau norėti? 

— Aš irgi moku pranašauti — sako jisai smuklininkui — prašom per- 
duoti šviesiausiajam karaliui. 

Vargšas Samanius baksnoja jam į nugarą: 

— Juk ir tave pakars! 

O Bitiną tarsi koks nelabasis apsėdo — eis pas karalių, ir gana. 

Smuklininkas, nieko nelaukęs, išsiuntė raitą pasiuntinį pas karalių — 
tegu praneša, koks Žmogus pas jį užklydo. Karalius, tai patyręs, tučtuo- 
jau pasiuntė karietą, ketvertu arklių kinkytą. Bitinas, sėsdamas į ka- 
rietą, paliepė smuklininkui — kol jis bus pas karalių, tegu Samaniui 

duoda visko, ko tik tasai prašys. Samanius nesnaudė — visą mielą dieną 
valgė gėrė, kiek tik jam tilpo. Susigriebė Samanius — ogi nė skatiko 
neturi. Kas bus, jei Bitinui nieko neišdegs. Tada jis tarė sau — kai tik 
pamatys atvežant Bitiną, bėgs iš čia kiek kojos įkerta. Kol Samanius čia 
sėdėdamas džiovino galvą, Bitinui visai neblogai klojosi. 

Bitinas įžengė į karaliaus rūmus. O čia visi tik bėgioja apie jį, tik 
šokinėja. Davė atskirą kambarį, ir Bitinas užsidarė jame. Likęs visai 
vienas, išsitraukė kalendorių, kurį buvo nudžiovęs smuklėje, ir varto 
lapus. Skaityti jis nemokėjo, tai baksnoja į baltą popierių, į juodas rai- 
des ir į raudonus raidžių pagražinimus. Baksnodamas bamba: 

— Čia baltasis, čia juodasis, čia raudonasis. Čia baltasis, čia juoda- 
sis, Čia raudonasis. 

O už durų smalsuolių prisirinko — paklausys, ką pranašautojas kal- 
bės. Bet niekas negalėjo dorai suprasti jo kalbos. Labiausiai ausis iš- 
pūtę klausėsi trys tarnai. Tai jie nušvilpė karaliaus žiedą. O vieną iš tų 
tarnų buvo praminę Baltuoju, kitą Juoduoju, o trečią — Raudonuoju. 

Paskui Bitinas nusliūkino pas karalių ir paprašė, kad jam duotų tris 
dienas. Tiktai po tiek laiko jis galės pasakyti, kur dingo brangus žiedas. 
Karalius mielai būtų davęs ir šešias dienas — tegu tik atsiranda jo bran- 
genybė. Tada Bitinas parsliūkino į savo kambarį ir vėl bamba tą patį. 

Baigėsi pirmoji diena. Siunčia karalius tarną, pramintą Baltuoju — 
tegu pakvies pranašautoją pietų. Tarnas pravėrė duris, o Bitinas ir sako: 

— Čia baltasis. 

Baisiausiai persigando tarnas, tai išgirdęs, nes pamanė — pranašauto- 
jas ištarė jo vardą. Paėmęs drąsą, pasisakė, ko atėjęs. Bitinas, nutaisęs 
pamaldų veidą, tarė: 

— Ačiū dievui, vieną jau sudorosiu. 

Tai sakydamas, Bitinas galvojo apie valgį, o tarnas pamanė — apie jį 
šneka. Matyt, tas pranašauiojas viską žino. Baisiausiai persigandęs, nu- 
rūko pas savo sėbrus ir tariasi, ką daryti. 

— Geriau su juo pačiu susitarti — sako vienas.— Jeigu jis pašnibždės 
karaliui, kad mes tai padarėme, mus visus pakars. 

— Dar dienelę palauksime,— sako kitas, — gal jis visai ne apie mus 
galvojo. 

Kitą dieną siunčia karalius tarną, pramintą Juoduoju. Vos tik tas įėjo 
į kambarį, Bitinas ir sako: 

— Čia juodasis. 

Vargšas tarnas nustėro iš baimės, išgirdęs savo vardą. Vargais nega- 
lais išstenėjo, ko jį čia atsiuntęs karalius. O Bitinas nutaisė pamaldų 
veidą ir sako: 

— Ačiū dievui, jau ir antrą sudorosiu. 

Tarnas, tai išgirdęs, vos-ne-vos iškrypino iš kambario ir tuoj nubėgo 
pas kitus tartis. Galvojo galvojo ir štai ką sumanė: žiedą atiduos pra- 
našautojui ir dar papirks jį, kad jų neišduotų karaliui. Ilgai nelaukę, 
nuėjo pas Bitiną. O Bitinas, nutaisęs baisiai protingą veidą, skaitė ka- 
lendorių. 

— Čia baltasis, čia juodasis, čia raudonasis. 

— Ponas pranašautojau!-— prabilo pirmasis tarnas, — dabar jau matome: 
jūs iš tos knygos išskaitėte, kad mes žiedą pavogėme. Tik neišduokite 
mūsų jo didenybei karaliui. Mes jums ir žiedą atiduosime, ir sumokėsi- 
me, kiek tik panorėsite. 

Tai apsidžiaugė Bitinas, taip lengvai paslaptį įminęs, bet apsimetė 
jau seniai viską žinojęs. Susitarė su tarnais — nieko nesakys karaliui, 
jei tie jam gerai užmokės. Ir gavo Bitinas žiedą ir krūvą pinigų. 

Trečią dieną per pietus karalius klausią Bitiną: 

— Trečia diena baigiasi. Ar jau žinai, kur žiedas? 

— Kaipgi nežinosi, šviesiausias karaliau? Bet dar nieko negaliu sa- 
kyti, kol nepraėjo sutartas laikas — liko dar visa naktis. Pasakysiu prieš 
laiką — vėjais nueis visi mano mokslai. Rytoj rytą, kai jūs atsikelsite, 
šviesiausias karaliau, tada ir apsakysiu. 

Po pietų Bitinas nuėjo į savo kambarį, atsisėdo ir galvoja, ką daryti 
su žiedu. Karalius turėjo labai gražų povą. Gavo jį dar visai jauniklį, 
pats jį užaugino, kasdien pats lesindavo iš delno. Už jokius pinigus 
niekam povo neatiduotų. Mato Bitinas — povas vis vaikšto apie kara- 
lių. Tai jis tarė sau — jei kokios, povui sulesins šitą žiedą. Rytą Bitinas 
pakirdo labai anksti — dar niekas rūmuose nebuvo atsikėlęs. O povas 
jau vaikštinėja po kiemą. Bitinas jį prisijaukino ir mėto paukščiui duo- 
nos gabaliukus. Paskui į vieną duonos gumuliuką įminkė žiedą ir su- 
lesino jį povui. | 

O tuo metu ir karalius beišeinąs iš rūmų. Bitinas žengia prie jo. 

— Šviesiausias karaliau! Sutartas laikas praėjo, ir dabar aš jau galiu 
pasakyti, kur žiedas. Tegu jo šviesybė liepia papiauti šitą povą, nes 
žiedas yra jo gūžyje. Kartą eidamas praustis jo šviesybė šalia pasidėjo 
žiedą. Povas jį prarijo, ir nuo tada žiedas paukščio gūžy. 

— (Gerai,— sako karalius.— Bet jei žiedo tenai nebus, tu mirsi baisia 
mirtim, nes per tave pražudysiu patį mėgstamiausią savo paukštį. 

Bitinas nė nemano ką kita sakyti — tai jis iš savo knygų išskaitė. Pa- 
piovė paukštį. Karalius su karaliene pažiūrės, kaip darinėja povą. Vos 
tik tarnas perpiovė gūžį, išsirito neapsakomo gražumo žiedas. 

Tai apsidžiaugė karalius su karaliene. Išbučiavo Bitiną, gimines ir gen- 
tis sukvietė ir iškėlė baisiai didelę puotą. 

O karalienė, paėmusi Bitiną už parankės, išėjo pasivaikščioti po sodą. 
Jiedu vaikštinėja sau. Staiga karalienė sugavo didelę laukinę bitę. 

— Mielas pranašautojau! Ar atspėsi, kas mano delne? Už tai šimtas 
auksinių. 

Bitinas pasikasė pakaušį ir murma sau po nosim: 

— Dabar jau, Bitinėli, pakliuvai! 

— Atspėjai, mielas pranašautojau,— sako karalienė, — tikrai pagavau 
didelę laukinę bitę. 

Eina jiedu toliau, o karalienė ir vėl sako: 

— Sodo pakrašty yra pagautas žvėris. Ar atspėsi, koks tas žvėris? 
Už tai šimtas auksinių. 

Mato Bitinas — kada nors vis tiek sužinos, koks jisai pranašautojas. 
Užtat atsiduso ir sako: 

— Dabar matau: ir gudri lapė prisvyla uodegą. 

— Tikrai taip! Ir vėl atspėjai — lapė pakliuvo į žabangas,— sako ka- 
ralienė. 

Baisiai nudžiugo Bitinas, dar kartą išsisukęs iš bėdos, bet dabar jau 
nebespėlios,— tegu nebeklausinėja jo. 

— Taip jau mums, pranašautojams, paliepta: vienu metu nepranašau- 
ti daugiau kaip tris kartus. Užtat prašom manęs nebeklausinėti,. 

Kitą rytą į karietą pakinkė šešetą žirgų. Bitinas susikrovė į ten galybę 
pinigo, pats sėdo ant pasostės ir, atsisveikinęs su karalium, išdardėjo 
"į smuklę. 

Samanius lūkuriavo prie durų — kada gi jo bendrą atveš į kartuves. 
Staiga žiūri — atidarda karieta, pakinkyta šešetu ristų žirgų. Geriau įsi- 
žiūrėjęs, pamatė Bitiną. Ar tik nesapnuoja Samanius? Paskui visai ap- 
stulbo — Bitinas išlipo iš karietos ir liepė sunešti į vidų kelis maišus 
pinigų. Klausinėja Samanius, iš kur Bitinas tiek pinigo gavo. 

— Neklausk, iš kur gavau, tik džiaukis, kad jų turime. Tai galėsime 
valgyti ir gerti į valias! Dabar pats matai: be baimės nėra laimės. 

Na ir prasidėjo linksmybės! Kas tiktai iš kaimo užeina į smuklę, vi- 
sus vaišina. Linksmybės nesibaigia nei dieną, nei naktį. O pinigų vis 
yra ir yra, 

Bet ir didelis kamuolys turi galą. Kareiviai prašvilpė visus pinigus, 
dar ir smuklininkui prasiskolino. Ir susėdo jiedu tartis, ką toliau darys. 
Susikalbėjo — spruks iš čia, tik nė žodžio smuklininkui nesakys. Naktį 
pasigriebė savo daiktus, nušvilpė dar smuklininko žibintą ir, nė neat- 
sisveikinę, išrūko į mišką. 

Vaikšto po mišką, staiga mato — apgriuvusi bažnyčia stovi. Prieis aI- 
čiau, dirstelės pro langą. Žiūri — bažnyčioj dvylika galvažudžių barasi, 
aukso ir sidabro nepasidalija. 

Galvoja galvoja Bitinas su Samanium, kaip iš galvažudžių tą lobį 
atimti. Pagaliau Samanius tarė: 

— Mėginkim laimę, brolau. O gal valiosime išgąsdinti šituos galva- 
žudžius? Imkime ir apsimeskime šmėklomis. Jei galvažudžiai išsigąs, 
mudu pasidalysime tuos pinigus. 

Bitinas turėjo ilgą baltą kareivišką apsiaustą. Apsisiautė juo, kad ne- 
būtų matyti galvos, į ranką pasiėmė žibintą ir nužingsniavo į bažnyčią 
pas galvažudžius. Ir kad prabils storiausiu balsu, lyg iš po žemių kal- 
bėtų: 

— Kelkitės visi, palaidoti čia prieš tūkstančius metų, paskutinioji teis- 
mo diena atėjo. Už visus jūsų darbus atsiteista bus. 

O Samanius svaido į galvažudžius pro langą akmenukus, kaulus ir 
šaukia: 

— Jau keliamės, viešpatie! Jau keliamės, viešpatie! 

Išgirdo galvažudžiai tokią šneką, kad puls pro duris, išlakstė į visas 
puses. Nė drabužių nesusirinko — kad tik jų čia paskutiniojo teismo 
diena neužkluptų. 

O abu kareiviai puolė dalytis pinigus. Ir kad pasius šaukti: 

— Neduosiu tau savo pinigėlio! Neduosiu tau savo pinigėlio! 

Laimė, kad šitaip šaukė, nes vienas galvažudys grįžo pasižiūrėti, ar 
čia iš tikrųjų šmėklos. Išgirdęs tokius šūksnius, galvažudys strimgalviais 
nulėkė pas savo sėbrus: 

— Ar žinote, kiek jų ten? Iš tos galybės pinigų visiems nė po pinigėlį 
neteko. Tai jie dabar plyšoja: „„Neatiduosiu tau savo pinigėlio! Neati- 
duosiu tau savo pinigėlio!“ 

Išsigando galvažudžiai ir išrūko iš miško. 


202 


Kareiviai pasidalijo tuos turtus. Kiekvienam teko po maišą pinigų. 
Tada jie paliko tą apgriuvusią bažnyčią ir leidosi iš miško. Ėjo ėjo ir 
priėjo kryžkelę. Čia Bitinas ir sako: 

— Mielas brolau! Smagiai kartu pagyvenome, drauge nemažai žmo- 
nių apgavome. Dabar pinigų turime į valias, tai ir vienas be kito nepra- 
pulsim. Tu eik į dešinę, aš suksiu į kairę. Jei dar kada susitiksim, vėl 
galėsime pagyventi kartu. 

Ir jiedu atsisveikino. Vienas nuėjo į kairę, kitas į dešinę. Jei jų keliai 
nebūtų išsiskyrę, dar daug šunybių jiedu būtų prikrėtę. Tada ir mano 
pasaka būtų ilgesnė. 


Užburta mergelė 


Gyveno kartą baisi ragana. Ji turėjo vieną vienturtį sūnų raganiuką. 
Įsižiūrėjo tas raganiukas tokią gražią karalaitę, kur vidur miško aukso 
rūmuose gyveno. Tai jis ir prašo motiną, kad nueitų pas tą mergelę. 

Ragana nukėblino pas mergelę ir persakė jai sūnaus prašymą. Bet 
karalaitė nenori tekėti už raganiuko. Užsirūstino baisioji ragana ir už- 
keikė karalaitę. Pavertė ją juoda kate, užkerėjo jos tarnus, arklius ir 
paukščius. Tiktai jos rūmai liko stovėti kaip stovėję. 

O kitoje karalystėje augino karalius tris sūnus. Vyriausiasis jo eū- 
nus — Peteris, jaunesnysis — Joška, o jaunėlis — Jančis. Visi karalaičiai 
dailūs, gražūs, miklūs, bet gražiausias iš visų buvo Jančis. Užtat bro- 
liai pyko ant jo. Dar jie niršo, kad ir tėvas labiau Jančį mylėjo, nei 
juOS. 

Vieną dieną senasis karalius paliepė sūnums — tegu keliauja pasidai- 
ryti po pasaulį. Kas grįš apsitaisęs gražiausiais drabužiais, tarm atiduos 
pusę karalystės: Karalaičiai iškeliavo. Žingsniavo visi kartu, kol priėjo 
didžiulį mišką. Čia kelias šakojosi. Vienoje pusėje — geras kelias, sma- 
gu | juo eiti, o kitoje pusėje — prastas, tankiausių spygliuotų krūmų 
prižėlęs. Čia jau nei žmogus, nei žvėris nepereis. Vyresnieji broliai jau 
seniai galvojo, kaip jaunėlio atsikratyti. Šit jam ir sako: tik tada galės 
eiti kartu su jais, jei leis išbadyti sau akis. Nusiminė Jančis ir patraukė 
tiesiai per šipšyną. O broliai geruoju keliu nukeliavo. Braunasi Jančis 
per brūzgynus, o spygliai drabužius plėšia, visą kūną ligi kraujų dras- 
ko. Bet Jančis nesustoja, vis tiek į priekį žengia. Staiga pamatė juodą 
katytę. Katė pribėgo, apie kojas glaustosi. Jančis pamanė sau: „Iš kur 
čia ta katytė. Matyt, ir žmonių netoliese esama." 

O katė bėga prieš jį lyg kelią rodydama. Ir staiga pačiam miško vi- 
dury pasimatė gražiausi rūmai. O katė tik šmurkšt ir dingo nežinia 
kur. Jančis drąsiai žengė į vidų. Vaikšto vaikšto — niekur nė gyvos 
dvasios. Atidarė vienos menės duris. O ten stalas stovi, gardžiausiais 
valgymais ir gėrimais nukrautas. Jančis jau spėjo praalkti, tai, nieko 
nelaukdamas, sėdo už stalo. Jam valgant, staiga atsidarė durys, į kam- 
barį įlėkė katė, užšoko ant stalo ir prašneko žmogaus balsu: 

— Būk pasveikintas, mano mielas svety! Žinau, ko tau reikia. | 

Persigando Jančis, net kąsnis burnoj įstrigo. O katė toliau šneka: 

— Tavo broliai nuėjo į ten, kur buvo ketinę. Jie jau gavo gražius 
karališkus drabužius. Bet ir tu gausi, jei man tarnausi. Tik nebijok 
manęs! Tarnauti trys dienos už metus. Dirbti pradėsi anksti rytą. Prieš 
saulėtekį išeisi į miško pakraštį. Nusikirsi tris užkeikto spygliuoto krū- 
mo rykštes ir vėl grįši į čia. Aš lauksiu tavęs virtuvėje. O tu iš visų 
jėgų rėžk man rykšte! Tik nesigailėk! Tol mušk, kol suteškės visos trys 
spygliuotos rykštės. Tik nesigailėk! Šitai padaręs, gausi gražius kara- 
liškus drabužius. 

Tris rytus iš eilės Jančis viską darė, kaip liepė katė. Metai baigėsi. 
Tada atliuoksėjo katė, nusivedė jį į gražų kambarį ir davė auksinius 
karališkus drabužius. 

Apsivilko Jančis gražiais karališkais drabužiais, o katė jam dar ir skar- 
malus davė ir užsivilkti liepė. Jančis taip ir padarė. O katė sako: 

— Tavo broliai jau namo išsirengė, gražius drabužius gavo. Tai ir 
tu eik. Sutiksi juos ten, kur anuokart išsiskyrėte. Broliai tyčiosis iš ta- 
vęs, o tu su jais nė nekalbėk, eik savo keliu, ir tiek. 

Taip nutiko, kaip katė buvo sakiusi. Pamatė broliai Jančį, baisiausiai 
šaipytis ėmė. Paliko jį vieną, patys namo nuskubėjo. Tėvui pasakė, kad 
ir Jančis grįžta, tik baisiai skarmaluotas. 

— Tai nieko, — sako karalius.— Kitąkart ir jis gerą tarnybą susiras ir 
gerą užmokestį gaus. 

Ir šit Jančis grįžta. Nusimetė skarmalus ir su gražiomis drapanomis 
puolė tėvui į glėbį. Tai apsidžiaugė senasis karalius. 

Broliai pasisakė, kur buvę, o Jančis nė neprasitarė. Tik pasakė, kad 
gerą tarnybą radęs. Tada karalius tarė: 

— Dabar antrą kartą išbandykite jėgas. Tam atiteks pusė karalystės, 
kas parjos ant gražiausio žirgo. 

Karalaičiai leidosi į kelionę. Broliai vėl liepė Jančiui eiti per šipšy- 

ną. Patraukė Jančis tiesiai per brūzgynus, ir vėl viskas buvo taip, kaip 
ir pirmąjį kartą. Katė tarė Jančiui: 

— Dabar ir vėl tarnausi man, kaip andai. Tavo broliai jau parsisam- 
dė. Jie gaus gražius žirgus, bet ir tu gausi ne prastesnį. Dirbsi tą patį, 
kaip ir anuos kartus. Tik rėžk, nesigailėk manęs! 

Jančis viską taip ir padarė. Trečią dieną vėl atliuoksėjo katė ir nusi- 
vedė jį į arklidę. O ten stypsojo biaurus nususęs kuinas. Katė parodė 
kamanas ir liepė jomis pamauti tą gaišeną. Jančis taip ir padarė. O širdy 
galvoja — tai juoksis broliai, tokį dvėseną pamatę. O tas dvėsena kad 
pasipurtys! Gražiausiu žirgu pavirto ir tarė: 

— Mielas šeimininke! Tai kaip keliausime — kaip vėjas ar kaip žŽai- 
bas? 

— Ogi kaip tu, žirgeli, panorėsi!--— atsakė Jančis. 

Prijojo tą vietą, kur Jančis su broliais išsiskyrė, žirgas vėl pasipurtė 
ir pavirto biauriu kuinpalaikiu. O Jančis stovi gražiausiomis drapano- 
mis apsitaisęs. Štai ir broliai ristais žirgais atjoja. Kad nusikvatos, pa- 
matę Jančio kuiną, ir sako jam: 

— Ak, kaip dera šitas kuinas prie tavo puikių drabužių! Verčiau jau 
nejotum į tėvo rūmus! 

Pasijuokė broliai iš jo, pasityčiojo ir nušuoliavo. Tada kuinpalaikis 
pasipurtė ir vėl pavirto gražiu žirgu. Jančis stryktelėjo ant jo ir paršuo- 
liavo namo anksčiau už savo brolius. Žirgo į rūmus nevedė, bet pririšo 
jį prie medžio. O žirgas pasipurtė ir vėl pavirto kuinpalaikiu. Parjojo 
broliai ir stebisi — kol jie per mišką jojo, Jančis su savo dvėsena juos 
aplenkė. O tėvui sako kvatodami: 
prie jo puikių drabužių! 

O senasis karalius sako: 

— Nesityčiokite iš Jančio! Kitąkart gal ir jis gerą užmokestį gaus. 

Bet broliai vis tiek tyčiojosi. Tada karalius ir sako: 

— Kieno žirgas peršoks rūmų vartus, tam ir atiteks pusė karalystės. 

Pirmasis šoko Peteris, bet jo žirgas, neperšokęs vartų, nusisuko spran- 
dą. Paskui šoko Joška, bet ir jo žirgas, neperšokęs vartų, susilaužė 
visas keturias kojas. Tuomet Jančis priėjo prie savo kuino. O tas tik 
pasipurtė ir tapo gražiausiu žirgu. Jančis strykt ant jo. O žirgas, per- 
lėkęs vartus, užšoko ant rūmų stogo. Brolius dar didesnis pyktis suėmė. 

Karalius ir vėl sako: 

— O dabar trečią kartą išbandykite jėgas. Tam atiteks pusė kara- 
lystės, kas parves gražiausią marčią. 

Vėl išsiskyrė karalaičių keliai. Jančis išsigando: iš kur jis gaus gra- 
žią nuotaką, kad iki šiol tiktai katę matydavo! Dūlina jis per šipšyną, 
tiesiai į katės rūmus. Atėjo į menę, o ten katė atbėgo, užšoko ant sta- 
lo ir sako: | 

— Būk pasveikintas, mano mielas svety! Žinau, ko atėjai. Tavo bro- 
liai jau parsisamdė, jie gaus nuotakas karalaites. O tu neliūdėk, nes ir 
tu gausi, tik turėsi taip viską daryti, kaip aš pasakysiu. Trečiąjį rytą, 
dar prieš užtekant saulei, nueisi į mišką ir prisikirsi spygliuotų rykš- 
čių — visą glėbį prisikirsk, kiek tik panešti galėsi. Pareik namo ir iš- 
kūrenk tomis rykštėmis krosni, tik visų į krosnį nesumesk, kelias dar 
sau pasilik. Tada aš atliuoksėsiu ir atsigulsiu prie tavo kojų. Kai ugnis 
kaip reikiant įsikurs, tu griebk mane ir sviesk į ugnį. Tada virš tavo 
galvos pakibs kilpa ir prisirinks daugybė raganų. Tik tu nebijok — 
tavęs jos nelies! Tik griebk greičiau spygliuotą rykštę ir liuobk jas iš 
visos sveikatos. Kai visas išvaikysi, liks paskutinioji, pati biauriausia. 
Jos plaukai — gličios gyvatės, o burna — kaip tikros rupūžės. Ji prišoks 
prie tavęs ir keiks, kam įmetei katę į ugnį. Šlykščioji senė bus įsikan- 
dusi raktą. Tik tu neišsigąsk! Atsiklaupk prieš ją ir savo dantimis išlupk 
iš jos raktą. O tada griebk spygliuotą rykštę ir daužyk kapok raganą 
iš viso vieko. Ragana užkauks, sudejuos, bet greitai galą gaus. Tuo 
metu kerai praras savo galią. Ir prisikels visi, kas buvo užkeikti. Žmo- 
nės lenksis tau iki žemės ir vadins mieluoju karaliumi, kad juos išva- 
davai iš raganos kerų. Tada eik į savo kambarį ir renkis į kelionę. Ten 
jau rasi savo dvariškius. O paskui nueik į dvyliktąjį kambarį. Tau rei- 
kės pereiti vienuolika kambarių, juose bus daug gražių mergelių. Aš 
tavęs lauksiu dvyliktame kambaryje. Jei tau patiks kuri mergelė, rinkis 
ją. O jei nori, kad aš būčiau tavo nuotaka, tai į jas nė akių nepakelk, 
tik eik tiesiai į dvyliktąjį kambarį. 

Jančis pažadėjo viską daryti taip, kaip katė liepė. Viskas taip ir nu- 
tiko, kaip ji buvo sakiusi. Ir tada, eidamas per vienuolika kambarių, 
Jančis nė akių nepakėlė į gražuoles mergeles, tik nužingsniavo į dvy- 
liktąjį kambarį. Įėjo ir išvydo neregėto grožio karalaitę su deimanto 
karūna ant galvos. Pamačiusi Jančį, puolė prieš jį ant kelių ir kad ims 
dėkoti — tai jis išvadavo mergelę iš raganos apžavų. Karalaitė tarė: 

— Jei aš tau patinku, imk mane į savo tėvo rūmus! 

Kur tau nepatiks tokia graži mergelė? 

Tada ji davė Jančiui deimanto drabužius, o vežėjams paliepė atva- 
ryti deimanto karietą, pakinkytą ketvertu deimantinių žirgų. 

— Mano mielas!— sako karalaitė Jančiui.— Tavo broliai jau grįžo 
namo su dailiomis nuotakomis karalaitėmis. Mudu irgi ten važiuosime. 
Apsidžiaugs tavo tėvas, šviesiausias karalius, mus pamatęs. Iškart tau 
visą karalystę pažadės. Bet mudu ten neliksime, tegu broliai tavo tėvo 
namuos gyvena. 

Taip ir nutiko. Parvažiavo jiedu namo, išlipo iš karietos. Kur gražioji 
karalaitė žingsnį žengia, ten erškėtrožė pražysta. Ir nuėjo jiedu į rūmus. 
Tai apsidžiaugė senasis karalius, tokią gražią nuotaką pamatęs. Visą 
karalystę, visus turtus Jančiui atiduoti žada. O mergelė tada ir sako: 

— Mieli tėveliai, nieko mums nereikia. Geriau važiuokime visi į mano 
aukso rūmus. O broliai tegu čia pasilieka. 

Ir jie išvažiavo į mergelės karalystę, viską palikę Peteriui ir Joškai. 
O ten iškėlė tokias vestuves, kad garsas apie jas pasklido per septy- 
nias karalystes. Ir dabar jie gyvena laimingi, jei dar nenumirė. 


“S 
LJ 


Pasaka apie aviganį 


Kartą aviganis varėsi į mišką avių kaimenę. Žiūri žiūri — pamiškėj 
ugnelė kūrenasi, o joje gyvatė raitosi. Rangosi tarp nuodėgulių, niekaip 
iš ugnies neišsivaduoja. Priėjo prie jos aviganis. Suspaudė jam širdį, 
kad gyvatė šitaip ugnyje kankinasi. Lazda išrito ją, o gyvatė ir sako 
jam: 

— Avigani! Ko norėtum už tai, kad mane išgelbėjai? 

Nustebo piemuo, dar niekad nėra girdėjęs, kad gyvatė žmogaus bal- 
su kalbėtų. 

— Kas iš to, jei ir norėčiau? Vis tiek tu man nieko neduosi. 

— Norėčiau tau atsidėkoti. Jei panorėsi, padarysiu tave laimingą — 
sako gyvatė.— Nori — išmokysiu tave žvėrių kalbos? Bet žinok, prasi- 
tarsi kam — iškart mirsi. 

Aviganis sutiko — niekam neprasitars, laikys liežuvį už dantų. 

— Na, tai gali ginti avis. Varykis jas, ir nė pats nepajusi, kaip visų 
žvėrių kalbą imsi suprasti. Suprasi, ką kalba žvėrys, paukščiai, viską 
suprasi, jei laikysi liežuvį už dantų. Prasitarsi kam, iškart mirsi. 

Avys sugužėjo į mišką: Aviganis iš paskos eina. Ir šit priėjo išdū- 
lėjusį medį. Jo viršūnėje tupi dvi šarkos ir čiauška: 

— Iš taupyklės išvilkome baisybę pinigų ir sukrovėme į šitą išpur- 
tusį medį. Jis jau iki viršaus prikrautas. O kur kitus dėsime? 

Tai šitaip čiauškėjo šarkos. Pasiklausęs jų kalbų, aviganis gerai tą 
medį įsižiūrėjo. 

„Mat, kiek gero padarė man gyvatė — mano sau aviganis.— Šitame 
medyje galybė pinigų sukrauta.“ 

O avys brukasi į pievą. Pieva buvo aptverta, ir jos visos siūbtelėjo 
pro vartus. Aviganis turėjo du šunis: bandšunį ir vilkšunį. Šunys nu- 
skuodė paskui avis. Priėjęs prie aptvaro, aviganis pamatė pro tvoros 
plyšį — didelis vilkas dumia prie avių. Prisėlinęs prie bandšunio, vil- 
kas sako: 

— Duotum vieną avelę — aš baisiausiai peralkęs. 

Bandšunis atsakė: 

— Dėl manęs tai nors ir visas imk. Bet čia yra dar didelis vilkšu- 
nis — antai prie apivaro guli. Jei jisai duos avį — ir aš nieko nesaky- 
siu. Dėl manęs nors ir visas neškis. 

Aviganis suprato — vilkas prašo avies. Suvokė, kur bandšunis pa- 
siuntė vilką. 

— Na, palauk, bandšuni! Gerai aš tau išmangūrysiu kailį. 

Vilkas priėjo prie vilkšunio. | 

— Duotum vieną avelę — aš baisiausiai peralkęs. Bandšunį jau pra- 
šiau — jisai pas tave atsiuntė: jei tu duosi, ir jisai nieko nesakys. 

— Ateik, ateik, duosiu. 

Ir kad griebs vilkšunis vilką, kad pradės kandžioti! Vilkas vos-ne-vos 
išnešė kudašių. Tada piemuo, nuėjęs prie avių, pasišaukė bandšunį ir 
išmangūrijo kailį. Paskui prie vilkšunio nuėjo ir paglostė tą gerąjį šu- 
nelį. O bandšunio jau niekada nesivedė prie avių. 

Atėjo vakaras, parginė piemuo avis namo ir sako tėvui: 

— Tėve! Pakinkyk asilus ir paimk du kirvius. 

— Ką tu sumanei, sūnau? Juk ir taip malkų turime per akis. 

— "Tik padaryk, kaip sakiau. Važiuosim į mišką. 

Tėvas pakinkė asilus ir paėmė kirvius. 

— Na, gerai, važiuokime. 

Aviganis uždarė avių tvartą, ir abu su tėvu išvažiavo į mišką. Pri- 
važiavo prie išpurtusio medžio. 

—- Dabar apgrežk vežimą ir iškinkyk asilus. Šitą medį kirsime. 

— Oi vaike, kaip tokį didelį medį įveiksime? Ir kaip valiosime jį 
parvežti? 

— Tik paklausyk manęs, ir pamatysi, kaip nukirsime. 

Senukas baiminasi tokį storą medį kirsti. Bet sūnus pasiraitė ranko- 
ves ir tvatina medį iš abiejų pusių. Kerta tai kerta. Kad žiebs kirviu — 
medis tik šlumšt ir nuvirto. Ir pažiro iš jo didžių didžiausia krūva pi- 

nigų. Persigando senukas, tokią galybę pinigų pamatęs, o sūnus jam 
ir sako: 

— Tai laimė mums nusišypsojo. 

Jau sutemo. Pinigus parvežė namo ir sukrovė kamaroje. O aviganio 
pati nežino, ką daryti — vis klausinėja vyrą, iš kur tiek pinigų. Vyras 
atrėžė: 

— Nesmalsauk! Džiaukis, kad turi. 

Bet moteriškė neduoda vyrui ramybės. Vis klausia, kamantinėja, iš 
kur tie pinigai. Vyras atrėžė — iš miško parvežė, iš sutrešusio medžio 
išgraibė. 

— Bet kaip tu sužinojai, kad jų ten yra? 

— O šito tai jau nesakysiu: iškart numirčiau, jei pasakyčiau. 

— Ko gi tu mirsi? Pasakyk. Juk nemirsi dėl to. 

— Numirsiu. 

„Numirsi! Na ir kas, kad numirsi“— pagalvojo moteriškė, bet garsiai 
nepasakė. 

O kitą dieną ir vėl kamantinėja vyrą — tegu pasako, kaip juos rado. 

— Nieku gyvu nesakysiu. 

— Būk geras, pasakyk! Ko gi tu turėtum mirti? 

— Jei jau visai nebrangini mano gyvasties, tai ką gi — renk šarvonę 
ir atnešk įkapes. Atsigulsiu ant šarvonės, tada ir pasakysiu. 

Iš kailio neriasi moteriškė — tegu tik jis pasako, tegu tiktai greičiau 
pasako. „Matyt, jis bus ką užmušęs“,— manė moteriškė. Kai šarvonė 
buvo parengta, žmogelis apsivilko įkapėmis. 

Ir tada po kaimą pasklido gandas — aviganis miršta. Plačiai duris at- 
vėrė, kad visi matytų, kaip jisai mirs. Suplaukė marios žmonių. Parengė 
šarvonę, ir aviganis atsigulė. O vilkšunis palindo po lova: šeimininkas 
mirs — ir jisai gaus galą. O aviganis ir sako: 

— Klausyk, pačia! Duok mano mylimam šuneliui duonos riekę, ma- 
"tai, koks jis liūdnas. Aš numirsiu, tai ir jisai galą gaus. 

Moteriškė tučtuojau atpiovė didžiausią kvietinės duonos riekę. O šuo 
nė nepažiūrėjo į duoną, susirangė ir guli liūdnas. O gaidys tik duoną 
pamatė, tuoj atplasnojo. Lesa ir rėkoja, visas kiemas nei aidi: 

— Ko-ko-koo! Ar aš bijau ko! 

— Neliesk tos duonos!-— sako šuo.— Man jos davė, ne tau. Argi ne- 
matai — vargšas mūsų šeimininkas mirtimi vaduojasi! O tu dar gali 
lesti! Aš nė kąsnelio nepraryčiau! Argi tau visai negaila šeimininko? 

— O ko aš turėčiau jo gailėtis? Ir tu dvėsk kartu su savo šeimininku! 

O aviganis viską girdi, kaip gaidys su vilkšuniu šnekasi. Jau nori 
trenkti tam gaidžiui! Bet ne, dar palauks. Paklausys, ką jiedu toliau 
kalbėsis. Gaidys sako: 

— Visai apkiautęs Žmogus tas mūsų šeimininkas. Ir tu ne gudresnis 
už jį. Štai aš turiu septyniasdešimt, o gal ir aštuoniasdešimt pačių, ir 
visos jos manęs klauso, o jisai vienos moteriškės nesutvarko. Tai ir 
dvėsk su savo šeimininku. Būta čia ko gailėtis! 

Kad pašoks aviganis, tokius žodžius išgirdęs! 

— Eikš, pačia, į kamarą. Ten aš tau pasakysiu, kaip radau pinigus. 

Nusikabino nuo vinies virvę, dar suvijo ją ir sako pačiai: 

— (O dabar užlošk rankas už nugaros! 

— O kam to reikia; — klausia pati. 

— Tik šitaip galėsiu papasakoti, kaip radau pinigus! 

Moteriškė užlošė rankas už nugaros, o vyras surišo jas stipriai ir tarė: 

— O dabar apsakysiu, kaip radau pinigus! 

Čiupo virvę ir kad pasius ją lupti, kad pašėls plakti! Dejuoja mote- 
riškė: 

— Vai, jau numirsiu! 

Lupo tai lupo ją vyras. Gerai iškaršė kailį ir klausia: 

— Na, ar dabar žinosi? 

— Pagailėk manęs — kaip gyva nebeklausinėsiu! 

— Mano galva, tik šitaip galėjau papasakoti. 

Nuo tada moteriškė jau niekada nebekamantinėjo savo vyro. 

Stipruolis Janošas 


Gyveno kartą viena našlė su sūnumi. Vaikis buvo vardu Janošas. Jau 
aštuoniolikos metų sulaukė, o darbo jokio nemokėjo dirbti. Nebežino 
motina, kaip jį prie darbo pristatyti. Kas bus iš to vaikio, kad jis tik 
užkrosnyje tūno ir pelenus žarsto. Šit jau ir dvidešimt metų suėjo. Tuo 
metu namą netoliese statė. Dailidės jau sparus kels į viršų. Tai vaikis 
ir sako motinai: 

— Kas čia taip baldosi pas kaimynus? 

— Namą stato, vaikeli. Dirba visi, tik tu vienas nieko nenusitveri. 

— Eisiu ir padėsiu jiems, — sako vaikis. 

Nuėjo. O tenai sparus kelia. Galuojasi žmonės, bet niekaip nevalioja 
jų sukelti. 

— Eikite šalin, šlapukai! Aš tuoj sukelsiu. 

— Spruk iš čia, peleniau! Tai ne tavo nosiai. 

— Daug čia jūs patys išmanot — tik iš rankos į burną. 

Janošas griebė sparus ir sumėtė į viršų. Plačiai pasklido kalbos apie 
jo stiprumą, ir nuo tol jį visur kur kvietėsi eiti dienas. Iš to atpildo, 
kur Janošas gaudavo, jiedu abu su motina visai neblogai vertėsi. 

Gyveno tame kaime seniūnas, baisus šykštuolis. Tai jis ir sako: 

— Parsisamdyk man, Janošai. Visus metus tave su motina išlaikysiu, 
bet pinigų nemokėsiu. Katras greičiau supyksime, tam iš nugaros diržą 
ir odos vyžų porai išrėšim. 

— Gerai, ponas seniūne, tegu bus taip! 

Seniūnas turėjo didelę pievą, visą gluosnių priaugusią, ir avių bandą. 

— Na, Janošai, iki rudens kito darbo tau neduosiu, tiktai avis ganysi 
ir iškirsi visus gluosnius. 

Išginė avis pirmąją dieną. Dirst į krepšį — o ten nė kąsnelio. Janošas 
daug nekvaršino sau galvos. Pasigavo porą avių, nulupo joms kailį, 
užsikūrė ugnį, išsikepė jas ir sušveitė. 

— Na, Janošai, ar daug iškirtai?— vakare teiraujasi seniūnas. 

— Dviejų jau nėra, pačių gražiausių. 

Seniūnas pamanė — iškirto du pačius didžiausius gluosnius. Kitą die- 
ną Janošas vėl išginė avis. Ir dabar jam neįdėjo nė kąsnelio. Vėl pa- 
sigavo dvi avis, išsikepė ir sušveitė jas. Ir trečią dieną darė tą patį. 
Ketvirtą dieną seniūnas pats išėjo į laukus — pasižiūrės, kaip dirba Ja- 
nošas. Žiūri — bandoje trūksta šešių avių, o gluosniai nė nepradėti 
kirsti. 

— Tai ką gi tu veikei, Janči?— klausia seniūnas. 

— Patys matote, ponas seniūne. O gal jūs jau supykote? 

Susivokė seniūnas — Jančiui reikia įdėti paviržio, nes kitaip jis nieko 
nedirbs, tik visas avis išpiaus. Kitą dieną į krepšelį įdėjo duonos, la- 
šinių, svogūnų ir vyno buteliuką. Tada ir Janošas griebėsi darbo. Kaip 
mat iškirto visą gluosnyną — nė nusususio medelio neliko. 

Kitą rytą Janošas kartu su seniūnu išėjo lauko arti. Per pietus pašėrė 
jaučius. Seniūnas pats vienas sėdo užkandžiauti, o Janošas tarė: 

— Ponas seniūne, aš valandžiukei namo parbėgsiu. Taip jau aš pri- 
pratęs — kai ariu, būtinai turiu pabėgioti. 

Janošas pasileido ir nurūko namo. O ten pas seniūno pačią kantorius 
atėjęs. Pati jau iš tolo Janošą pamatė ir šaukia: 

— Ponas kantoriau! Slėpkitės, nes bus blogai. 

Kantorius pasislėpė užkrosnyje. Parlėkė Janošas. Seniūno pati klau- 
sia jį: 

— Kas nutiko, Janošai? 

— Ponas seniūnas liepė visus pupų stagarus už krosnies sumesti. 

Janošas stvėrė smailius pupų stagarus ir sviedžia juos į užkrosnį. Taip 
kantorių subadė, kad tas vos galo negavo. Paskui vėl nukūrė į lauką. 
Seniūnas klausia: 


— Na, Janošai, ar pabėgiojai? 
— Taip, ponas seniūne, o dabar vėl imsimės darbo. 

Arė ligi vakaro. Sutemus grįžo namo. O seniūno pati skundžiasi — 
štai ką Janošas pridirbo, perpiet namo parbėgęs,— visus pupų stagarus 
užkrosnin sumėtė. 

Antryt jiedu vėl išėjo lauko arti. Ir tą dieną per pietus Janošas įsi- 
geidė pabėgioti. Skuta namo. O kantorius ir vėl tenai kliokso. Seniūno 
pati, pamačiusi Janošą, kad suriks: 

— Slėpkitės greičiau — vėl Janošas parlekia. 

Kantorius niurzgia: 

— Velniai griebtų tą Janošą! Vakar vos sveiką kailį išnešiau, neži- 
nia, ką jis šiandien sugalvos! 

— Slėpkitės greičiau, jis jau kieme. Antai, prie durų rėčkelė su vil- 
nomis. Liskite ten! 

Parskuodė Janošas. Seniūno pati ir klausia: 

— Tai kas gi nutiko? 

— Seniūnas liepė užvirinti du katilus vandens ir apiplikyti vilnas 
rėčkelėje, ten, kur prie durų stovi. 

Taip Janošas ir daro. Seniūno pati ir šiaip suka, ir taip, o Janošas 
tik šliūkš ir supylė verdantį vandenį ant vilnų. 

— Ar pabėgiojai, Janošai?— klausia seniūnas. 

— Pabėgiojau, ponas seniūne, o dabar vėl prie darbo. 

Arė iki vakaro. Sutemus grįžo namo. O pati ir vėl skundžiasi — Jano- 
"šas, parlėkęs namo, karštu vandeniu visas vilnas apliejo. Ji nebenori, 
kad Janošas čia tarnautų. 

— Kaip aš jį išniogsiu, kaip išvarysiut Kaip mat iš nugaros man dir- 
žą ir odos vyžų porai išrėš! 

Seniūno pati sumanė išgrūsti Janošą į neįžengiamą girią. Tada seniū- 
nas sako tarnui: 

— Janošai! Nueisi į mišką. Ten mūsų piemuo kiaules gano. Nuneši 
jam apatinius marškinius su kelnėmis ir pasakysi — tegu persivelka 
švariais apatiniais drabužiais. O kiaules namo parginkite. 

Išėjo Janošas. Neturi seniūnas kiaulių bandos, tik viliasi — ga! miške 
Janošą laukiniai žvėrys sudraskys. 

Krypina Janošas. Klaidžioja po mišką. Niekur neužėjo nei kiaulia- 
ganio, nei kiaulių bandos. Staiga išvydo šernų pulką ir lokį. Lokys 
šernus gainiojo. Pamatęs jį, Janošas tarė sau — štai kur tas kiaulia- 
ganys! 

— Palauk, — šaukia Janošas,— pasiimk marškinius ir kelnes] -Švarius 
atnešiau. Paskui kiaules namo ginsime. 

Seniūnas buvo sakęs, kad jo kiauliaganys vardu Miklošas. 

— Palauk, dėde Miklošai! Kur tu? 

O lokys murma: 

— Rrry, IIIy, III. 

— Ne ryt, ne ryt, o tučtuojau persivilk. Taip seniūnas liepė! 

Lokys traukiasi atbulas. Pagriebė jį Janošas: 

— Dėde Miklošai! Štai marškiniai ir apatinės kelnės. Persivilk, ir gin- 
sime kiaules namo! 

Lokys ne krust. Tada Janošas griebė lokį ir porą sykių jam pliaukšte- 
lėjo per snukį. Lokys ir vėl murma: 


— Rrry, rrry, rIry! 

— Ne ryt, o tučtuojau ginsime kiaules namo! 

Išsigando lokys ir įsirioglino į medį. 

— Dėde Miklošai! Rangykis iš medžio, ir varysime kiaules namo. Ir 
taip jau susivėlinome. 

Lokys nelipa. Tada Janošas pagriebė gerą vėzdą ir iškrapštė jį iš 
medžio. 

— Dėde Miklošai! Tai eisi ar neisi? 

Lokys ir vėl murma: 


— Rrry, rrry, IIry! 

— Ką čia burbi,— ryt ir ryt. Tučiuojau varysime!— riktelėjo Janošas, 
griebė lokį už ausies, užplėšė dar porą antausių ir tempia iš paskos. 
Vienoje rankoje vėzdas, juo varo kiaules, kita ranka dėdę Miklošą 
tempia. Kiaulės tuoj į krūvą susimetė ir kicena. Tik viena nenori bėg- 
ti — vis puola prie Janošo ir taikosi jį dantimis grybštelėti. Janošas 
kad trenks vėzdu jai — kiaulė tik vikst ir užrietė kojas. Nulupo Janošas 
ją ir išsikepė. Davė užvalgyti ir dėdei Miklošui. 

Pavalgė juodu ir toliau varosi bandą. 

Jau prie vartų priėjo. Tuo metu pamatė juos seniūnas. 

— Vajetau!-— šūktelėjo seniūnas.— Vėl parėjo tas Janošas ir dar šer- 
nų bandą parsivarė. 

Janošas sako: 


— Ši'as dėdė Miklošas nė skatiko nevertas. Daviau jam švarius maIš- 
kinius ir švarias kelnes, o jisai vis tiek nenori eiti. Tik žiaumoja kaip 

Žvėris — pusę mano duonos kaip mat sukirto. O už darbą jam nieko 
neduokit — jis tikrai neužsidirbo! 

— Gerai, Janošai, gerai, vaike. Neduosiu jam nė kreicerio. 

— Į kur kiaules suvaryti; — klausia Janošas. 

— Kiaules sugink į daržinę, o dėdę Miklošą uždaryk į kiauliatvartį. 

Janošas taip ir padarė — kiaules suvarė į daržinę, o dėdę Miklošą už- 
darė kiaulių tvarte. Kitą dieną seniūnas sako: 

— Kaip mes ir iššersime šitiek kiaulių? Jos ir mane suės, jei neišgin- 
sime atgal į mišką. Išgink jas atgal. 

Janošas atrėžė: 

— Aš jau kiauliaganiu nebūsiu. Norite — pats varykite! Nenorite — 
pasiųskite dėdę Miklošą. Jei nenorės ginti, kailį iškarškite. 

O seniūnas pats bijo eiti ir prie šernų, ir prie dėdės Miklošo. Jisai 
sako: 

— Janošai! Paskerskime visas tas kiaules. 

Piauna kiaules. Jau dvi dienas piauna, šiaudais svilina. 

Trečią dieną baigėsi šiaudai. Tai kuo dabar svilinti? 

— Janošai! Nubėk pas kaimyną ir paprašyk, kad paskolintų šiaudų, — 
sako seniūnas. 

Nubėgo Janošas pas kaimyną ir prašo šiaudų paskolinti. Kaimynas 
sako: 

— Prie daržinės rasi kūgį. Kiek tau jų reikės, tiek ir pasiimsi. 

Janošas griebė visą kūgį ir neša per kiemą. Užkliuvo už daržinės 
kampo — nebepaneša. Tada klausia kaimyną, ar galima mažumėle pa- 
stūmėti daržinę. 

— Stumk, Janošai, stumk! 

Kaimynas pamanė — Janošas klausia, ar galima pastūmėti kūgį. 

Janošas čiupo daržinę, kilstelėjo mažumėlę ir pastūmėjo gerą gabalą 
į šoną. Tada pasiėmė šiaudus ir parėjo namo. Nusvilino jie visas kiau- 
les ir dabar suka galvą, kur šitiek mėsos sukrauti. 

O seniūnas mano ir nesumano, kaip nugalabyti Janošą. Kieme buvo 
gilus šulinys, o jame — nė lašelio vandens. Tai seniūnas sumanė į jį 
sukrauti mėsą. Liepė Janošui-į patį šulinio dugną nulipti, o ant šulinio 
viršaus užritino didžiausią girnapusę, kad Janošas nevaliotų išlįsti. Lau- 
kia Janošas. Niekas mėsos nebepaduoda. Tai abiem kojom įsispyrė į ren- 
tinio kraštus ir užlipo iki viršaus. Žiūri — ogi čia dideliausia girnapusė 

užversta. Janošui tai vieni niekai. Užsinėrė girnapusę ant galvos ir, 
nuėjęs pas seniūną, labina jį: 

— Labą dieną, ponas seniūnė! Tokios skrybėlės ir jūs, tur būt, ne- 
turėjote. Aš norėjau paklausti — kodėl niekas nebepaduoda mėsos? 

Seniūnas sako: 

— Kad pardaviau, Janošai. 

Tada į jų kaimą atėjo žinia — kilo didelis karas, priešai nori pavergti 
jų kraštą. Iš jų kaimo reikės pasiųsti dvidešimt ar trisdešimt vyrų. Tai 
nudžiugo seniūnas — dabar galės išgrūsti Janošą į karą, į pačias piau- 
tynes. Pasišaukė seniūnas Janošą ir sako jam: 

— Janošai! Tau reikės eiti į karą. 

— O ką ten reikės daryti, ponas seniūne? 

— Daugiau nieko, Janošai, tik muštis. 

— Tai gerai, ponas seniūne, galėsiu nueiti. 

Išrengė seniūnas Janošą į kelionę. Įdėjo jam kukurūzų miltų, kiaulie- 
nos gabalą ir didžiausią keptuvę. Tada Janošas iškeliavo. Nuėjo iki ka- 
riaujančių ir sako: 

— Pirmiau išsivirsiu kukurūzų košės, paskui eisiu muštis. 

Užkaitė jis košę, o priešo patrankų sviediniai tik bumbsi aplink. 

— Liaukitės mėtęsi, nes geruoju nesibaigs!— šaukia Janošas. 

O sviediniai tik plumpsi apie jį. Vienas šalia nukrinta, kitas viršum 
puodo pradūzgia. 

— Tik pabandykite išversti man košę! Sprandus nusuksiu, jei nesiliau- 
site šunybes krėtę. 

Tada vienas patrankos sviedinys šlept tiesiai į puodą. Iš puodo tik 
šukės liko, ir košė visa išbėgo. Baisiausiai įniršo Janošas. Netoliese pa- 
matė šėtrą. Išsitraukė kuolą ir kad puls priešo kariuomenę! Išgainiojo 
visus priešo kareivius. 

Karalių pasiekė žinia — vienas žmogus atbėgęs visą priešo kariauną 
sumušė. Tai liepė pakviesti bernaitį į rūmus ir ten labai gražiai jį su- 
tiko. Ir už jo išleido karalaitę. 

iškėlė tada dideles vestuves. Lėkščių ir šaukštų ten buvo į valias, ir 
laimingų laimingiausias buvo tas žmogus, kuriam teko bent lašelis sriu- 
bos. Aš irgi ten buvau. Paprašiau mėsos kąsnelio. Vienas žmogėnas kad 
šveis man kaulu į koją, tai dar ir dabar gerai nepriminu. Netoliese gy- 

veno vienas žmogus, o jo galva — plikut plikutėlė. Ir jis atėjęs pa- 
prašė sriubos maukelio. Tai vienas vestuvininkas supykęs išpylė visą 
lėkštę sriubos jam ant galvos. Tai tas vargšelis taip ir numirė su plika 
galva. 

O jaunieji ir šiandien gyvena, jei dar nenumirė. 

Štai ir pasakos galas, kad įą kur balos! 

Mažytė mažiulėlė pasakėlė 


Gyveno karią mažytė mažiulytė moterytė. Ji turėjo mažiukę mažiu- 
liukę karvukę. Mažytė mažiulytė moterytė pamelžė mažiukę mažiuliukę 
karvukę į mažutę mažytukę rėčkutę. Iš mažutės mažytutės rėčkutės 
mažiulį mažiulėlį šlakelį pieno sukošė į mažiuką mažiuliuką puoduką. 
Tą mažiuką mažiuliuką puoduką pastatė ant mažiulio mažiulėlio suole- 
lio ir uždengė mažyčiu mažiulyčiu dangtyčiu. Ta mažytė mažiutytė mo- 
terytė turėjo mažiulę mažiulėlę katytę. Mažiulė mažiulėlė katytė pri- 
sėlino prie mažiuko mažiuliuko puoduko ir išvertė tą mažiulį mažiulėlį 
šlakelį pieno. Tada perširdo mažytė mažiulytė moterytė, kapt mažutį 
mažytutį kočėliuką ir taip tvojo mažiulei mažiulėlei katytei, kad toji 
tiktai kojas užrietė. Jei mažiulė mažiulėlė katytė nebūtų užrietusi kojų, 
tai ir mano mažytė mažiulėlė pasakėlė būtų buvusi ilgesnė. 

Nuostabus vengrų pasakų pasaulis. Ten auga dangų remiantys medžiai, 
minties greitumu skrieja šešiakojai žirgai, gyvatės daro didžiausius stebuk- 
lus, gyvena šešiagalviai ir devyngalviai slibinai. Čia sutiksime ir apsukrų 
čigoną, ir atitarnavusį kareivį, ir gobšų turtuolį. | 

Pasakos šiai knygai parinktos iš mokslinio pobūdžio leidinio, kuriame pa- 
teikiami autentiški maždaug per šimtą metų užrašyti tekstai. Todėl, atsi- 
žvelgiant į „Pasaulio pasakų“ serijos profilį, šios pasakos redaguojant pri- 
taikytos mokyklinio amžiaus vaikams, praleisti pasikartojimai ir natūralis- 


tinio atspalvio epizodai. 

